
lar Crişan 

a tăcut 

ca să vorbească 
vremurile... 


George Marcu, ţăran din Vaca, de lângă Brad, şedea 
pe un butuc cu capul în pumni şi căciula trasă pe ochi. 


Zidurile încăperii din Bălgrad, în care-l băgaseră, erau 
cenuşii şi afară dădea spre iarnă. Gerul se înteţise. 
Crăciunul trecuse, iar creştinii, deşi erau la începutul 
câşlegilor, se frământau cumplit. Se frământa şi el. 
Răsuflarea-i şuiera ca biciul şi, din când în când, omul 
scuipa. Deodată se ridică în picioare. Se apropie de uşă, 
trase cu urechea la zgomotele de pe gang şi, auzind un 
uşor sforăit, se opri. Slujitorul împărăției dormea. ÎI privi 
îndelung printr-o crăpătură şi-l văzu cum, tolănit pe un 
scaun, stătea învelit într-o bundă cenuşie. Nările i se 
umflau ritmic peste mustaţa-i neagră. 
x 

„Acuma”, şi George Marcu îşi strânse şnurul făcut din 
nojiţele de la opinci în jurul grumazului, cufundându-se 
cu totul în sine. 

Treptat-treptat, încăperea se făcu în jurul lui cenuşie 
apoi ca ţundra!, şi-n cele din urmă neagră, neagră de tot. 
Propriu-i chip i se ivi atunci, în întunericul încăperii, ca o 
icoană. Se vedea bine, dar nu se dumirea cum şi nici de 
ce. Privându-se drept în ochi, cum se privise odinioară în 
oglinda izvoarelor din care băuse apă, se-ntrebă, sau i se 
păru că se întreabă, de ce ar face asta? Nu ştiu să-şi 
răspundă pân'ce se pomeni că sufletul i se destramă, 
lăsând să-i izvorască din adâncuri tot ce făcuse în viaţă. 

Nedumeririle minţii, luminate altfel acum, îi cădeau pe 
inimă ca grindina, pustiindu-i şi deslânându-i toate 
îndrituirile, pe care altă dată şi le-nchegase atât de bine. 

Se deşirau în el gândurile şi amintirile de la capăt, ca 
trama unor iţe folosite la o țesătură care nu mai trebuia 
nimănui, reîmpletindu-se însă încet, încet, pe-un alt rost, 
la celălalt capăt al inimii lui, în urzeala unor vreri pe care 
un ochi lăuntric luneca alene precum lunecă în noapte 
carul mare peste Găina. 

Işi revedea trecutul, ca-ntr-o covată, în care se 
răsturna- 
se totul. Şi cum nimic nu se mai putea adăuga sau rupe 
din încâlceala de arătări şi gânduri ce-i izvorau de nu ştiu 

unde, fu silit să-şi răspundă la fiecare întrebare pe care 
nu şi-o pusese niciodată până atunci. 
+ 

Totul începuse de când juraseră la Ţebea împreună cu 
Cloşca şi Horia, acolo sub gorun, să facă şi pre pământ 
„precum în Ceruri”. Adică ba nu; de mai înainte, de mult 
mai înainte, de când colibele stăteau presărate printre 
castele, ca oile aduse la păscut printre bolovanii Găinii. Şi 
căruțele cu ciubere mergeau şiruri, venind de nu ştiu 
unde şi îndreptându-se tot într-acolo; căruţe-ncete, cu 
ierneu-rile? cârpite şi obezile scârţâinde, hurducând din 
bolovan în bolovan în urma cailor costelivi, care le 
trăgeau parcă de la-nceputul lumii spre sfârşiturile ei. 
Căruţaşii mergeau pe lângă ele, mai adormiţi decât caii. 
Ce scofâlciţi şi traşi erau la faţă! Cine-i sugea, Doamne? 
Ce tânguitor îi sunau în urechi îngânările lor monotone. 
Da, şi totuşi ce limpede le auzea! Până şi cum căzuse un 
cal cu ciubere în prăpastie văzu; pagubă dusă pe apa 
Sâmbetei... atât de fain. Şi mai vedea şi pruncii străvezii 
ai moţilor umblând prin oraşele nemţeşti să-şi vândă 
fluierele şi sărăriţele ca să aibă un creiţar de pită albă. 
Ce risipite erau satele! Se vedeau ca-ntr-un vis, din Vaca 
până-n Sodol, împestriţând pădurea şi pe ici, pe colo- 
nconjurând şi domniile”, ca oile măgarii. Satele şi 
domniile! Ce multe erau! Intr-o poartă, o femeie stătea-n 
genunchi şi se ruga de sluga unui grof s-o păsuiască un 
timp, aşa cum într-o biserică, printre icoane, o alta 
plângea „s-o scape Dumnezeu că piere cu copii cu tot”; 
le vedea şi le auzea bine încolţindu-i din adâncurile 
uitării, ca nişte muguri neaşteptaţi. 

Ceată de zdrenţăroşi pornită prin lume să plângă sub 
opincile lui Dumnezeu! izbucni el. Treabă-i asta! Şi totuşi 
aşa era, şi aşa-i vedea. Ce altceva încă mai putea face 
decât să-i vadă? Să şi-i aducă aminte într-o scurgere 
nesfârşită prin capu-i din ce în ce mai înceţoşat de strân- 
soarea morţii? Până şi pe baba care căra-n spate un snop 

de surcele, când trecuse pe lângă el, pe la Tomnatec, o 
văzu, auzind-o chiar cum îi spunea: „Spre-mpăratul, 
maică, spre stăpânire, doar-doar ne-o mântui drăguţu' de 
biruri şi hăl'rele”! Şi depărtându-se apoi, de sub povara 
care-o cocoşase, îşi răsucise capul cu gura-i strâmbă, c- 
un dinte da şi c-unul ba, uitându-se după el, ca dup-un 
soare care apunea. 

Ce cobe părea pe ceru-ntunecat de-apropierea serii! Şi 
noaptea aceea care-a urmat! Cu cei trei oameni stând 
strânşi la gura sobei, în care ardeau pârâind butuci de 
brad şi de mesteacăn. Doi stăteau nemişcaţi, în timp ce- 
al treilea cânta din fluier. li auzea bine viersul“; era 
tânguit ca inima-i poate, dacă nu şi mai şi. Nu se mişca 
nimic în toată încăperea încremenită-n ascultare. Şi cum 
mai pâlpâiau flăcările pe feţele moşilor! 

Deodată, uşa casei se deschise şi Cloşca dădu buzna- 
năuntru. 

— Asta nu-i horă, Horio! 

— Nu frate Cloşcuţ, nu-i, răspunse Horia ridicându-se-n 
picioare, ca să-i dea scaun. 

— Da' Crişan nu vine? îl întrebă unul dintre bătrâni. 

— lo vin din altă parte; nu ştiu pe unde-i, cred însă că 
trebuie să pice şi el; nu l-aţi chemat? 

— O să vie, îl linişti Horia; Crişan vine, orice-ar fi, că 
doar îl ştiu de-atâta vreme. 

Şi Horia-l ştia bine, bine de tot, dar nu chiar până la 
capăt. 

Oo! de s-ar şti” omu-n străfundurile lui! Dar cine putea 
pătrunde acolo până ce nu se golea, aşa cum începuse şi 
el să se golească de toate câte le cuprinsese-n-tr-însul? 

Se aşezase la un colţ al mesei, după ce se mai uitase 
odată spre pădurea din care-l aştepta să iasă, şi focul 
lumina slab încăperea. Deodată tresăriră la auzirea unui 
foc de puşcă. Niciunul însă nu ştia ce se-ntâmplase, 
pentru că nici imul nu-l vedea pe cel ce trăsese. El, 
Crişan, însă-l zărea foarte bine; şi pe cel ce trăsese, şi pe 

ortacul său, amândoi fugind spre marginea poienii, de 
unde le venise zvonul paşilor lui. li asmuţiseră pe urme 
câinele care, mărâind, nu-ndrăznea să intre-n tufiş. 

— Valah sau lup trebuie să fi fost, ziceau ei. 

Ce bine îi auzea! Şi ce bine-şi amintea chiar şi cum 
păşise prin hăţişuri peste lemnele căzute-n drum! 
Mergea pieptiş, fără ocolişuri, spre o ţintă de la care nu 
s-ar fi abătut nici în ruptul capului. Mergea cu fruntea 
plecată să nu-l lovească crengile şi ţinea ochii- 
ntredeschişi ca să nu-i pătrundă lapoviţa printre gene. 
Trebuie neapărat s-ajungă să-i întâlnească pe cei doi într- 
un loc dinainte hotărât. Şi nu mai avea mult. Câinele 
cărbunarului începuse chiar să-l adulmece şi mârâia. Nu-l 
lătră însă, că-l cunoscu şi i se gudură printre picioare. Se 
ştiau doar de-atâta vreme! 

In casă, Horia se ridicase-n picioare şi întors cu 
spatele, către cei dinăuntru, le spunea: deschideţi că 
vine Crişan. 

Flăcările din vatră-i luminau chipul, jucându-i umbrele 
pe obraz, şi gândurile-n priviri. 

lar el, Crişan, pătrunse-năuntru oprindu-se o clipă-n 
prag, ca-n rama vremii, chip sortit topirii-n adâncurile 
uitării, din care nu putea ieşi decât singur. 

Focul îi aprinse şi lui faţa bătută de lapoviţă şi Horia-l 
privi drept între ochi, întinzându-i mâna. Bună sara! 

— Bună sara, răspunse el, rotindu-şi capul până s- 
aşezară şi ceilalţi la masă. 

— No’ să ne-nţelegem acum ce să-i spun împăratului, 
prinse-a vorbi iar Horia. 

Ca şi-atunci, răspunsu-i fu acelaşi: 

— Să văd-nainte ce-aţi hotărât voi doi şi ce spun şi ei. 

— Ei, ce să spună? Se plâng, cum bine ştii, de ceea ce 
nici n-ar trebui să-ţi mai înşir. lo însă mă gândesc cum 
să-i spun ca să-nţeleagă c-aşa n-o mai putem duce ş-a 
trebui să facă ceva cu noi. Cloşca zice să-i înşir tot ce 
rabdă mai ales pruncii, muierile şi bătrânii, iar ceştialalţi, 
cum se poartă grofii cu noi. Tu? 

— lo socot că-ntâi trebuie scrise şi pe plângere puse 


toate degetele celor împricinaţi. Să nu fie uitaţi însă mai 
ales bătrânii, primarii satelor, şi-ndeosebi să i se şi 
amintească de toate corvezile pe care trebuie să le 
facem, de darurile pe care trebuie să le dăm şi de 
obligaţii. De pe Criş, io, uitaţi-vă ce-am strâns şi ce-am 
pus negru pe alb! 

Şi pe sulul alb de hârtie, scos din chimir, Crişan le 
arătă toate corvezile, darurile şi obligaţiile celor de-acolo 
scrise cu potcoave de cantorul bisericii din Mesteacăn, 
de parc-ar fi fost plângerile lui leremia. 

— Pe lângă asta, fraţilor, mai adăugă el, lucrurile 
trebuie spuse şi cu grai viu. Altminteri, ar putea zice că 
nici nu le-au auzit. Dar vorba să-ţi fie scurtă şi-astfel 
rostită ca să priceapă şi o statuie, că vreme nu-i s-o mai 
lungească, ci să poruncească minten’ îndreptarea 
lucrurilor. Asta-i însă ce-am de spus pentru-mpărat; 
pentru tine mai adaug doar atât: că dacă şi după toate 
astea tot o mai zăbovi, cum îi e obiceiul, io cu ai mei de 
pe Criş ne-om face singuri dreptate. 

— Nu socoţi că te cam grăbeşti, îl întrebă atunci un 
bătrân dintre cei strânşi laolaltă. 

— Apăi dacă ş-asta-i grabă, melcu-i copoi. Adică cum? 
am răbdat şapte veacuri şi mai ziceţi că mă grăbesc?! 

— Lăsaţi, oameni buni, se ridică atunci Crişan; de data 
asta e cu neputinţă să nu priceapă-mpăratul ce ne doare; 
şi-o să le-ndrepte el, cum o fi mai bine. 

— Aşa să fie, Cloşco, cum zici, deşi p-astea le-a mai 
auzit el, de nu ştiu câte ori, din gura lui Horia. 

— E-adevărat, fraţilor, întări Horia, aşa a fost cum zice 
Crişan, dar să mai încercăm odată, ca să nu spună, în 
faţa celor ce-or să vină după noi, că ne-am ridicat 
împotriva legilor prin fărădelegi; e însă ultimul drum pe 
care-l mai fac la-mpărăţie. Dup-aceea, dacă n-om putea 
şi n-om putea nicidecum izbuti pe calea-nţelegerii, om 
umbla şi-om încerca şi alte celea. 

— Să-ţi ajute Dumnezeu, Horio, să faci cum îi mai bine, 

îl auzi Crişan adăugind pe cel ce-i ura numai izbândă 
fratelui său de cruce. Să faci cum îi mai bine, să nu se 
mânie nici Dumnezeu şi s-asculte şi-mpăratul ca să ne fie 
mai uşor, încheie cel mai bătrân dintre ei. 

— Atunci să trecem la fapte, Horio, şi să hotărâm cu 
de-amănuntul ce-o să-i spui! 

— Bine, Marcule, să trecem şi să le-nşirăm una după 
alta. Uite-aşa: 

Lunea: corvezi la câmp. 

Marţea: la fel. 

Miercurea: la pădure. 

Joia: morărit, îmblătit şi cărăuşie. 

Vinerea: târşit şi curăţit haturile. 

Sâmbăta: treburi la curte şi-mprejurimi. 

Duminica: hăităşie şi vânătoare. F 

Cum le ai şi tu dealtfel, pe hârtia ta. li bine? Şapte zile 
are săptămâna şi toate-s pline. Unde-i atunci ziua 
Domnului şi-a hodinei din cele zece porunci? 

— Numa să-i spui aşa şi lui, Horio, c'altfel mă tem că 
te-i întoarce iar cum te-ai mai întors de-atâtea ori. 

+ 

Ce zadarnice fuseseră toate şi cu câtă credinţă le 
pregătiseră; el, ce-i drept cu-ndoială-n suflet, dar 
ceilalţi... şi femeia aceea bătrână din faţa cuptorului 
cocând merinde pentru Horia! Câtă nădejde-şi pusese în 
el! Un copil de vreo zece ani, îmbrăcat numai în zdrenţe, 
o-ntreba: 

— Ce faci acolo? Mie nu-mi dai? 

— Las’ că-ţi dă baba şi ţie, îi răspunse femeia, numai 
să isprăvesc odată cu Horia. 

— Şi-n olurile* astea ce ai? 

— Chisăliţă. 

— Da-n desagi ce-ai pus? 

— Mălae; trei mălae şi trei oluri. 

— Da' de ce trei? 

— Ca să nu greşească drumul. 

— Să nu greşească drumul? Adică cum, să nu-l 

greşească? 

— Păi uite aşa bine, când o bea cea din urmă picătură 
din olul ăsta şi-o mânca şi ultimul dumicat din primul 
mălai, a trebui să i se zărească înainte Pesta. Când a 
sfârşi apoi al doilea mălai şi olul celălalt, ar trebui să i se 
piardă-n spate pusta ungurilor, iar când s-or găta şi 
stropii din cel de-al treilea şi dumicaţii din mălaiul ce o 
mai rămas, ar trebui s-ajungă la porţile-mpărăţiei. 

— Şi-aşa oare n-o greşi drumul? întrebă îngrijorat 
copilul cu ochii căscaţi şi gândul ţintă spre ţinuturile din 
inima lui pe care călcau zmeii. 

— Cu neputinţă maică, de-o face cum ţi-am spus, şi- 
acu’ du-te după ungeţ?. 

Se dusese copilul, şi după el şi gândul babei, lunecând 
amândoi, aievea, pe urmele lui Horia şi văzându-l aidoma 
cum se pierdea cu desaga-n spate după Colnicul 
Scoroce-tului, apoi pe holdele pustei, ajungând să 
zărească-n depărtare turlele bisericilor papistaşe, numai 
după ce-ar fi băut şi ultimul strop de chisăliţă din ulciorul 
întâi început. Şi-apoi, ca-ntotdeauna-n poveştile babei, 
mai departe şi mai departe, tot către soare-apune, până 
la gătatul mălaelor şi secatul ulcioarelor, când neapărat 
trebuia să-i iasă ca din pământ'nainte: Viana, Oraşul! 
Impăratul şi Impărăţia, cu scara care urca din palat spre 
cer, coborând însă tot de acolo poate şi spre iad. 

+ 


Şi aşa, ca-n visele celor care niciodată nu văzuseră 
„Casa-mpăratului” şi nici zidurile Vianei, i se năzări şi lui 
Crişan că-ntr-un câmp, în faţa burgului nemtesc, 
poposise o căruţă. Vase albe de lemn se vedeau, de sub 
coviltirul tivit cu spini, revărsându-se în neorânduială pe 
iarba arsă din jur. Caii păşteau prin apropiere, iar dintr- 
un ciubăr mai înalt ieşeau nişte picioare-ncălţate-n 
opinci. Un moţ, răsturnat cu cracii-n sus, dormea pe 
fundul vasului privind lumea de-andăratelea. 

Horia, cu desagii-n spate, îl văzu de departe; şi ca şi el, 
şi Crişan, rătăcind prin covata gândurilor nemărturisite şi 

răsturnate polog dinaintea ochilor minţii lui. 

— Hodină bună, frate! 

Cel din ciubăr tresări, ridicându-se pe jumătate-n 
afară. Cunoştea glasul. 

— Barem d'asta, Horio, dacă altele nu-s. 

— D-apăi aşa? Cu picioarele-n sus? 

— Cum dară? dacă tăte-s de-a-ndoaselea; pot eu 
altminteri să le văd cum trebuie? Aşa, dacă lumea-i cu 
susu-n jos, mă uit şi eu la ea de jos în sus, şi tot acolo-s. 

— Hm! şi nu te-ai căznit niciodată s-o pui la loc? 

— lo s-o-ndrept? Îndrepte-o împăratul! 

— Şi dacă el n-o vede cârnă? 

— Treaba lui atunci, că doar n-am să tomesc! io ce-o 
stricat dracu. 

Mai ştii dacă omul n-o fi având dreptate, se gândi 
Horia, numai că... 

—Şi-apoi, m-asculţi, Horio, tresări iar moţul din ciubăr, 
dacă drac la drac nu-şi scoate ochii pe lume, în iad nici 
atât. 

— Aşa o fi, Dumitre, dar ştii cum îi omul nost'? M-am 
gândit să nu se spună că umblând după dreptate am fost 
şi noi nedrepţi. 

Şi Horia umblă mai departe spre poarta cea mare a 
cetăţii, pe care în visul lui Crişan scria cu litere de aur 
VINDOBONA, în timp ce moţul nedumerit şi-ndoielnic se 
răsturnă din nou în ciubărul lui, cu picioarele-n sus, ca să 
vadă lumea cum trebuie. 

+ 

Crişan nu văzuse niciodată Viena şi n-o ştia decât din 
poveştile lui Horia şi-a celor ce-o colindaseră pe la 
margini, cu ciubere. Îi auzise pe mulţi povestind despre 
ea, dar niciodată nu şi-o putuse închipui altfel, în ciuda 
tuturor spuselor, decât ca un sat mare, mare de tot, cu 
ulițele ceva mai drepte, cu casele mai ţanţoşe şi făcute 
numai din goruni, cu gardurile neapărat streşinite cu 
jnepeni şi c-un palat în mijloc cu turlele de aur. Nu lipsea, 
fireşte, din visul lui, nici turla bisericii, care ar fi trebuit să 

fie mai înaltă decât oricare altă ridicătură, dar care, din 
nefericire, se pierdea printre cele ale palatului. Pesemne 
cei doi, împăratul şi Dumnezeu, trebuia să fi fost vecini, 
şi nu răi, de vreme ce unul îngăduia tot ceea ce făcuse 
celălalt. Nu putea însă vedea palatul înconjurat de ziduri, 
cum spuneau drumeţii şi Horia. Trebuie să-l fi văzut ei cu 
alţi ochi ca să-şi dea seama că nu-i decât un gard mai 
zdravăn de jneapăn peste care, la o adică, s-ar fi putut 
sări chiar şi fără pârleaz, dac-împăratul nu ţi-ar fi deschis 
vramiţa!!. Şi-ar fi fost oare cu putinţă să nu ţi-o deschidă 
dacă l-ai fi găsit stând pe laviţa-i de la uliţă, cu pipa-n 
gură, şi aşteptându-şi vacile de la păşune? Nu, în niciun 
caz nu, numai că Horia n-avusese noroc şi nu-l găsise 
niciodată aşa; sau poate că ăsta nu era decât un vis? O 
amăgire a minţii îndulcite de ceața poveştilor uitate? Şi 
totuşi, căruţaşii cu ciubere povestiseră că-l văzuseră şi- 
aşa, şi chiar pe-mpărăteasă, cu poalele-n brâu, fugind cu 
şiştaru!?-ntr-o mână şi cu coroana-n cealaltă să mulgă 
vacile. Pesemne că nici ea nu se bizuia pe slujnicele 
prădalnice. Şi măresele!* dându-i târcoale şi poveţe pe 
care ea nu le-asculta, sau ţinându-i de urât cu poveşti 
strânse de pe la toţi vântură-lume pe care-i întâlniseră 
pe la şezători. Ah, şezătorile domneşti! Ce trebuie să fi 
fost acolo! Ce vorbărie, ce cleveteli şi urzeli! Acolo de s- 
ar fi putut Horia face-o muscă să fi auzit tot ce s-a pus la 
cale pe seama moţilor! N-ar mai fi trebuit să bată 
drumurile-n zadar şi pe la porţi degeaba. Ar fi ştiut clar 
ce cale s-apuce şi căror urechi să le vorbească. El îi 
spusese dealtfel de-atunci, de-ntâia oară, chiar fără să fi 
văzut, aşa, numai pe simţitelea; dar cine să te-asculte 
când oameni-s umblaţi printre case cu ziduri şi uliţi fărde 
glod? Viena, burgu-mpăratului? Ce născocire! când toate- 
s la fel sub orice straie! Uite, de pildă, împăratul ce 
altceva putea fi şi el decât un gospodar, mai mare, ce-i 
drept, decât toţi, dar om şi el ca şi ceilalţi, iar curtea o 

bătătură-n care oricine ar fi umblat după dreptate ar fi 
trebuit să se poată aşeza pe-o laviţă la sfat cu luminăţia 
sa. Pe el însă nu l-ar fi putut amăgi nimeni ca pe Horia. 
Săracul Horia! robul Domnului şi sluga-mpăratului! 
Niciodată nu voise să iasă din calea legii şi acum tocmai 
legea-l strivea. Poate tocmai de aceea şi el ca şi alţii nu 
văzuseră în jur decât ziduri, porţi şi turnuri de piatră, cu 
porţi zăvorâte, prin care nu se putea pătrunde decât cu 
ausweissuri!1 pecetluite. Ori dacă poarta ţi se închide, de 
ce să-i zăboveşti în faţă? Sparge-o ori sari pe deasupra, 
iar dacă nu, întoarce-te şi scutură-ţi opincile în faţa ei ca 
Sfântul Petru, jurând că nu mai calci niciodată pragul 
celor ce nu vor să ştie de tine. Horia însă nu făcuse aşa. 
Nu-l ascultase, şi unde ajunseseră? Sau poate că tot 
acolo s-ar fi pomenit şi dac-ar fi făcut altfel? Dar atunci 
barem nu s-ar fi plecat în faţa nimănui şi nici nu s-ar fi 
obosit să bată pe la porţi închise. Ce prostie să vorbeşti 
oamenilor care n-au urechi, nici măcar la călcâie, să te 
asculte! Oameni cu urechi la călcâie! Da, cu urechi la 
călcâie şi cu capu' de lemn! Aşa trebuie să fi fost mulţi 
dintre cei ce se preumblau printre zidurile curților din 
burguri. Şi mai ales cel împărătesc unde nu se auzea om 
pe om decât făcând sluş sau daruri. Horia săracul! Ce 
daruri o fi făcut şi el? Fluiere! Sărăriţe? Ciubere? Tulnice? 
Cui să-i fi trebuit astea? Şi-atunci, ce plecăciuni! Să fi 
făcut oare şi el ca toţi? Cum făceau cei de la Curtea din 
Ribiţa când intra groful? Parcă nu-i venea să creadă. ŞI 
totuşi, şi Horia trebuia să fi făcut ceva, să fi-ncercat 
măcar. Dar de-asta nu-i povestise niciodată; doar atât: c- 
a fost, a vorbit, s-au înţeles sau nu, şi c-a plecat apoi, 
făcând drumu-ntors. Cum însă a fost de-adevăratelea, 
asta numai el o ştia, dacă poate n-o fi uitat-o pe drum. 
Hm! şi iar Viana! V-I-N-D-O-B-O-N-A! Sat? Burg? sau 
Sodomă? ladule, iadule, ce-ţi mai sticlesc turlele! 

Şi peste ele fâlfâia grăbit un înger roşu cu aripi de 
liliac, în timp ce pe uliţi, pierdut poate nici el nu ştia pe 
unde, Horia, bătând din poartă în poartă... 

+ 

Într-o încăpere a minţii lui Crişan, o încăpere de fapt a 
palatului imaginar din Viena, pe care nu şi-o putea şterge 
din adâncuri, o încăpere în care laviţe grele de stejar 
aproape că-l striveau pe cel ce intra înăuntru, Horia păşi 
şovăielnic, călcând cu opinca-i de gligan” pe o scoarță 
moale adusă de peste mări şi ţări. In faţa lui, departe, la 
capătul şurincii, care parcă se-ntindea cât o holdă, se 
ridică din dosul unei mese de scris un funcţionar 
împărătesc, mic, chel şi-mbrăcat în negru, ca 
cioclii.Pădureţului oaspete îi păru însă c-aduce mai 
degrabă a corb, decât a om, aşteptându-l din clipă-n 
clipă să-şi ia zborul. Arătarea însă, în loc să fâlfâie din 
aripi, îşi scoase repede, de undeva, din buzunarul hainei, 
o pereche de ochelari de aur pe care şi-i agăţă, cu 
gesturi grăbite, pe nasu-i coroiat. Clipi după aceea 
repede din pleoape şi-şi îndreptă privirea oblic spre cei 
ce se apropiau de el. In spatele lui Horia şi puţin la 
stânga, păşea însoţitorul păzindu-l ca o sabie. Il ţinea de 
braţ, în timp ce cu stânga îi arăta capătul scoarţei la care 
trebuia să ajungă. Ce mic îi părea lui Crişan înaltul 
cancelar şi totuşi ce „înalt” trebuie să fi fost, de vreme ce 
paşii celor doi se-ndreptau spre el! 

Ajunşi la distanţa cuvenită se opriră, iar omul cernit îi 
invită să se aşeze. Horia însă zăbovi până ce însoţitorul 
lui îi şopti ceva la ureche, întinzându-i celuilalt discret 
jalbele. Faţa-i de uliu i se lumină atunci ca la ivirea unei 
prăzi şi o curiozitate nestăvilită puse stăpânire pe el. Cu 
o mână îşi aşeză mai bine ochelarii de aur pe nas, iar cu 
cealaltă îi îmbie din nou să stea jos. 

Horia se aşeză atunci pe scaun ca pe un bolovan, 
tuşind şi strângându-şi mai bine ţundra albă în jurul 
trupului. Aştepta să rupă cineva gheaţa, şi ăsta, după 
ştiinţa lui de ţăran, nu trebuia-n niciun caz să fie el. 
Plimbându-şi întruna ochii de la hârtii la Horia şi de la 
Horia la hârtii, înaltul funcţionar izbucni într-un timp: Ce 
văd aici scris, nu-i a bună! 


1515-mistreţ 


— Întocmai, excelenţă, răspunse scurt Horia. 

— Şi-atunci? 

Horia dădu din umeri, parc-ar fi vrut să spună: lo nu 
mai pot face nimic, decât atât că v-am spus să nu ziceţi 
că n-aţi ştiut. 

— Şi oare să fie chiar aşa cum scrie aici? 

— Poate şi mai rău, excelenţă, doar ştiţi, noi ţăranii ne 
cam ruşinăm de caznele noastre şi nici n-am prea- 
ndrăznit să le spunem chiar pe toate, altminteri ar mai fi 
fost încă de-nşirat, că de când ne-a uitat înălţimea sa 
împăratul... şi Horia, în loc să-şi continue vorba, oftă 
prelung. 

— Majestatea sa nu-şi uită supuşii, interveni brusc 
funcţionarul. 

— Numai că la noi, în munţi, din nemăsurata-i băgare 
în seamă, cum ziceţi dumneavoastră, nimic nu mai 
ajunge. 

— Se poate? 

— Păi cum să nu se poată dac-am ajuns mai rău decât 
vitele. 

— Chiar aşa? 

— Ba încă şi mai şi, doamne, cu aşa stăpâni! 

— Stăpâni zici!? continuă înaltul funcţionar iscodirea, 
în timp ce pe faţă i se vedea mijind un zâmbet; voi slujiţi 
la stăpâni? 

— Din păcate, da, excelenţă, c-aşa ne-am trezit. Ştiţi, 
părinţii, bunicii şi străbunicii noştri, ei n-au slujit nimănui; 
au fost oameni slobozi, cumsecade, primitori de oaspeţi 
şi cu frica lui Dumnezeu în sân, până ce, într-o bună zi, 
goştii!* ne-au pus picioru-n grumaz, făcându-se stăpâni în 
casă cu de-a sila. Dup-aceea, mai scapă dacă poţi! Şi-aşa 
o zi, apoi alta şi alta, ne-am ivit şi noi pomenindu-ne, 
făr'de nicio vină, cu ceea ce am scris acolo, pe cap. 

— Să fi fost chiar aşa, omule? Ca-ntr-o poveste de 
clacă? 

— lo cred că da, excelenţă, că v-am mai spus şi n-aş 
mai vrea să le-nşir iar pe toate, când vremea-i atât de 

scurtă şi treaba ne arde călcâiele. 

— Păi dac-aici nu, unde altundeva? 

— Bine dară, dac-aveţi vreme, atunci bucuros, da-i 
pentru ultima oară. 

— Păi vezi că ne-nţelegem, dar spune-mi mai înainte 
de unde eşti de ştii atât de bine nemţeşte? 

— De sub Biharia, excelenţă, dintr-un sat ce-i zice 
Albac, dar am învăţat în cătănie, la-nălţimea sa- 
mpăratul. 

— Şi-ai tăi de pe unde-au venit acolo? 

— De unde să vină, se miră Horia, îs acolo de când 
lumea. Dar ce-a trecut peste ei, numai Dumnezeu ştie... 
destul că s-au pomenit cu jugu-n grumaz, cum v-am 
spus. 

— Or fi meritat-o te pomeneşti! 

— Şi eu, excelenţă, ce păcate or fi avut să merite aşa 
ceva?! Poate că or fi fost prea mânari şi s-au dezbinat în 
faţa vrăjmaşului!? 

— Ehei, păi dac-ăi aşa, mândria e mare păcat, şi se 
pedepseşte pe drept. 

— N-am zice că nu, excelenţă, dar ce ne facem cu cei 
ce nu-şi dau seama că şi pedeapsa are un sfârşit? 

— Şi voi credeţi că, i-aţi dat de capăt? 

— Păi aşa am crede dac-am ajuns pân'aici, pentru că 
uitaţi dumneavoastră, dacă, cum am zis mai înainte, 
pentru mândrie am luat pedeapsă, acum când nimic nu 
ne-a mai rămas dintr-însa, s-ar cădea ca şi pedeapsa să- 
nceteze. 

— Dacă-i aşa să v-o ridice atunci cel ce v-a pedepsit! 

— Păi asta şi-aşteptăm de la măria sa, după cele 
spuse, adăugă Horia bucuros c-au ajuns până în cele din 
urmă la-nţelegere. 

— De la măria sa? continuă să-ntrebe înaltul cancelar; 
dar ce vreţi să vă facă el? 

— Ce trebuie, excelenţă, numai ce trebuie şi-i cu 
dreptate; nimic mai mult 

— Şi dacă va zice nu? 

— E cu neputinţă, doar nu degeaba-i zice luminat. 


— Da, aşa-i, dar deocamdată-i plecat la Roma şi nu se- 
ntoarce de-acolo decât la Paşti. 

— Păi dacă numai un post ne mai desparte de 
dreptate, măcar că-i lung, cum am aşteptat de veacuri, 
mai aşteptăm şi-acu dar... pentru cea din urmă oară, 
domnule, zise Horia începând totodată să se ridice de pe 
jilţul pe care stătuse. 

Înaltul funcţionar îşi arcui atunci sprâncenele, peste 
ramele de aur, urmărindu-l cu privirea până ce se ridică 
de tot şi dispăru la capătul covorului, după uşa pe care 
de data asta n-o mai trase după el. 

x 

Într-un alt cotlon imaginar al unei curți din mintea lui 
Crişan, poate a vreunui nobil neamţ sau poate chiar şi a 
împăratului, de ce nu? dacă aşa i se părea lui în cel din 
urmă vis, Horia se căznea să strângă în cercuri doagele 
unei cofe pe care-o împestriţase cu fierul roşu. Lăsase pe 
ea nişte semne pe care nimenea nu le putea pricepe, 
poate nici el. Şi brişca!” de ciubărar crăpa nuielele-n lung 
ducându-le după privirea care-i luneca-n gol. Cercurile- 
nfăşurau apoi doagele ca-n nişte chingi al căror început 
sau sfârşit nu se putea ghici nici unde. Se-ncolăcea 
jordia, se sucea şi se răsucea revenind tot de unde 
plecase, îmbucându-se ca-ntr-o ultimă îmbrăţişare. Şi 
după ce era gata cofa, mâna săvârşitoare o mai ridica o 
dată-n aer, o răsucea ca s-o poată privi ochiul, aşezând-o 
apoi în rând cu celelalte sub bolboroseala trebuinţei 
pentru care fusese hărăzită: asta pentru băut, asta 
pentru cărat, asta pentru brânză şi cealaltă... 

După cofe, fură luate-n mână fluierele. Le mângâie pe 
fiecare mai întâi cu privirea, apoi cu palma aspră, suflând 
în ele domol ca să le-audă glasul. Şi atunci când unul i se 
părea că sună mai altfel decât îi spunea lui urechea că 
trebuie să sune, îl meşterea până când lemnul prindea 
glasul dorit. 

leşeau din fluierele lui, rând pe rând, toate şoaptele 
pădurii, susurele apelor, toate glasurile păsărilor, 

chemarea dobitoacelor şi toate tainele firii preschimbate- 
n murmure prea puţin înţelese de urechea neobişnuită să 
le asculte. 

Lui Crişan i se păru chiar că din cântatul lui se face 
lumea din nou, pornind-o din ceţurile dinţii, de unde se 
iviseră cerul şi pământul, bântuite peste faţă de ape şi-n- 
tuneric; apoi lumina şi-odată cu ea ziua şi noaptea. 
Luminătorii pe cer, cu soare şi curcubeu cu tot, 
scânteiară când degetele-i începură să salte pe găuri, iar 
în ape să mişune vieţuitoare şi pe pământ să zburde 
sălbătăciuni, când cântecul o luă de-a binelea razna prin 
lume. Numai cin'să le asculte nu era, până ce primul om 
izvori din pieptul cântăreţului ca să pună-nceput raiului. 
Şi pomul oprit crescu acolo, la sunet de fluier, cu şarpe 
cu tot încolăcit pe el, până ce se desprinse femeia din 
coasta primului bărbat ca să-i fie lui ispită. Şi cum muşcă 
omul din mărul femeii, cântă din fluier Horia ca să-l audă 
Crişan la capătul lumii; şi cum fu apoi izgonită din 
grădină prima pereche, cum începură să are şi să 
semene, să taie lemne şi să facă foc, înmulţindu-se- 
ntruna până ce ajunseră şi pe Crişuri şi pe Arieş. lar dac- 
aici fu primul rai refăcut de om pe pământ, prin care 
veniră să se verse toţi cei ce nu-l putuseră găsi aiurea, 
fluierul nu-i mai putea opri până ce nu stătu. 

— Frumos cânţi! îl lăudă atunci din spate o femeie care 
nu se asemăna cu nimeni. Era-nvăluită-n atlazuri şi-n loc 
să păşească, plutea. 

Horia se-ntoarse uimit. 

— Ce cântec e ăsta? 

— Unul de pe la noi, îi răspunse Horia, nedumerit prea 
bine de ceea ce i se ivise-naintea ochilor. 

Crişan zâmbea. Nu l-ar fi crezut niciodată-n stare pe 
Horia să-şi piardă vremea c-o muiere. Şi totuşi înaintea 
lor plutea ceva ce-aducea a femeie. 

Năluca pieri însă tot aşa cum se şi ivise iar Horia, 
trecut prin postul îndelungii răbdări şi a tuturor 
amăgirilor licărite-n mintea lui Crişan, apăru iar la Curtea 
imperială, păşind  îndoielnic pe nesfârşite scoarţe, 


strecurându-se prin odăi lungi, până-ntr-o-ncăpere în 
care se opri faţă-n faţă cu împăratul şezând pe-un jilţ la o 
masă neagră. 

— Şezi! îl îmbie împăratul, în mintea înceţoşată a lui 
Crişan. 

— Mulţumesc, înălțate Crai, îi răspunse Horia rămi- 
nând tot în picioare. 

— Ce veşti ne-aduci atunci din Transilvania, oaspete 
rar, continuă majestatea sa. 

— Rele, măria ta. 

— S-a-ntâmplat ceva neaşteptat? 

— Chiar neaşteptat, doamne! 

— Adică? 

— Adică şapte zile săptămâna are şi din acestea 
niciuna pentru noi. 

— Cum niciuna? 

— Păi uite-aşa: lunea-i corvoadă la pădure, marţi, 
miercuri şi joi clacă pe ogoare, vineri cărăuşie, sâmbăta 
lucrări la curte, iar duminica hăitaşi la vânătoarea 
domnului; apoi socoteşte şi măria ta, noi cu ce mai 
rămânem din cele ce-au fost lăsate de Dumnezeu pentru 
tot omul? 

+ 

Vorbise bine Horia, iar împăratul rămase o clipă pe 
gânduri cu-naltu-i sfetnic alături. 

— Sfetnicii ăştia! scrâşni Crişan din pragul visului său. 
De m-ar fi ascultat Horia pân'la capăt! 

Dar Horia nu-l asculta; vorbea mai departe cu-mpă- 
ratul, ca la judecătoria din Cărpiniş, spunându-i întruna: 

— De ce nu ni se dă şi nouă, măria ta, ce ni se cuvine? 
de ce nu porunceşti să ni se facă dreptate după-atâta 

ispas!%? 

— Faceţi-vi-o singuri! (Tut ihr das), izbucni atunci 
împăratul, spre uimirea consilierului de-alături şi-a lui 
Crişan care din pragul morţii retrăia aievea lucrările. 

— Să ne-o facem noi? Noi, dreptate? se-ntrebă şi mai 
uluit Horia. 

— Tu, da, tu, izbucni atunci şi Crişan; ce ţi-am spus eu? 
Dar Horia nu-l auzea. Ochii lui îi urmăreau întruna pe cei 
ai împăratului, iar mâinile întinse i se ridicară până-n 
dreptul şoldurilor, ca şi cum ar fi vrut să-i ia sau să-i dea 
ceva, ceva-n dar. Împăratul se sculase-n picioare şi tăcea 
ca un stâlp mut, chiar şi pentru consilierul care-ncepuse 
să-i şoptească ceva-n ureche. 

— Noi să ne-o facem, doamne? mai repetă o dată 
Horia. Împăratul însă-i întoarse spatele. 

— Ce bine, oftă Crişan. 

— Audienţa s-a terminat, îl lămuri înaltul funcţionar. 
Măria sa a spus tot ce a avut să spună, aşa că... 

— Am înţeles, atunci, excelenţă, se dumiri şi Horia-n 
cele din urmă cu capul plecat în faţa sorții. 

— Ne-om face-o noi, atuncea dacă aşa-i şi voia măriei 
sale, se hotărî el cu ochii ţintă-n lungul odăilor şi a can- 
ţălărilor pe unde avea să facă drumul întors. 

+ 

— Şi crezi c-aşa a şi fost? îl întrebă atunci lăuntricu-i 
glas pe Crişan. 

— Şi de ce nu? N-ar fi fost drept? 

— Ca să vă faceţi voi dreptate? 

— Dară cine altul? 

— Voi? 

— Noi, da, noi, răspunse-nciudat Crişan, desfăşurân- 
du-şi întruna din piept pânza fără de sfârşit a ceea ce 
trăise. 

+ 

Se-ntâlniră apoi la Ţebea, în casa lui Petre Ţimpău, 
unde Horia le povesti totul. Şi după aceea, ieşiră sub 
gorun să jure. 

Era mult de-atunci şi parcă totuşi numai câteva clipe 
se scurseră de când crezuse că va putea muri fără să-i 
pară rău de tot ceea ce făcuse. Se vedea aidoma, 
întinzându-le mâna dreaptă celor doi şi ei prinzându-i-o 
într-un triunghi peste care cădeau întârziate frunze 
ruginii, în licărirea razelor de lună plină. Il auzea pe Horia 
spunând: 


„O'ncepem când vă voi da eu de ştire, după ce-oi 
vedea cum stau lucrurile şi pe la Câmpeni, Abrud şi 
Zlatna.” Dar el nu mai putea aştepta. Prea aşteptase de 
mult... ca să mai scape şi prilejul clipei binevenite! Dar 
de ce oare tărăgănaseră de veacuri ceea ce ar fi trebuit 
făcut de la-nceput? Pentru că... fiindcă... atunci... Erau o 
sumedenie de răspunsuri pe care şi le dădea fără a se 
gândi la vreunul anume. Pornirea nu i-o putea nimic 
stinge şi nimeni apoi, după cum nimeni nu-l putuse opri, 
ca-n ziua aceea de bulciu!*, să dea semnalul de plecare. 
Îi chiar vedea aidoma pe cei ce se strânseseră-n dealul 
bisericii de la Mesteacăn; gloata nerăbdătoare să plece 
încotro vedea cu ochii, numai să plece. Erau zdrenţăroşi 
şi-n opinci cârpite, bărbaţi cu mustăţile-nălbite de 
chiciură şi femei cu năframe negre, îmbrobodite până pe 
sub ochi ca să nu le-ngheţe nasul. Când le-arătase 
Crucea de aur a lui Horia, tuturor li se aprinseseră 
privirile ca lampaşurile de pe căruțele cu doşte?. l-ar mai 
fi putut opri cineva? Nimeni. Şi de ce să-i fi oprit oare, 
când trebuiau de atâta vreme porniţi? Numai de frica 
pedepsei? Ori iat-o că ea vine oricum pentru cel înfrânt. 
Ah, de ce nu putuseră birui oare până la capăt? Atunci n- 
ar mai fi fost un azi atât de nemernic deşi, poate..., da, 
poate, nici cel care să se mai gândească la toate celea. 

Pentru că mai trăia încă, se gândea totuşi şi nimeni nu 
i-ar fi putut scoate, cu niciun chip, din cap pe cel ce 
întreba cu de-amănuntul despre tot ceea ce fusese ca să- 
| judece. Dar de ce să-l judece? Avea oarecine dreptul să- 
| judece când tot ceea ce făcuse nu făcuse decât pentru 
alţii? Şi totuşi, ei se pregăteau. De partea cui era atunci 
dreptatea? Să fi greşit el oare în socotelile lui? Se opri o 
clipă. Să mai reia încă o dată totul de la început şi să 
judece cu sclipirile ultimelor zvâcniri. 

+ 

Porniseră din Mesteacăn, în ziua aceea de după târgul 

din Brad şi după ce Horia-i spusese ce-i spusese şi se 


121 9-târg,bâlci 
292 0-scânduri 


legaseră cu jurământ să facă totul cum e mai bine, ca-n 
Tatăl Nostru. Şi ce, nu-i bun oare ce se spune-n Tatăl 
Nostru?... Precum în cer aşa şi pre pământ... Dar dacă-n 
cer?... Oh, Doamne! Dar de ce oare m-oi fi îndoind? Nu, 
cum e-n cer e bine, sau ar trebui să fie bine ca s-avem de 
unde pleca. Şi-apoi să răspundă cine-a făcut rugăciunea 
dacă-i aşa ori altminteri. Hotărârea dintr-un început e 
totuşi bună. 

— E bună. | se păru că-i adevereşte cineva dinlăuntrul 
lui, cineva care nu era nici ungur, nici român, nici 
judecător, nici jandarm; cineva de a cărui voce dacă nu 
se sperie, se miră totuşi foarte. 

Era parcă glasul vecinului de sub coastă; glasul cuiva 
cu care stătuse cot la cot fără ca măcar să-l bage-n 
seamă. Şi totuşi îl auzise de-atâtea ori însă fără să se fi 
dumirit vreodată de ce şi cum îl aude. 

Dar hotărârea fusese şi cenuşie, aşa i se părea, privită- 
n urmă, după cum cenuşii fuseseră şi colinele din jurul 
Aradului, şi dâmbul bisericii din Mesteacăn, cu crucea 
aceea strâmbă pe el, şi cenușie, şi apa Crişului care se 
scurgea pe sub picioarele podului din târg unde-şi 
dăduse întâlnire cu cei cu care avea să pornească la 
Alba. Venise acolo ca un cerşetor, îmbrăcat numa-n 
zdrenţe, ca să nu-l dibuie oamenii grofilor, şi ca să le 
spună că a fost la-mpăratul căruia i s-a povestit totul din 
fir în păr. Dându-i şi-n scris despre cele pătimite de ei. 

— Şi? 

— Şi-mpăratul l-a ascultat şi la urmă le-a dat dreptate, 
adăugă el. 

— Dreptate? Nouă? Ne-o dat-o împăratul? 

— Da, ne-o dat-o, numai că de făcut, trebuie să ne-o 
facem singuri. 

— Noi? Singuri? se mirară câţiva. 

— Noi, da, noi; adică cred eu, tu şi toţi dimpreună cu 
Horia. 

— Dară cum? 

— Păi uite aşa; voi care sunteţi aici vă împrăştiaţi pe la 
casele voastre, prin sate de unde aţi venit şi le spuneţi 


oamenilor ca-n ziua de 4 noiembrie să se strângă toţi la 
biserica din Mesteacân. Atunci oi veni şi eu pe-acolo, şi 
când or fi cu toţii strânşi, le-oi spune că porunca 
împăratului e să mergem la Alba, ca să cerem să ne 
bage-n armata lui. După aceea o să vă mai spun eu şi 
altele; deocamdată însă puşi pe drum să ne vedem şi 
cătane-mpăratului să-i fim, c-apoi a noastră o fi lumea; 
cu puştile-n mână o să vorbim altfel cu grofii ca să ne 
audă cum trebuie. Ne-om cere atunci drepturile ca toţi 
grănicerii?!. 

Ţăranii rămaseră uluiţi la vorbele lui. Unuia din Vaca i 
se căscaseră ochii de uimire, încât mai că nu-i putea 
închide, iar lui Toma, din Tomnatec, să-i pice căciula din 
cap de mirare uitându-se la ce-i iese lui Crişan din gură. 

— Aşa mai zic şi eu dreptate şi-mpărat, izbucni Rista 
din Mihăileni dând cu opinca-ntr-un ciot din faţa lui, ca şi 
cum ar fi vrut, ca dintr-o singură lovitură, să năruie-n- 
treaga-mpărăţie. Lazăr din Zdrapţ se mulţumi doar să-şi 
răsucească mai bine mustăţile, iar Toader din Luncă să 
zică doar: hm! hm! pornind-o în schimb din loc, mai pus 
ca oricare pe fapte. 

— Staţi o ţâră! adăugă Crişan, adresându-li-se şi 
celorlalţi. Băgaţi de seamă să n-afle birişii şi fişpanii- 
naintea oamenilor; vorbiţi de la ins la ins şi nu le spuneţi 
vestea decât celor de-ncredere; altminteri ne pomenim 
cu jandarmii pe noi înainte de a ne şi fi adunat. 

— lo numa’ neamurilor mele le spun şi ne-adunăm de- 
o oaste, adăugă unul Pătru din Ribiţa care stătuse, tot 
timpul cât vorbise Crişan, sprijinit de-o bâtă-mplântată-n 
prundul Crişului. 

— N-au de unde să afle jandarii, întări şi Huluj din 
Porcurea; oamenii noştri's mai muţi ca lemnele, rar scot 
vorba din gură; pe la clăci ce mai oftează, încolo şi când 
se roagă, mai mult cu gândul spun ce au pe inimă. 

— Fie dară cum ziceţi voi şi să ne vedem cu bine la 
Mesteacăn, le ură el; pierzându-se după-aceea-n mulţime 
odată cu oamenii care se-mprăştiară ca potârnichele 

răspândind prin târg şi pe toate coclaurile vestea că 
Horia s-a-ntors de la Viena cu porunca-mpăratului de a-şi 
face singuri dreptate. 

Ce mulţi şi necăjiţi mai erau! Se vedeau stând pe 
lângă garduri, care proptiţi, care înţepeniţi alături de caii 
înmărmuriţi şi ei sub povara ciuberelor aduse de peste 
munţi. Oameni şi dobitoace aşteptau acolo cumpărători 
care s-apropiau atât de rar. 

Târguiala era scurtă şi mai întotdeauna moţul vindea-n 
pierdere. Cine să-i dea plin pe plin, cum cerea el, când 
cei de-o seamă cu dânsul mai n-aveau ce roade, iar 
grofii-şi aveau meşterii lor de curte? Şi când totuşi se 
făcea târgul, nişte bieţi creiţari treceau amărâţi dintr-o 
palmă scorţoasă într-o alta şi mai şi, fără ca nici măcar 
să poată zornăi. Un moţ scuipă apoi printre dinţi că n-a 
venit degeaba la târg, în timp ce crişanul încă-şi mai 
întorcea târgaşul de pe o parte pe alta ca să-l vadă mai, 
bine dacă nu cumva s-a-nşelat; calul, uşurat de povară, 
îşi schimba şi el atunci greutatea trupului de pe-o copită 
pe alta. Ca un honved?? căruia i se poruncise: Pe loc 
repaus! 

De şetrile cu marfă nu s-apropiau decât oamenii 
domniilor şi numai pe ici, pe colo, pe la „vişle”? şi pe la 
cocurile de pită, îi vedeai pe cei necăjiţi cu ochii sticlind 
de pofte. lar când cumpăra vreunul câte ceva, şapte-l 
priveau mestecând. Umblau însă toţi prin târg de colo 
până colo, şi-n ziua aceea, parcă bântuiţi de-un 
neastâmpăr mai mare decât pofta de vişle sau de pită 
albă. Treceau prin faţa şetrilor chiar râzând de se mirau 
toţii? de ce-i apucase. Alţii simțind atunci ceva 
neobişnuit în aer începuseră să-şi strângă marfa. Numai 
olarii din Obârşă şi Târnăviţă aşteptau, pe lângă târgaşul 
lor, atât de nepăsători precum oalele care nu trebuiau 
nimănui. Cine ce să bage-n ele, când oamenii abia aveau 
ce apuca-ntre degete?! Şi totuşi din ochi clipeau şi ei 

şiret aşteptând să se-ntâmple ceva! Un zvon trecut din 
ureche-n ureche, îi făcuse să se plece vecin către vecin 
să-şi spuie ceva ce numai ei trebuiau să ştie. Şi-apoi pe 
faţa-mpietrită mijea un zâmbet, în dosul căruia fiecare- 
ncepea să viseze şi poate chiar s-o ia razna cu gândul, pe 
unde altă dată nici prin minte nu-i trecuse. Dobitoacele 
mugeau şi ele pe la răspântii, vândute sau cumpărate de 
cei mai cu dare de mână, iar caprele abia mai erau 
ţinute-n sfori de vişlari. Numai lor şi fişpanilor ce le mai 
sticleau ochii în căutarea prăzii care-ntârzia să se arate. 
Fusese? Trecuse? sau nici nu se arătase? Şi, Doamne, ce- 
ar mai fi vrut să afle! Cei cu căruțele cu scânduri parcă- 
nlemniseră şi ei sub ierneu, uitând chiar să se mai dea 
jos de unde se cocoţaseră. 

— Cât dai ţolul?5, mă, le striga din când în când, între- 
bându-i iscoditor câte-un om al domniei. 

— Tri, răspundea-mbufnat moţul de sus, nedând însă 
niciun alt semn c-ar fi vrut să vândă, decât un picior 
întins peste celălalt şi-ndoit odată cu pălăria, care-i 
cădea din nou pe ochi. 

Şedeau aşa parcă de veacuri; unii cocoţaţi şi moţăind 
sus pe scânduri, sub ierneu, iar alţii răsturnaţi cu picioa- 
rele-n sus prin câte-un ciubăr dezlegat din spatele calului 
sau din vârful vreunei căruţe cu care colindau lumea-n 
lung şi lat. Forfota dimprejur însă nu-i prinse decât pe 
crişeni, în timp ce moţii stăteau împietriţi de parc-ar fi 
fost din altă lume. Să nu fi ştiut nimic de Horia? De faptul 
că se-ntorsese de la-mpăratul? Să fi aflat numai crişenii 
de-asta? Era cu neputinţă. Şi totuşi, în nemişcarea lor 
nicio ureche nu era mai ascuţită ca cea-nfundată sub 
căciuli, şi niciun ochi mai ager decât cei ce priveau pe 
sub sprâncene. Aflaseră de mult ceea ce ăstora abia 
acum le-adia pe sub mustăţi privindu-i de la distanţa 
vremii cuvenite cum se frământau de cele ce-aveau să-i 
încerce. 

Oamenii grofilor şi jandarmii umblau însă prin târg, 
adulmecând primejdia ca jivinele. Nu ştiau şi nici n- 

aflaseră ce anume se-ntâmplase, dar că se-ntâmplase 
ceva, nu mai aveau nicio îndoială. Vestea că se-ntorsese 
Horia de la-mpăratul cu porunci se răspândea ca zvonul 
tulnicelor, ca scânteierea focurilor în faptul serii. 

„Au luat munţii foc şi cântă”, se spunea prin sate şi pe 
la curţile domneşti. Oamenii-s veseli; nu le mai pasă de 
nimic, se-nfiorau fişpanii şi birişii privind cu mânie spre 
crestele licărinde. 

Paznicii se-nmulţiră, veghea fu sporită şi porunca 
grofilor de a fi prins şi-adus la curte oricine era bănuit că 
ştie ceva anume, se răspândi amenințătoare prin 
urechile tuturor oamenilor supuşi. Solgăbirăii umblau ca 
porumbu-n ciur, iar jandarmii nu mai aveau o clipă de 
hodină. 

+ 

La curtea grofului, din Brănişca apăru însă într-o bună 
zi, în poartă, un cerşetor cu o barbă mai încâlcită ca a 
sfântului Petru şi cu părul zbărlit ca o coamă de mistreţ. 
In mână purta un toiag în formă de cruce asemeni 
sfântului loan Botezătorul, venit însă ca să-l blesteme 
acum pe grof aşa cum îl blestemase odinioară pe lrod. 
Câinii săreau la el ca la urs, trăgându-se însă-ndat-napoi 
ca de la nu ştiu ce arătare cerească, pe care s-ar fi 
cuvenit mai degrabă s-o cinstească decât s-o latre. 

Grofii cu oaspeţii şi cu familia stăteau pe terasă privi- 
ndu-l cu mirare. Cine era şi ce voia oare în straiele astea? 
Să fi fost un simplu cerşetor? O arătare picată din cer? 
Sau poate vreunul îmbrăcat anume astfel ca să se poată 
apropia mai uşor de ei, să-i omoare? 

Doamna, o femeie înaltă şi chipeşă, îi ieşi atunci în 
cale coborând treptele verandei, cu pas hotărât, ca să-l 
întrebe ce vrea. In mână ţinea şi o bucată de pâine pe 
care nu ştia cui s-o arunce: câinilor care lătraseră sau 
cerşetorului ivit ca spaima-n poartă, în mijlocul zilei. În 
cele din urmă, înmărmurită mai mult de mirare, îi întinse 
omului pâinea. Acesta însă nici n-o atinse, înlăturând-o 
cu bâta-n formă de cruce ca s-o apuce câinii. Şi când 
haita flămândă dădu s-o-nhaţe, din ea sau din trupurile 


jivinelor învălmăşite, ţâşniră stropi de sânge. Ochii 
tuturor se-nţepeniră în gol. 

— Eşti nebun, omule?! izbucni furios groful pornit să-i 
tragă cerşetorului sau arătării aceleia o chelfăneală-n 
plină zi. 

— Ba nu-s nebun, răspunse atunci puţin mişcat 
cerşetorul ridicând şi bâta-n formă de cruce-n sus; eu îs 
venit aici să vestesc vărsare de sânge. 

— Aha! Vrei să verşi sânge? Va să zică de asta ai venit 
aici?! izbucni într-ajutorul grofului unul dintre oaspeţi; 
atunci să-i arătăm noi ce-nseamnă vărsarea de sânge şi 
ce leacuri avem noi pentru astfel de pofte. 

— Leacuri! Voi şi leacurile pentru vărsarea de sânge 
care-o să vie! Voi nu sunteţi în stare să v-apăraţi pe voi, 
dar mi-te să-l vindecaţi pe altul de cele ce-or să se- 
ntâmple. Or să vă calce-n picioare ca pe nişte năpârci și- 
o să ardeţi ca făcliile-n noaptea de Paşte; n-o să rămână 
decât povestea de voi şi-aceea amară, amară. 

— Prindeţi-l, prindeţi-l! se auzi atunci ţipând ca o 
cucuvaie glasul unei contese venită-n vizită de la Deva. 
Să fie biciuit! adăugă ea în timp ce toţi ceilalţi se uitau cu 
stupoare unul la altul neştiind ce să facă. Să-l prindă? Să- 
| biciuiască şi să-i facă ce? când omul pieri ca o nălucă 
din poartă, lăsând în urmă mirare şi spaimă pe chipurile 
celor ce încă nu-şi veniseră-n fire. 

+ 

— Şi sângele vărsat era dreptatea pe care voiaţi s-o 
scoateţi la lumină? 

— Fără sânge cum altfel ar fi putut ieşi la lumină, dacă 
se-nţepenise-ntr-atâta-n mintea stăpânilor? îi răspunse 
Crişan glasului care i se păruse că-l întreabă izvorând din 
adâncul uitat. 

x 

În ziua de duminică, 4 noiembrie a anului aceluia, ziua 
Sfinţilor Ioanichie cel Mare şi a Nicantei, după calendarul 
cel vechi, în biserica de lemn din Mesteacăn se 
strânseseră la liturghie mai mulți oameni decât îi 
călcaseră pragul chiar poate de la-nceputurile ei. 


Veniseră cu mic, cu mare, cu femei şi cu prunci puşi pe 
fapte, şi dornici toţi s-o ia-ncotro o fi numai să plece 
odată la drum. 

În biserică nu mai era loc nici cât să se aplece omul ca 
să-şi facă metaniile, iar cei de afară le dădeau mereu 
ghes celor dinlăuntru să-i lase şi pe ei să vadă şi s-audă 
mai bine ce spune şi ce face popa. Chipurile zbârcite ca 
scoarţa de gorun şi brăzdate de câte le fuseseră date 
spre patimă, li se mai înseninaseră totuşi la gândul că 
Horia şi Crişan le-ar fi putut aduce mântuirea. 

Glasul popii Silvan era şi el mai tremurat ca oricând şi 
luminările ardeau pocnind ca-n nicio altă dată. Până şi 
sfinţii de pe pereţi, mai îngrijoraţi ca de obicei, ar fi vrut 
să le spună ceva dacă popa le-ar fi îngăduit sau dacă s-ar 
fi putut cobori printre muritori. De altminteri, văzându-le 
îngrijorarea de pe chipuri, oamenii nu se speriau ci, 
ţinând-o drept bună, îşi ziceau: „şi ei îs cu noi, şi-apoi 
dacă nici ei n-or şti ce-i bine şi ce-i rău, cine altcineva să 
mai ştie?”. Maica Domnului ce era mai îndoielnică, dar 
de, ca femeile, îi treceau repede cu vederea neliniştile 
punându-i-le pe seama firii mai slabe. Cei mai porniţi 
dintre toţi, şi gata oricând să le sară-ntr-ajutor erau sfinţii 
llie, Precup, Nicolae şi mai cu seamă sfântul Gheorghe 
care, până să-i vină rândul sau să fie chemat la vreo 
socoteală îi şi făcuse seama balaurului, dând prima pildă 
de cum şi ce trebuie să-i faci celui ce se-mpotrivea 
dreptăţii şi binelui. Praporii fâlfâiau şi ei a nerăbdare, 
fremătând de-un sfânt fior care-i cuprinsese pe toţi. 
Utrenia se sfârşise însă; şi-ncepuse şi liturghia, dar 
Crişan tot nu se ivise... Pe la Crez, printre mărturisirile 
făcute lui Dumnezeu, se-mpleteau în mintea cantorului şi 
a ascultătorilor tot atâtea gânduri şi legăminte făcute 
celui ce-avea să le-aducă vreo izbăvire şi pe pământ. 
Evanghelia ascultată cu multă sfinţenie şi habotnicie de 
către credincioşi fusese şi ea înpestriţată cu fel de fel de 
îndemnuri şi adeveriri dintre care, hotărât lucru, n-ar fi 
putut lipsi Cuvântul Domnului Dumnezeu, Împărat şi 
Stăpân, precum că cel ce-ar fi vrut să fie peste toţi, slugă 


ar fi trebuit să le fie el mai întâi tuturor. Apăsase şi popa 
glasul pe aceste vorbe mai tare ca pe orice, pentru că 
dacă nu fusese aşa, vina celor ce s-auziseră trebuie 
ispăşită şi-ndreptată pe loc sau în orice caz fără prea 
multă  în-târziere. Pentru a nu pricinui însă vreo 
neînțelegere, popa Silvan se hotărî ca şi predica să-i 
urmeze imediat evangheliei, îşi dădu seama de asta de 
cum privise mulţimea peste ochelarii legaţi cu aţă, care-n 
timpul cititului îi alunecaseră până spre vârful nasului. 
Acum era momentul ca să toarne povaţa pentru ca-n 
cupa sufletelor celor credincioşi Crişan să mai aibă doar 
de pus ultima picătură. 

„Oameni buni! începu el, evanghelia de azi ne învaţă şi 
cele de cuviinţă stăpânilor şi cele de trebuinţă slugilor, 
pentru că Domnul nostru lisus Hristos, înainte de a se 
adresa robilor, stăpânilor le-a spus cum trebuie să se 
poarte, bogaţilor ce trebuie să facă şi mai marilor cum să 
cârmuiască. Ori dacă până azi cei pe care-i avem noi 
deasupra nu s-au gândit la toate acestea acum e vremea 
să le-amintim de cele uitate. De bună seamă însă că nu 
ne e dat nouă să-l înlocuim pe Domnul nostru lisus 
Hristos, dar de ajutat ou orice chip trebuie s-o facem fără 
întârziere. Altminteri cum dară s-ar putea împlini 
cuvântul cel sfânt?” 

Şi credincioşii, încremeniţi întru ascultare, cu ochii 
ţintă la preot izbucniră-ntr-un cor: „aşa-i, aşa-i, părinte, 
dar ce să facem?” 

„O să vi se spună toate la vremea lor precum i-au fost 
spuse şi lui Moise când trimis a fost el să-i scoată pe 
jidovi din robia Eghipetului, în care căzuseră pentru 
păcate  şi-ncercare. Deocamdată să mai aveţi însă 
răbdare, pentru ca desfăşurarea faptelor voastre să nu s- 
abată-n făgaşul fărădelegilor şi pentru ca duşmanul cel 
pizmaş să nu se bucure de vărsarea de sânge a fraţilor. 
Dreptatea trebuie însă cerută cu glas tare şi strigată cu 
mâinile-n sus. Altminteri să nu se spună pe la răspântii c- 
am fost tâlhari şi că le-am făcut pe toate sub obrocirea- 
ntunericului. Datu-i este omului totul spre încercare şi 


răsplată, dar când i-au ajuns toate acestea la marginea 
răbdării şi a putinţelor sale, de datoria lui e să spună că 
nu mai poate. Au n-a trimis Stăpânul lucrători în via sa şi 
pe toţi i-au ucis vremelnicii săi îngrijitori? Au nu l-au 
omorât chiar şi pe Fiul Lui, de s-a mâniat Domnul foarte 
şi-a trimis pedeapsă cumplită asupra tuturor? Via sa e 
însă lumea, iubiţi credincioşi, îngrijitorii sunt mai marii 
noştri, iar slugile trimise spre lucru dimpreună cu însuşi 
Fiul Său suntem noi toţi. Bătuţi am fost însă până acum 
şi osândiţi peste poate, dar iată c-a venit şi ceasul dării 
de seamă. Când porunca Domnului e: Destul! Furii să-şi 
ia pedeapsa, îngrijitorii netrebnici ce li se cuvine şi 
ucigaşii osândă! 

Nu cereţi însă ce nu se poate şi nu măsuraţi cu 
măsurile cu care vi s-a măsurat căci nedreptatea-ntr- 
însele-i ascunsă. Faceţi-vă auziţi, dar nu cu ţipete şi nici 
cu fapte de moarte, căci plata nu-i toată aici. Nu daţi însă 
nicicând înapoi pentru dreptatea lui Dumnezeu, căci ea 
trebuie-mplinită cu orice preţ şi pe pământ, iar cei ce fug 
de ea netrebnici şi nemernici trebuie numiţi." 

„Aşa-i, părinte, să trăiţi, aşa-i. Netrebnici să fie cei ce- 
or da-napoi de  la-nfăptuirea dreptăţii Domnului, 
adăugară glasuri din mulţime. 

„Nu uitaţi însă totodată nici celălalt adevăr că drep- 
tatea fără milă făcută, răzbunare este; iar slujitorilor şi- 
nchinătorilor lui Dumnezeu mila le este dată drept 
călăuzitor pentru ca nu cumva măsurile să fie aceleaşi. 
Răsplată cuvine-i-se oricui după faptă, dar mai întâi 
deschişi trebuie ochii făptaşului asupra tuturor celor 
săvârşite de el, pentru ca singur să-şi dea seama de cum 
au fost toate cele ce i-au ieşit din mâini şi din gură.” 

Nu sfârşise însă bine popa predica, când din mijlocul 
mulţimii strânsă-n biserică şi-mprejur de nu puteai scăpa 
acul jos, se ivi un ins zdravăn făcându-şi loc cu coatele şi 
cu umerii de parc-ar fi mers printre lemne. 

Era el, Crişan, şi se revedea atât de bine! Ajuns în faţa 
iconostasului, după ce se opri şi se-nchină şi el la 
icoanele-mpărăteşti şi după ce stătu o clipă în faţa stră- 


nilor de se holbaseră copiii la el ca la urs, iar cantorilor le 
pieri glasul şi popii vorba, se-ntoarse ca o arătare picată 
din cer spre mulţimea care aştepta semn. Nu deschise 
însă gura decât atunci când preotul din spatele lui 
izbucni iar: „lubiţi credincioşi, Dumnezeu le vorbeşte 
oamenilor prin oameni, ascultați acum ce spune fratele 
Crişan şi-mpliniţi-i voia, pentru că din porunci de sus 
grăieşte, iar harul Domnului cu el este.” 

Şi el, Crişan, care nu s-aşteptase la o atare laudă din 
partea popii, îi zâmbi, apoi, scotocindu-se prin chimir, 
scoase dintr-însul crucea de aur pe care-o ridică-n aer cu 
dreapta. Mulțimea, care pentru o clipă crezuse că scoate 
de la brâu vreun pistol, văzând strălucirea aurie a crucii, 
muţi. Se uitau toţi încremeniţi la mâna-i ridicată 
aşteptând izbăvirea din clipă-n clipă. De semnul pe care 
avea să-l facă şi de vorbele ce-avea să le spună atârna 
totul. l-ar fi putut ţine aşa împietriţi până la sfârşitul lumii 
sau numai până la capătul ei, dac-ar fi dat porunca. Cu 
mâna ridicată stătu totuşi o clipă-n cumpănă şi-apoi un 
gând îl fulgeră din cap până-n picioare: Şi totuşi trebuie! 

+ 


— Să fi trebuit într-adevăr?! se-ntrebă el încă o dată- 
nainte de-a trece pragul despărțitor al lumilor... 

— Da, da, negreşit trebuia, cu toate că... 

x 

Nici loan Botezătorul nu fusese mai amarnic când îl 
afurisise pe Irod, de cum era el, Crişan, îmbrăcat în ţun- 
dra-i miţoasă şi cu dreapta ridicată-n sus. Sfântul Ilie se 
oprise parcă anume pe peretele pronaosului drept în 
faţă-i, strunindu-şi telegarii ca să-l poată pofti în căruţa 
de foc! Numai că nu-i vorbea şi nu-i zicea: Suie! Incolo 
totul era pregătit ca pentru un mare fişpan?€. El însă, din 
stânga popii, de la strana copiilor, în loc să plece, prinse 
glas adresându-li-se tuturor. „Oameni buni! Ştiţi cu toţii 
că Horia a fost la-mpărăţie după dreptate”... 

— Am auzit, răspunseră câteva glasuri înfundate. 

— Ei bine, aflaţi că-mpăratul ne-a dat-o; şi mâna care 

ţinea crucea se ridică şi mai sus în timp ce stânga, 
cotrobăind prin chimir, mai scoase la iveală încă ceva, pe 
care strălucea tot semnul crucii. Era o carte mică, 
neagră, pe care-o ridică încet, încet, la-nălţimea celuilalt 
braţ: Trăiască-mpăratul! s-auzi atunci un alt glas din 
mulţime. 

— Trăiască!, răspunse scurt Crişan. Dar de făcut 
dreptate, a rămas să ne-o facem noi, pentru că el numai 
ne-a dat-o. 

— Ne-om face-o! Ne-om face-o! strigă atunci toată 
mulţimea. C-aşa zicea şi părintele! 

— Să ne-o facem atunci, dar fi-vom oare-n stare să ne- 
o facem cum trebuie? mai adăugă el. 

— Cum să nu fim! izbucni iar gloata. 

Ce porniţi fuseseră atunci şi cum s-alesese praful de 
toţi!... Dar... dar de-ncercat tot trebuia-ncercat, răspunse 
Crişan uitându-se la câte-i treceau pe dinaintea ochilor 
din cele ce-i fuseseră date. 

+ 

— Păi vedeţi, oameni buni, că nu-i tocmai aşa uşor, 
pentru că dreptatea fiind de partea celui mai tare, noi 
încă nu suntem tari. Pentru asta ne trebuie puşti, iar 
mâna pe ele nici c-om pune-o dacă nu ne-om vedea 
cătane. 

— La Alba atunci! s-auzi iar gloata. 

— Văd dară c-aţi priceput cu toţii că trebuie să 
mergem la Alba şi să cerem înrolarea în regimentele de 
gardă, adăugă Crişan. 

— Aşa-i! Aşa trebuie! Om merge şi la-mpăratul, 
izbucniră iar o seamă de glasuri sub cerul boltit al 
bisericuţei de lemn cu veşmântu-i de barşon? cărămiziu, 
oblăduitor, deschis peste toţi, 

— La-mpăratul nu mai trebuie pentru că avem 
scrisoare din parte-i, îi potoli el iar, întinzându-i popii o 
hârtie de care atârnau peceţi de ceară roşie. 

Lumea se potoli atunci iar popa, străbătând dintr-o 
privire slovele, prinse iar glas. Era mai molcom decât 

Crişan dar tot atât de hotărât ca el. 

— Oameni buni! în carte scrie tot ce-a spus şi fratele 
Crişan c-o zis împăratul, adică precum că noi avem 
dreptate dar de făcut trebuie să ne-o facem singuri, şi 
mai zice aici - iar popa se-aplecă pe foaia de hârtie, cu 
ochelarii căzuţi pe nas, ca şobolanul pe prescură - că 
uite:. „Dările să nu se mai plătească grofilor, ci numai 
slujbaşilor imperiali, iar pământurile să fie date 
oamenilor şi niciun ţăran sa nu mai slujească decât 
împăratului şi numai lui.” 

+ 

— Şi chiar aşa spusese-mpăratul, cum citea popa? 

— Cel adevărat sau cel care-ar fi trebuit - cum s-ar fi 
căzut unui împărat - să fie, da; celălalt însă nu ştiu ce i-a 
spus lui Horia; dar pentru gloata aceea a noastră 
împăratul era unu, şi-acela nu se putea să nu fie drept, 
iar scrisoarea se potrivea cu ceea ce avea el în mintea-i 
tulbure,... îşi răspunse Crişan în gâlceava cu sinele care 
nu-i putea fi nicidecum potolit. 

+ 

— Trâiască-mpăratul! Trăiască-mpăratul! izbucni 
gloata, iar cei rămaşi mai pe de lături: La Alba! La Alba! 

— La Alba, dară! încuviinţă-n cele din urmă şi Crişan 
mulţimii fierbânde plecarea. Biserica era ca o oală-n 
clocot, începând să curgă din ea iobagii-n zdrenţe ca 
laptele vărsat pe-un foc, pe care nimeni nu-l mai putea 
stinge. Praporii fuseseră smulşi de la locurile lor şi cel cu 
Sfântul Gheorghe omorând balaurul se transformase 
parcă-ntr-un catarg, în care sufla nu vântul, ci desţepe- 
nita vrere a unor oameni pentru care nu mai era nicio 
stavilă. Crişan şi popa fură luaţi pe sus, cum se găseau: 
popa-n odăjdii, iar celălalt cu ţundra suflecată pe el şi 
parcă n'atingeau pământul, aşa-i purta valul. Nimeni nu 
mai vroia s-audă de nimic decât de Alba, şi cetele 
prinseseră să curgă spre vale ca puhoaiele primăverii, în 
urma lor, clopotele bisericii din Mesteacăn se mai auziră 
încă multă vreme bătând în dungă, a bocet şi a chemare, 
zvonul lor lăţindu-se mai departe şi mai departe, până-n 


adâncul munţilor şi-a visului pentru care se suna 
deşteptarea. 

— Se pleacă la Alba! Crişan cu-ai lui sunt pe drum! se 
răspândi vestea ca pârjolul, dusă din tulnic în tulnic, 
peste Biharia şi Găina ca să se scurgă şi pe Arieş. Şi nu 
era casă-n care pătrundea zvonul, din care să nu-l apuce 
măcar pe unul „strechea” şi să n-o ia la sănătoasa, spre 
cetatea Bălgradului, ca s-apuce o flintă-n mână. 

+ 

— Ce puhoi pestriţ! Şi-n ce baltă de sânge l-ai topit! 

— Cu mine cu tot însă, îşi răspunse Crişan oftând, pe 
marea de capete pe care se vedea mereu îndreptându-se 
spre Alba, ca pe un şuvoi pe care nimeni nu-l mai putea 
stăvili. 

x 

Turlele domeniului din Hălmăgel se iviră roşii şi 
ascuţite în faţa călăreţului, care trecuse aproape-n zbor 
peste dealurile Obârşiei şi ale Ţoheştiului, ca să le 
vestească celor de-acolo că gloata de la Mesteacăn o şi 
pornise spre Alba. Calul era alb de spumă, iar părul 
călăreţului, tot atât de răvăşit în vânt, precum coama de 
care se apucase cu desperare. Ochii i se căscaseră şi 
cuvintele i se-nţepeniseră pe buze când vru să-i spună 
contelui Hallmagy, în faţa căruia descălecase din fugă, că 
„pâr-jolul” a şi-nceput la Mesteacăn. 

Contele, sau „joarda de oţel a Crişului”, cum mai era 
poreclit, îl întâmpină râzând de spaima-i dezlânată. 

— Şi cine a plecat? insistă el după ce solul curţii 
domneşti din Ribiţa fu poftit în balconul mare al 
conacului. Omul însă nu-şi venise în fire şi cu părul vâlvoi 
şi mâna mereu îndreptată înspre o direcţie oarecare, 
arăta şi  bâlbâia ceva pomenind mereu de satul 
Mesteacăn, în care se-ntâmplaseră lucruri 
înspăimântătoare. 

— Dar ce s-a-ntâmplat, omule? încercă contele să-l 
liniştească, ca să se poată dumeri de cele ce voia să 
spună. 

Era însă cu neputinţă. Solul n-avea astâmpăr şi-n jurul 


lui se strânse toată curtea din Hălmăgel, molipsită ca 
prin farmec de neliniştea şi de spaimele lui. 

— Imi spui acum limpede ce s-a întâmplat? îl mai 
întrebă o dată contele, rezemat de data asta-n picioare 
de colţul uriaşului şemineu din salon, cu o mână 
frecându-şi uşor mustaţa, iar cu cealaltă ţinând strâns 
coada unei cravaşe, care-i luneca şerpuind pe lângă 
pantalonul turnat pe corpu-i suplu. Era ca o lamă-n 
vibraţie aşteptând să şuiere la prima destindere. 

— George Marcu din Vaca a pornit azi, după liturghie, 
spre Alba, cu sute de oameni ca să ceară să-i înroleze în 
regimentele imperiale de acolo, izbuti în cele din urmă 
să-şi închege răspunsul solul, tremurând ca varga în faţa 
contelui Hallmagy, de parcă-ar fi fost un osândit înaintea 
morţii. 

—Deci aţi auzit, domnilor, se-ntoarse atunci contele 
spre ceilalţi oaspeţi pe care-i avea în ziua aceea la el: 
gloata a pornit să calce totu-n picioare şi-ar trebui, ca noi 
s-o oprim pentru că-n ţinuturile noastre se petrec 
lucrurile, înrolarea e un pretext pentru a obţine arme. E 
singurul lucru care le lipseşte; cât despre drepturi, şi le 
cunosc ei prea bine. Ce, nu-i ştiu eu, de-atâta amar de 
vreme, de când mă lupt cu ei?! De aceea, eu am să şi 
plec chiar acum spre Baia de Criş cu ai mei. Să fie 
înşeuaţi caii şi-ntr-un ceas anunţaţi şi pregătiţi de bătălie 
toţi oamenii mei de-ncredere. Pornim îndată. 

Şi porunca fu atât de scurtă încât cei doi majordomi 
nici nu crâcniră, ieşind ca din puşcă să-mplinească 
ordinele celui cu care niciodată nu putuse nimeni glumi. 

Stupefacţia care cuprinsese salonul în urma lui îi 
zăpăcise însă pe cei de-acolo în aşa fel, încât toţi umblau 
ca bezmetici, nevemndu-le deloc să creadă că o ceată de 
iobagi pornise haihui prin lume, după o liturghie, ca să 
ceară să intre-n armata de la Alba... sau poate că 
Hallmagy avea dreptate, cu pretextul lor, se mai gândiră 
câţiva. 

Cu toate acestea, singur contele Hallmagy, ştiind ce 
vrea, nu mai întârzie o clipă, şi punând pe picior de luptă, 


în cel mai scurt timp, fioroasa-i ceată de slugi, porni cu ei 
ca un iureş spre Mesteacăn, trecând potop-potop peste 
dealuri şi văi ca s-ajungă din urmă pe cei plecaţi spre 
Alba. Călcau totu-n picioare, voind de fapt să-nghită nu 
numai drumul, ci însăşi vremea care-i despărţea de cei 
pe care-i urmăreau. Contele călărea-n faţă, aplecat 
mereu pe calul alungit cu burta la pământ, ca să poată 
mai uşor spinteca văzduhul, iar soarele apunând peste 
vârful colinelor făcuse din umbrele călăreţilor strigoi 
porniţi spre morminte sau spre treburi rămase încă 
neîmplinite afară. Majordomii călărind când alături, când 
puţin în urmă, pentru că armăsarii lor nu puteau ţine 
pasul iepei pur sânge căreia stăpânul îi dăduse frâu liber, 
începuseră să se sperie. Nu-l văzuseră niciodată pe conte 
atât de pornit să distrugă, în fond, ce altceva decât o 
ceată de slugi care o luaseră razna şi pentru care poate- 
ar fi fost prea mulţi şi jandarmii din Brad. Dar porunca 
fusese poruncă şi cine-ar fi îndrăznit să-i stea împotrivă 
contelui Hallmagy, când se dezlănţuise cu-atâta furie 
împotriva propriilor năluciri? Îl şi vedeau lovind cu 
cravaşa, împuşcând şi călcând în picioare toate 
„cojoacele” şi ţundrele” ajunse din urmă. 

Numai că-n zare încă nu se ivise nimeni care să poată 
fi prins. 

x 

Puhoiul de ţărani pornit din Mesteacăn, cu popă, cu 
Crişan şi cu prapuri cu tot, se oprise din drum, pentru o 
noapte, în satul Curechiu de pe drumul Albei. Era un sat 
pierdut prin văgăunile unor văi, pe unde după-nserat te 
puteai întâlni cu ceea ce nici nu ţi-ar fi putut trece prin 
minte, începând cu fiare şi oameni, şi sfârşind cu sfântul 
Petru sau cu însuşi necuratul. 

Casele, ca nişte căciuli de obşte zvârlite-n ciudă pe 
după fagi, zăceau în neorânduială cu uşa deschisă oricui. 
În seara aceea, şi Crişan îşi amintea bine de ea, toate 
prinseseră viaţă de parc-ar fi fost în zori. Işi deschiseră 
larg uşile ca să-i primească-n pâlpâirile de seu ale 
lumânărilor sau ale vetrelor, pe cei porniţi la drum. 


Înviase tot satul în fapt de seară, ca în ajunul Paştilor, 
iar zvonurile şi oamenii umblau de parc-ar fi fost prinşi 
de frigurile Patimilor. Copiii nu mai cunoşteau porţi, iar 
gardurile şi  păârleazurile trosneau sub picioarele 
iscoadelor puse de pază, de parc-ar fi fost călcate-n 
copitele ţapilor scăpaţi la pere. Foia toată aşezarea de 
suflarea aprinsă a băştinaşilor şi de înflăcărata vrere a 
celor porniţi la drum să se-nscrie cătane la Alba. Nimeni 
nu era obosit şi toţi zvâcneau de colo-colo legaţi însă ca- 
ntr-o plasă de păianjen de nevăzutele fire ale vrerilor lor, 
înmănunchiate toate-n mâna lui Crişan. Pân-a nu se 
aşeza însă mai bine-n jurul vetrelor şi pân-a nu aţipi 
măcar atât cât era nevoie ca să le treacă oboseala 
frământării din cursul zilei trecute. Crişan îi mai strânse o 
dată pe toţi în ograda lui Culae Orbul, la care şi trăsese, 
având mai multă-ncredere-n singurul ochi rămas decât în 
toţi cei cu doi, pe care i-ar fi putut oricând cuprinde 
somnul. Casa, acoperită cu paie-nnegrite de vreme, 
văcălită cu lut şi proptită pe-alocuri cu bârne ca să nu se 
dărâme, avea în faţă un târnaţ?, dat tot cu lut pe jos, de 
pe care Crişan, cu popa Silvan din Mesteacăn în dreapta, 
şi cu cel din Curechiu în stânga, ţinu să le mai vorbească 
o dată celor porniţi pe drumul Albei. Ar fi vrut ca-n 
popasul acesta să le limpezească mai bine minţile, ca nu 
cumva unora să le pară rău de calea pe care o porniseră; 
şi pe cei rămaşi să-i întărească mai mult întru cele ce 
aveau să se mai întâmple, iar pe cei ce încă n-auziseră 
bine de cum stau lucrurile, să-i lumineze cumsecade, ca 
să ştie oamenii ce au de făcut şi ce-i aşteaptă. 

Se-nvăluia ziua cu noaptea şi el, Crişan, stătea drept în 
cumpăna vremii, ridicat în picioare între cei doi de parc- 
ar fi fost gata şi pentru Judecata de Apoi. Era însă 
îmbrăcat în veşminte sure, iar popii-n reverende ca să-i 
înghită mai uşor întunericul şi-n mintea ascultătorilor să 
rămână înfipţi ca stâlpii Sionului în duhul Israelului. 

Se apropie aşa de capătul treptelor de lemn care 
coborau de pe prispă şi, sprijinindu-se cu o mână de 

săgeata de lemn care susţinea streaşina, începu iar să le 
vorbească celor adunaţi. Mulţimea-l asculta cuminte, 
îmbulzindu-se până-n marginea prispei ca nu cumva să-i 
scape vreo vorbă, iar copiii, cu mic cu mare, se urcaseră- 
n pomii şi copacii de primprejur, atârnând pe crengi ca 
nişte fructe coapte, gata-gata să cadă la cel dintâi 
scuturat. Numai fumul băburilor?*, ieşind prin coperişurile 
de paie, ca aburii de vinars prin cuşmile beţivilor, se- 
nălţa lin, ducând spre cerul înstelat prinosul jertfelor de 
gând. 

— Ajunşi aici, oameni buni, să vă mai citesc încă ceva 
ce-a spus împăratul, s-auzi glasul lui Crişan. la ascultați 
numai ce spune în cartea asta. Şi de undeva din chimir 
scoase acelaşi sul de hârtie cu peceţi şi cu slove aurite 
de pe care le mai citise şi-n biserica de la Mesteacăn. Il 
desfăşură, ţinându-l cu amândouă mâinile şi, uitându-se 
de parcă n-ar fi văzut bine să citească, se gândi că-i mai 
bine să-l dea tot popii Silvan să-i descurce slova. 

— O să vă citească, dealtfel, tot părintele că-n spusele 
lui din cărţi aveţi mai mare-ncredere şi el îi mai dedat la 
astfel de lucruri. Popa Silvan, zâmbind, îi luă sulul întins 
din mâini şi, după ce zăbovi o clipă ca să ia slova de 
unde o lăsase la Mesteacăn, începu ridicându-şi ochii 
spre mulţime: „Mai întâi de toate iubiţi credincioşi 
trebuie să vă mai atrag luarea aminte ca să ştiţi că 
domnii grofi ne-au luat urma şi nu s-or lăsa până nu ne- 
or ajunge. Dar înălţimea sa împăratul ne spune aici - şi 
ochii şi-i aplecă atunci asupra slovelor din scrisoare - că 
„dacă ei - adică grofii - se vor împotrivi, ţăranii să se 
răscoale şi să-i stingă pe toţi grofii din Transilvania care 
nu se vor supune poruncilor sale.” 

— Chiar aşa? Noi să-i stingem? întrebă cu piciorul pus 
pe prima treaptă de lemn şi mai înrăit ca oricare altul, 
Rista din Mihăileni, omul care sub podul Crişului din Brad, 
când se-ntâlnise prima dată cu Crişan dăduse cu opinca- 
ntr-un ciot de parc-ar fi vrut să măture întreg imperiul 
dintr-o singură lovitură. 

x 

Erau, dealtfel, întipăriţi pe veci în amintirile care-l 
covârşeau făr-a le putea stăvili şi ceilalți cu care-şi dase- 
n-tâlnire atunci la Brad, sub pod, şi care-i strânseseră pe 
toţi cei cu care pornise spre Alba: Georgiuţ din Vaca, cel 
pururi mirat cu ochii ca cepele şi inima vraişte; Toma din 
Tomnatec, cu căciula-n primejdie să-i pice oricând din 
capul aţintit mereu în sus; Lazăr din Zdrapţ, răsucindu-şi 
mustăţile odată cu gândurile; Tudor din Luncă, spunând 
întruna hm! hm! şi Huluj din Porcurea, drept ca 
lumânarea şi pururi în zdrenţe. Toţi erau numai ochi şi 
urechi la ceea ce-i ieşea popii din gură citind cartea 
împăratului, dar niciunul ca Rista voind pe loc să crape 
pământul şi toţi potrivnicii să piară-nghiţiţi de flăcările 
iadului. Ce oameni! şi cum se topiseră toţi în amintire, 
îmbulzindu-l mereu cu năzuinţele lor stinse. 

+ 

— Păi cine alţii dară, le răspunse el scoţându-şi mâna 
din chimir; numai să-i vedem acum ce-or face când le-om 
spune verde-n obraz. 

— Şi dac-om ajunge să le-o spunem, adăugă popa 
Silvan mai mult ca pentru sine, gândindu-se că drumul 
Albei încă nu s-a sfârşit. 

— Părinte, noi de-ncercat om încerca, cu toate puterile 
noastre, iar de-ajutat să iasă bine, asta-i treaba lui 
Dumnezeu. 

— Aşa-i! Aşa-i cum zice Crişan! întări şi Huluj cu glasu-i 
ca de lăută scârţăită pe la nedei. 

— Apăi atunci dac-aşa-i, fraţilor, la hodină acuma că 
mâine, cum s-o crăpa de ziuă, să ne vedem iar de drum, 
că încă mai avem de mers. 

— Domnul cu voi, făcu peste ei semnul crucii popa llie 
din Curechiu, aşa ca să nu se spună că nu făcuse şi el 
ceva. lar gloata se-mprăştie şuşotind, murmurând, câţiva 
chiar chiuind de bucurie pentru ceea ce nici prin gând nu 
le trecea că-i aşteaptă. 

+ 
— N-ar fi mai bine, excelenţă, să-l anunţăm şi pe 


prefectul comitatului de ceea ce se-ntâmplă? i se adresă 
Kereş contelui Hallmagy, chinuindu-se să călărească 
câteva clipe alături de el, înainte de a intra în Baia de 
Criş. 

Deşi porniseră nebuneşte şi noaptea se lăsase peste ei 
pe-ndelete, drumul se zărea tot mai greu şi caii 
începuseră să se poticnească. Contele, care oricât de 
pornit ar fi fost, nu-şi pierdea totuşi cumpătul, se gândi 
că propunerea lui Kereş nu era de lepădat şi hotărând să 
se abată din drum pe la prefectură, îşi struni calul luând- 
o la dreapta pe drumul Băii de Criş. 

— Nu-i o idee rea, îi răspunse el tăios majordomului, ş- 
apoi într-adevăr nu strică să vedem ce-au hotărât şi ei, 
dacă nu cumva dorm. 

Sosirea cetei contelui mări şi mai mult fierberea 
oraşului, care şi-aşa intrase de dimineaţă în panica 
răscoalei. S-aşteptau din clipă, în clipă, ca cetele de 
ţărani să năvălească asupra lor sau poate cei plecaţi spre 
Alba să se-ntoarcă din drum. 

La prefectură era însă lumină ca-n ajun de an nou şi 
oamenii contelui împresurară clădirea cât ai bate din 
palme. |n jur, pe la celelalte clădiri, ferestrele se 
deschideau şi se-nchideau întruna, pentru ca oamenii să- 
şi dea mai bine seama de cele ce se petreceau pe străzi. 
Bufniţe şi cucuvaie, speriate de cei ce se urcaseră-n 
poduri, de frică sau la gândul apărării, zburau şi ele una- 
ntruna peste oraş, încrucişându-se-n văzduh cu liliecii şi 
înfiorând cu ţipetele lor ascuţite pe cei ce poate încă nu 
se speriaseră destul. 

— Strig-a moarte! şuşoteau femeile. 

— A moartea iobagilor! le-mbărbătau bărbaţii pe cele 
gata să leşine. 

Contele Hallmagy urcă scările de la intrare mai mult 
sărind decât păşind, nestăvilindu-şi câtuşi de puţin elanul 
cu care pornise din Hălmăgel. Printre cei doi paznici care- 
i săriră-nainte, neştiind bine pân-a nu-l recunoaşte, dacă 
trebuie să-l oprească sau să-l lase, trecu ca săgeata şi nu 
se mai opri până-n faţa subprefectului din cabinetul de la 


primul etaj. 

Anunţat încă de dimineaţă de cele ce se petrecuseră la 
Mesteacăn, de toată hotărârea şi pornirea iobagilor, sub- 
prefectul comitatului aştepta destul de liniştit lăsarea 
nopţii pentru ca iscoadele trimise de el să-l poată prinde 
pe Crişan, în locul unde avea să poposească-n drum spre 
Alba. Încă nu i se adusese nicio ştire, când sosise contele 
Hallmagy cu tot tărăboiul celor strânşi după sine, în cea 
mai mare grabă. Când intră în birou, dând uşa-n lături, s- 
o smulgă, nu alta, din ţâţâni, subprefectul, de la biroul lui 
de lucru, la care se înconjurase şi cu un mic grup de 
jandarmi şi gornici, îl primi jovial c-un „servus” de parcă 
l-ar fi aşteptat la chef. Se şi ridicase dealtfel de la birou 
pregătindu-se să-l îmbrăţişeze. Contele Hallmagy în loc 
să-i răspundă la fel, se proţăpi-nainte cu mâna pe 
biciuşca şfichiuitoare, cu care-şi bătea întruna pantalonul 
şi ca-râmbul cizmei drepte. 

— Ascultă! Voi sunteţi nebuni sau inconştienţi? 

Întrebarea contelui păru mai întâi că nici nu-l priveşte, 
şi subprefectul încercă-n continuare să-l îmbrăţişeze. 

— Voi sunteţi beţi? repetă contele. 

— Uite ce-i Pista, dacă mă mai iei aşa, nu-ţi pot spune 
decât că eşti un mare înfumurat; sau poate te-i fi 
crezând încă dând ordine pe răzoare, la domeniul din 
Hălmăgel? Ce dracu! Numai tu eşti stăpân pe lume? lar 
noi ăştilalţi păzim porcii? i-o reteză atunci şi mai scurt 
subprefectul, desprinzându-şi mâna de pe braţul lui. 

— Înfumurat spui? pentru că mă gândesc la ce ne-aş- 
teaptă? 

— Dar tu crezi că noi dormeam? Află însă că înainte de 
a-ţi ajunge ţie nu ştiu ce veste la urechi, noi ne şi-n- 
cheiasem socotelile de luptă. 

— Veştile sunt aceleaşi pentru toţi şi altele, de aceeaşi 
importanţă, nu cred c-ar mai putea fi. 

— Ei, ei, vezi că te apropii de realitate, aşa mai putem 
discuta; şi-ar fi şi mai bine dacă te-ai apropia de birou. la 
spune, ce se mai întâmplă pe la Hălmagiu, c-am auzit că 
pe-acolo o ţineţi numai în chefuri? 


Contele, vâzându-se întâmpinat cum nici nu bănuise 
de către jovialul subprefect, se hotărî în cele din urmă să 
se aşeze, ca să vadă exact ce le trecea acestora prin cap 
şi ce hotărâseră cu privire la gloată. 

— Cei de jos, ai mei, să mai aibă răbdare, i se adresă 
el atunci unui jandarm din cei aflaţi în sală, ca să-i fie 
comunicat ordinul celor de-afară. 

— Şi să mai aştepte puţin, adăugă zâmbind pe sub 
mustaţa-i răsucită-n coadă de răţoi, subprefectul. 
Domnul conte le va spune-ndată ce au de făcut, apoi 
întorcându-se iar spre conte: Nu-i aşa, dragul meu, că 
eşti pus pe fapte? 

— Dar nu-nţeleg, răspunse contele nedumerit şi iritat 
la gândul că subprefectul nu numai că-l înfruntase, dar îl 
lua şi peste picior. 

— Dacă te potoleşti, o să-ţi spun şi-ai să pricepi îndată. 
Uite, şi sper că de asta erai neliniştit; pe cei de la 
Mesteacăn i-am aranjat de mult, numai că pentru la 
noapte am mai avea încă nevoie de o mână de ajutor. 
Sper că eşti dispus să ne-o dai? 

— Să vedem despre ce este vorba, doar am fost primul 
aici. 

— Asta aşa-i, conte, dar primul numai de la Hălmagiu 
în jos. 

— Bine, bine, lăsaţi astea şi spuneţi-mi mai degrabă 
cum a fost totuşi posibil să se strângă aici, sub ochii 
voştri, tocmai în inima comitatului, o ceată de iobagi fără 
ca voi nici măcar să nu vă-ntrebaţi de ce? 

— Ei, uite, conte, că s-a putut: idei iluministe pe care 
tot dumneavoastră le aduceţi de prin Europa! îi răspunse 
subprefectul, dând şi el mirat din umeri. 

— Idei iluministe? Farse! Otravă! Niciodată n-am dat 
doi bani pe ele! Dealtfel, sunt sătul de tot umanismul 
Vienei şi al Parisului. Astea ne-au adus unde suntem, dar 
să lăsăm frecuşurile; spuneţi-mi mai bine ce-aţi hotărât 
ca să trecem odată la fapte, se-nfurie-n cele din urmă 
de-a binelea contele Hallmagy, aşezându-se picior peste 
picior în faţa biroului deasupra căruia se zărea portretul 


augustului suveran. 

Subprefectul cu căpitanul de jandarmi, rămaşi în 
picioare, se pregătiră atunci să-i explice. Gornicii din jur 
ascultau şi ei cu-nfrigurare, iar ceilalţi jandarmi aproape 
că-nţepeniseră de respect. 

— Uite, domnule conte, ce s-a hotărât: Gloata care a 
plecat dimineaţă din Mesteacăn cu Crişan şi cu popa 
Silvan s-a oprit ca să facă popas peste noapte-n satul 
Curechiu. 

— La Curechiu? 

— Exact. Şi să mai ştii că a ocolit Bradul şi că nimănui 
de-acolo nici măcar nu i s-a tăiat vreun fir de păr din 
mustață. 

Uimirea de pe fața contelui crescu; îşi bătea iar joc de 
el? 

— Da, stimate conte, niciun fir de păr! Probabil că-i 
interesează mai mult capetele noastre, decât mustăţile. 

Contele tresări. 

— Până le-avem însă pe umeri, şi pentru a nu ni se- 
ntâmpla să le pierdem, cu ele am chibzuit următoarele: 
Vom pleca de aici cu câţiva jandarmi şi cu gornicii 
aceştia, iar la noapte îl vom prinde pe Crişan chiar în 
bârlogul lui. Vrei să ne-ajuţi? Primele iscoade-s trimise de 
mult, iar vânzarea-i făcută. 

— Cum adică să v-ajut? dar pentru ce altceva-s eu aici 
cu oamenii mei? Însă planul îmi pare prea complicat şi nu 
văd de ce să-i prindem, când am putea foarte bine să-i 
nimicim fără niciun fel de bătaie de cap! 

— Ei uite, conte, tocmai de asta unii sunt sortiţi pe 
lume să facă politică, iar alţii să-şi vadă doar de pămân- 
turile lor. De ce să işti o răzmeriţă când o poţi foarte uşor 
ocoli? 

— Dar de ce să n-o stingi mai bine din faşă, dacă tot 
aţi îngăduit să se işte? Parcă armata-i interesează pe ei? 
Să se vadă numai cu armele-n mâini şi-apoi ţine-te 
iobăgie! 

— Pentru că în iluminatul nostru imperiu există, conte, 
libertate şi-nţelegere pentru toate manifestările. Nu se 


stăpâneşte numai cu sabia. 

— Atunci, faceţi cum ştiţi, eu nu mă amestec, răspunse 
contele. 

— Deci, nu ne-ajuţi? întări subprefectul insistând 
anume pe nu. 

— V-ajut dar nu mă amestec, se răzgândi contele. 

— Adică-ţi laşi oamenii singuri, după ce i-ai cărat în 
galop peste şapte hotare! reluă subprefectul. 

— Nu în sensul acesta am spus că nu mă amestec; 
dimpotrivă, voi participa în persoană cu-ntreg efectivul 
cărat până aici; dar nu-mi asum nicio răspundere de iz- 
bândă a unui plan, pe care nu l-am făcut eu. 

— Nici nu ţi-a cerut nimeni aceasta, stimate conte; noi 
îţi cerem doar să ne ajuţi numai dacă îţi convine planul, 
dacă nu, nu. 

— Bine, accept, şi? 

— In cazul acesta pornim peste o oră. Până-n Brad mai 
facem încă una şi apoi pân'la Curechiu tot pe-atâta; aşa 
că acolo vom fi tocmai când se vor fi aşezat toţi pe la 
vetre. Aşa-i, Petruţ? îl întrebă subprefectul pe unul din 
gornici. 

— Întocmai, excelenţă, răspunse gornicul luând şi el 
poziţia de drepţi ca orice alt jandarm în exerciţiul 
funcţiunii. 

— Dar vă bizuiţi şi pe cei de-un neam cu ei? îl mai 
întrebă contele dându-şi seama că gornicul era român. 

— Nu pe ei, cât pe ce sunt în stare să facă dacă sunt 
deştepţi. Cu oamenii însă trebuie să ştii să te porţi dacă 
vrei să-i conduci. 

— De acord, dar aş vrea să ştiu totuşi mai exact ce am 
eu de făcut în toată treaba aceasta? 

— Ce ţi-am spus, conte: să ne-nsoţeşti până acolo şi-n 
caz că „la târg nu, ne vor ieşi socotelile făcute acasă”, să 
ne ajuţi să ieşim din încurcătură. S-ar putea, în cazul 
acesta, chiar să ne încăieram cu ei, ceea ce iar nu ti-ar 
displace, pentru că adevărata vitejie a braţului pe 
câmpul de luptă se vede. 

— Din păcate mai mult a braţului, excelenţă, adăugă 


oftând căpitanul de jandarmi. 

— E şi singurul lucru deştept pe care l-ai spus azi, 
căpitane, ţinu să i-o sublinieze subprefectul. Se vede că 
încă mai păstrezi ceva pe umeri; nu-ţi atârnă numai 
braţele de ele. 

Căpitanul se supără. In Baia de Criş toţi îl cunoşteau 
pe Copacsoni şi nimeni nu-i scăpase de şfichiul limbii. 
Jovialitatea lui, pe lângă mofluzitatea prefectului, era ca 
ziua cu noaptea şi lumea din Baia de Criş se obişnuise cu 
ei, aşa cum erau. 

— Dacă nu, voi sta de pază, cum s-ar spune, până 
când dumneavoastră vă veţi duce sau nu la bun sfârşit 
planul, conchise contele. 

— Ceea ce aţi şi spus că nu v-ar displace, mai ales 
dacă, din păcate, n-am izbuti noi, conte. 

— Cam aşa ceva, răspunse el începând să-şi frece uşor 
mustaţa; bineînţeles, însă, în cazul intervenţiei mele, 
corectându-se doar eventualele erori de concepţie. 

— Sau de execuție chiar,  recunoscu ironic 
subprefectul. Socoteala-i una şi-mplinirea alta. 

— Deci plecăm? 

— Da, dar nu acum; niţeluş mai târziu; până atunci 
însă, să mai închinăm un pahar; noi dealtfel şi-ncepusem 
când excelența voastră a dat buzna în biroul nostru. Fii 
binevenit însă şi prosit! închina subprefectul un pahar în 
cinstea lui şi a întregii urzeli pe care o puseseră la cale. 

Incăperea se umplu apoi de veselie şi, la scurtă vreme 
după aceea, de ceea ce era sus, în cabinetul 
subprefectului, se molipsiră şi cei de jos. 

— Nici n-a-nceput războiul şi s-a şi făcut pace, râse 
primul majordom din Hălmăgel închinând cu ceea ce le 
fusese trimis de către conte. 

— Nu se ştie, nu se ştie, îi răspunse Jancsi îndoindu-se 
de vremelnica pace a superiorilor. Dă-mi mai bine încă o 
dată sticla. Şi Jancsi i-o smulse din mână, topindu-şi în ea 
cu zgomot tot oful nemărturisit. 

La o oră după aceea, din Baia de Criş, pe poarta 
dinspre răsărit a oraşului, ieşeau în galop toţi cei puşi să- 


| prindă pe Crişan şi să-mprăştie gloata strânsă cu atâta 
trudă de vestitorii mult visatelor porunci crăieşti. 
x 

El, Crişan, însă nu se culcase deloc pe urechea 
izbânzii. Indelungata-i slujbă de crâsnic”, la biserica din 
Vaca, îi ascuțise atât de mult presimţirile, încât niciodată 
nu se lăsa furat de somn înainte de a-şi face trei cruci şi 
a-şi lua toate măsurile de prevedere pentru ca nici drac, 
nici om să nu-i poată tulbura visele, luându-l pe 
nepregătite. 

Impotriva oamenilor şi mai ales împotriva celor „daţi” 
cu grofii, n-avea însă decât un singur mijloc: prevederea, 
adevărată mamă a-nţelepciunii, care-l făcuse să scape 
din toate până a nici nu intra măcar în ele. 

— Măi Culae, i se adresă el gazdei sale din Curechiu, 
cine ştie că dorm eu la tine-n noaptea asta? 

— Tot natul, Marcule. 

— Ei, atunci, fă bine şi spune-i vărului tău că, după ce 
s-or linişti toţi, m-oi duce şi eu să dorm în podul şurii lui, 
pe fân; dar de asta nu ştim decât eu, tu şi el, auzit-ai? 
Sau nu; nu-i sufla nicio vorbă până ce mergem acolo; am 
să i-o spun io atunci de-a dreptul, înainte de a mă culca. 
Roagă-l însă pe Rista să nu se prea depărteze de ogradă 
şi s-aibă-ntruna vramiţa sub ochi. E cu neputinţă ca grofii 
să fi stat cu mâinile-n sân şi să nu fi pus ceva la cale. 

— Simti tu asta, Marcule? îl întrebă Culae. 

— Cum mă vezi şi te văd; numai că nu ştiu când s-or 
ţâpa*! pe noi ca uliul pe pui. 

— Aci n-au cum, Marcule. Toţi îs oameni de-n-credere. 

— Toţi zici? 

— Toţi să fie dară, deşi drept să-ţi spun io mă tem de 
puterea ispitei, în ziua de azi, printr-atâtea nevoi. 

— Adică? 

— Adică s-ar fi putut să trăncănească oarecine c-aş fi 
aici şi c-am tras peste noapte la tine. Lumea-i mare şi 
cine-i poate înfunda gura când, dac-ar deschide-o, i-ar 

pica bani în ea. 

— Asta aşa-i, dară... 

— Niciun dară, că io tocmai de aceea ţi-am spus ce ți- 
am spus. 

— Cum vrei tu atunci, dar cu Rista şi cu Huluj să 
vorbesc? 

— N-ar strica. 

Şi Culae îi aduse de-afară cât ai bate din palme. Amân- 
doi erau numai ochi şi urechi. 

— Uite de ce vă chemai! 

— Ha, răspunseră ei. 

— Ţineţi voi s-ajungem cu bine la Alba? 

— Da' cum să nu? 

— Dar la mine ţineţi? 

— Ca la lumina ochilor, Marcule. 

— No’ p'atunci rogu-vă fiţi noaptea asta cu ochii-n 
patru toţi trei, cu Culae, şi schimbaţi-vă pe rând; când a 
obosi unul să-i ia locul celălalt. Să nu pierdeţi însă niciun 
moment din vedere casa în care-s acuma şi podul şurii 
lui Sabin, vărul lui Culae, de peste gardul ăla, unde am s- 
aţipesc şi eu oleacă. Uite, aveţi aici şi bunda mea, că 
mie-mi ajunge numai ţundra, şi-apoi acolo-i otavă. 

— Om face cum zici, dacă crezi tu c-aşa-i bine, dar noi 
credem c-o fi degeaba. 

— Măcar să fie, c-asta nu strică; ar strica dacă, 
Doamne fereşte, l-or fi ispitit pe careva grofii. 

— Mda, îşi spuse mofluz în barbă Rista, apucând mai 
bine-ntr-o mână bâta-i cea de toate zilele, de care jurase 
să nu se despartă nici în copârşeu*; aşa-i mai bine, şi fii 
fără grijă că nici pasărea măiastră nu te-o putea atinge 
fără ca să n-o adulmec eu. 

— Şi nici huhurezii, se simţi obligat s-adauge Huluj. 

— Cât despre mine, Marcule, n-ai nicio grijă, îl asigură 
Culae. La o adică-s aici, şi de-ar umbla, şi-ar putea să mă 
ieie, atunci să mă ieie; om vedea noi care pe care. 

Dup-aceea mai băură două-trei guri de vinars tare, 
mâncară nişte mămăligă şi ieşiră din casă pe furiş, ca să 

treacă gardul spre podul şurii lui Sabin. 

— Ştii ce, Marcule? nu-i mai spunem nici lui unde te 
culci, fu de părere Culae; te duci acolo şi te bagi în otavă 
fără să ştie el, iar mâine i-oi spune eu, n-avea grijă. 

— Nu-i rău ce spui, măi Culae, numai să n-adormiţi toţi 
trei după atâta vinars. 

— Păi ce crezi că-i las în casă? Pe Rista-l pun de pază 
aci la pârleazul ăsta, peste care trecurăm, iar pe Huluj în 
ograda mea. lo am să stau pe târnaţ, iar şura uite-o colo. 

— No' bine atunci. 

— Noapte bună, Culae, şi n-avea grijă că m-oi 
descurca eu în otavă, îi răspunse Crişan, topindu-se în 
întunericul şurii lui Sabin. 

Era o beznă prin care nu vedeai la doi paşi fără să te 
uiţi de două ori unde pui piciorul; o beznă prin care 
numai liliecii şi iobagii se puteau descurca făr'a da greş 
nici cu mersul, nici cu gândul. Otava din podul şurii lui 
Sabin era însă atât de moale, încât lui Crişan i se păru că 
se-nfundă-n mătase. Şi-avea toate mirosurile dealurilor 
de pe care fusese strânsă cu grebla. Nu putu însă adormi 
cu grabă, pentru că grija zilei ce-avea să vie îi măcina 
somnul. l-or lăsa oare s-ajungă până la Alba? Şi-acolo le- 
or da arme? 

Caprele şi vacile se auzeau rumegând sub el 

x 

— Cin'să le fi dat însă puşti, când tu bine ştiai că nimic 
din aşa-zisele porunci ale-mpăratului nu erau decât 
născociri, ca să-i pui pe drumul răscoalei? Doar Horia cu 
totul altceva adusese de la Viena. Biata lui carte şi 
bietele lui semne! Ce erau ele şi drept ce le luaserăţi voi? 

— Ceea ce-ar fi trebuit să fie, iar dacă nu, ceea ce-am 
făcut din ele era tocmai ceea ce trebuie să fie; altfel 
oamenii nu ne-ar fi ascultat; dar pân'aci-i bine. Mâine-om 
vedea noi! 

Mâinele însă dispăruse în potopul unei conştiinţe, în 
care totul înota spre limanul scăpării şi în care nimic nu 
se lăsa-necat făr'a se-ntoarce de zeci de ori înapoi, sub 
forma celor mai neliniştitoare-ntrebări. Îşi luase asupra 


lui toată răspunderea pornirii unor gloate de năpăstuiţi şi 
trebuia s-o scoată la mal. O scosese oare? 

— Nu, dar am vrut şi-am făcut tot ce mi-a stat în 
puteri. 

— Şi totuşi, asta nu era destul; trebuia să prevezi totul 
până'n ultima clipă, până-n amănunt. Horia oare de ce te 
prevenise să nu-ncepi? Nu cumva judeca mai bine decât 
tine? Nu cumva-socotelile lui ar fi fost mai drepte?! îl 
necăjea ceva şi mai din adâncuri. 

— N-am putut fi altcineva decât cine sunt, nici Horia şi 
nici Dumnezeu. Numai El le ştie pe toate şi cine ştie, 
dacă ştiindu-le şi El, ce-o fi în sufletul lui. Cât despre 
Horia, nu ştim; poate o fi avut dreptate, dar de ajuns 
unde s-a ajuns, nu mai încape nicio îndoială că aşa ar fi 
fost, chiar dacă făceau cum zicea el. Sau, ştiu eu? poate 
că totuşi Horia... 

In pod însă aţipise, răpus de oboseală, şi-n laţ, zbă- 
tându-se încă, sub povara întrebărilor făr'de răspuns, se 
opri o clipă. 

+ 

Un strigăt de cucuvae sfâşie însă deodată tăcerea 
nopţii, şi-n lungul văii apa-ncepu să clipocească, sub 
copitele cailor contelui Hallmagy, a subprefectului şi a 
oamenilor cu care aranjaseră să-l prindă pe Crişan. In 
capul satului îi aştepta Nicula din Criştior, unul care 
aflase unde trăsese Crişan şi care le aranjase toate, ca 
să-l poată prinde legat. 

Subprefectul, căpitanul de jandarmi, sublocotenentul 
Toth şi gornicul Petruţ din Ţebea, îşi înfăşuraseră-n cârpe 
până şi copitele cailor ca să nu-i simtă câinii pe unde 
aveau să treacă. Pe contele Hallmagy îl lăsaseră însă, de 
pază, în capătul satului, urmând ca o parte din oamenii 
lui, în timp ce subprefectul avea să intre pe uliţa ce 
ducea spre casa lui Culae, să ocolească aşezarea şi-n caz 
de primejdie să poată ataca din două părţi. Consemnul 
de ajutor erau trei focuri de pistol trase de căpitan sau 
de subprefect. 

Cum însă, din binefacerile împărăției, în Curechiu 


n'ajunseseră decât jandarmii şi perceptorii, nici pe ulițele 
sale nu putea lumina altceva decât luna noaptea şi 
soarele ziua, iar furişarea cetei, condusă de subprefect, 
nu era tocmai uşoară. Nicula, oricât ar fi fost el de 
obişnuit cu Criştiorul lui, în Curechiu însă trebui totuşi să 
sară peste mult mai multe garduri decât şi-ar fi închipuit, 
luptându-se cu toţi câinii satului. 

— Am să dau ordin să fie împuşcaţi până la unul, îi 
şopti subprefectul căpitanului. 

— De ce n-aţi făcut-o mai de mult? îi răspunse acesta, 
ştergându-şi cu mâna stângă năduşeala de pe frunte. 

— Pentru ce nu mi-ai atras atenţia, căpitane? 

La gardul ogrăzii lui Culae, în casa căruia subprefectul 
ştia că doarme Crişan, Nicula, încercând să se apropie de 
prispă, calcă pe-un vreasc, care-i trosni sub bocanc ca un 
pistol. 

— Care eşti acolo? s-auzi glasul lui Huluj de pe prispă. 

— lo-s Nicula din Criştior; Crişan îi acolo? 

— Crişan? dar ce ai tu cu el tocmai acum la miezul 
nopţii? 

— lo nu, alţii care-s acum la Criştior au; mor să stau de 
vorbă cu el. 

— Care alţii? la vino-ncoa şi spune-mi mai limpede ce 
vrei, îl pofti Huluj. Nicula atâta aştepta şi când fu la doi 
paşi de el tăbări asupra lui cu pistolul. 

— Dacă mai scoţi o vorbă te puşc, şi-acum pe foale! 
De spaimă, bietul Huluj s-aruncă cu faţa la pământ, 
tocmai cum îi spusese Nicula. 

Rista însă, care păzea-n ograda vecină şurei cu pricina, 
părându-i-se că ceva nu e-n regulă la Culae, se apropie, 
pe furiş, de colţul casei. De acolo, văzând că Nicula 
tocmai se pregătea să-l lege pe Huluj, tăbări asupra lui 
şi-l doboriî la pământ, cu o singură lovitură de bâtă. 
Pistolul îi zbură gornicului din mână peste trupul lui Huluj 
pe jumătate mort de frică. 

— Aaa! Va să zică tu erai! strigă Rista întorcându-l cu 
piciorul, ca să-l vadă mai bine-n bătaia lunii. 

În clipa aceea însă căpitanul apăsă pe trăgaciu. 


— Dobitocule! ţipă subprefectul, luând-o la goană 
peste garduri, cu o liotă de câini pe urme. 

Petruţ dădu s-o zbughească şi el, dar fu prins şi legat 
fedeleş de popa Silvan care, trezit de pocnete, şi repe- 
zindu-se spre casa lui Culae, îl recunoscuse. 

Rista, scăpat ca prin minune  de-mpuşcătura 
jandarmului, se aruncase la pământ făcând pe mortul. 
Era un şiretlic pe care-l mai încercase şi-n cătănie, când 
se bătuse cu franţuijii, şi-i mersese. Căpitanul de jandarmi 
crezând că-l nimerise, se repezi atunci pe prispă, cu 
pistolul în mână, strigându-i lui Crişan din faţa uşii: În 
numele legii eşti...” dar n-apucă să-şi termine bine 
ameninţarea că, dinăuntru, bubui puşca lui Culae făcând 
tăndări uşa. Prin gaura făcută, Culae numa-n cămaşă şi 
izmene întrebă: Care-i acolo mă? 

— Uspătoi*?, strigă Rista de jos cât putu ca să-l audă 
Culae din casă, da'vezi că nu ştiu câţi îs, adăugă el ră- 
mânând tot nemişcat. 

Între timp, focurile de armă treziseră tot satul, iar 
gloata-ntr-o clipă fu-n picioare dând năvală spre casa lui 
Culae. În drum, toţi prinseră în mână care ce apucară şi 
furia le era atât de mare, încât vreo doi-trei din ceată 
fură gata-gata să-şi spargă capetele necunoscându-se şi 
luându-se drept oameni ai grofilor. Ţipetele femeilor sfă- 
şiau văzduhul, plânsetele copiilor îţi împuiau urechile, iar 
câinii lătrau de parc-ar fi fost sfârşitul pământului. Într-o 
clipă, casa lui Culae, în care toţi îl credeau culcat pe 
Crişan, se umplu de oameni. Se umpluse şi ograda, şi 
prispa, şi gardurile pârâiau de parc-ar fi fost călcate-n 
picioare de ciurda grofului Kristsory. Toţi se-ntrebau: 
Unde-i Crişan? Unde-i Crişan? că nu-l vedeau ivindu-se 
de nicăieri. 

— Aci-s şi io, răsună-ntr-o vreme glasu-i înăbuşit de 
tuse. N-aveţi de ce vă teme. Nu m-a luat dracu şi nici 
strigoii. 

Când auzise împuşcăturile sărise din culcuş, ca ars, 
dar nu-n şură, ci, prin acoperişul slab de paie, pe partea-i 

dinafară. De acolo, dându-şi seama de-nvălmăşeala 
dinaintea casei lui Culae, cobori ca mâţa, se apropie de 
prispă pe furiş, ca să vadă ce-i, şi dumirindu-se că 
primejdia trecuse, se ivi în mijlocul gloatei care-l 
înconjura, cum înconjoară puii cloşca. 

Plin de firele de paie şi de otravă, care i se-ncâlciseră 
în cap şi-n barbă, arăta ca un urs scociorât din bârlog 
înainte de vreme. Unii, ca să fie mai siguri că-n faţă n-au 
un strigoi, se apropiaseră de el pipăindu-i tundra. 

— Nu-s mort, nu vă temeti! îs în carne şi oase, îi potoli 
el, dar asta nu-mi place, adăugă apoi dând cu ochii de 
jandarmul ucis, pe prispa casei lui Culae. 

— Ce şi-or căutat or găsit, îi spuse atunci Rista, dându- 
i mortului un picior. Era să mă omoare când îl 
doborâsem, colea-n ogradă, pe ăl de-l lega pe Huluj. 

— Înî, aprobă Huluj, care încă nu-şi venise bine-n fire 
după cele păţite: O fost ăla, Nicula din Criştior, care s-o 
ţâpat la mine cu pistolul şi mi-o spus să mă-ntind jos şi 
să nu scot o vorbă. 

— Şi tu ce-ai făcut? îl întrebă Culae. Te-ai ţâpat făr' să 
zici nici pis, ca să te poată lega-n tăcere şi să dea apoi 
buzna peste noi? Noroc de Rista, Marcule, că l-o zăpsit:* 
la vreme. 

— Ba noroc a fost că nu m-o nimerit jandarul, c-altfel 
azi nu ştiu zău cu ce mai plecam spre Alba. 

— Dară să fi fost numai ăştia? întrebă Crişan. 

— Mai e şi ăsta, strigă popa Silvan, târându-l de ceafă 
pe Petruţ. Uite-l ici, nemernicul. Îl cunosc bine: îi gornicul 
din Ţebea care-n loc să fie cu noi la liturghie, umbla pe la 
prefectură, prin Baie! Aşa-i, nemernice? Spune aici, în 
faţa lui Crişan, ce-aţi vrut să faceţi, aşa cum mi-ai spus şi 
mie, rugându-te să-ţi dau drumul. 

Gornicul, văzându-se în faţa lui Crişan, căzu în 
genunchi, dând să-i sărute opinca. Mulţimea-l huiduia şi 
scuipăturile zburau spre el ca creiţarii duminica spre 
talerul cantorului. 

— No! Destul! le porunci atunci Crişan celor ce-l 

înconjuraseră. Să-l vedem mai întâi ce vrea să ne spună; 
apoi, luându-l de mână pe Petruţ, îl ridică şi, privindu-l în 
ochi, îi zise: Acu', că te-am iertat, spune-mi limpede ce- 
aveai de gând. 

— Să te prindem şi să te dăm legat subprefectului. 

— Tâlharul!  Omoară-l! Spânzură-l! Taie-l! s-auziră 
atunci strigând nişte glasuri dintre cei adunaţi acolo. 

— Linişte! îi potoli iar Crişan, făcându-le tuturor semn 
cu mâna să tacă; s-auzim mai departe; şi cu cine erai, 
omul lui Dumnezeu, de voiaţi să mă prindeţi? 

— Cu subprefectul însuşi, cu căpitanul ăsta de-l văd 
aici mort, cu Nicula din Criştior şi... 

In clipa aceea, din două părţi ale satului, de sus, de pe 
vale şi din josul ei au auzit iar un ropot de-npuşcături, 
apoi nişte strigăte clare: Cătanele contelui Hallmagy! 
Fugiţi! Fugi, Marcule! 

Crişan, care-şi auzise limpede numele, hotărî însă pe 
loc: „Cu noi sau cu ei, măi Petruţ?” Drept răspuns 
gornicul i se aruncă iar la picioare. 

— Acum nu-i vreme de vorbe. Părinte, sloboade-l şi om 
mai vedea noi. 

— Nu m-oi mai despărţi de tine, Marcule, nici în groapă 
şi dă-mi putinţa să-ţi arăt asta, se rugă el, privindu-l 
drept în obraz. 

— Aşa să fie, măi omule, dar spune-mi iute acum, nu 
mai ai vreun pistol pe la tine? 

— Nu. Că mi l-o luat părintele, fie-i binecuvântat 
pumnul, cu care m-o pus pe calea cea dreaptă. 

— Aci-i, la mine, Marcule, na-l! că haina-mi nu se cade 
a fi pătată de sânge. Pumnu-mi ajunge la o adică, şi- 
ncolo mila Domnului. 

Contele  Hallmagy, împărţindu-şi oamenii-n două, 
trimise o jumătate condusă de Kereş să ocolească satul, 
pe partea dreaptă, ca să le cadă-n spate iobagilor venind 
din susul văii. Cu cealaltă jumătate rămăseseră să 
năvălească de jos. El şi cel de al doilea majordom, 
urmând apoi să se-ntâlnească la casa unde zicea 
subprefectul că-l ştie pe Crişan şi unde urmau dealtfel 


să-l şi prindă şi să-l lege cei ce-o porniseră înainte. 

El însă, contele, având despre satul Curechiu o 
reprezentare foarte vagă, după cum i se explicase pe o 
hartă improvizată de subprefect şi de Nicula din Criştior, 
nu-şi prea putuse da bine seama de cum stau lucrurile. 
Planurile lui ar fi fost de a lupta pe lumină, dar socotelile 
acestora fuseseră altele. Acceptase totuşi să-l însoţească 
pe subprefect, cu oamenii lui, pentru că prea-l luaseră 
peste picior şi pentru că-l covârşiseră cu asigurările unui 
plan, în care totul părea pus la punct: cunoaşterea 
locului, 
casa, oamenii cumpăraţi şi ştirea că gloata nu era- 
narmată decât cu bâte. O adunătură de slugi, deci, care 
să poată fi spulberată cât ai bate din palme; şi totuşi, 
iată că acum planurile se schimbaseră în câteva clipe. În 
loc de-un singur foc de pistol, două, dintre care unul de 
puşcă hoţească, dosită de careva din gloată, şi-apoi 
răcnetele, chiuiturile, plânsul şi lătrăturile atâtor câini! 
Ce se putuse-ntâmpla? Să-l fi prins pe Crişan şi să nu-l 
poată aduce din pricina gloatei? Să-i fi prins gloata pe ei 
şi să-i fi omorât sau să vrea să-i omoare, dacă n-or fi 
avut cu ce se apropia de ei? Şi-ntr-un caz, şi-n celălalt 
trebuia însă să le sară-ntr-ajutor, cât mai grabnic. Trase 
astfel primul foc de pistol în aer ca să-l audă Kereş şi să- 
nceapă şi el de sus. 

Kereş însă, pornind în susul apei, cum se-nţeleseseră, 
necunoscând bine satul şi greşind drumul, nu-şi mai 
putuse da seama la un moment dat nici unde-i, şi nici 
spre ce se-ndreaptă. Vedea doar case-n toate părţile, 
împrăştiate până hăt departe pe dealuri, la mari 
depărtări una de cealaltă. Atunci răsună primul foc de 
pistol al căpitanului de jandarmi. Îl recunoscu, dar nu se 
hotări ce să facă până când auzi şi puşca. Galopară aşa, 
spre locul de unde veniseră împuşcăturile. La marginea 
primelor ogrăzi, neputând să mai călărească şi nici să 
sară cu caii peste garduri, fură nevoiţi să descalece şi să 
înainteze pe jos. Câinii îi simţiseră însă şi erau grămadă 
pe ei. Nu se opriră totuşi decât, când ajunseră la un loc, 


unde casele şi ogrăzile păreau că se-ndeasă. Atunci 
auziră din nou focul pistolului contelui, care nu putea fi 
confundat cu al nimănui. „Ceva nu e-n regulă!” îşi spuse 
el, şi planul n-a 

reuşit pentru că-i prea mare hărmălaie. Pe lângă toate 
celea, se mai şi rătăciseră căci în loc să le cadă-n spate 
ţăranilor, le picaseră dintr-o parte, nu departe de locul 
unde era şi contele cu Jancsi şi cu ceilalţi oameni. Kereş 
scoase totuşi pistolul şi trase un foc înspre sat. Contele-i 
răspunse, parcă aprobativ, cu o altă împuşcătură, după 
care urmă ropotul puştilor oamenilor lui, şi-ntr-o clipă 
lupta-ncepu, pe viaţă şi pe moarte. [Ţăranii lui Crişan, 
speriaţi de atâta răpăială, începuseră fie s-alerge care- 
ncotro, fie, ca jivinele, să se ascundă şi să se urce prin 
copaci, prin pomi, pe garduri, pe coperişurile şurilor şi-ale 
caselor aşteptând să vadă sfârşitul. Puşti n-aveau decât 
două, trei: a lui Culae, a lui lonii braconierul, a lui 
Ţăndură şi cea a lui Crişan pe care o purta Medrea, 
crâsnicul popii Silvan, să-i fie-ntotdeauna la-ndemână. 

Crişan însă dându-şi seama că-s atacați de oamenii 
contelui, gândindu-se că noaptea nu se poate trage la 
ţintă cu puşca, porunci: 

— Toată lumea sus! 

Intr-o clipă, cei din jurul lui se-mprăştiară ca potâr- 
nichile, ascunzându-se care pe unde. Rista se suise cu 
nelipsita-i bâtă şi cu pistolul jandarmului într-un frăgar; 
Huluj dârdâia pe un cotet; Culae şi Petruţ rămăseseră-n 
podul casei aşteptând, la gura lui, să-i facă de petrecanie 
primului venit. 

Petruţ îi spunea întruna lui Culae: 

— Nu-s decât vreo douăzeci! Nu-s decât vreo 
douăzeci! iar Culae-i zicea: 

— Să fie, numa’ că pe tine te-azvârl primul în gura lor. 

— Nu trebuie să m-azvârli tu, că m-arunc eu. 

— Da, da, ca să ne trădezi iar, îl înţepă Culae. 

— Ai să vezi tu atunci cu cine-i Petruţ în inima lui, îi 
răspunse celălalt. 

— Numai să nu fie prea târziu, dar pssât! că se şi aude 


nu ştiu care venind. 

Crişan cu nelipsitu-i popă Silvan în dreapta erau în 
nucul dinspre ogradă, aşezaţi acolo aşa ca să poată 
vedea mai bine cine intră-n casa lui Culae, şi cine iese, 
iar la o adică, s-o poată lua şi la fugă spre pădure, dac-ar 
fi fost să-i dovedească oamenii contelui. 

Ceilalţi, fugind spre pădure, se-ntâlniră repede, pe 
după garduri, cu alţii hărţuiţi de câini şi descoperiţi de 
copii. Păruiala, care-ncepu atunci, fu atât de crâncenă 
încât nu mai rămase din mulţi decât nişte şomoioage de 
carne, mutilate oribil şi hăţite de colo-colo, de cei rămaşi 
în viaţă. Ţăranii îi copleşiseră cu furia, cu frica şi cu 
desperarea, pe după gardurile care-i împiedecau să se 
vadă şi prin ogrăzile prin care se  rătăciseră, 
nemaiputându-se ajuta unul pe altul. 

Grupul contelui avu însă o cu totul altă soartă; atacând 
şi-naintând strâns puse pe goană gloata până-n ograda 
casei lui Culae, unde contele dând peste leşurile 
căpitanului şi ale lui Nicula, se aruncă ca o fiară pe 
prispă. Ajuns în dreptul uşii podului când tocmai dădea 
să intre în casă, de sus i se prăvăli-n creştet Petruţ. După 
aceea se mai auzi doar glasul lui Culae strigându-i: 
„Dacă mai mişti, conte Hallmagy, şi nu porunceşti 
oamenilor tăi să lase armele, te împrăştii de aici ca pe-o 
grămadă de gunoi. Aşa-i măi Petruţ?” îl întrebă apoi 
Culae pe gornicul care-l doborâse. 

— Aşa-i, Culae, şi să ştii, conte Hallmagy, că ăsta nu 
glumeşte, răcni Petruţ. 

— Dacă mă scapi, îi propuse atunci contele, pe 
jumătate  şoptind, pe jumătate poruncind, te fac 
majordom la Hălmăgel. 

— Prea târziu, conte, îi răspunse însă Petruţ, de acum 
nu mai putem face nimic unul pentru altul. 

— Jancsi! răcni atunci contele, trage-n mine. 

Jancsi însă nu era nicăieri. 

x 

N-aş fi avut ce face, altfel îmi mai împuşca el vreun 

om, ş-apoi cine peste cine dăduse buzna? Că doar n-o 


începusem eu. 
+ 

— Acum e însă momentul să le făgăduieşti iertare 
celorlalţi, îl îndemnă popa Silvan pe Crişan din nucul în 
care stăteau. Fără să-i răspundă dacă da ori ba, deşi 
vedea roşu la gândul că grofii-ncercaseră să-l lovească 
tot prin ai lui, se pomeni totuşi strigându-le celor rămaşi 
în picioare: 

— Sunteţi înconjurați de peste tot. Predaţi-vă şi zvârliţi 
puştile din mâini dacă vreţi să scăpaţi cu viaţă! 

La-ndemnul lui, după ce se mai auzi pocnind odată şi 
puşca lui lonii de pe-un coteţ, cei zece oameni ai contelui 
se-nşirară cu mâinile-n sus în faţa prispei. 

— Acum scoală-l pe conte să-şi vadă trupa, îi strigă 
Culae din pod lui Petruţ. 

Cei ce se predaseră amuţiră. 

— Laşilor! le strigă contele ridicându-se-n picioare, mai 
bine mureaţi decât să vă-nşiraţi aşa aici. 

— Conte! strigă atunci Crişan, nu cu ei trebuie să stai 
de vorbă, ci cu mine; aş vrea şi eu să-ţi spun ceva. 

Intre timp ograda se umpluse de oameni, iar mulţimea 
se apropia şi mai furioasă de casa lui Crişan. Erau puşi să 
calce-n picioare şi să sfâşie orice. În vramiţă îi opri însă 
popa Silvan stând înaintea lor cu braţele-ntinse ca- 
naintea unei ciurde căreia-i striga întruna: Hoo! Hoo! 

— Or tras în noi ca-n curcubete:”! ţipară nişte glasuri. 

— Aştia de-aici nu, răspunse popa; şi-apoi nu-i vedeţi 
că s-au predat? Ori nu se cade a-l omori pe cel ce ridică 
mâinile-n sus; unde mai pui că ne-au adus şi nişte puşti, 
aşa-i, Marcule? 

— Părintele are dreptate, oameni buni; nu se cade să-i 
omorâm pe cei ce i-am prins şi-apoi nu uitaţi că noi nu 
suntem ucigaşi, ci oameni care vor dreptate. Uite-l avem 
aici-n faţa noastră şi pe contele Hallmagy din Hălmăgel; 
să-l întrebăm mai bine ce-a vrut de la noi, de-a dat aşa 
buzna-n Curechiu cu atâţia oameni; ne spui, conte? 

— Ce să ne mai spună, Marcule? N-ai văzut că era 

gata, gata s-o păţim dacă nu prindeam la vreme de 
veste; şi să-ţi mai căşti gura cu ăştia, ba mai bine să le 
dai la cap şi să-ţi vezi de drum; ce, noi le-am ieşit lor în 
cale sau ei nouă? Şi apoi, la urma urmei, el ar trebui să 
fie stăpân în Hălmăgel? Un conte străin? sau cei ce se 
ştiu acolo de când lumea? 

— Nu-i aşa, Risto; omu-i în mâinile noastre, şi trebuie 
să răspundă dacă nu de alta, de moartea celor pe care i- 
a adus până aici. 

— Nu răspund în faţa unor slugi, se răsti atunci 
contele; iar dacă trebuie să mă judece cineva pe mine, 
atunci pentru asta-s alţi judecători. 

Pentru o clipă, Crişan păru încurcat; nu ştia ce să-i 
răspundă, când popa Silvan îi veni-n ajutor. 

— Conte, glăsui el, e adevărat că judecata trebuie să 
fie dreaptă, dar asta numai Dumnezeu o poate face, ori 
pân'la El, eu slujitorul Lui, aci pe pământ, printre alte 
slugi aş zice... 

In clipa următoare răsună însă o bubuitură în urma 
căreia contele se prăbuşi împuşcat pe la spate. Jancsi 
împlinise cuvântul stăpânului său aflat la mare 
strâmtorare. Bâta Ristei se abătu apoi degeaba peste 
capul lui Jancsi care plesni ca o păstaie. 

— Nu trebuia, Risto! îl dojeni popa Silvan. 

— Omorâţi-i pe toţi, strigă din nou mulţimea înfuriată 
şi aţâţată din nou de vederea sângelui. 

— Ho! strigă atunci Crişan, dându-l şi pe popa la o 
parte şi făcându-se parcă şi mai înalt în ochii tuturor. Da' 
ce-i asta? Haită de lupi sau sat de oameni?! 

Ochii tuturor se aţintiseră spre el. 

— Să fie strânşi toţi morţii şi-ngropaţi în ţintirim; 
oamenii ăştia ai contelui să plece de unde au venit. Şi să 
le spuneţi celor ce v-au trimis, adăugă el vorbindu-le-n 
obraz, că cei ce se vor mai împotrivi dorinţei noastre de 
a-l sluji pe-mpărat, vor păţi ce-au păţit şi cei pe care-i 
vedeţi întinşi pe jos. Noi am pornit spre Alba, şi la Alba 
om ajunge. Orice s-ar întâmpla. Aţi înţeles? 

Şi povestiţi-i şi domnului subprefect, care văd că n-a 


vrut să dea oricum faţa cu mine, că noi tot o să ne 
vedem de drum. 
x 

Odată cu ivirea zorilor, pe după garduri şi prin ogrăzi 
se văzură zăcând morţii, unii jeliţi, alţii blestemaţi, după 
cum fuseseră de-o parte sau de alta. Şi câini, şi oameni, 
şi dobitoace răsuflau însă duhoarea morţii, care se 
abătuse peste ei nemaiputându-i părăsi. Se ridicau astfel 
odată cu jalea spre ceruri şi bocete, şi blesteme 
învăluindu-se-ntr-un fel de vârtej, căruia nimic nu-i mai 
putea sta în cale. lar popa llie parcă-şi pierduse minţile 
trăgând întruna de funia clopotului; trăgea cu atâta 
nădejde de ea, încât credeai că vrea parcă nu să-şi 
îngroape morții, ci să-i trezească şi mai hodiniţi la luptă. 

— Ho! părinte, că s-a gătat, îi spuse Mitru, cantorul lui, 
văzându-l că nu se mai opreşte. 

— Aşi! îi răspunse popa, care de spaimă o ţinea-n- 
truna; pleacă unii ca să vină alţii, iar nouă ştiu că ne 
trebuie ajutoare, nu glumă. 

— Opreşte-te, părinte, şi hai la slujbă! răsună atunci 
glasul popii Silvan, din uşa bisericii. Hai, că-s mulţi de-n- 
gropat şi noi nu suntem decât doi. 

— Să-i blestemi, nu să-i slujeşti părinte, îl mai povăţui 
o babă speriată, care s-ascunsese de groază după o 
strană; să-i mânce iadu pe cei ce-or tras în noi, după ce- 
atâta amar de vreme ne-or tăt supt! 

— O să aibă Dumnezeu grijă de toţi, maico, îi răspunse 
popa Silvan îndreptându-se spre altar, ca să-şi ia de- 
acolo cele de trebuinţă. 

Gropile fură săpate însă în două locuri; una mai în faţa 
bisericii, iar alta mai la marginea ţintirimului, către spini, 
sub care aveau să-şi doarmă somnul de veci cei ce 
veniseră cu gânduri rele-n sat. Nicula din Criştior fu chiar 
scuipat de muieri cu toată-mpotrivirea popii Silvan care- 
ncerca degeaba să-şi lumineze credincioşii că, cu cei 
morţi numai Dumnezeu şi diavolii se mai socotesc. Ba 
chiar câteva femei din sat ai căror bărbaţi fuseseră ucişi, 
au vrut, să-l lase aşa, neîngropat, la ulii şi la câini, pe sub 


gardurile peste care se furişaseră. Noroc de Ţăndură, 
puşcaşul, care-l târî de un picior zvârlindu-l în cele din 
urmă şi pe el peste ceilalţi. Toţi fuseseră dealtfel traşi 
până la groapă de cineva, dar nici unul într-atâta bătaie 
de joc ca Nicula. 

Ceilalţi, morţii din Curechiu, rămaseră să fie îngropaţi 
cum trebuie, în copârşeuri de lemn, geluite sau 
negeluite, dar în copârşeu totuşi, cu braţele cruce pe 
piept, cu lumânări la cap, cu priveghi şi cu pomană, cum 
era datina. Cei de prin alte sate, de pe unde-i strânsese 
soarta ca să moară aici, fură băgaţi cam în acelaşi fel, în 
pământ cu duşmanii. Cin'să-i jelească dacă ai lor erau 
departe, iar lumea se grăbea aşternută dealtfel pe cu 
totul alte fapte decât pe-ngropăciuni?! Şi după ce popa 
Silvan, urmat de popa llie, rostiră cele din urmă 
mângâieri, alinându-i pe cei rămaşi deasupra, cu 
nădejdea vieţii de apoi, şi cu gândul că viii-s cu viii şi 
morţii cu morţii, Crişan, tot răsucindu-şi mustaţa, şi- 
ntorcând lucrurile pe toate părţile, hotărî din-tr-odată să 
se abată din drum şi pe la Criştior, ca să stingă pentru 
totdeauna cuibul celor din mijlocul cărora se ivise 
vânzarea. 

+ 

Şi să nu fi fost oare niciun gând de răzbunare în dosul 
hotărârii tale? Acolo s-a pus totul la cale, Marcule, 
ascultă ce-ţi spun eu! îi veni-ntr-ajutor atunci glasul popii 
llie, răsunându-i în amintire ca dintr-o altă lume, si dacă 
nu-i sfârşim pe ăştia-ntâi nici c-om mai aiunge la Alba! 

+ 

— Nu zice rău părintele Ilie, Marcule, deşi, ştiu eu, n-ar 
fi rău nici dacă ne-am urma drumul. 

— Ştii ce, părinte Silvan, eu n-am vrut-o, dar dacă 
acolo s-a pus la cale prinderea mea, tot de-acolo să-n- 
cepem să-i stupim şi noi până la unu pe cei ce nu se vor 
supune legii noastre, încheie Crişan. 

Popa Silvan, la drept vorbind, nu se prea aştepta la o 
atare hotărâre, dar nici nu i se-mpotrivi de vreme ce ştia 
bine că abia împotrivirea ridică şi mai uşor împotrivire; 


şi-apoi la ce să se-mpotrivească dacă nici Dumnezeu nu i 
se-mpotrivea nimănui? Fiecare era slobod să facă ce 
voia, pentru că tot fiecare apoi era nevoit să răspundă de 
cele-nfăptuite. Datoria lui fusese să-i spună ce credea, şi- 
i spusese, încolo tot de datoria lui era să nu-l părăsească 
de vreme ce cu el şi cu gloata porniseră-mpreună la 
drum. 

— Haida. Dacă tu socoteşti aşa, Marcule, se-nvoi şi el 
în cele din urmă, însă ceva parcă s-a-ntâmplat cu tine. 

— Ceva, părinte? S-or întâmplat mult mai multe, şi- 
abia acum m-am hotărât să-i stârpesc de pe faţa 
pământului ăstuia pe toţi cei ce n-or trece de partea 
noastră. 

— Dar cum ai să-ţi dai seama de asta, chiar dacă ţi-ar 
spune ei? 

— Cum? Cum am să-mi dau seama de asta? Cu 
ajutorul dumneatale am să-mi dau seama, îi răspunse 
Crişan cu ochii arzând ca jeraticul. 

— Adică? întrebă, puţin neliniştit, popa Silvan. 

— Adică nu pricepi? se repezi popa llie, ca străluminat, 
i-om boteza pe toţi în legea noastră şi cel ce n-o primi-i 
semn că nu-i cu noi. 

— Aaaa! făcu popa Silvan cam mirat de născocirea 
„fratelui” său; să-i botezăm în legea noastră?! Fie, deşi 
eu zic că orice trecut de partea noastră astfel e cu unul 
mai mult la noi, dar nu şi cu unul mai puţin la ei. 

— N-are-a face părinte; ăsta-i semnul; ce-o fi-n 
sufletele lor, treaba lor, om vedea mai apoi; deocamdată 
ăsta să fie-nceputul cu cei de la Criştior, care şi-au 
renegat legea şi neamul. 

Până a nu pleca însă la drum, de la ţintirim, Crişan, cu 
cei doi preoţi şi cu cei ce nu se despărţeau nicio clipă de 
el, mai trecură încă o dată pe la casa lui Culae, unde 
hotărâră şi-n scris ceea ce trebuiau să facă. 

— Totuşi Marcule, parcă pornisem spre Alba, mai 
încercă o dată popa Silvan să-l abată pe Crişan din ul- 
tima-i hotărâre sau... cine ştie, poate ca să-l adeverească 
şi mai mult întru ea; parcă te ştiam altfel? 


— Părinte, aşa am fost de când mă ştiu, numai că nu 
ştiam de unde s-o-ncep, iar acum că văd, nimic şi nimeni 
nu m-ar mai strămuta din cale. 

— Păi ce-ar zice Horia, Marcule, să ştie c-ai şi început, 
de unul singur, să te baţi cu grofii? 

— Eu să mă bat, părinte, cu ei? Sau ei cu mine? Cu ce- 
am început eu şi ce-au vrut ei să-mi facă? Treaba lui 
Horia dac-o sta cu mâinile-n sân. lo dealtfel i-am spus 
chiar de când o-nceput să umble pe la-mpărăţie, cu 
plângerile. Că degeaba se zbate: cu grofii ăştia n-o scoţi 
la capăt decât cu bâta. Şi vezi c-am avut dreptate?! Uite! 
Nu mai mult decât ce-au făcut ei cu noi! l-am făcut eu, 
ieri, ceva contelui Kristsory când am trecut prin Criştior? 
Nu. Şi, drept urmare, în casa lui se pune la cale prinderea 
mea. N-am eu vreme acum că i-aş prinde pe toţi cei 
amestecați în treaba asta, că doar n-a fost numai unul, 
dar deocamdată, fie, treacă de la mine; pe conte însă nu- 
| iert. 

— Dar pe Hallmagy de ce te codeai să-l omori? îl 
întrebă popa Silvan, mai mult ca să vadă cum răspunde. 

— Pentru că s-a bătut sau pentru că vroia să se bată. 
Era dealtfel singurul din tagma lui care lovea pe faţă. Şi- 
apoi eu nu-mi omor prinşii. Nu-i pot însă uita nici pe cei 
rămaşi fără sprijin, în satul ăsta, pentru c-au vrut să-mi 
apere viaţa; şi dacă ei şi-au dat-o pentru mine, nici eu n- 
am dreptul să mi-o cruţ pentru ei. 

— Dar parcă nici n-aveai de gând să ţi-o cruţi? sau cel 
puţin aşa o porniseşi. 

— Da, părinte, dar acela a fost începutul, plecarea, iar 
acum, odată cu zorile văd şi cărările pe care trebuie s-o 
iau. Povestea din noaptea asta m-a luminat; aşa vom 
face: vom începe cu Criştiorul, iar Horia zică ce-o vrea; 
cred însă c-aşa cum mie nu mi-o picat bine povestea de 
azi-noapte, nu i-o pica nici lui ceea ce ni s-o-ntâmplat 
nouă. 

— Crezi? 

— Cred, pentru că tot timpul era temător ca nu cumva 
să zică cineva că, vezi doamne, a fost în afara legii. Ori, 


uite, părinte: Ce era nedrept în dorinţa noastră de a 
merge la Alba? Nimic. lar dacă pe drum mi-au făcut ce 
mi-au făcut, eu să stau cu mâinile-n sân? Nu, şi-am să le 
arăt eu lege! Legea noastră; legea după care am răbdat 
şi noi ce ne-au pus ei în spinare; şi să-l văd eu pe cel ce 
n-o respecta-o! De fapt stai! că uite mi-a şi venit gândul 
cel bun. Horia mereu zicea că legea inimii noastre-i aşa şi 
aşa; ei uite, tocmai în legea asta vreau să-i bag şi pe ei, 
e bine părinte? 

Părintele stătea cu capul plecat în barbă, asculta cu 
luare aminte tot ce-i ieşea lui Crişan din gură şi, meste- 
cându-şi în sine gândurile domol, zâmbea subţire. Popa 
Ilie în schimb n-avea astâmpăr urmărindu-l pe Crişan din 
ochi, cum se mişca de colo-colo, tunând şi fulgerând 
pentru şi-mpotriva legii. Ceilalţi se uitau posomorâţi la el, 
aşteptând ba proptiţi în bâte, ba-n ţeava puştilor prinse, 
hotărârea-i din urmă. 

+ 

Chibzuinţă popii Silvan, cu toată împotrivirea popii Ilie, 
îl făcu pe Crişan, ca-nainte de a se duce cu gloata peste 
cei din Criştior, să le trimită totuşi o solie cu propunerile 
cele mai judecate. Erau dealtfel nişte spuneri limpezi, 
aşternute de popă pe hârtie în amândouă graiurile, şi-n 
cel unguresc, şi-n cel românesc, aşa ca nu cumva să se 
spună la urmă că n-ar fi fost înţelese. lar sulul de hârtie, 
înfăşurat într-o năframă albă, fu vârât de Culae sub cojoc 
şi dus cu mare alai până la Criştior într-o ceată din care 
făceau parte şi Ţăndură şi lonii. Cei trei, ca să fie apoi şi 
mai luaţi în seamă, mergeau călare, lonii purtând însă-n 
faţă, într-o prăjină, un ştergar alb, semnul soliei de pace. 
Când ajunseră la Criştior, în sat, parcă totul era pustiu; 
oamenii o luaseră fie la sănătoasa, fie stăteau ascunşi ca 
să vadă ce-avea să se aleagă până la urmă. Era-n 
definitiv satul grofului şi nimeni nu ştia de la-nceput care 
pe care. Totuşi, zeci de ochi erau aţintiţi spre cei trei 
călăreţi care treceau pe uliţe, ţanţoşi şi mândri foarte de 
treaba pe care-o făceau. Dar lonii, puşcaşul, se mai 
pipăia din când în când şi pe la „oţele”, cu gândul că 


dacă cineva nu le-ar fi respectat solia, şi-ar fi tras în ei, 
să-i răspundă şi el cu aceeaşi măsură. Cum nimeni însă 
nu se gândea la aşa ceva, drumul le fu slobod până la 
curtea nobiliară, unde le ieşi-ntru întâmpinare însuşi 
contele însoţit de un ofiţer de jandarmi, din Brad. 

— Ce vreţi? îi întrebă scurt jandarmul. 

— Şi ce-i cu prăjina asta din mâna ta, măi? adăugă 
contele răţoindu-se la lonii. 

— Una şi bună, le răspunse Culae, să citiţi asta; şi, 
scoțând năframa în care era înfăşurată hârtia făcută de 
popa Silvan cu Crişan, i-o-ntinse nedându-se jos de pe 
cal. Şi-apoi prăjina asta, din mâna lui lonii, să ştiţi, 
adăugă tot el, nu-i suliță nici bâtă, ci semnul nostru de 
pace. 

— Pace? rinji contele mai slab la chip decât moartea 
din visele iobagilor; umblaţi cu pacea-n bâtă şi vreţi să şi 
fiţi luaţi în seamă?! o să v-arăt eu îndată! Până atuncea 
însă, Gory, i se adresă el ofițerului de jandarmi de alături, 
ia-le merindeaţa din mână şi vezi ce-i în ea, iar voi dați- 
vă jos ca să stăm altfel de vorbă. 

— Asta a fost până mai ieri conte, de azi înainte însă 
mai stăm şi noi cum vrem, şi te rugăm încă o dată, 
înainte de-a ne pofti să descălecăm, să citeşti mai 
repede propunerea lui Crişan. 

— Propunere? mie propuneri din partea unor 
nespălaţi? la vezi ce zic ăştia, Gory, şi spune-mi mai 
repede ca să ştiu ce fac cu ei. 

Ofiţerul, care-ntre timp îşi şi aruncase ochii pe hârtie, 
înţepenise, cu o mie de semne de-ntrebare pe frunte. 

— Ce-ai amuţit, locotenente? sau nu le poţi citi 
potcoavele? la dă-o-ncoa'! 

Jandarmul îi întinse hârtia, iar contele văzând prima 
propunere, scrisă negru pe alb, scoase o-njurătură. N- 
avea obiceiul să suduie, dar nu se putuse stăpâni văzând 
cele scrise pe ea. După aceea, scrâşnind din dinţi, citi 
totul pân-la capăt, toate propunerile care-i sunau în 
urechi mai limpede decât susurul morii. 

1. Să treci, jurând pe cruce, la legea pe care ai avut-o 


din moşi strămoşi şi pe care ai părăsit-o pentru anume 
foloase. 

2. Să-mparţi tot pământul ţăranilor. 

3. Să fii în rând cu toţi oamenii la dare” şi să ai mai 
multă milă faţă de cei de jos. 

Sfârşind de citit ambele versiuni, cea ungurească şi 
cea românească, şi voind la-nceput să se bucure de 
greşelile pe care le-ar fi găsit în scris, izbucni-n cele din 
urmă, cerându-i jandarmului să-i aducă pe loc cerneală şi 
o pană ca să le răspundă şi el numaidecât, tot în scris, 
nespălaţilor din Curechiu. Ba-ntr-un moment nechibzuit, 
voi chiar să le dea ordin să fie împuşcată toată solia, şi-ar 
fi făcut-o dacă ceva din lăuntrul lui nu l-ar fi povăţuit că 
mai mândru ar fi fost să le răspundă cu aceeaşi monedă, 
vânându-i numai după aceea ca pe iepuri. 

Când se văzu însă cu pana în mână, tremurând de 
furie, scrise pe dosul aceleiaşi hârtii, întregu-i răspuns pe 
care-l şi rosti răspicat aşa ca să-l audă toată lumea. 

1. Cruce veţi avea doar la cap, şi pe aceea voi jura că 
nimeni nu vă va mai scoate de sub ea. 

2. Pământ vă voi da fiecăruia de o groapă. 

3. Milă s-aveţi de la Dumnezeu pe lumea cealaltă, 
dacă altceva mai bun n-o avea ce face şi El, căci 
dreptatea va fi întotdeauna de partea celui mai tare. Cât 
despre botez, acesta doar în sânge. 

După aceea, hârtia răsucită-i fu-ntinsă lui Ţăndură 
care-o vâri sub cojoc, strunindu-şi cu cealaltă mână calul 
care sforăia a mare primejdie. Culae şi lonii erau şi ei 
gata de plecare, iar când contele-i ameninţă că dacă nu-i 
pier imediat din ochi îi nimiceşte ca pe şobolani, caii o 
luară ca vântul din loc lăsându-i pe cei doi să-şi 
pecetluiască singuri soarta. 

— Acum o să-i distrugem fără cruţare, îi spuse contele 
ofițerului de jandarmi. Nu mai e nici o-ndoială c-a-nceput 
răscoala şi-ar fi foarte bine să fie anunţate şi 
garnizoanele din Baia de Criş şi din Deva ca să fie 
pregătit tot comitatul. 


3*36-impozit 


— Le voi comunica, îi răspunse scurt jandarmul 
pregătindu-se de plecare. Până mâine veţi avea tot 
sprijinul nostru. 

— Până mâine? Dobitocule! Azi, înainte de căderea 
nopţii, să-mi fii aici cu-ntreaga garnizoană din Baie, altfel 
nu ştiu dacă-i mai avea la ce te-ntoarce, Hans! mai strigă 
el majordomului, să fie totul pregătit de luptă. 

— Este, îi răspunse o voce tăioasă dinăuntru. Trăgă- 
torii-s la posturi şi-i aşteptăm numai să vie. 

După aceea Gory, ofiţerul de jandarmi, dispăru spre 
Brad, iar contele se-nfundă-n casă, ca să inspecteze 
locurile de unde se putea trage cât mai adăpostit. 
Trebuia rezistat cu orice chip până la venirea garnizoanei 
din Baia, când trebuia să înceapă „Marea Vânătoare”. 

x 

— No' păi dacă asta li-i voia, să vedem care pe care, 
se hotărî Crişan, după ce se-napoiară solii cu răspunsul. 

— Aşa că vezi şi dumneata, părinte Silvan, ce-aveam 
în spate când voiam s-ajungem la Alba. 

— Păi îi ştiam de ce-s în stare, dar mă gândeam că 
nestârniţi am fi putut mai uşor ajunge la Alba să ne- 
narmăm. 

— Om ajunge şi-acolo, n-ai frică, numai să-i gătăm” pe 
cei ce ne-au vrut pieirea dintru-nceput, adăugă popa llie. 

— Degeaba vă mai sfădiţi, cinstite feţe, că acuma 
hotă-rârea-i luată şi oamenii aşteaptă afară să le dau 
drumul. la uite, părinte, câţi s-au adunat! Parcă-s mai 
mulţi decât când am venit. 

— De, Marcule, s-or mai fi sculat şi morţii, la dangătul 
clopotului tras de părintele llie, răspunse popa Silvan; 
dealtfel şi-n carte spune că din orice „bob de grâu pus în 
pământ” răsare-n lume un spic întreg. 

— No', mergem ori ba? îl întrebă Huluj pe Crişan. 

— No’ gata? îi răspunse, tot întrebându-l, Crişan. 

— Apăi cum dară? După cele ce ni le-ai spus că le-ai 
scris, mai poate fi zăbavă? 

— Nici gând! se-nfiinţară atunci ca două săbii popa 


3137-distrugem 


Silvan în dreapta lui Crişan, şi-n stânga, popa llie; numai 
să fiţi hotărâți şi să nu daţi înapoi ca să-i arătăm contelui 
cine are dreptate. 

— Uraaa! strigară cât putură şi cei din faţă, pornind 
călare, cu pedestraşii după ei, cete, cete, înarmaţi cu 
coase, cu topoare, cu furci şi cu cele câteva puşti 
capturate sau scoase la iveală din cine ştie ce locuri 
tainice de pe unde fuseseră ţinute. 

Era o mulţime pestriță de iobagi agitându-şi în aer 
semnele trudei şi pusă pe adeverirea unei dreptăţi, care 
nu li se făcuse de veacuri. În fiecare ceată erau şi câţiva 
călăreţi, şi câţiva puşcaşi, şi, nelipsite ca-ntotdeauna de 
la toate, cele mai inimoase femei, spetite de trudă, dar 
dornice să-şi vadă înfăptuite adâncile ofuri. Vreo două 
sau trei mame sau văduve proaspete, de când cu omorul 
de peste noapte, nu voiau altceva decât să vadă cu ochii 
lor şi sfârşitul celor ce le trimiseseră pe lumea cealaltă 
bărbaţii şi feciorii. Ar fi stat să-şi apuce duşmanii şi cu 
dinţii şi pândeau necontenit prilejul. O dată, măcar o 
dată, s-apuce să sfârtece o bucată din cei ce le obidiseră 
pe veci! 

In fruntea tuturor, ţinându-şi însă gloata mereu în frâu 
cu ajutorul lui Culae, Ţăndură, lonii şi Rista, care nu-i 
slăbeau o clipă din ochi, mergeau Crişan şi popa Silvan. 
Din când în când dădea porunci scurte celor ce le 
transmiteau mulţimii, umblând şi el de colo-colo ca să 
vadă cum îl ascultă oamenii. Era peste tot înconjurat de 
cei care-n pornirea lor mai mult îi împiedicau drumul, 
decât îl ajutau. Fără însă ca să se supere de stăvilire, el 
înainta încet, pe potriva gândurilor sale greoaie, pe care 
odată pornite, nu le mai putea opri. | se dase un cal 
moţesc sur şi scund, dar răbdător şi sigur ca bâta, care 
să-l poarte tocmai acolo unde trebuia să ajungă. Şi popa 
Silvan se ţinea după el ca umbra, aprobând, adeverind 
sau numai luând aminte cu multă băgare de seamă la 
toate, cele auzite, văzute sau trăite. 

Prin Criştior nu li se-ntâmplă nimic; ba, dintre cei 
ascunşi în case, văzând puhoiul mulţimii, li se mai 


adăugară câţiva, punând mâna pe ce putuseră apuca-n 
grabă şi sfătuindu-i să nu se apropie făţiş de castelul de 
lângă Criş, unde-i aştepta contele. 

Deşi nu prea arăta, castelul cu aspect părăginit era 
apărat de la fiecare geam şi de prin toate ungherele, de 
pe unde se putea trage. Cu câţi oameni îi fuseseră 
încredinţaţi de subprefect, când puseseră la cale 
prinderea lui Crişan, ar fi putut face faţă însă numai până 
la sosirea ajutoarelor, chemate-n grabă după eşuarea 
trădării şi după respingerea soliei. Pe marea luptă nu se 
putea conta decât mai târziu, când ar fi fost să-nceapă şi 
„Marea Vână-toare”. Până atunci, trebuia însă rezistat cu 
orice preţ şi contele ţinea cu tot dinadinsul să le dea 
iobagilor o lecţie tot atât de neuitat, pe cât de neuitată îi 
fusese şi lui neobrăzarea soliei. 

Hans, majordomul său neamt, îi organizase toată 
apărarea pe care-n furia sa, nemaiputând decât s-o 
aprobe, lăsă ca lupta să-i facă şi probe. Nu se aşteptase 
însă în niciun caz să se pomenească în faţă cu o gloată 
atât de numeroasă. | se spusese că sunt mulţi, dar nu 
voise să creadă până ce nu-i văzu cu ochii lui. Se bucură 
însă când, în primele rânduri, nu-şi recunoscu pe niciunul 
din ţăranii lui. Dar de unde totuşi izvorâseră atâţia? Ce- 
avea să-i mai secere când vor fi trecut de stavila 
primelor garduri şi cât de înfrigurat aştepta momentul 
primelor rafale! 

Ruginitul dar experimentatul neamţ dăduse ordine 
foarte clare: nimeni nu trage decât când este sigur că-şi 
va dobori ţinta. lar apărătorii erau plasați în locurile cele 
mai potrivite, de unde se putea trage fără a fi împuşcat 
nici de către cel mai dibaci ochitor. 

În loc să se apropie însă buluc de castel, ţăranii se 
răspândiră jur împrejurul lui, ţinând-o tot timpul la o 
depărtare mai mare decât bătaia puştii celor dinlăuntru. 
Aşteptau aşa pitiţi pe după garduri, prin şanţuri sau după 
copaci lăsarea nopţii. Sub întunericul ei, cine i-ar mai fi 
putut ochi? lar Crişan dăduse porunci aspre ca nimeni să 
nu facă nimic de la sine, fără poruncă sau învoială de la 


el. Pierduseră dealtfel la Curechiu primii oameni şi la 
Criştior nu mai voia vărsare de sânge pe degeaba. 

Huluj şi lonii nu se astâmpărară totuşi şi voind să-i 
încerce pe cei din castel se apropiară de ziduri, în dosul 
cailor. Urmarea fu că lonii scăpă ca prin minune, după 
ce-i fu ucis calul, iar Huluj rămase-ntr-un şanţ, făcând pe 
mortul până la lăsarea nopţii. Era limpede deci, pentru 
toţi, că cei dinlăuntru n-aveau de gând să se predea 
făr'a-şi vinde cât mai scump pielea. 

Crişan cu Rista şi Culae, care cunoştea bine locurile şi 
castelul, îşi făcuseră dealtfel planul s-aştepte întunericul 
şi sub oblăduirea lui, să se strecoare în curtea castelului. 
La lăsarea nopţii pătrunseră astfel în curte, furişându-se 
dinspre Criş, Ţăndură, Rista şi Culae. Odată apăraţi de 
zidurile  grajdurilor, se  strecurară-năuntru, dezlegară 
vitele şi puseră foc în paie. Dobitoacele înnebunite de 
groază la simţirea fumului, ţâşniră-n curte, mugind şi 
călcând totul în picioare. Flăcările cuprinseră, cât ai bate 
din palme, acoperişurile, apoi clăile de fân, gardurile şi o 
parte din celelalte acareturi. Pocniturile ţiglelor, trosnetul 
grinzilor arse şi mugetul vitelor înnebunite de groază îi 
făcură pe cei dinăuntru să se gândească la o salvare. 
Contele alerga de la o fereastră la alta, neputincios în 
faţa  primejdiei, dar spumegând de furie împotriva 
iobagilor, în timp ce Hans, majordomul, îşi îmbărbăta 
oamenii s-aştepte ivirea gloatei năvălitoare, în care să 
poată trage din plin. 

— Ne-au aprins grajdurile, dar ne-au şi făcut lumină, îi 
strigă el contelui, care umbla neliniştit de colo până colo. 

— O să-i prăjesc în focul ăsta şi morţi, de-mi cad în 
mână, îi răspunse contele. 

În salonul cel mare, rudele şi oaspeţii, aflaţi atunci în 
castel, tremurau ca varga. Mugetele, flăcările, trosnetele 
şi-mpuşcăturile îi înnebuniseră de-a binelea şi aşteptau 
cu înfrigurare clipa când iobagii aveau să se năpustească 
asupra lor sau când avea să li se prăbuşească vreo 
grindă aprinsă în cap. Martha şi Fionka, cele două 
nepoate ale contelui, începuseră să plângă şi să se 


adăpostească în  crinolinele mamelor lor, careşi 
blestemau şi ele gândul de a fi părăsit tocmai atunci Baia 
de Criş, ca să vină la Criştior să-şi vadă ursuzul frate. Era 
prea târziu însă pentru regrete şi lucrurile trebuiau trăite 
aşa cum li se-n-făţişau. 

Crişan şi popa Silvan priveau vâlvătaia din podul unei 
case, în timp ce părintele Ilie îşi îmbărbăta oamenii la 
faţa locului. 

— Daţi-le pace, ca să se curețe de toate păcatele, îi 
îndemna el întruna. 

— Numai s-apucăm, îi răspundeau unii, întinzându-i şi 
lui câte un ujog de paie-n flăcări, ca să-l arunce peste 
orice s-ar fi putut aprinde. 

Era atâta sârg în toţi la pus foc, încât ai fi zis că se 
pregăteşte sfârşitul lumii şi popa llie îi prohodeşte 
capătul. 

lonii, care-odată cu lăsarea-ntunericului se ridicase de 
după calu-i răpus de gloanţele celor din castel, împreună 
cu Rista pătrunseră-n pivnita castelului. Butoaiele 
stăteau acolo, unele peste altele, pline cu vin, cu ţuică 
sau cu mied. Să dea foc ţuicii, ar îi putut, dar se temeau 
de explozii; s-aprindă altceva, n-aveau ce, şi-apoi tot 
acolo s-ar fi ajuns. Trebuia totuşi să pătrundă sus. 

La poartă, cei ce se furişaseră pe lângă garduri, 
opreau să iasă vitele, ca să se-nvârte numai în curtea 
castelului. Printre ele câte un iobag, doi reuşeau să se 
furişeze până sub acoperiş adăpostindu-se-n locurile, de 
unde nu mai puteau fi nimeriţi de cei ce-ncepuseră, 
speriaţi, să tragă de la ferestre în orice mişca. Câteva 
vite fură totuşi împuşcate şi odată cu ele nimeriţi şi 
câţiva ţărani care voiau să traverseze curtea. 

Mult aşteptata armată de jandarmi din Brad sau din 
Baia nu se arăta însă de loc grăbită să-i vie contelui într- 
ajutor. Pesemne că se-ntâmplase ceva şi-n Brad. Sau 
poate îi cuprinsese frica pe toţi. „Ce laşi!” îşi spunea 
contele neştiind ce să mai creadă şi-n cine să mai spere. 
Ţipetele celor din salon îl scoteau şi ele din sărite, şi-n 
sinea lui îşi blestema nefericitul gând de a-i fi chemat şi 


primit tocmai atunci la Criştior. Vitele mugeau afară, iar 
oamenii de pază îşi părăsiseră locurile  înjurând 
îngrozitor, la vederea flăcărilor care se-ntindeau ca nişte 
şerpi uriaşi peste tot ce apucau. 

— O să ne dea foc şi nouă, ţipă unul dintre ei. 

— N-au cum, pentru că zidurile-s de piatră, îi răspunse, 
tot strigând, neobositul Hans. 

— Dar acoperişul? 

La asta nu se gândise nimeni. 

— Ala-i sus, şi-acolo n-au cum ajunge, încerca să-i 
liniştească de data asta contele. 

— Şi dacă? 

Trosnind atunci, puşca lui lonii îl nimeri din întâmplare 
pe Hans, rănindu-l la umăr. Stătuse neprevăzător, în faţa 
unui geam, ca să se uite cât de sus e acoperişul. 

La vestea rănirii lui Hans cei mai mulţi îşi părăsiră 
posturile, alergând, chipurile, să-i vină într-ajutor. 

— Vedeţi-vă de treburile voastre, nătărăilor, îi certă el, 
că de mine-mi văd eu singur. Şi-nveşmântat veşnic în 
negru, cum era, se legă singur cu o fâşie de pânză albă 
peste umăr, asemenea celor care duceau ciumaţii la 
groapă. 

Contele, foarte neliniştit după rănirea lui Hans, umbla 
de colo-colo cu o puşcă, trăgând la întâmplare în duş- 
manul rareori văzut, de afară. Nu mai spera-n niciun 
ajutor şi căuta să-şi vândă cât mai scump pielea. Pândea 
de după un geam poarta cea mare. Pe care tot aştepta 
să intre gloata, când, de sub pervaz, auzi glasul lui Culae. 

— Predă-te, conte, c-altfel aprindem şi castelul. Drept 
răspuns contele-şi descarcă pușca, ţintind undeva în gol. 
Atunci Rista aprinse viţa sălbatică din ungherul, de unde 
urca spre acoperiş, în timp ce lonii, scoțând un butoiaş 
de ţuică tare din beciu, îi dete foc, rostogolindu-l spre 
scările de la intrarea cea mare. Neştiind ce ariciu 
înflăcărat se apropia de castel, un om de pază dinlăuntru 
tinti şi trase din plin asupra lui. Ghemotocul de foc se- 
mprăştie atunci într-o baltă arzândă cu flăcări albastre. 

Fără să mai întrebe pe nimenea dacă-i bine sau nu ce 


face, Marika Kemeny, sora contelui, care venise acolo de 
la Baia de Criş cu cele două fete, se repezi atunci 
înnebunită de spaimă afară din castel. Până s-o poată 
împiedica cineva, ajunse-n curte. Acolo, vitele speriate 
de foc o făcură să se retragă spre gura pivniţei, unde 
tocmai o aşteptau Rista şi Culae. O-nşfăcară repede, 
trăgând-o-n adânc, cu şuviţe rupte din propria-i rochie. 

— Ce foc ar mai lua asta s-o aprindem, îi zise Rista lui 
Culae. 

— Ca o căpiţă, adeveri celălalt. Dar stai, deocamdată 
s-o punem să-i strige contelui să se predea. 

— Nici moartă, izbucni femeia, şi-o să fiţi şi voi arşi de 
vii, nenorociţilor, pentru faptele voastre. 

— Om vedea noi care o fi mai înainte ars, dar 
deocamdată strigă! o îndemnă Rista apropiindu-i de 
obraz o torţă aprinsă. 

În loc de strigăt, un răcnet de om desperat izbucni din 
pieptul femeii. 

— Bun şi ăsta, zise Culae, apoi ieşind mai la lumină 
strigă şi el cât putu în sus: 

— Ai auzit conte?! Dacă nu ieşiţi, îi dăm foc doamnei 
şi-ai s-o vezi arzând ca făclia! 

Contele, înnebunit de furie, ţâşni atunci pe urmele 
soră-si. În capul scării se opri însă o clipă cu puşca în 
mâini, ezită, şi-apoi iar dădu să se întoarcă. lonii însă-l şi 
luase la ochi, şi dintr-o lovitură îi sfărâmă arma odată cu 
mâna care o ţinea. Ce mai putu face apoi fu să se arunce 
jos strigând: Opriţi! 

— Porunceşte atunci să iasă toţi afară şi să se predea 
zvârlind puştile-n ogradă, se răsti Rista la el. 

— Predaţi-vă toţi! le strigă contele celor ce se şi 
pregătiseră dealtfel să iasă. 

— Deschideţi porţile să iasă vacile, le porunci atunci şi 
Culae celor ce s-aţineau pe după garduri, ca să nu poată 
ieşi nimic din curte. Şi iureşul vitelor, năvălind spre 
ieşire, se petrecu în acelaşi moment cu cel al oamenilor 
ieşind din castel, ca să se predea. De după ziduri şi de 
după garduri năvăliră atunci şi ceilalţi răsculaţi-în frunte 


cu popa llie, strângându-se-n jurul celor ce stăteau cu 
mâinile-n sus. O femeie din Curechiu, văzându-l pe 
contele Kristsory neputincios, se repezi la el cu un fus să 
i-l înfigă-n coaste. Rista dădu s-o împiedice, când de 
după un geam mai trosni un foc de pistol. Hans trăsese 
ultimul foc ca să-şi apere stăpânul, iar când cinci iobagi 
intraseră în castel să-l scoată de acolo, se aruncă pe o 
fereastră cu capul în jos. Muri pe loc, în ciuda tuturor 
celor ce se repeziră la el să-l sfâşie. 

— Mai e cineva-năuntru? întrebă Rista strigându-le 
celor ce cotrobăiau prin castel. 

Drept răspuns, Georgiuţ le scoase afară şi pe cele 
două fete, nepoatele contelui, care muţiseră de spaimă. 

— Astea doar, adăugă el. 

— Aduceţi-o şi pe doamna din uşa pivniţei, îi porunci 
Culae lui lonii. 

Adusă la faţa locului, Marika Kemeny, când îşi văzu 
fratele cu o mână sângerândă, îşi sfâşie crinolina dând 
să-l oblojească. 

— Prea târziu, soră, acum totu-i degeaba; mai bine nu 
ieşeai atunci, din castel şi am fi fost cu toţii la adăpost. 
Ea însă nu-l băgă în seamă şi continua să-l lege. Cele 
două fete se uitau mute la ea şi, tot uluiţi, o priveau şi 
cei ce se predaseră. Numai Hans zăcea pe locul unde 
căzuse, mărturie mută a unei credinţe nestrămutate faţă 
de „domni” şi-al unei neîmpăcate uri faţă de „robi”. 

Crişan cu popa Silvan se-ndreptară şi ei la faţa locului, 
de-ndată ce vestea predării castelului le ajunse la urechi. 

— Să ne grăbim, aş zice, Marcule, c-altfel te pomeneşti 
că nu mai găsim decât duhuri pe-acolo. 

— Voia Domnului, părinte, cum a fost dealtfel şi până 
acum. 

— Aşa-i, dar totuşi, totuşi, îl zori popa din ce în ce mai 
îngrijorat de ceea ce avea să găsească acolo. Ajunseră 
însă tocmai la timp când sora îşi terminase de oblojit 
fratele. 

— În flăcări cu el, strigau nişte glasuri dintre cei sosiți 
în ultima clipă. 


— Ne-a supt şi sângele, lipitoarea! adăugară alţii; şi 
încă mai zicea că-i de-al nostru! 

— Aşa-i conte Kristsory? s-auzi atunci glasul lui Crişan, 
ivit la faţa locului. 

— Nu stau de vorbă cu cei ce-şi împing oamenii la 
moarte. 

— Te pomeneşti atunci că vrei să stai numai cu morţii? 
O să stai şi cu ei, n-ai grijă, acum însă trebuie să le 
răspunzi celor vii, aşa cum ai mai făcut-o dealtfel şi-n 
scris. Dar să nu stăm oameni buni în ogradă; să intrăm şi 
înăuntru, că-l văd pe stăpân prăvălindu-se de pe 
picioare. 

In salonul mare al castelului, lumea se adunase stup în 
jurul celor prinşi şi judecata trebuia făcută pe loc. Toţi 
erau nerăbdători, iar oglinzile mari de pe pereţi făceau 
sala şi mai încăpătoare pentru mulţimea tot mai 
viermuindă. 

— Nimeni să nu se atingă de nimic, până ce n-oi 
porunci eu, tună iar vocea lui Crişan, care văzuse cum le 
sticleau unora ochii; apoi, întorcându-se din nou spre 
conte, continuă: 

— Şi-acum ce-ai zice conte dacă pentru fiecare din 
familia dumneatale aş face câte un coşciug şi i-aş da 
pământ numai de-o groapă-n care abia să intre, aşa cum 
ne-ai scris dumneata în răspuns! 

Martha, nepoata cea mare a contelui, nemaiputându- 
se stăpâni atunci de frică, izbucni strigând: - „Fie-ţi 
milă”... dar palma Marikăi îi astupă gura. 

— Milă, domniţă? Unchiul dumneatale spunea într-o 
scrisoare, pe care ne-a trimis-o, că aşa ceva numai în cer 
se găseşte. 

— Nu eşti drept cu noi, ţipă atunci Ilonka, cealaltă fată 
a Marikăi. 

— Dreptatea, domniţă, tot după spusa unchiului 
dumneavoastră, e de partea celui mai tare, şi cum aici, 
acum, io-s mai tare, tot io hotărăsc şi-asupra vieţii 
dumneavoastră. 

— Ucigaşilor! izbucni atunci mama fetelor. 


— Deocamdată numai câştigătorii unei bătăi, doamnă, 
îi răspunse popa Silvan. 

— Nelegiuiţilor! continuă ea. 

— Apăi nu-i aşa doamnă, grăi Crişan, noi nu suntem 
nelegiuiţi; nelegiuiţi aţi fost dumneavoastră cu noi şi 
nedreptatea o vom îndrepta chiar pe loc, hotărând acum, 
în faţa tuturor, că tot pământul să le fie-mpărtit celor ce 
l-au lucrat cu sudoarea frunţii lor, iar aici la curtea asta, 
să nu mai rămâie decât atât cât a fost la-nceput, când 
domnul se dase cu stăpânirea. 

— O să fie o baie de sânge când va veni armata, îi 
şopti contele surorii sale. 

— Nu te teme conte de moartea noastră; botezul 
numai voi îl faceţi cu sânge; noi doar cu apă, dar cine nu- 
| va primi va muri. i-o jur asta. Apoi întorcându-se spre 
cei doi preoţi care-i stăteau în spate îi îndemnă: Şi-acum 
să-i vedem părinţilor pe cei ce nu-l vor primi! 

Popa llie-ntre timp şi ceruse să i se aducă un blid cu 
apă peste care făcu-n pripă semnul crucii şi, spunând în 
grabă o rugăciune, se pregătea de botez. Popa Silvan, 
mai încet în hotărâri şi-n mişcări, îşi plimba doar privirea 
de la unii la alţii, neliniştindu-se chiar la gândul că-n clipa 
următoare putea să-nceapă iar botezul sau moartea. Şi 
contele, în faţa aghiasmei pregătite, se retrăsese într-un 
colţ, unde Rista-l ţinea de aproape. 

— Deci cu  cine-ncepem, conte? întrebă Crişan. 
Primeşti au nu legea pe care-ai părăsit-o pentru cele 
dobândite mai apoi? 

— Nici mort, nemernicilor! răspunse contele retră- 
gându-se speriat din faţa gestului pe care popa llie se şi 
pregătise să-l facă. 

— Atunci aşa fie, dar până mâine dimineaţă ţine-l tu 
Risto sub pază şi vezi să nu scape; noaptea e uneori bun 
sfătuitor. 

— Şi cu ăştilalţi ce fac, Marcule? îl întrebă popa llie. 

— Ceştialalţi părinte, nu ne mai interesează şi facă 
Dumnezeu ce-o vrea cu ei, că pentru noi tot una-i! 

— Atunci botează-se ei întru Domnul nostru lisus 


Hristos, în numele Tatălui şi-al Fiului, şi-al Sfântului Duh, 
făcu popa llie semnul crucii peste ei, stropindu-i cu apă 
din blid. După aceea se-ntoarse zâmbind spre popa 
Silvan care, cu privirea aţintită-n pământ, fără a aproba 
sau blestema cele făcute, îi invită pe toţi la odihnă. Şi 
mâine dimineaţă om mai vedea noi, nu-i aşa, Marcule? 
încheie el. 

— Aşa-i părinte, şi acum faceţi-vă culcuşul, care pe 
unde ştiţi, ca la o adică să puteţi sări oricum din el, le 
porunci cu vocea-i groasă Crişan. 

+ 

Castelul, forfotind de lumea ţăranilor adunaţi de prin 
împrejurimi, nu se linişti de fapt toată noaptea. Focurile 
nu se stinseseră decât târziu, şi scântei, din bârnele 
grajdurilor scrumite încă, se mai ridicau spre cer, când 
cocoşii începuseră să vestească zorile. 

Ţăranii care apucaseră să pătrundă-n pivniţă se-mbă- 
taseră şi rămăseseră acolo, căzuţi pe lângă butoaie, 
până ce Crişan, trecând să-i vadă, îi lovi cu piciorul în 
coaste. 

— Şi cu ăştia pornisem la drum! izbucni el dezamăgit. 

— Asta-i gloata, Marcule, încercă să-l mângâie popa 
Silvan, care nu-l părăsise nicio clipă; unii mor, alţii beau 
şi mănâncă, iar ceilalţi... care cu ponoasele, care cu 
foloasele; aşa a fost de când lumea şi aşa va fi veşnic. 

Câţiva, mai strângători, începură să care de prin curte, 
spre casele lor, ceea ce mai găseau întreg: pluguri, care, 
grăpi, unelte şi tot ce socotea fiecare că i-ar putea folosi 
în truda cea de toate zilele. Cei mai prevăzători însă, şi 
mai lacomi la câştig, se repeziseră asupra turmelor şi 
cirezilor, pe care le mânau în grabă spre pădure, acestea 
fiind bunul cel mai de preţ pentru cei ce slujiseră pe la 
grajdurile domneşti. Numai nevolnicii şi cei mai slabi la 
minte s-apucaseră să jefuiască-ncaperile, punând mâna 
pe tot ce strălucea. Vasele de argint fură băgate pe sub 
tundre, iar ce nu-ncăpea acolo, părăsit sau călcat în 
picioare. Vitrinele fură făcute ţăndări, cupele de cristal 
sparte, dulapurile răsturnate, tablourile sfâşiate, iar 


ţurţurii de cristal ai candelabrelor tot timpul zornăiţi cu 
bâta. 

— Am spus să v-alinaţi parcă? tună iar glasul lui Crişan 
care se ivi-n balconul cel mare, cu o torţă aprinsă-n 
mână. 

Cine să-l audă însă când toţi cei ce se mişcau erau 
puşi pe strânsură. 

— Nemernicilor! izbucni atunci el azvârlind făclia din 
mână. 

— Nu-s nemernici, Marcule, îi răspunse popa Silvan 
aplecându-se să i-o ridice; aşa-s de veacuri toţi cei 
zăgăzuiţi de nevoi; odată i se iveşte poate şi omului în 
viaţă prilejul... 

— Prilejul, părinte? Asta-i prilej? 

— Pentru mulţi da, Marcule; căci dac-au fost aduşi în 
starea care sunt, ei atâta pricep şi atâta fac. Şi-apoi să 
mai şi ştii că n-ar fi prea cu cale să-i împiedici pe cei ce- 
au semănat vânt să-şi culeagă furtuna. 

Crişan puse atunci capul în piept: „Aşa o fi părinte, 
dară...” şi ieşiră amândoi din castel să se-aciueze pe 
afară. 

Nu se culcară însă înainte de a pune-n capul satului 
dinspre Brad o seamă de străji sub porunca lui lonii, a lui 
Lazăr şi a lui Georgiuţ. Erau oamenii cei mai de credinţă 
pe care se putea bizui, ca pe coarnele plugului, şi care 
dealtfel îl şi întâmpinaseră sub podul Crişului, la Brad, 
atunci când începuseră răzmeriţa. lonii avea ochii ca 
uliul, şi pe cine-i aţintea era pus la grea cumpănă; Lazăr, 
mereu  înciudat, era pornit tot timpul împotriva 
nedreptăţilor cu care nu mai ştia cum s-o scoată la capăt 
iar Georgiuţ, mirându-se veşnic de ceea ce vedea, era 
pus pe-o veghe ca-n iad. Era poate omul căruia, ca şi 
popii Silvan, nu-i scăpa nimic din ceea ce-i cădea sub 
priviri. 

Dinspre miazănoapte mai veghea şi Huluj, pentru că 
de acolo n-aveau a veni decât morţii, rămaşi la Curechiu 
sau viii, plini de poftele-navuţirii peste noapte. Era un 
prilej rar, mai ales când toti auziseră de pârjol; şi prea 


puţini ar fi vrut să-l scape făr' să s-aleagă măcar cu mân- 
gâierea că arde asuprirea, şi cu ceva pe care ar fi putut 
pune mâna. 

+ 

Pe contele Kristsory, Rista-l păzea cu ajutorul lui Amos, 
un om din Criştior, în încăperea pivnicerului de lângă 
beciu. Era o cameră boltită, cu arcade ţepene, ca să 
poată ţine parcă deasupra toată averea-ngrămădită de 
veacuri peste ea şi strâmtorată foarte pe alocuri, ca să- 
ncapă într-însa cât mai multe butoaie cu vinars. Pereţii 
încăperii erau daţi cu alb şi ochii a tustrei se plimbau, în 
tăcere, pe tencuiala zvârlită grosolan pe zidul luminat 
doar de o făclie înfiptă undeva într-o crăpătură a lui. 

Se aşezaseră toţi pe nişte laviţe; Rista mai lângă uşă 
ca să păzească ieşirea, iar Amos, ajutorul lui, lângă conte 
la un fel de masă făcută din topor şi negeluită, nici măcar 
să-ţi poţi aşeza coatele pe ea fără să-l fi simţit dungile. 

Când contele-şi lăsă însă capul în palme, chipurile s- 
aţipească sau să se gândească mai bine cine ştie la ce, 
Amos începu: 

— Dormi numa’ conte, că mâine io am să-ţi scot 
sufletul din oase; uite chiar cu mâinile astea! Şi 
sfârşindu-şi vorba, îşi privi palmele mai aspre decât coaja 
cireşului. 

— Numai să poţi, îi răspunse Kristsory. 

— Oho! şi încă cum, mai ales când îmi aduc aminte 
cum m-ai pus în obezi cu nevastă cu tot! Şi ne mai şi 
spuneai: ori birul, ori sufletul. lo însă n-am avut cu ce-ţi 
plăti şi tu nu m-ai iertat; ori de la unul fără suflet nu mai 
ai nici tu la ce te aştepta; uită-te încoa ce-ţi spun, c-aşa-i; 
n-am să te iert nici eu, cum nu m-ai iertat nici tu pe 
mine. 

Contele-şi ridică atunci capul din palme privindu-l 
drept în ochi. lobagul nu minţea, avea în priviri ceva din 
fiara ajunsă să se răzbune pe vânătorul rămas fără 
gloanţe. li trecu atunci prin minte toată viaţa, ca fulgerul, 
dar nu se opri la nimic din ea; nu-şi aduse măcar aminte 
de chipul celui ce-l ameninţa, deşi ameninţarea-i era mai 


apăsătoare ca boholtul:s, care venea-ntotdeauna dinspre 
munte. Atâta doar îi scânteie prin minte că era la mare 
strâmtoare, cea mai mare poate din toată viaţa lui şi din 
care trebuia singur să iasă. N-avea însă nici cum şi nici 
pe unde, căci uşa era păzită de Rista, alături de care 
şedea Amos... Altfel zidurile erau de nezdrobit şi tot aşa, 
şi gratiile de la geamul ce dădea-n curte; iar nervurile 
arcadelor îi păreau gheare, din înşfăcarea cărora nu mai 
era nicio scăpare. Şi totuşi nu se putea ca el, contele 
Kristsory, să nu găsească vreo ieşire. li sticli atunci prin 
minte ultimul gând: Apă! Vreau nişte apă omule! 

— Apă? îi răspunse Rista, du-te atunci după popa llie 
că văd că i-au venit minţile la cap. 

Amos rămase uluit; să-i scape atât de uşor din mâini 
omul pe care-l pândise o viaţă-ntreagă şi pe care-l avea 
în stăpânire? în niciun caz. 

— Du-te şi fă ce-ţi spun, se răsti Rista la Amos. Vrea să 
moară creştin, în legea noastră! 

Lui Amos îi veni inima la loc; îl va aduce pe popă şi 
apoi îi va face de petrecanie; bun! şi plecă sărind câte 
trei trepte deodată. 

După ce-i dispăru însă din încăpere ortacul, Rista, 
rămas singur cu contele, îşi zise că nu se cade 
osânditului să-i refuzi ultima dorinţă şi-l mai întrebă o 
dată: 

— Chiar vrei apă? 

— Dac-am pierdut sânge, cum să nu vreau, îi răspunse 
contele, gândindu-se la prilejul pe care nu voia cu niciun 
chip să-l scape. 

De fapt şi fiarele-nsângerate trag la apă, îşi spuse 
Rista, ducându-se şi el să-i caute apă de băut. In urmă-i, 
uşa masivă de lemn, care se-ncuie cu două zăvoare, 
scârţâăi prelung. 

— Acum, ăştia mă jupoaie de viu, se gândi contele-n 
dosul ei, făcându-şi un şnur din faşa cu care era legat la 
umăr. Se urcă apoi pe masă, băgă capul în laţul pe care-l 
prinsese de zăbrea, şi sări în gol. Faţa i se crispă, 

picioarele-i se bălăngăniră neputincioase şi-n clipa în 
care Rista intra cu apa de băut şi Amos cu popa llie, el le 
trimise, din pragul peste care ei nu mai puteau trece, un 
ultim rânjet de sfidare. 

— Am să mă ţin după tine şi-n lumea de dincolo, îi 
strigă Amos, zguduindu-l în laţ în timp ce Rista-şi 
pregătea cosorul să-i taie şnurul. 

— Neiertat va fi în veci pentru păcatul făcut! izbucni 
popa llie, închinându-se înfiorat de o spaimă lăuntrică, pe 
care pân-atunci n-o mai simţise, dar şi cuprins de un 
tainic regret că-i scăpase din mână. Ar fi simţit o poftă 
nebună să-i fi putut spune: 

— Să botează în numele Tatălui şi-al Fiului... 
răzbunarea lui pândită de veacuri. 

— O fi, n-o fi, părinte, treaba Domnului de-acum 
încolo; io însă una ştiu: că ne-a scăpat, şi încă din pricina 
mea; dar nu-i bai, c-asta mi-o fi şi învăţătură, mai adăugă 
Rista, în clipa când puse mâna să-l dea jos. 

— Ce-aţi făcut? se auzi din prag un alt glas. Era Crişan 
cu ochii căscaţi cât cepele, cu ţundra trasă numai pe 
umeri şi cu picioarele depărtate, în uşa pe care nimeni 
nu mai putea intra, nici ieşi. O umplea, şi rămăsese stană 
în pragul ei. 

— L-am scăpat, Marcule, îi răspunse Rista întorcându- 
se; şi nu l-am mai putut prinde nici măcar de nădragi; 
dar io-s vinovat de asta. 

— Păcat, c-aş fi vrut să mai stăm oleacă de vorbă! 

+ 

Şi de pe drumul pe care porniseră amândoi, unul după 
celălalt, se gândea să-i mai spună că sosise ceasul 
socotelilor şi că nu vrusese să-l îngroape, ca să-l vadă şi 
să ştie toţi ce se-ntâmplă cu cei ce-şi uită de unde-au 
răsărit. 

Dar cine-şi mai aduce aminte asta? se păru că-l 
întreabă cineva din lăuntru-i întuneric. 

— Cei nerăsădiţi şi rămaşi aşa dintru-nceput. 

Un început însă prin ale cărui prăpăstii rătăcea şi 
nădejdea, dar şi rânjetul sleit pe buzele contelui, pe care- 


| văzuse-n laţ, rânjetul acela care se prelungea 
răzbunător şi plin de sfidare până la el, dintr-un loc care 
nu mai cunoştea margini, nici vreme, nici început şi nici 
sfârşit; o lume-n care se pierdea încet, încet şi el rătăcind 
însă pe cu totul alte căi decât cei pe urmele cărora 
pornise. 

x 

— Şi-acum, dacă tot am început şi-am început cu d- 
astea şi dacă încă-n vremea nopţii n-a venit nimeni 
dinspre Brad să ne-atace, io zic, Marcule, c-ar fi nimerit 
să ne năpustim noi peste ei; că până-or prinde ei să se- 
nfiripe cu toate garnizoanele din jur, îi şi dăm gata, zise 
popa llie. 

— Şi la Alba? îl întrebă la rându-i Crişan. 

— O să ajungem şi acolo, dar să facem întâi rânduială- 
n spate dacă tot ne-au arătat că de-aci ne pot veni mai 
uşor de hac. Nu vezi că nici împăratul nu-i cu ei, de 
vreme ce nu le-o trimis cătanele-ntr-ajutor?! 

— Din păcate însă nici nouă, adăugă popa Silvan, 
aşa... mai mult ca să-i pună pe gânduri. 

— E drept părinte, dar de aici se vede că el nu se 
amestecă şi dacă nu se bagă, şi nu se bagă până la urmă 
în toată zarva, ăsta-i semn că ne lasă pe noi să hotărâm. 
Nu-i aşa, Marcule? îl întrebă iar popa llie pe Crişan. 

— Dar-ar domnul să fie aşa, dar io nu prea cred, 
răspunse-ndoindu-se nu Crişan, ci popa Silvan; să-n- 
cercăm însă, dacă ziceţi, ca să nu vă pară rău în urmă, 
adăugă el. Cumpănindu-le pe toate, Crişan hotărî însă pe 
loc, chiar în dimineaţa aceea, să pornească numaidecât 
spre Brad, apoi spre Baia de Criş ca să-i nimicească pe 
toţi cei ce li se puseseră pe urme, împiedecându-i s- 
ajungă la Alba. Dealtfel, zvonul a ceea ce se petrecuse la 
Curechiu, în noaptea de pomină a primului lor popas din 
drumul spre Alba, se răspândise pe toate văile şi peste 
toate coclaurile, aducându-le într-ajutor pe toţi cei în 
stare de răzbunare. Pârâia veacul şi-ar fi fost păcat să 
nu-l împrăştie tocmai cei pe care-i strinsese mai rău. 

Ceata cea mare, înpărţită pe pâlcuri, conduse fiecare 


de câte unul mai priceput în mânuirea bâtei, a furcilor 
sau a puştii, se puse astfel în mişcare, pornind însă, de 
data asta, nu spre Alba, ci-napoi spre Brad, spre cuibarul 
cel mai apropiat al grofilor. 

Criştiorul rămăsese-n urmă ars, prădat şi jefuit, ridi- 
când spre cer ultimele rotocoale de fum pe care pâcla 
dimineţii le trăgea-n jos. Vitele se-mprăştiaseră şi ele 
primprejur şi prin ferestrele deschise ale castelului 
zburau liliecii întârziaţi. Numai cioburile vaselor sparte 
dinlăuntru îşi răspândeau parcă vesele primele sclipiri 
ale dimineţii în ochii celor iertaţi de Crişan. 

— Ce urgie! exclamă atunci sora contelui, văzând 
întregul dezastru; şi oare pentru ce păcate, Doamne! se- 
n-treba ea, ridicând pentru prima dată ochii spre cer. 

Spre Brad mai coborau şi-ntârziaţii de prin pădurile de 
la miazăzi şi cei de prin împrejurimile, care n-apucaseră 
să se-ndrepte cu gloata spre Alba. Era o scurgere de 
oameni, ca-n zi de târg, numai că-n loc să vie aici ca-n 
alte daţi, cu doşte, cu oale şi cu ciubere, veneau cu furci, 
cu coase şi cu topoare. Oraşul fusese astfel înconjurat 
din toate părţile de ţărani răsculați şi când sosi ceata de 
la Criştior, fu dat doar semnalul de atac al bisericii 
reformate, bastionul în care se strânseseră, ca să reziste, 
grofii şi nobilii de primprejur. 

Era o clădire cu pereţii groşi, cu porţi ferecate-n fier şi- 
n care să fi tras chiar cu tunul, tot nu s-ar fi dărâmat. De 
jur împrejurul curţii bisericii se mai aflau şi zidurile 
împrejmuitoare pe care, ca să le treci, trebuia să 
foloseşti scara, prilej pentru apărătorii din turn de-a 
nimici cu arme de foc pe toţi cutezătorii. 

Ţăranii o înconjurară însă din toate părţile şi neştiind 
parcă de unde s-o ia, primele gloanţe trase din turn îi 
hotărâră s-o atace pieptiş. Nu se cocoţară totuşi pe 
zidurile din jur, ci forțând cu grinzi poarta de intrare a 
curţii, năvăliră înăuntru ca apa. Dintre primii cutezători, 
câţiva trecând pragul, fără a se gândi câtuşi de puţin 
dac-or să ajungă sau nu undeva, îşi găsiră moartea pe 
loc. Porniseră spre ceva şi trebuiau să meargă, să 


meargă şi să nu se mai oprească niciodată. Ceilalţi însă, 
ajunşi sub ziduri şi la uşile de intrare ale bisericii, 
scrâşniră neputincioşi. Acolo nu mai puteau fi împuşcaţi 
atât de uşor de sus, dar tot acolo nici ei nu mai puteau 
folosi berbecii de spargere ai uşilor. Fu orânduit atunci 
primul rând de puşcaşi, condus de lonii şi de Ţăndură, 
care tre-buiră să tragă spre turn, în timp ce jos se punea 
la cale spargerea uşilor cu praf de puşcă. 

Uşile din faţă rezistară însă cu succes la toate 
încercările, deşi din turnul mare nu se mai trăgea niciun 
foc. Puşcaşii lui lonii îi făcură pe cei de acolo să-şi 
păzească mai bine capul şi să se baricadeze mai zdravăn 
pe dinăuntru. 

Nenorocirea lor fu însă că o uşă de ieşire dinspre altar 
cedă în faţa grinzilor asediatorilor şi primul grup, condus 
de Rista şi de popa llie, pătrunseră-năuntru ca un iureş. 
Nu s-aştepta nimeni la năvală, şi când îşi dădură seama 
de ea se-nghesuiră toţi într-un colţ. Rista şi Huluj aveau 
puştile-ndreptate spre ei, în timp ce prin deschizătura 
făcută-n uşa altarului intrau tot mai mulţi. O împuşcătură 
trasă de undeva de sus, îl dobori la podea pe popa llie, 
iar Huluj, care se pregătea să-i răspundă nesăbuitului, se 
văzu însă împiedicat să tragă tocmai de victimă. 

— Nu m-au doborât şi nu se cade să omori nici tu 
tocmai aici, îi zise popa, trăgându-l de pulpana tundrei. 

Omul mirat, neştiind ce să-i răspundă, holbă totuşi 
ochii la el şi scăpă un foc spre boltă. Se sperie apoi 
singur de-mpuşcătură şi aţintindu-şi ochii în sus, rămase 
încremenit de albeaţa zidurilor. Niciun sfânt pe ele şi 
niciun înger! sau poate se speriaseră toţi şi-şi luaseră 
zborul spre cer ca să-i lase singuri pe grofi în mâinile 
lor?! se gândi el. Era un semn însă şi prilejul nu trebuia 
scăpat. 

— Predaţi-vă! le strigă atunci tuturor Rista. Toţi 
ridicară mâinile în sus holbându-şi însă ochii la preotul 
ortodox care, sculat şi el de jos, se-ndrepta spre ei, cu 
ciomagul în formă de cruce, aducând mai degrabă a 
haiduc decât a slujitor Domnului. Tot atunci se dădură-n 


lături, deschise pe dinăuntru, şi uşile cele mari, care 
lăsară să intre-n lăcaşul reformat, odată cu văpaia 
răzmeriţei, şi tagma celor răsculați. 

Erau oameni care, în loc să-nalţe rugi spre cer, înălţau 
bâte, coase, furci şi topoare, îngrămădindu-i pe cei prinşi 
înăuntru. 

— Temeţi-vă de Domnul! se auzi atunci glasul pasto- 
rului Keresteş din amvonul în care-şi ţinea de obicei 
predicile duminicale, arătând cu mâna spre imaginea 
Domnului Hristos de pe peretele altarului. 

Rista, speriat de glasu-i răsunător, se-ntoarse spre el 
gata să-l împuşte. Norocul lui fu însă că tocmai atunci 
pătrunse şi Crişan înăuntru cu popa Silvan, care prinsese, 
dacă nu frântura din îndemnul „fratelui” său, cel puţin 
semnificaţia braţului întins spre altar. 


— Trebuia de mai demult să li-l arăţi, părinte, îi 
răspunse el. 

— Toţi cei ce ridică sabia, de sabie vor pieri! continuă 
pastorul. 


Lumea amuţise. Topoarele, furcile şi coasele fuseseră 
lăsate-n jos, prefăcute-n sprijin bărbaţilor aplecaţi pe ele, 
iar ochii tuturor fugeau întruna de la amvon, spre chipul 
popii Silvan, şi-napoi, neştiind încotro să se fixeze. 
Urechile însă le erau aţintite, ca nişte tolcere*” spre 
glasurile ambilor „păstori”. 

— Adevărat grăieşti, părinte, numai că nu noi le-am 
ridicat cei dintâi, şi ceasul socotelilor iată-l c-a sosit; 
fulgerul... 

Dar nici n-apucă să-şi sfârşească vorba când Rista, la 
auzul cuvântului fulger, socotind că într-adevăr a sosit 
ceasul Marei judecăţi, mai slobozi un foc în aer. 

Pastorul, speriat, crezând că se trage asupra lui, căzu 
în dosul micului parapet al amvonului. 

— Nu trebuie tocmai aici, îl dojeni popa Silvan. 

— Mi-a scăpat părinte, şi nicidecum în el, ci spre slava 
Celui de sus care ne-a adus şi nouă apa la moară. Uită-te 
la ei numai, c-au îngheţat de spaimă! 

Şi-ntr-adevăr, toţi cei prinşi înăuntru înmărmuriseră 
retraşi la jumătatea dintre amvon şi altar. 

— Şi-apoi, îi vezi, părinte, că n-au nici icoane. De aia le 
e atât de gol sufletul. Poftim apoi de strigă-l aici pe 
Dumnezeu că tot pe tine te auzi: Hăi, Doamne! 

— Hăi, Doamne! răspunse ecoul boltei. 

— Ai văzut, părinte? Apoi, întorcându-se-nspre el, 
continuă pe acelaşi glas: Degeaba v-aţi pus cocoşi şi 
măciuci ghintuite pe turle, că Dumnezeu nu ştie de frică. 

Un grof izbucni atunci: 

— Pe Dumnezeul vostru, iertare! 

— Dumnezeul nostru e şi al vostru, îi răspunse Crişan, 
iar voi ne cereţi milă în numele Lui? Dar voi de ce n-aţi 
avut oare, tot în numele Lui, milă de noi? Nu v-am rugat 
şi noi de-atâtea ori să ne iertaţi de corvezi şi de dări, şi 
nu ne-aţi iertat? 

— Lasă-i, Marcule, nu-ţi mai răci gura cu ei că până la 
urmă ne cred şi proşti dacă le vorbeşti aşa, se auzi un 
glas din mulţimea iobagilor. 

— Proşti? îi răspunse un altul proptit într-o coadă de 
sapă; proşti da, c-am fost buni cu ei, continuă tot el, 
dumirit în cele din urmă de propria-i neştiinţă. 

— Nu proşti, ci buni; buni de frică, izbucni şi un grof 
din grupul celor înmărmuriţi lângă altar. 

— De frică? răsptmse Rista. O să v-arătăm noi atunci 
frică, şi toată ceata se năpusti spre ei ca o haită de fiare. 

— Nu aici! mai avu timp să strige popa Silvan, 
scoateţi-i afară! Cine însă era să-l mai audă, când gloata 
era atât de flămândă de ceea ce n-avea niciodată să se 
sature. 

x 

Retrăi totul, şi aşa cum îşi închisese atunci pentru o 
clipă ochii, încercă să şi-i întindă întruna şi pe cei ai 
minţii trezite la veghe. 

— Asta v-a fost deci mila în numele Lui? i se păru că-l 
întreabă cineva dinafară. 

Nu mila, ci furia; şi-apoi au cules ceea ce semănaseră, 
răspunse el nedumerit însă pe deplin de cuviinţa 


răspunsului dat. 
+ 

Când căpitanul de jandarmi Gory năvăli în biroul 
jandarmeriei din Brad s-anunţe că ceata răsculaților, 
pornită spre Alba, se întorsese din drum ca să dea foc 
tuturor curților nobiliare de pe valea Crişului Alb, nu-l mai 
găsi înăuntru decât pe caporalul de serviciu pe jumătate 
beat, care-i raportă că garnizoana oraşului - după zvonul 
răspândit de subprefectul Zarandului - se retrăsese parte 
spre Deva, parte spre Baia de Criş să mai apere acolo ce 
se mai putea sau s-aducă întărituri de la Sibiu. 

— Şi nobilii din Brad ce fac? întrebi căpitanul speriat. 

— Unii-s fugiţi la Baia de Criş, iar alţii la Deva; şi cei 
mai inimoşi se bat în biserica reformată de aici. Sunt 
acolo cu pastorul Keresteş care le ţine predici. 

— Nenorociţii! exclamă el, gândindu-se la ceea ce-i 
aştepta. Dealtfel nici lui nu-i venea la-ndemână să stea 
locului ca să le facă singur faţă tuturor; ar fi fost poate 
cea mai mare nebunie. Dar nici să se retragă în biserica 
reformată, să fie pârjolit împreună cu toţi cei de acolo. 

să fugă atunci la Baia de Criş. Da, asta ar fi fost ceva, 
deşi ce-ar fi putut face şi acolo când însuşi subprefectul 
păţise ce păţise? Şi-apoi pe cine să conteze când toată 
garnizoana judeţului nu număra decât câteva zeci de 
jandarmi? Ar fi intrat apoi şi-ntr-un fund de sac, dacă 
ceata venită dinspre Criştior le-ar fi tăiat retragerea spre 
Deva. Doar pe Criş în jos ar fi fost drumul liber, dar cine 
ştia ce se-ntâmplase şi cu nobilii din jurul Hălmagiului 
dacă cel mai viteaz dintre ei, contele Hallmagy păţise ce 
păţise? Şi atunci? Nu, hotărât că nu! Trebuia s-o ia 
neapărat spre Deva, iar de acolo, dacă nimeni n-ar fi dat 
ascultare mărturiei sale, mai departe spre Sibiu, spre 
guvernatorul întregii Transilvanii. 

— Ce faci acum? Vii cu mine sau rămâi aici? îl întrebă 
el pe caporal. 

— Păi dacă plec eu, cine mai rămâne? îi răspunse pe 
jumătate trezit din plăcuta-i ameţeală, caporalul. Aa! cei 
ce nu ştiu ce-i aşteaptă, continuă apoi tot el aplecându- 


se şi scoțând de sub birou o sticlă cu rachiu. 

— Inconştienţilor! îi strigă ieşind, scârbit şi revoltat, 
căpitanul. 

+ 

Dacă însă-n spaima lui, Copacsony, subprefectul 
Zaran-dului, nu se mai opri nici la Baia de Criş, reşedinţa 
comitatului său, decât ca să-şi ia careta şi să fugă 
undeva spre Budapesta sau spre Viena, răspândind peste 
tot vestea dezastrului apocaliptic care, după părerea lui, 
nu mai putea fi oprit decât cu ajutoare trimise de-a 
dreptul din capitala imperială, un alt grup de nobili, 
strânşi întâmplător la un ospăț de la curtea contelui 
Hallaky, la auzul incredibilelor veşti se hotărâră pe loc 
să-i nimicească până la unul pe toţi iobagii care se 
răsculaseră. Era o decizie luată în pofida oricăror 
interdicții imperiale de a-şi face nobilii singuri dreptate, 
dar ce mai conta împăratul în faţa spaimei dezlănţuite? 

— Pământ au vrut, pământ să le dăm, exclamă contele 
Hallaky ridicând paharul în cinstea hotărârii luate. Era 
înalt şi lat în spate cât un credenţ“ săsesc. 

— La pământ cu ei! ţipă atunci şi Lucas Bethlen, cel 
mai entuziast grof din toată adunarea. Se ridicase pe un 
scaun ca să fie la înălţimea gazdei, şi mai ales să fie 
auzit de toţi . 

Hotărârea fu  pecetluită apoi prin  osândirea 
iluminismului imperial şi prin ciocnirea a treisprezece 
pahare deasupra unei mese masive de stejar, în jurul 
căreia se strânseseră toţi. Şi erau atât de porniţi încât, 
repezite unele-ntr-altele, cupele crăpară mai bine de 
jumătate. Cioburile fură azvârlite apoi pe jos şi călcate-n 
picioare ca să se sfărâme precum aveau să se sfarme, 
sub aceleaşi cizme, şi oasele celor înfrânți. Era hotărârea 
uneia dintre cele mai frumoase înmănuncheri a nobilimii 
de pe Crişuri. 

— Şi după aceea, cu cine vom mai lucra pământul? 
întrebă zâmbind, retrăgându-şi mâna cu paharul ştirbit, 
din fastuosul clinchet în care se ciocnise cu ceilalţi, 

contele Imre. 

— Cu şerbi din Ungaria, distinse oaspete, îi răspunse 
prompt Arany losef. Avem destui şi o repopulare a 
acestor ţinuturi cu ei n-ar strica; ar fi poate mai docili. 

— Numai că mutarea nu le-ar transforma şi caracterul. 

— Şerbul sau iobagul rămân aceiaşi oriunde ar fi; sunt 
doar sortiţi pentru asta, continuă Arany. 

— Da, dar atunci nu mai pricep necesitatea 
intervenţiei noastre, sau poate... 

— Câteodată conte, şi omul ca şi ceasul, mai trebuie 
totuşi pus la punct, altfel am uita poate fiecare cum 
suntem. 

— Şi credeţi că acum e prilejul cel mai nimerit să 
facem asta? 

Un hohot de râs izbucni din piepturile tuturor. 

— Cine altcineva s-o facă, conte, dacă nu noi? 
Kristsory, pe care l-au strivit ca pe-o omidă fiindcă era 
de-ai lor? sau subprefectul care a vrut să se joace cu ei 
de-a baba oarba? 

— Dar parcă cel ce a adus vestea spunea ceva şi de 
moartea contelui Hallmagy? 

— Aaa! Exaltatul care întotdeauna n-a făcut altceva 
decât ceea ce i-a trecut prin cap. De fapt ne-a oferit 
tocmai prilejul pe care-l aşteptam de mult domnilor, aşa 
că... 

— Aşa că ne-aşteaptă câmpul de bătălie, adăugă 
gazda. Dealtfel, caii mei sunt gata-n grajduri şi armele vă 
stau la dispoziţie. La nevoie, dacă nu ne vor ajunge, 
jandarmeria e peste drum. Avem acolo tot ce ne trebuie. 

In nu mai puţin de un ceas după aceea, din curtea 
Hallakylor, de la Aciua, şi din jandarmeria de peste drum, 
ieşi să-i nimicească pe răsculații lui Crişan, cea mai 
închegată formaţie nobiliară de pe valea Crişului Alb. Cei 
treisprezece nobili de vază călăreau în fruntea a tot 
atâtea grupuri de jandarmi pedeştri, înarmaţi până în 
dinţi. Comanda grupului nobiliar o avea Lucas Bethlen, 
iar a jandarmilor Asztalos, căpitanul pe care de fapt se 
bizuiau mai mult ca pe orice. 


Aveau în faţă o zi şi o noapte până s-ajungă la Baia de 
Criş, pe care trebuiau eventual apoi s-o despresoare sau 
s-o apere. Nu se grăbeau însă, precum se grăbise 
Hallmagy, iar de veştile iscoadelor trimise înainte se 
ţinea seama la orice pas. 

Se miza însă mai mult pe surprindere, şi mai ales pe 
una nocturnă, când ţăranii, obişnuiţi să se culce 
devreme, cu găinile, puteau fi atacați şi stârpiţi până la 
unul. Gabor şi Tibor Telleky chiar jubilau la gândul 
bătăliei, iar Szekely Ladislau se şi vedea judecându-i pe 
loc pe cei scăpaţi întâmplător cu viaţă. Franz laray ţintea 
şi el mereu în gol, exersându-şi ochiul, în timp ce Nagy 
Peter călca jnepenii-n picioarele calului cu aceeaşi sete 
cu care şi-ar fi călcat duşmanii. Pentru baronul Apafy 
însă, ar fi fost mai chibzuit ca sceleraţii să fie trimişi la 
muncă în minele lui Silagy Francisk, iar conducătorii 
distruşi la faţa locului sau eventual traşi în ţeapă, pe la 
răspântii. Numai Arany losef, groful cu „mâna de fier”, 
tăcea întruna păşind mereu alături de cinicul conte Ady 
Imre pe care nimeni şi nimic nu l-ar fi putut opri să spună 
ce gândea. Nu-şi vorbeau, dar parcă-şi simțeau gândurile 
urmărindu-l amândoi cu privirea pe Lucas Bethlen. 

— Îl vezi, parc-ar fi vrut să-i spună contele Imre, e atât 
de semet încât ard de nerăbdare să-l văd ce va face, 
când va fi împresurat de furci şi de topoare. 

—iÎşi va accepta sau nu destinul de friptură prinsă-n 
frigare, se gândi însă tot el c-ar fi putut să-i răspundă 
baronul Arany. Sau poate, cine ştie... Şi totuşi ce o fi 
gândind acest baron despre sfârşitul semeţei încercări? 
Trebuie neapărat să-i tulbur tăcerea. Nu se poate înainta 
întruna aşa, când toţi ceilalţi se văd numai eroi. 

— O să murim glorioşi baroane? îl întrebă el cu voce 
tare, şi cu veşnicu-i zâmbet sarcastic în colţul buzelor. 

— Depinde de rapiditatea acţiunii, îi răspunse scurt 
groful Arany, dând pinteni calului. 

— Şi dacă vor fi ei mai iuți? se-ncăpăţână cinicul conte 
să continue, îmboldindu-şi totodată calul. 

— Atunci, sper că vei vedea şi dumneata ce se va 


întâmpla! i-o tăie scurt baronul 

„Nu se poate sta de vorbă cu el, îşi spuse contele Imre. 
Se pare că-i, fie-nspăimântat, fie prea grijuliu cu propria-i 
soartă.” 

— Baronul Arany, conte, e poate singurul luptător pe 
care nu-l va putea nimeni înfrânge, se apropie de el 
murmurând căpitanul Asztalos, bucuros că are cu cine 
sta de vorbă în zorii unei dimineţi atât de apăsătoare. 

— Crezi într-adevăr? 

— O să-l vedeţi dealtfel când ne vom întâlni cu 
răsculații. Va fi poate ultimul în angajarea luptei, dar tot 
ultimul şi la sfârşitul ei. Are mâna precum porecla şi 
ochiul de uliu. Nu-i scapă nimic din ceea ce-şi pune-n 
gând şi taie-n jur ca briciul. Parcă-s din unt făcuţi, 
duşmanii-naintea lui; îi ştiu doar din bătăliile cu italienii. 
Nu i-a putut sta nimeni împotrivă; şi-am întâlnit doar 
cavaleri unul şi unul. 

— Da, se poate, căpitane, numai că aici o să ne- 
ntâlnim cu slugi viclene de la care te poţi aştepta la 
orice. 

— E adevărat, conte, dar slugile rămân slugi orice ai 
face; îi cunosc doar atât de bine; ce dracu, doar am de-a 
face cu ei toată ziua. 

— Mda, dar, spune drept, te-ai fi gândit la asta? 

— Şi da, şi nu; dealtfel nu s-a întâmplat pe domeniile 
noastre. 

— Nu pe domeniile, ci-n comitatul nostru, îi răspunse 
ironic contele. 

— Da, dar prefectul şi subprefectul au fost demult 
preveniţi de ceea ce se punea la cale. Ce, doar Horia ăla, 
din Albac, pe unde trecea-n drum spre Viena? Nu pe aici, 
pe la ţăranii de pe domeniile noastre? Eu doar nu ştiu? Și 
nu i-am spus-o de atâtea ori contelui Hallaky? 

—Şi-atunci de ce nu l-aţi împiedecat? ca să afle şi 
Curtea de la Viena şi să le dea tacit aprobarea? cum 
spunea cel ce a adus vestea răscoalei. 

— Minciuni conte, cum crezi c-ar fi stat alteţea sa 
imperială de vorbă cu-n nespălat ca Horia. Aste-s doar 


amăgirile lor ca s-ameţească gloata. 

— Şi n-au ametit-o căpitane? 

— Ba da, dar tocmai de aia o s-avem şi noi ce 
dezmetici; dealtfel, astea sunt consecinţele unei politici 
imperiale prea  îngăduitoare cu iobagii; de, idei 
iluministe; şi-ar cam fi cazul să le stingem. 

— lluministe, neiluministe, numai să nu ameţim şi noi 
între timp. 

— Adică? 

— Adică de prea multă-ncredere în ceea ce am dori să 
facem şi nu mai suntem în stare. Pedestrimea, uite, se 
cam freacă la ochi, în timp ce nobilii abia se mai leagă- 
nă-n şei. 

— Ar cam fi vremea unui popas, conte, şi-ar trebui să 
le-o spuneţi şi celorlalţi. Eu nu-mi permit. Dealtfel uite şi 
Carul Mare e cu oişţea-n jos, iar luceafărul de zi sclipeşte 
bine-n vârful Bihariei. 

— Văd că stai bine cu cerul, căpitane. Să vedem însă 
ce spun cei ce se leagănă-n şei, dacă nu cumva or fi 
adormit, încheie contele grăbindu-se să-l ajungă din 
urmă pe Lucas Bethlen. 

— Eşti nebun? îl apostrofă nobilul conducător de-n- 
dată ce-i auzi propunerile. Acolo arde, zise el arătând 
spre Baia de Criş, şi noi să ne oprim? Să caşte cât vor, să 
se legene, să doarmă de-a-n-picioarele, dar să mergem! 

— Să mergem, atunci, dacă o spune conducătorul. 
Probabil că nici moartea n-are vreme s-aştepte, îşi 
încheie el gândul în sinea lui, lăsându-şi totodată şi calul 
la pas. 

Nu de aceeaşi părere fură însă şi ceilalţi, şi deşi n-o 
mărturisiră făţiş, gândul unei opriri pentru refacerea de 
pe urma chefului atât de prelungit le surâse de-a binelea. 
Mai era apoi şi pedestrimea care, ca să se ţină pe urma 
cailor celor ce-i conduceau, făcuse pe nepusă masă, şi 
mai ales în toiul nopţii, un efort la care nu se prea 
aşteptaseră. Mergeau totuşi în virtutea inerţiei şi pentru 
că ordinul era ordin. Gândurile le erau însă cu totul 
aiurea. Unora la cei rămaşi acasă, în pustă, cu atâtea griji 


pe cap, tocmai în toiul toamnei: treierat, strâns, dări, 
corvezi, şi acelaşi du-te-vino şi acolo, ca la curtea 
Hallakylor, cu aceleaşi strigăte, cu aceleaşi ameninţări şi 
cu aceleaşi văicăreli. Dar porunca era poruncă, legea, 
lege şi armata, armată. Noaptea pe trecute îi îmbiase pe 
mulţi la un fel de visare cu ochii pe jumătate închişi; o 
visare pe care şi-ar fi dorit-o aievea, dar de care mulţi se 
şi temeau văzând cum li se-nfiripează-naintea ochilor 
amintirile plăcute, amestecate de temerile unui „cine ştie 
ce avea să vie”. Erau doar şi ei ţărani, pe dedesubt, cu 
frică de strigoi, de morţi, de lumea de dincolo şi cu grija 
strecurată-n măduva oaselor ca mustul în trunchiul 
copacilor. 

N-aveau însă ce face şi mergeau întruna; mergeau 
mânaţi, atraşi, goniţi, ameninţaţi şi ademeniţi, dar 
mergeau pe urmele celor ce „ştiau încotro se-ndreaptă” 
şi-a celor ce „ştiau ce-aveau de făcut”. Dealtfel, care 
dintre aceşti treisprezece nobili conducători, în afara 
cinicului Ady Imre, s-ar fi îndoit de sine şi de ceea ce 
avea de făcut? Fiecare ştia că trebuie să stăpânească şi 
că, pentru aceasta, trebuia să se ţină bine-n şea, vocea 
să nu-i tremure-n porunci şi nici vrerea să nu i se-ndoaie, 
după vreun imbold nestăpânit al inimii. 

Hallaky se trăgea dintr-un neam care condusese arma- 
te-n lungul şi-n latul Europei, fără ca vreodată mâna 
cuiva să le fi putut opri în loc armăsarii. Lucas Bethlen nu 
dăduse nici el vreodată-napoi din faţa vrăjmaşului, iar 
pentru Apafy Antal, învinsul era totuna cu tâlharul, care 
trebuia stârpit pentru ca niciodată gândul vreunei 
răzbunări să nu-i mai poată încolţi în minte. Cei doi 
Telleky, Gabor şi Tibor, îşi călcaseră mereu în picioare 
supuşii pentru îmblânzirea cărora alergaseră-ntruna din 
pustă, până în vârful munţilor, fără hodină. Dealtfel, nici 
taciturnul Leopold Horvat, cu care călăreau alături, nu 
era mai prejos. Odată pornit, ar fi fost în stare să nu se 
oprească nici în lerusalimul strămoşilor căzuţi în 
cruciadă. Silagy Francisk cu oaspetele său Franz laray se 
credea aidoma la o mare vânătoare, de pe urma căreia 


s-ar fi putut alege cu-mprospătarea băieşilor sfârşiţi din 
minele lor de fier, iar Szekely Francisk se înfoia în şeaua 
calului, după ritmul gândurilor lui de răzbunare, 
împotriva unor nelegiuiţi pentru care legea trebuie scrisă 
cu sânge şi respectul faţă de nobil cu ţeapă. „O pădure-s 
iobagii aceştia, în bezna căreia trebuise să tune vocea 
celui ce vrea să fie stăpân”, zicea el adeseori. Mâna de 
fier a comitatului, groful Arany losef, nepăsându-i însă de 
nimeni dimprejur, călărea mereu în frunte, strângând 
frâul calului atât cât trebuia ca să n-o ia razna, şi-mbol- 
dindu-l întruna să nu se oprească nicio clipă, nici măcar 
atât cât ar fi vrut Ady Imre să stea de vorbă cu el. Era 
omul de la care nu se putea smulge nicio concesie şi nici 
vreun dar, altul decât cel cuvenit la cutia milelor din 
Stefanes Dom, când o dată la nu ştiu câţi ani vizita 
Viena. Hotărârile-i erau nestrămutate, vrerea de oţel şi 
pasul una cu gândul. Niciodată nu se-ntorsese din drum 
pentru că uitase ceva şi niciodată nu-l chinuise vreo 
aducere aminte. Înfrângeri nu cunoscuse şi nimeni din 
cei ce i se puseseră împotrivă nu se alesese cu mai puţin 
decât cu pierderea vieţii. Dealtfel cine ar fi îndrăznit să-l 
contrazică vreodată fără a pierde ceva sau să-l aprobe ca 
să câştige ceea ce pierduse? Măsura întotdeauna de trei 
ori înainte de a tăia o singură dată, iar împotriva hotărârii 
luate nu-şi mai putea sta nici singur în cale. Nu făcea 
niciodată ce nu găsea că trebuie neapărat făcut şi nimeni 
nu-l văzuse vreodată dormind. Slugile spuneau că n-are 
somn, iar iobagii care-i auziseră de nume se-nfiorau la 
gându-i ca la apropierea necuratului. Prieteni nu-i erau 
nici câinii şi nici caii, iar îndărătu-i se întindea 
întotdeauna, ca un strigoi, numai propriul pustiu. Nu 
stătea alături decât cu oamenii în mişcare sau cu cei pe 
care-i vedea porniţi să facă ceva, neadresând însă 
nimănui decât porunci sau reproşuri. Vorba-i trebuia însă 
smulsă, gândul bănuit, vrerea ghicită şi hotărârea numai 
ascultată. Aşa era întotdeauna şi niciodată nu l-ar fi putut 
scoate cineva dintr-ale lui nici măcar dacă l-ar fi trăsnit. 
Când ajunseră deasupra Hălmagiului ochii-i de oţel 


pururi întredeschişi scrutând însă nu zarea, ci parcă un 
fel de nedumerire, care-i fugea dinainte, îi rămaseră de 
data aceasta înfipţi pe siluetele turlelor celor două 
biserici, care străjuiau târgul. Se opri atunci locului, îşi 
frecă pleoapele cu degetele mâinii stângi şi când îi 
deschise din nou văzu cum crucea turlei bisericii 
ortodoxe îi stătea-nainte ca o interdicţie, în timp ce 
coperişul celei gotice îi îmboldea gândul în sus. 

— Ar trebui să ne oprim puţin la Hălmagiu ca să aflăm 
mai bine cum stau lucrurile la Baia de Criş şi ce s-o mai fi 
întâmplat pe la Brad, îi şopti atunci la ureche contele 
Szekely. 

— O să aflăm în trecere, dădu el repede din cap. 

Bucuros că sugestia nu-i fusese totuşi respinsă 
categoric, contele trecu însă şi pe la ceilalţi cu aceeaşi 
propunere. Spera să-i câştige totuşi, deşi Lucas Bethlen îl 
refuză vociferând la gândul întârzierii. Ceilalţi însă, 
socotind că lupta nu începuse, hotărâră totuşi să se 
oprească şi să se consulte, încă o dată, cu cei care i-ar fi 
putut informa şi mai exact în legătură cu evenimentele 
petrecute la Brad... N-aveau ce pierde mai ales că lungul 
unei zile târzii de toamnă era atât de scurt. Noaptea 
dealtfel fusese întotdeauna-mpotriva iobagilor şi a celor 
ce de veacuri se temeau de strigoi, de moarte, de lumea 
de dincolo şi de Dumnezeu. Se deciseră astfel să 
poposească-n centru, ca să se vadă şi să se ştie de toţi 
că nobilii comitatului Zarand n-aveau de gând să stea cu 
mâinile-n sân, când le luase foc ţinutul. Soldaţii primiră 
cu bucurie vestea, căpitanul Asztalos cu puţină-ndoială, 
iar groful Arany îi dete ascultare numai după ce se văzu 
singur în mijlocul cimitirului prin care voise să treacă cu 
orice preţ ca s-arate tuturor că nu-i pasă de morţi. 

— Degeaba cavalere! îi strigă din urmă contele Imre, 
pentru că de bântuit tot te bântuie. 

Atunci se-ntâmplă ceva cu totul neaşteptat: Mâna 
grofului Arany slăbi frâul, calul se opri, şi capul se- 
ntoarse pentru prima dată-napoi. Trupul greoi se plecă 
apoi înainte, piciorul drept fu scos din scăriţă şi omul fu, 


dintr-un salt, lângă calul care sforăia ţinut de dârlogi, pe 
aleea din mijlocul cimitirului. „Mda!” îşi spuse el, în timp 
ce privirea-i lunecă peste cruci. 

+ 

Noaptea se lăsase peste satul Târnava cum se lăsa de 
când lumea, venind dinspre Găina, pe valea Strâmbei, 
înmănunchind deasupra satului toată bruma de ceaţă, pe 
care-o mai putea strânge de pe apa Crişului. Holdele de 
cucuruz nu dispăruseră de tot în întuneric şi frunzele 
hulujilor“! încă mai foşneau de adierea serii, când prima 
iscoadă pătrunse-n ele. Era un jandarm adus la curtea 
Hallakylor din pustă, un flăcău însă pe care-l ademeneau 
întinderile, bucurându-l în orice clipă cu  adierea 
bucatelor rămase nestrânse pe câmp. In cucuruzul 
foşnind se simţea ca acasă; şi n-ar mai fi plecat de-acolo 
dar cine să-i îngăduie când datoria era datorie, iar 
porunca poruncă? 

Înainte-i însă, în capul serii, pe stânga se lăsa Brotuna, 
iar pe dreapta Târnava, sate pierzându-şi amândouă 
casele pe câte-o vale ascunsă şi ea de frica domnilor, a 
grofilor şi poate chiar a bunului Dumnezeu. Erau ca nişte 
biete uleie, zvârlite-n neorânduială printre târşi şi pe sub 
copaci, aşteptând zorii cu grijă şi noaptea cu spaimă. 

Cu târnăvenii se petrecea însă în seara aceea ceva 
neobişnuit. Se părea că-i cuprinsese o foială ca-n zi de 
bâlciu şi du-te-vino-ul multora, mai ales spre Strâmba şi 
spre Birtin, nu prevestea nimic bun celui ce i-ar fi privit 
pieziş. Iscoadei de pe Măgura Brotunei i se părea chiar că 
şi turla bisericii se-nălţase mai sus în amurg, ca să le 
facă loc, sub streaşină, tuturor celor ce se foiau în jur. 
Din sat ieşeau şi veneau întruna soli anunțând 
apropierea oştirii lui Crişan, iar ţăranii prinseseră viaţă 
ca-n zorii unei neobişnuite robote. Se mişcau ca guzganii, 
alergând de colo-colo şi pierzându-se în crângurile de pe 
marginile satului, de parc-ar fi fost năluci. Din ele ieşeau 
apoi cu alţii şi numărul celor aduşi - de parc-ar fi răsărit 
din pământ - creştea odată cu întunericul. Când se lăsă 

însă noaptea şi ochii iscoadei abia mai putură străpunge 
zarea, de după dealurile Birtinului, se ivi şi grosul 
armatei lui Crişan, apropiindu-se pâlcuri, pâlcuri, spre 
marginea de răsărit a satului. Cei ce veneau pe drum 
erau aşijderea unei omizi groase în faţa căreia nu mai 
putea sta nicio frunză. Ridicaseră-n aer furcile, topoarele 
şi coasele, părând, cum se scurgeau, mai degrabă o fiară 
apocaliptică, decât o lume adunată să facă ceva. Cei ce 
veneau dinspre Strâmba înaintau în mănunchiuri mai 
strânse, uneori sărind ca iepurii, din tufiş în tufiş, iar 
alteori, scurgându-se pe răzoare ca lupii ieşiţi la pradă. 
Toţi, însă, se strângeau în cele din urmă undeva în jurul 
bisericii, precum puii în jurul cloştii. Şi acolo, aşteptând 
ca din uşa sfântului lăcaş să le vină mântuirea, stăteau 
toţi şuşotind întruna. Era o mulţime cenuşie de ţărani 
strânşi cum dase Dumnezeu, mai mult parcă la porunca 
Lui decât a oamenilor, voind însă toţi să ia o hotărâre 
după care să nu mai fie grofi pe pământ şi nici în ceruri. 
Se adunaseră-n Târnava, de prin toate satele presărate 
pe văile Crişului Alb; băieşi cu sape şi târnăcoape din 
Curechiu, Ormindea, Musariu şi Luncoiu; pădureţi de pe 
la Vâsca şi de prin preajma Bradului, oameni scurţi şi-n 
desaţi ca butucii, cu gurgoaele opincilor-nalte şi cu 
cioarecii strânşi pe picioare, vară şi iarnă; moţi cenușii, 
înalţi ca păhuii“? şi tăcuţi ca mormintele, strânşi şi ei cum 
se putuse de prin Blăjeni, Buceş şi Mihăileni, la zvonul 
celor petrecute-n Curechiu şi Criştior. Veniseră pe jos, 
peste deal, şi unii chiar călare pe nişte cai tot pe măsura 
stăpânilor. Ar fi fost de-aj uns să-i porneşti să nu se mai 
oprească, decât răpuşi de foame, boală sau moarte. Cei 
mai numeroşi erau însă tot crişenii, aşezaţi pe 
ceastălaltă faţă a Găinei, mai la-ndemână, şi mai hotărâți 
dealtfel decât oricare alţii să ducă la bun sfârşit ceea ce 
începuseră. Crişan le spusese că venise vremea 
răfuielilor cu cei ce nu ştiau nici de lege şi nici de 
Dumnezeu; şi ei pe asta o ţineau, vrând numai pe asta s- 
o facă. Se coborâseră la vale, cu mic cu mare, şi toţi ce 

puteau ţine în mână vreun par sau vreo unealtă pusă pe 
strâns sau dărâmat. Nu lipseau din cete nici femeile şi pe 
alocuri furiile n-ar fi fost mai stârnite decât ele. Se 
porniseră de pe coastele munţilor cu copii cu tot, cu câini 
şi cai, cu coase şi cu topoare puse pe ras şi pe strâns. 
Năvăliseră toţi ca şu-voaiele-n plin boholt, adunând în jur 
tot ce putuseră aduna. Copiii strigau întruna, ridicând 
prăjini în aer şi-nvârtind în mâini reteveie, pe care le 
slobozeau încotro-şi imaginau duşmanii. Câinii lătrau şi ei 
pe lângă stăpâni, iar rumegătoarele-n grajduri ciuleau 
îngrijorate urechile foarte neliniştite de soarta lor 
sângerie. Nimeni şi nimic nu scăpase de fiorii morţii şi-ai 
aşteptării, în care se putea-ntâmpla orice. 

„Sunt mulţi ca ciupercile şi foiesc ca omizile”, îşi spuse 
iscoada-n sine după ce nu mai putu zări spre Târnava 
decât luminiţele unor lampasuri nu prea bine ascunse, 
sub tundre. „Să le spun atunci şi celor ce m-au trimis ce-i 
aşteaptă”, se hotărî el urnindu-se din loc, neliniştit de 
ceea ce-i trecuse prin faţa ochilor. 

x 

În mijlocul satului, ieşit înaintea mulţimii care se 
strânsese în jurul bisericii, Crişan se gândi să-i mai spună 
o dată ce-o mai poate aştepta. Alături de el, stăteau cei 
pe care se putea bizui ca pe sapă: popa Silvan nedezlipit 
de soarta-i, deşi totdeauna mai în spate, urmărindu-i 
vorbele şi binecuvântându-i hotărârile, chiar şi atunci 
când nu-i erau întru tocmai pe plac; popa llie, bun şi el la 
o adică, Ţăndură şi Culae peste care nu se putea trece 
nici în zbor, Georgiuţ, lonii, Lazăr, Petruţ şi Huluj, care-l 
înconjurau ca cele patru vânturi, făcând să-i zboare 
poruncile ca gândul; Toma din Tomnatec, Toader din Por- 
curea, Mitru - cantorul popii Ilie şi Vujdugan din Ocişor 
putând şi ei prin preajmă-i, potrivit numelui şi a virtuţilor 
lor, să-i dea oricând dovada a ceea ce erau în stare, 
voiau şi doreau să facă. 

— Am ocolit Baia de Criş, începu Crişan să le spună din 
uşa bisericii, ca să ne cruţăm puterile şi să ne răfuim la 
urmă cu cei ce-au mai rămas acolo. Forţa lor e mai jos şi- 


ntăririle le pot veni numai din câmpie sau de la Deva. 
Deocamdată însă, să ne pregătim să-i ştergem de pe faţa 
pământului sau să-i trecem în legea noastră - şi zicând 
aceasta, privi cu coada ochiului spre popa Silvan - pe cei 
din jurul Hălmagiului, a Vaşcăului şi a Gurahonţului. Aici 
sunt cuiburile tari de grofi, din care era să ni se tragă 
pieirea, şi la Curechiu. 

— Aşa-i, oameni buni! strigă Huluj ca şi cum ar fi tras 
deodată cu puşca. 

— Aşa-i, aşa-i, îi răspunseră alte câteva zeci de glasuri. 

— No’, dacă-i aşa fraţilor, apoi să nu mai rămână picior 
de grof în Hălmagiu, Hălmăgel şi până la Gurahonţ. 
Trebuie să băgăm de seamă că nici ei nu dorm, dacă n-ar 
fi poate pe drum, adăugă el cu voce mai scăzută - şi că 
nu-i de glumit cu cei ce-şi apără pielea. Să fim de aceea 
uniţi, în bătaie strânşi, şi să nu faceţi decât ceea ce vă 
poruncesc eu şi numai când trebuie; altfel, cu priceperea 
pe care o au într-ale războiului, ne-ar putea birui foarte 
uşor. Noi însă om fi mai mulţi şi dacă-i vom lua pe 
nepusă masă, sorții noştri de izbândă cresc. 

— Acum ori niciodată! izbucni atunci lonii, puşcaşu' 
ridicându-şi arma-n sus. 

— Hoo! Mai încet! dacă de-acum începeţi s-o luaţi 
razna, ce-o fi mâine? V-am spus asta doar ca să fiţi gata, 
şi s-aşteptaţi porunca; încolo, de urmări, io voi răspunde. 

— Aşa-i, aşa-i, Marcule, că bine zici, se auzi iar un glas 
din mulţime. 

— Apăi dac-aşa-i, gloata să se culce devreme că 
mâine-n zori pornim, iar conducătorii pâlcurilor şi-a 
cetelor să vie la mine ca să ne socotim ce-om face la 
Hălmagiu. S-a-nţeles? 

Drept răspuns oamenii-ncepură să vorbească tare unii 
cu alţii, împrăştiindu-se care pe unde era primit, în timp 
ce capii cetelor şi-ai pâlcurilor se strânseră ciopor în jurul 
lui. 

— Să mergem la părintele luăn că-i casa mai largă, îi 
sfătui popa Silvan. 

— Dacă ne primeşte, de ce nu, îi răspunse zâmbind 


Crişan. 

— Domnul cu voi şi cu casa mea, se auzi atunci glasul 
popii luăn, răsunându-le în urechi ca o toacă de paltin. Il 
luă apoi de mână pe popa Silvan şi, cu capul întors către 
Crişan şi-ai lui, le făcu semn să-l urmeze. 

Inăuntru preuteasa-i primi la masă cu pită neagră şi cu 
ceapă, plângându-se că n-are ce le da altceva. Mai bun 
decât o ţâră de vinars, dacă s-o duce părintele s-aducă 
din pivniţă că ei îi e urât. 

— Fii pe pace femeie, că toate s-or orândui dacă ne- 
om înţelege cum trebuie, o linişti părintele dispărând ca 
s-aducă cele de trebuinţă. 

După câteva clipe popa se ivi din nou cu vinarsul pe 
care-l puse pe masă, alături de pită şi ceapă. 

In frunte stătea Crişan, de-a dreapta popa Silvan, de-a 
stânga Rista apoi Huluj, şi-n stânga popii Silvan, Culae cu 
Mitru cantorul din Curechiu, cu popa llie, avându-i în faţă 
pe lonii, pe Lazăr şi pe Petruţ. In rând cu ei stăteau 
Toma, Toader şi Georgiuţ, păziţi în celălalt capăt al mesei 
de Vujdugan. 

Erau toţi oameni simpli, dintr-o bucată, zdrobind ceapa 
cu pumnul, rupând pita cu mâna şi bând vinarsul unul 
după celălalt dintr-o glajă“* pe care şi-o treceau din 
mână-n mână. Unde mai pui apoi că şi cătănia şi-o 
făcuseră-mpreună sub acelaşi stindard şi-n aceeaşi 
împărăție, soldaţi tot unul şi unul. 

Popa Silvan era însă totuşi cel mai impunător dintre 
toţi, nedându-şi reverenda jos şi stând pururi cu 
picioarele pe pământ, mai statornic ca o căpiţă pe care 
nicio furtună n-ar fi putut mai mult s-o răsucească în loc. 
După alţii, era scutul dumnezeesc al lui Crişan, 
apărându-l atât de cele bune, cât şi de cele rele: de 
ispite şi de porniri, de păcate şi de slăbiciuni, punându-se 
veşnic pe sine chezăşie între el şi Dumnezeu. 

Crişan la rându-i, deşi slujise şi el la-mpărăţie în 
tinereţe, nu s-ar fi despărţit de popă nici în ruptul 
capului. li era „ca sabia duhului” cu care putea lovi şi pe 

cei văzuţi şi pe cei nevăzuţi, rezemându-se pe el, ca pe-o 
bâtă, şi neieşindu-i din cuvânt decât când era prea 
pornit. Nu-i nesocotea nicicând sfaturile, deşi totdeauna 
făcea numai cum îi trăsnea lui prin cap. Ţinea la el ca la 
tundra lui şi când nu-i era prin preajmă, simţea că-i era 
frig. Când îl vedea privind în sus credea că stă de vorbă 
cu Dumnezeu; iar de se răstea vreodată nu se îndoia că 
diavolul era primprejur. De stătea posac, alături, privind 
în gol sau în sine, nu-l tulbura, dar nici nu scăpa prilejul 
să facă sau să poruncească tocmai atunci ceea ce el nu i- 
ar fi îngăduit decât după îndelungă chibzuinţă. Dealtfel, 
se-nţelegeau unul pe altul ca ziua cu noaptea 
amestecându-se-n crugul vremii, ca iţele-n trama unei 
pânze, pe care se desfăşura însăşi viaţa celor din mijlocul 
cărora se trăgeau. Prin mintea amândurora fulgera 
bunăvoința şi braţul lui Crişan nu se ridica decât spre 
împlinirea hotărârilor care nu se putuseră-nfăptui până 
atunci. Dealtfel şi pe chipu-i aspru nu se putea citi decât 
încăpă-ţânarea şi veşnic căutarea celei mai nimerite 
fapte pentru izbăvirea nedreptăţilor. Când păşea, dârdâia 
podina sub el şi pe urmele lui, de pe câmp, puteai pune 
crumpe“. Tundra şi-o strângea mereu pe trup, 
împăturându-şi-o întotdeauna de la dreapta spre stânga 
ca şi cum n-ar fi vrut să-i scape nimic în afară şi nici să-i 
intre ceva străin sub piele. Doar pe popa Silvan îl 
îngăduia mai aproape, privindu-l deseori cam pieziş 
pentru ca măcar o dată să-l prindă pe nepregătite. 
Neputându-l însă surprinde, pleca privirea-n jos. 

— No', păi iacă ce zic eu, li se adresă atunci Crişan 
numai căpeteniilor strânse în jurul lui: Aşa cum am spus- 
o şi gloatei mai adineaori, vom porni mâine împotriva 
Hălmagiului şi a Hălmăgelului şi după aceea om mai 
vedea noi ce-o mai fi cu Aciua, cu Gurahonţul şi cu 
Văşcăul. 

— Vezi însă Marcule, să fii cu ochii-n patru pân-atunci 
ca să n-o păţim ca altădată, îi atrase atenţia popa Silvan. 

— Adică? se-ntoarse Crişan mirat spre el. 

— Aşa cum ţi-am spus, că doar nici ei n-or fi stând cu 
mâinile-n sân. 

— Nu-i rău ce zice părintele, interveni şi gazda, că pe 
ăştia nici Dumnezeu nu-i mai ştie ce au de gând. 

— Ştii ce, părinte? Treaba lor ce-or face şi ce au de 
gând, că eu le ştiu pe ale mele. lar mâine, om intra în 
Hălmagiu orice ar fi; aşa că la hodină acum, îi îndemnă 
Marcu pe toţi. 

— Domnul cu voi! îşi binecuvântă gazda bineveniţii 
oaspeţi, în timp ce preuteasa zorea să mai umple o dată 
paharele şi să-i mai îmbie cu încă o îmbucătură. 

Crişan însă se mulţumi cu ce luase pân-atunci în gură 
şi privindu-l pe popa Silvan drept în ochi îi zise: Mergem 
părinte? 

— Mergem, cum să nu mergem, dacă trebuie, îi 
răspunse mătăhălosul popă păşindu-i în urmă, peste 
pragul casei. Nu l-ar mai fi părăsit dealtfel nici pe lumea 
cealaltă, necum în toiul unei desfăşurări, pe care-o- 
ncepuseră făr-a şti însă bine unde avea să ducă. Se 
porniseră aşa, amândoi, din Mesteacăn, cu gloata, şi- 
aveau să meargă poate chiar până sub opincile lui 
Dumnezeu, dac-ar fi fost nevoie s-ajungă pân-acolo. 
Nimeni de altminteri nu le-ar mai fi putut sta în cale, căci 
chiar de li s-ar fi oprit trupurile în loc, sufletele lor tot ar fi 
luat-o înainte cu jalbele proţap. 

Se aciuiară apoi, pe unde putură, sub aripile-ntuneri- 
cului, nu făr-a şti însă unul de celălalt, ca la o adică, s- 
aibă pe ce se bizui. O păţiseră odată la Curechiu şi-a 
doua oară n-avea să li se mai întâmple. Işi aduceau 
aminte amândoi de asta şi nimic nu le-ar mai fi putut 
şterge din suflet noaptea aceea de pomină. Nu puteau 
uita nimic de-atunci, nici morţii, nici ţipetele şi mai ales 
ticăloşia stăpânirii. Dar fie, odată se-ntâmplase şi 
altădată n-avea să se mai repete. Străjile puse erau la 
locul lor şi fiecare ştia ce-avea de făcut. N-ar fi putut 
intra nici liliecii-n sat făr-a prinde de veste vreun paznic, 
necum picior de grof sau de gornic, pus pe răfuială. 

+ 


Se lăsaseră însă în vremea aceea, peste satul Tâmavă, 
un şir de nopţi fără lună plină, cu o ceaţă groasă ca 
smântâna, prin care bâjbâiai ca şi cum ai fi apucat-o pe 
calea laptelui. Gardurile, casele şi ulițele îşi pierduseră 
marginile, iar liliecii şi cucuvăile de mult nu se mai 
încumetau să zboare printre case mulţumindu-se doar 
să-nconjoare turla de lemn a bisericii. Era, dealtfel, 
singura clădire care veghea peste celelalte, ca un motan 
cu scufă ghemuit la gura sobei. Turla ascuţită împungea 
cerul, sprijinindu-l să nu cadă peste muritori, în timp ce 
pe acoperişuri de şindrilă-nnegrită şiţele se zburliseră a 
vreme rea. Gropile ţintirimului îi ajungeau până-n coastă, 
îngrămădindu-se însă mai mult în faţă, pentru ca-n urmă, 
şi pe margini să lase loc păşunii şi ţarinii. 

Totul se pierdea acolo, sub holde, împrăştiindu-se 
parcă jur împrejur de pe sub lodbele“” de gorun ale 
pereţilor. Strigoii şi cucuvelele tot de-acolo-şi luau zborul, 
îndrep-tându-se care spre lumea aceasta, care spre cea 
de-apoi, după cum îi era fiecăruia felul. Pe locul acela, 
se-ntâlneau la praznice şi viii cu morţii, adăstând la 
umbra gorunilor sau a crucilor, pe câte-o merindeaţă cu 
toate roadele, pe care le putuseră încropi, cinstindu-se 
după  datină. Lângă biserică se făceau pomenile, 
paosele“* şi parastasele, şi tot acolo se lua în sat orice 
mare hotărâre pentru trebile acestei lumi ori ale celei de 
dincolo. Spre ea se îndreptaseră şi popa Silvan cu Marcu, 
urmând să doarmă unul la marginea ţintirimului, sub 
acoperişul clopotarului, iar celălalt chiar în lăcaşul pe 
care-l slujea şi de la care-i luase-n mare taină popii luăn 
cheia. Erau dealtfel locurile cele mai păzite de morţi, dar 
şi cele mai pândite de diavol, până la ele însă 
neputându-se ajunge fără ca Dumnezeu sau lonică, fiul 
clopotarului Niculae, să prindă de veste, orice-ar fi fost, 
noapte sau zi-mprejur. 

Crişan însă adormi de-a,binelea, de cum se-nveli în 
bundă, după vatra lui Niculae, iar popa Silvan căzu răpus 

de oboseală chiar pe propriile-i gânduri. Cei din gloată, 
strânşi şi ei în pripă, aţipiseră care pe unde apucaseră, 
împărțind cu gazdele dărabul de mălai ori ulciorul cu 
chisăliţă cu care-şi duceau zilele de post. Atâta aveau şi 
ei, atâta le dăduseră şi oaspeţilor mâncându-şi laolaltă 
amarul. Se bucuraseră însă toţi la pâlpâirea gândului că 
robia avea să sfârşească şi că fiecare avea să-şi 
primească rodul obidei, după merit. Se bucuraseră peste, 
chiar prea mult, bând tot ce le mai rămăsese prin 
ulcioare, şi căzând frânţi de istoveală. Unii chiar se 
luaseră la harţă cu nevestele, dar ce mai putea să- 
nsemne o sfadă pe lângă marea bucurie ce-i aştepta? Şi 
într-adevăr, la o depărtare nu mai mare decât o fugă de 
cal, drept deasupra Brotunei, îi aştepta ceea ce nici nu 
visau. 
+ 

Toată armata de nobili, strânsă-n pripă de contele 
Hallaky şi condusă de fapt de groful Arany se afla gata 
de atac pe Măgură, năvala-n satul Târnava urmând să se 
facă pe furiş, după miezul nopţii, când ţăranii adormiţi ar 
fi putut fi luaţi ca din oală. 

— Dar or fi dormind oare toţi? se-ntrebă scepticul 
conte Szekely. 

— Buştean, conte, mai ales în noaptea asta, îi 
răspunse râzând Ady Imre. 

— Domnilor, se auzi atunci glasul grofului Arany, e 
timpul să lăsaţi gluma; aici nu suntem în salon, ci pe 
câmpul de luptă. Iscoadele ne-au informat cum stau 
ţăranii şi ce se-ntâmplă în tabăra lor, aşa că trebuie să 
atacăm fulgerător. Nicio iscoadă sau paznic de al lor să 
nu poată spune mai mult decât pis înainte de a-şi da 
duhul, iar armele de foc le scoateţi doar în caz de 
alarmă. Ordinea de bătaie am conceput-o astfel: v-o 
spun şi vă rog să fiţi cu luare aminte pentru că-n toiul 
luptei n-o să am timp să v-o mai repet. Suntem în 
definitiv oşteni şi trebuie să ne aşteptăm la orice, mai 
ales când s-au dezlănţuit asupra noastră instincte ale 
unor oameni care nu-s cu nimic mai prejos decât fiarele. 


Vom ataca astfel din două părţi. O parte, jandarmii şi 
pedestrimeă condusă de căpitanul Asztalos, va încercui 
satul dinspre Brotuna şi Birtin în aşa fel, încât nimeni să 
nu mai poată scăpa de acolo decât fugind spre apus, 
unde pe aceşti „norocoşi” îi va aştepta grupul domnilor 
laray şi Silagy, ca s-aibă şi ei ce îneca. Da domnilor? 
Sunteţi în stare să faceţi faţă unor desperaţi? 

— Numai noi doi? se-ntrebară îngrijoraţi nobilii. 

— Ba nu, şi cu oamenii dumneavoastră. Ce naiba, doar 
sunteţi vânători! 

— Cealaltă parte, adică noi ceştilalţi, reluă groful, 
privind în jur, ne vom furişa pe uliţe până spre biserică în 
trei grupuri, pe trei direcţii: unul venind dinspre răsărit - 
grupul domnilor Hallaky, Bethlen şi Apafy. Biserica 
satului o întrezăriţi totuşi dacă din pricina cetii n-o puteţi 
şi vedea cum trebuie, da? 

— Oarecum, îi răspunseră ceilalţi murmurând. 

— Bun, atunci celălalt grup, al doilea, condus de 
domnii Tejleky şi Nagy, se va strecura mergând pe 
şoseaua care-nconjoară aşezarea până la han. De acolo o 
veţi lua şi dumneavoastră pieptiş spre dreapta ca să ne- 
ntâlnim în centru. Eu, cu domnul baron Horvat şi cu 
groful Teller vom fi lama de cuţit care-i va lovi drept în 
inimă, apucând-o chiar de aici, pe cel mai scurt drum 
spre cimitir; uitaţi-vă numai bine că parcă acum se vede 
şi biserica; ne-ajută pesemne puţin şi luna. 

Conturul turlei se vedea într-adevăr ca un stâlp. 

— Ea ne va fi dealtfel reperul, pe care nimeni nu va 
trebui să-l piardă din vedere. 

— Şi eu ce voi face, domnule Arany? întrebă iar 
contele Imre. 

— O clipă, că n-am terminat. Dumneavoastră şi 
contelui Szekely v-am rezervat postura de coordonatori 
exteriori ai acţiunii şi de sprijinitori ai căpitanului Asztlos. 
Veţi avea astfel posibilitatea să ne şi „retuşaţi” dacă va fi 
nevoie. Sper însă că nu va scăpa nimeni spre Brotuna şi 
că pe inelul dumneavoastră de foc ne vom putea bizui ca 
pe o chingă de fier. Ea va aduna totul spre mijlocul 


satului unde va fi dealtfel şi cea mai scurtă judecată la 
care aţi asistat vreodată. 

— A noastră sau a lor? îl întrerupse iar, chipurile 
nedumerit, Ady Imre. 

—A cui vreţi dumneavoastră, conte, pentru că 
succesul sau eşecul depind aici numai de rapiditatea 
acţiunii. Noi însă, cei ce vom ataca concentric din cele 
trei părţi, după cum v-am spus, va trebui să ajungem cât 
mai repede la biserică pentru ca să nu apuce careva să 
tragă clopotul. Orice încercare de acest fel, a oricărui 
ţăran, va trebui curmată fără zgomot în cel mai scurt 
timp. Păcat însă că nu ştim precis unde-s ascunse 
căpeteniile, deşi după obiceiul şi credinţele lor nu se 
poate să nu fie prin preajma locaşului de rugăciune. Îi 
cunosc doar de atâta vreme, mai ales că la ananghie 
speră să-l atragă şi pe Dumnezeu de partea lor. Ce să-i 
faci?! Astea li-s gândurile şi altceva nu le trece prin cap. 
Mai mult decât le spun preoţii lor nu ştiu. De aceea fiţi cu 
ochii în patru îndeosebi pe cei cu sutană şi cu barbă căci 
daca pe aceştia-i distrugem turma se împrăştie uşor. Şi 
acum, plecarea! Întâi grupul care va ataca dinspre Birtin; 
dup-aceea grupul al doilea, apoi eu cu baronul Horvat şi 
cu groful Teller. Trebuie însă să ne sincronizăm bine 
acţiunea pentru ca oamenii căpitanului Asztalos să aibă 
şi ei ce aduna şi „chinga” contelui Imre ce strânge. Da? 

— De acord, răspunseră toţi într-un glas în afara 
contelui Apafy, care mai ceru încă o dată să i se 
precizeze ceea ce avea de făcut. 

— Păi am stabilit: atacați concentric, nu e limpede? 

— Atacăm, atacăm, dar ce facem în timpul atacului 
acestuia fără folosirea armelor de foc? 

— Cum, ce faceţi? exclamă atunci enervat groful 
Arany. Ce găsiţi treaz şi de veghe, doborâţi, iar ce găsiţi 
adormit ucideţi până ajungem să ne întâlnim cu toţii. 
Dup-aceea atacăm cu armele de foc din amândouă 
părţile: şi dinăuntrul satului în afară, şi dinafară înăuntru. 
Odată începută însă răfuiala va trebui să ne folosim de 
spaima lor în aşa fel, încât să nu mai scape niciunul, nici 


viu, nici mort; clar? 

— Şi dacă totuşi ne vor scăpa? întrebă Franz laray. 

— Sunt întrebări puerile, domnilor, şi nu m-aşteptam 
să mi le puneţi tocmai acum, cel puţin nu 
dumneavoastră, domnule laray. Contele Imre, mai zic, 
că-l cunosc; un posesor de mine însă n-are ce se-ndoi, 
mai ales când conduce şi destinele altora. 

— Şi totuşi, se mai auzi atunci iar glasul contelui Imre; 
dacă totuşi...? 

— Ce totuşi, domnilor?! sau poate vreţi să devenim noi 
în mâinile lor ceea ce ar trebui ei să devină într-ale 
noastre? Dar să nu ne-ncurcăm în îndoieli; am dat 
semnalul de plecare şi vă rog să plecaţi după cum am 
hotărât, dacă mi-aţi încredinţat mie comanda; cui nu-i 
convine însă, îl rog să se retragă de la bun început ca să 
nu ne încurce. S-a înţeles? 

— Da, mormăiră toţi atunci, neavând încotro; mândria 
nobiliară nelăsându-i dealtfel pe nici unul să rămână mai 
prejos decât celălalt şi-n niciun caz pe cineva-nafara 
luptei. Doar jandarmii ce mai întârziară; parte fiindcă 
aveau să intre cei din urmă-n jocul morţii, şi parte fiindcă 
aşa le era firea de ţărani strânşi cu sila, de pe cine ştie 
ce-ntinderi ale pustei. 

Porniră astfel toţi călare-n grupurile hotărâte urmând 
s-ajungă fiecare cât mai iute la biserică. Până acolo însă 
mai era de mers şi noaptea-i înghiţi rând pe rând, stre- 
curându-le tuturor fiorii întunericului în suflet. 

+ 

Târnava însă, pe vremea aceea, nu era o aşezare-n 
care să te descurci uşor, mai ales noaptea, când, oricât 
de bine ar fi fost pregătite lucrurile de cu ziua, un câine, 
un gard, un cocoş sau o nălucă te puteau împiedica la 
orice pas. Unde mai pui că multe ulite, în loc să dea 
unele-ntr-altele, dădeau în garduri, în ogrăzi sau aiurea, 
seoţându-l mai degrabă-n câmp pe cel ce-ar fi vrut să 
intre-n sat, fără călăuză sau fără lumânare. De voiai să 
ajungi la biserică, la popa sau la primar, trebuia să 
cunoşti bine locul, să poţi sări gardurile, şanţurile şi 


numai la o adică să deschizi porţile de lemn, pe care 
lumea intra la marile sărbători. Altminteri te-nghesuiau 
câinii înfundându-te în gardurile de spini, ca pe iepuri. 

Oastea grofului Arany însă, deşi nu era străină de 
rânduiala unor astfel de aşezări, sfida din plin 
harababura gardurilor pe care dădu să le sară, la- 
ntâmplare, după ce ajunse la ele. 

Surcele, călcate sub cizme, începură atunci să pârâie, 
de parc-ar fi fost pistoale descărcate, iar câinii speriaţi, 
să latre a sfârşitul pământului. Caii rămaşi priponiţi de 
gardurile mărginaşe nechezau şi ei după stăpânii rătăciţi 
prin ogrăzi, în timp ce cotcodocitul găinilor mărea şi mai 
mult zarva. Străjile lui Crişan însă, prinzând de veste, o 
luaseră care-ncotro încercând să-i trezească pe cei 
adormiţi şi să-l anunţe pe stăpân de urgia care se 
abătuse asupra lor. Multe însă fură surprinse-n drum şi 
căsăpite pe loc, cu toată apărarea lor, căci nobilii nu 
glumeau. Nimeni nu era cruțat, nici mic, nici mare, şi din 
toate părţile satului s-auzea, prin hărmălaia dobitoacelor 
speriate, icniturile morţii şi strigătele celor ce daseră de 
dracu. 

Ucigând însă şi tăind la-ntâmplare, mulţi uitară unde 
aveau s-ajungă, rămânând prin ogrăzi, pe sub garduri 
sau pe prispe cu victimele de gât, războindu-se-ntr-o-n- 
cleştare din care încă nimeni nu ştia cine va ieşi-nvin- 
gător. Şi când hărmălaia cuprinse toată aşezarea, 
oamenii contelui Imre şi jandarmii căpitanului Asztalos 
începură şi ei să atace concentric. Nu se putea însă ieşi 
din mijlocul cercului lor de foc decât spre Criş, iar cei ce- 
o apucau la-ntâmplare-ntr-acolo erau căsăpiţi de cei 
care-i aşteptau anume în partea aceea, Crişan însuşi nu 
ştiu bine ce să creadă, când popa Silvan îl trezi luându-l 
de piept ca-n cea mai cumplită răfuială. 

— Ce-i părinte? se-nfurie el. 

— Moartea-i pe noi, Marcule ! 

— Care moarte părinte? Visezi? 

In clipa aceea popa îl privi mai speriat ca oricând cu 
ochii holbaţi cât cepele. Va să zică nu-şi dădea seama 


nici însăşi căpetenia de primejdia în care se afla! 
Doamne Dumnezeule, ce se-ntâmplase? Pe ce drum 
apucaseră? 

Norocul fu însă c-atunci din vârful clopotniţei răsună 
Hangătul clopotului tras într-o dungă. „Primejdie de foc! 
pricină de moarte!” părea el că strigă în urechile tuturor 
celor ce încă nu-şi veniseră-n fire. Şi lonică, fiul lui 
Niculae clopotarul, îl trăgea nu glumă. Tremura văzduhul, 
se clătina clopotniţa şi luna-şi scosese bine capul de 
după nor. Pe marginea lui poposise şi pasărea morţii, cea 
care-l trezise din vis pe micul clopotar. „Trage! trage!” 
parcă-l îndemna ca-ntr-un prohod nemaicitit de mult, 
peste acoperişurile ţuguiate de paie ale Târnavei. ŞI 
lonică trăgea de funie cu amândouă mâinile vrând să-l 
facă să sune ca-n Ziua de Apoi. Luna-l bătea cu argint pe 
creştet şi copilul creştea odată cu zvonul răspândit prin 
urechile celor ce trebuiau să moară. 

— Va să zică, iar! şopti atunci înfiorat Crişan. Şi eu 
dormeam! 

+ 

Da, adormise şi se căia amarnic de nefericita-i 
aţipeală. Dar străjile? Ce făcuseră ele oare? 

Când doarme stăpânul, ce-s braţele de vină, îşi 
răspunse însă tot el, cu ţipetele celor înjunghiaţi în urechi 
şi cu priveliştea morţilor, de-a doua, în ochi. Dar şi 
apostolii adormiseră, şi popa Silvan! Unde erau însă 
aceştia? Şi unde era el? Nimeni însă nu-l mai putea ajuta 
acum cu nimic. Nu se mai putea ajuta decât singur, 
înfruntându-şi vedeniile cu aceeaşi îndrăzneală cu care-şi 
înfruntase duşmanii. 

— Şi totuşi fraţilor nu v-am minţit şi-napoi n-am dat! 

Ei însă-l priveau întruna neauzindu-i nicio spusă şi 
neştergându-i-se dinainte decât sub îmboldeala altora, 
care voiau să le ia locul. 

x 

— Apăi atunci să, se țină bine, izbucni el, ieşind iureş 
pe uşă cu popa Silvan alături. Când fu afară auzi bine 
clopotul şi toată larma. O clipă nu ştiu însă încotro s-o 


apuce, când în urechi îi sună o împuşcătură. 

Şi clopotul amuţi, apoi îşi reveni şi iar tăcu. Proptit de o 
cruce veche de lemn, groful Arany trăsese în clopotarul 
care dăduse alarma. Işi lua tocmai puşca de la ochi când 
Crişan îl văzu de după colţul bisericii. 

— Aha! Va să zică acolo ai ajuns! izbucni şi Crişan; 
no'păi dacă tot eşti în ţintirim, de ce să-l mai părăseşti!? 
Şi ducându-şi puşca la ochi trase-n grof doborându-l 
chiar pe mormântul, pe care stătea cu picioarele. 

— Asta-i căutat, asta ai găsit, murmură Crişan când 
deasupra ţintirimului clopotniţa încă scârţâia sub bălăn- 
gănirile clopotului, pe care nu mai avea cine-l trage. 
lonică se prăbuşise şi el pe podeaua clopotniţei, cu ochii 
ţintă la pasărea care-l trezise, care-i bătuse în fereastra 
bordeiului şi care-l ademenise până acolo sus, ca să dea 
alarma. Nu mai era însă demult la locul ei, pe buza de 
nor, după cum nici lonică nu mai putea trage-ntruna 
clopotul. Fugiseră amândoi din lume, jucându-se pe 
aceeaşi creastă de spumă, pe care voia să lunece şi luna. 

La bubuiturile celor două puşti răsunară atunci altele şi 
altele sculând şi morţii-n picioare. Fiecare ţăran sărea-n 
cioareci şi, apucând ce putea-n mâini se repezea desculţ 
în ogradă ca să omoare sau să fie omorât. Nimeni n-avea 
vreme de zăbavă. 

Mica oaste nobiliară pătrunsă-n sat, cu tot avantajul 
surprinderii, se pomeni astfel năpădită din toate părţile 
de ţărani numa-n cămaşă şi izmene, mişcându-se şi 
sărind ca nălucile prin ogrăzi. 

Unii foloseau săbiile şi cuţitele; ceilalţi parii, furcile şi 
coasele; unii cunoşteau locul,  alţii-şi cunoşteau 
interesele; unii erau speriaţi, alţii-ngroziţi şi toţi se 
băteau pe viaţă şi pe moarte, căci nimeni n-avea scăpare 
din încleştarea-n care se prinseseră. Se bătea toată 
suflarea din sat; femei, copii, bătrâni, câini, cai, cocoşi, 
bărbaţi, şi tot ce se putea mişca o zbughea de colo până 
colo, dacă nu de altceva măcar să-ncurce duşmanul ca 
să nu se poată urni din loc. 

Săreau capete, se-mpungeau trupuri, se despicau 


mâini şi se sfărâmau ţeste-ntr-o harababură, căreia 
nimeni nu-i mai putea da de capăt. 

Trupele de jandarmi ale căpitanului Asztalos 
înconjuraseră şi ele satul neîndrăznind însă să intre în el 
pe ulițele care nu duceau nicăieri. Trăgeau totuşi de pe 
la margini mărind şi mai mult zarva şi uitându-se mereu 
c-un ochi înainte şi cu altul înapoi, ca la nevoie s-o poată 
şterge din loc. 

+ 

Nu s-aştepta nimeni să fie atâta suflare-n sat şi-atâta 
deznădejde-n luptă din partea oricui. Cei ce pătrunseră 
pe uliţi intraseră-n ogrăzi ş-acolo se băteau până când 
cineva cădea lat. Armele morţilor erau luate apoi de 
supraviețuitori, care continuau mai departe bătaia 
împotriva altor duşmani răsăriţi primprejur, la-ntâmplare. 
Răgaz n-avea nimeni şi nici timp de pierdut, căci 
încleştarea era necruțătoare şi-nvinsul şters de pe faţa 
pă-mântului. 

Tras de popa Silvan, care-i luase lui lonică locul, 
clopotul îi scotea din bârlog şi pe cei mai fricoşi şi chiar şi 
pe cei mai ameţiţi de băutură. leşiseră ţăranii afară, ca 
furnicile din muşuroaie, răspândindu-se vii sau morţi prin 
toate ogrăzile, pe toate ulițele, pe toate gardurile. 
Nenorocul lor însă era că fiind în cămăşi şi în izmene se 
cunoşteau printre nobili ca porumbeii printre ciori. 
Nimeni însă nu-şi vindea pielea ieftin şi fiecare până să 
moară mai trăgea vreo unul, doi, după dânsul. Nobilii 
văzându-se prinşi într-o atare-ncleştare şi dându-şi 
seama că sunt prea puţini faţă de puzderia nebănuită a 
ţăranilor ieşiţi ca din pământ la dangătul clopotului, 
încercau cu tot dinadinsul să se strângă spre locul de 
unde se auzea venind sunetul. Aşa le spuse de fapt 
groful Arany şi aşa-i împingea şi instinctul. Numai că 
biserica, ţintirimul şi clopotniţa erau în mâinile lui Crişan 
şi ale popii Silvan, care-i aşteptau la faţa locului 
înconjurați de Huluj, de Rista, lonii, Ţăndură şi Culae. 
Fiecare-şi făcuseră rost de puşti şi de topoare şi-aşteptau 
tupilaţi, pe după cruci şi pe după căpiţele de fân 


nestrânse, să li se ivească cei îmbrăcaţi cu haine negre. 
Şi când puştile nu luau foc, parii şi bolovanii s-abăteau 
potop peste capetele celui prins. 

Rând pe rând, după aceea, căzură în cursă toţi cei ce 
sperau să apuce venirea jandarmilor lui Asztalos sau a 
oamenilor lui Ady Imre. 

+ 

Ce măcel cumplit fusese şi ce bine-i vedea Crişan pe 
toţi cei morţi acolo; cum îi mai musteau în amintirea vie 
toate rănile de pe leşurile lor întinse, fără suflare pe iarba 
brumată. Nu-i zicea însă nimeni nimic, iar cei ce-ar fi 
trebuit să-i vorbească fugiseră parcă-ntr-alt colţ al uitării. 
Erau nişte morţi tăcuţi, duşmani desfiinţaţi, în care 
gândurile i se împlântau ca lingura-n mămăliga cu 
brânză. Să fi dat oare bir cu fugiţii atât de timpuriu sau 
să i se fi părut lui doar c-aiurează. 

+ 

— Apăi nu aşa fraţilor, că doar nu ne-om mai bate şi cu 
morţii, s-auzi glasul lui Crişan răstindu-se la gloată când 
bolovanii, bâtele şi furcile învingătorilor se repeziră şi 
asupra leşurilor. 

— Şi nici cu prinşii, adăugă popa Silvan, în clipa în care 
tot spre cimitir mai erau îmboldiţi sub ciomege şi câţiva 
jandarmi, care cereau întruna iertare. 

Făcuseră parte din cetele lui Asztalos şi a contelui 
Imre, rătăciţi însă mai mult prin ogrăzi şi pe ulite, decât 
puşi pe bătaie. Mulţi dintre ei fuseseră omorâţi la- 
nghesuială, dar parte scăpaseră tocmai pentru că se 
ascunseseră, ca să treacă de greu. Erau doar din aceeaşi 
tagmă sătească, măcar că veniseră din pustă, aduşi de 
poruncile cătăniei crăieşti şi n-ar fi vrut să-şi lase 
mădulare-n bătălie, cu nişte oameni de care nu se 
deosebeau decât prin grai. 

Unii ţărani însă-i loveau mai departe, alţii-i îmboldeau 
spre cimitir, iar alţii strigau să fie judecaţi şi ucişi pe loc. 
Era singura dorinţă de răzbunare care putea fi împlinită 
fără zăbavă, potolind setea de sânge pe care le-o 
dezlănţuise bătaia. Era mare mirare totuşi că-i târau spre 


cimitir în necuprinsa furie de care toţi ardeau, şi-i 
îmboldeau întruna spre locul acela ca spre sfârşitul de 
obşte al tuturor, ca spre ceva de unde nu mai putea fi 
scăpare, orice s-ar fi întâmplat. 

— Opriţi! tună iar glasul lui Crişan, 

— Mai stai că mai vin şi alţii, îi răspunse atunci Rista 
din clopotniţă. 

— Să fie aduşi aici toţi prinşii şi toată lumea celor vii să 
se-adune-n faţa bisericii. Părinte Silvan! mai adăugă el, 
să fie aduşi aici de faţă şi părintele Ilie şi părintele luăn. 
Voi a face o judecată dreaptă pentru toţi ca să mă 
dumiresc cum s-a putut întâmpla măcelul din noaptea 
asta. 

— Degeaba vrei judecată, Marcule, că nici părintele Ilie 
şi nici luăn nu mai suflă, îi răspunse tânguindu-se glas de 
femeie, şi preuteasa se dă de ceasul morţii pentru ei 
chiar pe prispa casei. 

— Dumnezeu să-i ierte atunci, iar pe noi ceştilalţi să ne 
ajute, ca să ne vedem mai departe de treabă. Părinte 
Silvan, şezi de-a dreapta mea, iar tu Mitre, fiindc-ai fost 
cantorul popii llie, şezi de-a stânga şi să începem 
judecata. Aşa, fără prea multă vorbă, şi aduceţi-i pe toţi 
cei prinşi aici. 

De prin ogrăzi se scurseră atunci spre ţintirim şi mic şi 
mare, şi zdravăn şi ciuntit, şi viu şi beteag, şi îmbrăcat şi 
dezbrăcat, strigând, suduind şi făcând o larmă de nu se 
mai auzea om cu om. Câinii nu-ncetaseră nici ei lătratul, 
iar caprele şi oile scăpate de prin staule şi grajduri 
împestriţau forfota ca-n preajma Zilei de Apoi. Ici şi colo, 
câte un soldat descoperit sau câte un jandarm nu prea 
bine ascuns, era-nşfăcat şi, dacă nu i se făcuse seama pe 
loc, era dus spre ţintirim la marea judecată. Toată furia 
se spărgea-n capul celor prinşi şi de la judecata lui Crişan 
s-aştepta nu numai sfârşitul robiei, ci chiar a tuturor 
relelor de pe faţa pământului. Cei prinşi îi erau azvârliţi 
înainte ca nişte buturugi, ca nişte zdrenţe sângerânde, în 
care însă mai zvăcnea totuşi nădejdea iertării. Se 
bătuseră ce-i drept şi ei, dar vinovaţii mari fuseseră cei 


ce-i târâseră-n luptă; şi-apoi ordinul era ordin şi cine i s- 
ar fi putut opune, mai ales înainte de începerea năvalei? 

— Aduceţi-i aici şi pe cei din biserică; în dreapta să 
şadă jandarmii şi soldaţii, iar în stânga domnii nobili. 
Risto! Tu vezi de-acolo să nu se mai amestece careva. 
Sunt toţi aici? 

— Numai cei ce ne-au scăpat sărind în Criş nu-s aici, îi 
răspunse Petruţ, fostul gornic, care se-ntorsese tocmai 
de la faţa locului; păcat însă că pe aceia nu i-o putut 
prinde nimeni, că i-au ciuntit pe-ai noştri de nu-i mai 
cunoşti. Zac acolo săracii ca snopii sfârtecaţi de sus până 
jos. 

— D-apăi spre Birtin ce prăpăd a fost! adăugă 
Ţăndură; îs pline ogrăzile şi ulițele de leşuri. Noroc c-am 
fost noi mai mulţi c-altfel, cum ne luaseră, ar fi putut să 
ne taie pe toţi. 

— Şi parcă spre Brotuna nu-i la fel? ţinu s-adauge cu 
ciudă şi Lazăr. 

— Să-i stingi, Marcule, ca pe feştile, cum ne-au stins şi 
ei ce-am avut mai drag pe lume! izbucniră în cor nişte 
femei care se dădeau de ceasul morţii. 

— Fulgere-i Dumnezeu şi-i trăsnească pe loc, ziceau 
unele sfâşiindu-şi cămăşile de durere. 

— Nu-i primească pământul! strigau altele. 

— Face-i-ar dracu’ slugi în iad şi răspândi-le-ar 
sămânţa în cele patru vânturi să s-aleagă melesatul“ de 
ei, blestemau alte şi alte glasuri, adăugind fiecare cu oful 
lui şi gândul pedepsei vrute din mâna Judecătorului sau a 
lui Dumnezeu. 

— Oameni buni! se ridică atunci Crişan în picioare pe 
subtoaia“€ troiţei din faţa bisericii. V-aud, vă văd, vă ştiu 
şi vă simt, dar faceţi oleacă de linişte să ne putem 
înţelege. 

În juru-i, şi puţin în dreapta, stăteau jandarmii şi 
soldaţii prinşi, la stânga nobilii şi, roată, în dosul tuturor, 
o mulţime viermuindă de bărbaţi, femei şi copii, fiecare 

ţinând în mână câte o bâtă, sau câte o armă, gata, gata 
să s-arunce în orice clipă asupra celor aduşi spre 
judecare. 

— Cum bine ştiţi şi-aţi simţit, astă noapte domnii nobili 
pe care-i aveţi în faţă, vii sau morţi, au năvălit peste noi 
ca să ne stârpească fără cruţare, continuă Crişan. Aşa.-i, 
domnule Hallaky? 

— Da, răspunse dârz contele; păcat însă că n-am 
putut-o face pe de-a-ntregul. 

— Păcat, nepăcat, conte, iată-ne-acum în starea de a 
vă întreba noi de ce aţi vrut să faceţi una ca asta? 

O piatră zbură atunci, din mâna cuiva, spre capul 
contelui dimpreună cu zeci de-njuraturi de pe buzele 
tuturor. 

— Omoară-i, omoară-i pe loc... mama lor de grofi! 

— Linişte-am spus, tună iar Crişan. Doar v-am mai 
rugat o dată, că doar nu suntem în pădure. 

— Nu, dar când ei vorbesc cum vorbesc; păi şi-acum 
când sunt în mâinile noastre să tăcem? Nu-i vezi c-ar fi 
şi-aci în stare să ne sfâşie? 

— Linişte am spus, repetă Crişan. 

— Degeaba, ţărane, că tot nu te-ascultă, izbucni atunci 
Gabor Telleky. 

— l-auzi, Marcule? îi atrase atunci atenţia Mitru; nu 
cred că merită să-i cruţi, mai adăugă el. 

— Bine, bine, asta nu-i treaba ta, îi răspunse scurt 
Crişan, întorcându-se din nou spre grupul nobililor. 

— Vă-ntreb însă, domnilor, de ce aţi făcut-o, noaptea, 
şi atât de hoţeşte, când noi v-am slujit numai pe lumină? 

— Pentru că şi voi aţi fi făcut la fel dacă eraţi în locul 
nostru, se grăbi să răspundă de astă dată Tibor Telleky. 

— N-am prea dat dovadă de asemenea fapte noaptea, 
zise Crişan, şi pentru dumneavoastră-i a doua oară când 
ne atacați pe la spate; dar fie, aşa ne-aţi învăţat minte şi 
pe noi cum să vă lovim - şi, făcând un semn celor ce le 
stăteau în spate, îi sorti celei mai neaşteptate morţi. 

— Nu, nu, Marcule! încercă popa Silvan să-i mai 
oprească pe cei ce-i uciseră pe fraţii Telleky, în timp ce 


soldaţii şi jandarmii prinşi îşi acoperiseră ochii cu dosul 
palmei. 

— Ce-au semănat aceea au cules, părinte, îi răspunse 
tăios Crişan rămânând în sinea lui tot atât de 
neînduplecat pe cât de neclintit rămăsese şi contele 
Hallaky, aşteptându-şi lovitura izbăvitoare. 

Căpitanul Asztalos, văzând ce se petrece-n faţa ochilor 
lui, se aruncă la picioarele părintelui Silvan. 

— Îndurare! Rugămu-te, nu ne lua viaţa! 

In clipa aceea, clopotarul care cobora cu copilul mort 
din clopotniţă, fu oprit în loc de Crişan. 

— Nu-mi cereţi mie iertare, şi nici părintelui Silvan, ci 
copilului acestuia, i se adresă el atunci căpitanului 
Asztalos. 

— Drepţi, nemernicule, se mai putu auzi atunci glasul 
contelui Hallaky, străpuns fulgerător de furca de fier a 
unuia care-i stătea-n spate. Muri însă-n picioare sfidân- 
du-l pe Crişan cu acelaşi zâmbet cu care-şi sfidase mereu 
iobagii. 

x 

Era un zâmbet pe care-l păstra contele pe chip şi-n 
amintirea-i neiertătoare, zvârlindu-i-l mereu în obraz, 
chiar şi din pragul de peste care nu se mai putea trece- 
napoi. 

x 

Toată suflarea rămăsese însă-nmărmurită când o babă 
din mulţime izbucni pe neaşteptate: Nu! nu! nu! pe ăştia 
iartă-i căci sufletul de copil nu cere răzbunare. 

Era ca o arătare cernită, venită parcă de la capătul 
lumii să-i bântuie amintirea. 

Crişan se-ntorsese atunci întrebător şi mirat către 
popa Silvan. 

— Aşa-i, Marcule; sufletele de copii nu vor răzbunare, 
şi ele tocmai de aceea se sting pentru ca printr-nsele să 
se stingă pofta de sânge, dădu să-i spună popa Silvan. 

— Aşa o fi, Niculae? îl întrebă atunci Crişan şi pe tatăl 
copilului. 

Cantorul rămase însă mut, ca pasărea pierdută-n norul 


după care pornise şi sufletul copilului lui. 

Unul dintre soldaţii prinşi se desprinse atunci de-ai lui 
şi-i zise lui Crişan: 

— Voi ne-aţi lăsat în viaţă, noi vă dăm hainele şi 
armele noastre, poate o să vă prindă bine. 

Crişan rămase surprins. Nu se aştepta deloc la aşa 
ceva. 

— Fie! le răspunse el, vă iert şi... 

— Trădătorilor! izbucni atunci de jos glasul grofului 
Telleky, care de-abia se putuse ridica într-o rână din 
pricina rănilor. Eşti un trădător, repetă el, arătându-l pe 
căpitan cu degetul singurei mâini pe care o mai putea 
mişca. 

— Dacă-mi răscumpăr viaţa? se bâlbâi căpitanul. 

— Ucigaşilor! Ucigaşilor! începu atunci să răcnească şi 
Hans Teller, văzând cum doi inşi se apropiaseră de el, ca 
să-i reteze capul cu ferăstrăul. 

+ 

— Şi astea vă erau pedepsele? 

— Uneori, da, recunoscu Crişan în sinea lui. 
+ 

— Mai bine împuşcaţi-mă! se ruga de ucigaşii lui groful 
Teller. 

— Ai vrea tu, îi răspunseră ei rânjind; şi proptindu-i 
ferăstrăul pe gât: tu ai să mori cum ai vorbit. 

Simţind însă dinţii ferăstrăului cum îi pătrund în piele, 
groful se smulse din mâinile lor şi cu ultimele puteri ce le 
mai avu încercă s-o ia la fugă. Nu făcu însă decât câţiva 
paşi căci o bâtă-l lovi-n creştet. Toţi năvăliră spre el. 
Crişan se apropie atunci să vadă ce se-ntâmplase şi cel 
răpus, în ultimele-i zvârcoliri, mai avu doar timpul să-şi 
înfigă dinţii în opinca lui. 

Un nobil îl muşca de gurgoiul opincii! 

— S-a răsturnat ceva-n lume, Marcule, se mai auzi de- 
alături glasul popii Silvan. 

Fără să-l bage însă în seamă cu cele spuse, Crişan 
porunci ca groful să fie-ngropat singur într-o groapă, iar 
ceilalţi într-un şanţ de la marginea ţintirimului, unii lângă 


alţii aşa cum fuseseră şi-n încleştarea ce-avusese loc. 


În ziua următoare, privind şi numârând trupurile 
tuturor celor ucişi, popa Silvan nu se putu reţine să nu 
ofteze: „Of, doamne, în noaptea asta a fost ca-n vremea 
lui Thomas Munzer; cu adevărat un război țărănesc!” Citi 
apoi toate slujbele trebuincioase morţilor, în timp ce 
ţăranii  nemaiprididind cu oblojitul rănilor şi pusul 
pomenilor, se gândeau întruna la cei care le scăpaseră 
din mâini nemaioprindu-se apoi din goana lor decât în 
Pesta. 

— Fuga-i ruşinoasă dar ne-am salvat onorabil, exclamă 
într-un timp, neoprindu-se însă din galop, baronul Horvat. 
— Am tăiat însă în ei ca-n sfecle, adăugă Franz laray. 

— Şi n-avem nicio zgârietură, se lăudă Silagy Francisk. 
— Mie însă era să mi se-nfunde dacă nu mă scăpa calul, 
recunoscu norocosul Ladislau Szekely. 

— Li s-a mai întâmplat şi strămoşilor, la lerusalim, 
necum nouă la Târnava, le răspunse cu mângâietoare 
ironie contele Imre, întinzând şi mai mult pasul calului. 

+ 

Vestea răzmeriţei începute de Crişan pe Criş, şi mai 
ales zvonul celor două isprăvi ale lui de la Criştior şi 
Târnava, se răspândi ca focul viu şi pe Arieş şi pe Ampoi, 
ajungând la urechile lui Horia mai înflorite decât macul. 

Se spunea de către unii că n-a mai rămas picior de 
nobil pe Criş, c-au trecut toţi la legea ortodoxă, iar cei 
care n-au vrut au pierit sau au luat-o razna prin lume, 
spre Pesta şi Viena. 

Alţii ziceau că cei de pe Criş s-au şi îmbogăţit, c-au luat 
tot ce-au părăsit domnii ajungând „bunii bunilor”, şi că 
acolo-i „trai pe vătrai”. 

— Pe albia Crişului curge numai lapte şi miere de când 
s-o scuturat Crişan de domni, cleveteau cei care nu-şi 
puteau pune stavilă-nchipuirii. 

— Şi-i ca în rai, adăugau bătrânii nemaiavând mult 
până s-o „apuce” pe calea laptelui“?. 

— Numai că toate astea nu s-or fi făcut cum ai bate 
din palme, le răspundeau cei puşi pe fapte să-mplinească 
făcătura“ lui Crişan şi prin părţile lor. 

Horia însă nu s-aştepta de loc ca Crişan să i-o ia 
înainte şi mai ales s-o pornească în felul în care-ncepuse. 
Planul lui ar fi fost altul, dar odată pornite lucrurile de 
celălalt, cine le-ar mai fi putut pune stavilă?! 

Era-n Albac, acasă, lucrând ceva la nişte ciubere-ntr- 
un colţ al unei cămări, când Cloşca-i aduse vestea 
„isprăvilor” lui Crişan. 

— Horio, Crişan o-ndălit-o”!. 

— No' cum adică? 

Şi Cloşca-i povesti, din fir în păr, tot ce-auzise că se- 
ntâmplase pe apa Crişului. 

— Va să zică n-o mai avut răbdare să-ncepem toţi 
deodată! Doamne, că grăbit mai e omul ăsta! Toată 
vremea l-o mânat neastâmpărul din urmă! 

— L-o mânat, nu l-o mânat, asta e; treaba-i însă ce ne 
facem noi acuma? 

— Apăi, ce să ne facem? Om porni-o şi noi; mai încet şi 
mai chibzuit, dar de pornit, tot om porni-o! 

— Adică? 

— Păi uite cum: tu ai să mergi şi ai să-i vesteşti pe toţi 
de primprejurid Cărpinişului şi de pe Ampoi să fie gata şi 
să se adune, aş zice eu, către Mihăileni, ca să ne-ntâlnim 
cu Crişan, şi de-acolo, hotărând toţi trei, să ne-mpărţim 
cum trebuie ca să ne fie lucrul cât mai de folos. Aceeaşi 
treabă am s-o fac şi eu cu ai mei, pe Arieş; am să-i 
vestesc să fie gata ca să nu mai păţească ce-au păţit cu 
miedul“? la Câmpeni. Om strânge astfel câteva mâini 
bune de oameni şi nădăjduiesc să nu ne fie-n zadar. Ori 
tu ce părere ai? 

— C-aşa o fi, precum zici, îi răspunse Cloşca bucuros 

că-i dase dezlegarea şi lui să-şi adune oamenii. 

— No' p-atunci nu mai zăbovi, ci poimâine să ne-n- 
tâlnim la capătul Mihăilenilor dinspre Blăjeni; bine o fi? 

— Cu toată lumea? 

— Cu toţi, şi dacă-i putea să-l aduci şi pe Marcu cu ai 
lui. 

— No’ bine! Şi Cloşca-şi luă tălpăşiţa din Albac 
mergând să le vestească tuturor marea poruncă a lui 
Horia. Aşa-i socotea el cestuilalt vorba şi nu i-ar fi ieşit 
din ea nici mort. Se bucura însă atât de tare de ceea ce 
avea să le spună oamenilor, încă parcă nu păşea, ci 
luneca pe iarba brumată, tăind coclaurii spre Cărpiniş pe 
cele mai cunoscute scurtături. Oriunde îşi ştia prieteni se 
oprea o clipă şi din uşă le vestea spusa „căpeteniei celei 
mari”, nemaiaşteptând niciun răspuns. Dealtfel ce 
răspuns ar mai fi putut să primească de la nişte oameni, 
care de veacuri mocneau ca tăciunii în cenuşă? Vorbele 
lui îi dezlegau să izbucnească într-o bucurie fără margini. 
lar cei vestiți în pripă „zburau” şi ei mai departe, tot mai 
departe, să ducă „marea chemare” pe la toate colibele. 

„S'o îndălit ţara”! ajunse să se rotunjească vestea 
dusă din gură-n gură pe Arieş şi pe Ampoi, până-n 
urechile celor mai nevolnici. 

Coborau toţi coastele şi umpleau văile, târându-se pe 
sub brazi ca omizile puse pe ros. Nu le mai putea sta 
nimic în cale şi domnii de prin Câmpeni, Zlatna şi Abrud 
îşi trăseseră toate storurile la uşi, ca să nu mai poată 
pătrunde niciun zvon înăuntru. 

+ 

A doua zi, cu ce putuse strânge la Cărpiniş, Cloşca o 
porni peste munte, la Baia de Criş, să-l întâlnească pe 
Crişan. Nădăjduia să-l găsească acolo, să-i povestească 
şi lui totul şi-mpreună s-ajungă la Mihăileni unde se-n- 
ţeleseseră să se-ntâlnească cu Horia. Şi avea în juru-i pe 
toţi cei pe care se putea bizui, cum se putea bizui pe 
propriile-i picioare. Nu lipsea unul din nicio colibă, iar din 
casele mai înstărite veniseră chiar doi, trei, cu tot ce-i 
trebuia omului pentru luptă şi lucru: topor, coasă, furcă, 


iar pe ici, pe colo şi cu câte o puşcă mai ruginită sau cu 
vreun pistol căpătat cine ştie cum. Era o ceată îndesată 
de vreo sută de bărbaţi, îmbrăcaţi pestrit, cum se- 
mbrăcau dealtfel toţi moţii, cu cioareci şi ţundre, cu 
obiele şi opinci, şi-n cap cu căciuli negre, sparte însă pe 
alocuri de năduful cu care fuseseră aruncate-n clipe de 
ciudă, la pământ. 

Pe umeri îşi purtau lăncile sau furcile, şi la brâu, cei ce 
le aveau, cu multă mândrie, pistoalele. Mergeau toţi 
buluc după Cloşca şi-abia aşteptau să se vadă-n valea 
Crişului Alb unde alţii, mai harnici, de mult ajunseseră să- 
şi facă dreptate. Alţii chiar fluierau sau cântau uitându-şi, 
de bucurie, toate necazurile şi gândindu-se numai la 
ceea ce avea să fie. Cei mai mulţi spuneau ce-aveau de 
gând să facă şi dintre aceştia nu puţini erau cei fugiţi de 
urgia Măresei din Ociu. 

Călcau astfel coborând la vale nu numai potrivniciile ce 
le stătuseră-nainte, ci vremea toată, cu tot ce-avea să le 
mai pună-n faţă. 

Când ajunseseră însă la Baia de Criş, oraşul li se des- 
chise-nainte pustiu. Pe străzi nu era ţipenie de om, iar 
uşile şi ferestrele parcă fuseseră bătute-n cuie. 

La prefectură acelaşi lucru. Clădirea mare c-un cat, 
singură dealtfel de acest soi din oraş, îi primi parcă mai 
mută decât oricare altele. Atâta doar că, lăsată vraişte, 
nu mai aveai cu cine să stai de vorbă-ntr-însa, decât 
poate cu hârţoagele de prin dulapuri sau de pe birouri. 
Nici ţipenie de om nu se mai afla prin cănţălări şi vântul 
sufla-n voie prin toate gangurile-i lungi. 

— Oare unde-or fi domnii? se-ntrebau nişte feciori mai 
puşi pe scotoceală. 

— Şi-or fi luat zborul dacă n-or fi fost stârpiţi de Crişan, 
le răspunse Cloşca. 

— Păi chiar aşa? Nouă să nu ne lase niciunul? se- 
ntreba destul de mâhnit un tinerel de vreo cincisprezece 
ani. 

— Dar ce-aveai tu cu ăştia, că doar nu eşti de aici? îi 
răspunse un altul cam de aceeaşi vârstă. 


— Nuu? dar cine oare ne-o globit, nu mai departe 
decât chiar anul trecut, pentru c-am lăsat caii cu ciubere 
să pască, pe marginea drumului? 

— Apăi dacă nu-s la primărie şi la prefectură, neapărat 
trebuie să fie la biserică, îşi dete cu părerea un altul. 

— Că bine zici, măi Petre, adeveri Cloşca; unde 
altundeva să fie strânşi oamenii la ananghie dacă nu-n 
locul de unde aşteaptă să le vie scăparea? Să mai 
încercăm dară şi acolo. 

Până la biserica cea mare din centrul oraşului nimeni 
însă nu-i stânjeni, nimeni nu-i încurajă şi capetele 
speriate ale localnicilor priveau îngrijorate de după 
jaluzelele ferestrelor ca-n vreme de ciumă. Parc-ar fi 
trecut ciocli pe uliţe, nu oameni, aşa se-nspăimântaseră 
de ei socotindu-i purtătorii morţii neaşteptate. Nici fumul 
că- minelor nu-ndrăznea să iasă pe coşuri decât sfios, 
foarte sfios, codindu-se în trei rotocoale, înainte de a lua- 
o în sus. Stăncuţele cârâiau şi ele stingherite pe 
acoperişuri şi ochiurile de ţiglă rămăseseră holbate la 
cele ce vedeau scurgându-se pe jos. Vopsite-n felurite 
culori, casele se-n-şirau la ulite ca nişte cloşte uriaşe 
păzindu-şi cu străşnicie averea vie dinlăuntru. Nici câinii 
nu lătrau decât ici şi colo, cu glasul sugrumat de 
ameninţarea unor stăpâni, care ar fi vrut orice numai să 
se dea de gol nu. 

Degeaba băteai la porţile-nchise şi zăbrelite pe 
dinăuntru că nu-ţi răspundea decât propriu-ţi ecou, dac- 
avea şi acela de unde-ţi veni. 

— Haideţi! Haideţi! îi zorea Cloşca pe cei mai tineri şi 
mai curioşi, că până la biserică n-om prea avea cu cine 
sta de vorbă; acolo cred că-s toţi. 

Biserica catolică se-nălţa puţin mai la marginea 
oraşului, ca un bastion a cărei menire fusese să sprijine 
din coastă toată aşezarea. Zidurile sale înalte întreceau 
de trei ori înălţimea oricărei alte clădiri şi acoperişul 
ascuţit peste măsură o făcea să fie şi mai semeaţă, în 
stăpânirea-i fără margini asupra locurilor şi a oamenilor. 


5353-amendat 


Brazii sădiţi pe alături îi mângâiau streaşină cu vârfurile 
parcă anume înălțate până acolo, lăsând numai după ce 
sufla vântul bine printre ei să i se întrevadă zidurile 
masive de piatră. 

Ferestrele lungi erau păzite nu de zăbrele ci de 
pavezele unor sfinţi, cu totul străini de firea ţăranilor de 
primprejur, iar uşile ferecate ca porţile de cetate. Pe 
braţele crucii semeţe stăteau însă nişte ciori croncănind 
a toamnă târzie, şi neliniştea răspândită-n jur înfiora 
orice suflare. 

— "'Naltă-i, măi Petre! Îţi pică cuşma din cap uitându-te 
la ea, zise unul din gloată privind în sus. 

— 'Naltă Simioane, dar nici de-a noastre nu mi-e 
ruşine, 's cu săgețile trase spre Dumnezeu. 

— Oare ajuns-o careva până la El? 

— Nu ştiu dacă o ajuns cineva până acolo, dar de ce-o 
făcut Crişan, e cu neputinţă să nu se fi auzit şi-n cer. 

— Zău mă! Să se fi chiar auzit?! 

— No! Staţi! se auzi atunci glasul lui Cloşca, oprit în 
faţa uşii mari a bisericii. Intrăm peste ei, ori ba? 

— Păi cum să nu intrăm?! răspunse Simeon; dac-am 
venit pân-aici să ne oprim numa-n faţă şi să nu-i 
întrebăm ce au de gând? 

— Atunci, zise Cloşca, cred c-ar trebui ca o parte din 
noi să rămână afară, în jurul bisericii, iar alţii să intrăm 
înăuntru. Care se-ncumetă să vie cu mine? 

Într-o clipă gloata se-mpărţi-n două şi cei din spatele 
lui Cloşca dădură să bată în porţi. Cloşca fu cel care 
ciocăni întâi şi, nerăspunzându-i nimeni dinăuntru, apăsă 
hotărât pe clanţă. Era atât de mare încât unul cu o palmă 
mai subţire nu i-ar fi putut cuprinde nici floarea. 

El o apăsă totuşi cu putere şi, după ce se auzi un 
hârşâit ruginit şi după ce o trase puţin spre sine, simţi 
cum jumătate din poarta aceea ferecată se deschide 
încet, încet. Nu se ivi însă deodată în deschizătura-i 
făcută decât după ce aşteptă puţin în dosul ei să vadă 
dacă nu cumva dinlăuntru se descarcă vreo flintă-ntr- 
însul. 


Din lăcaşul „Domnilor Neînduplecaţi” nu se auzi însă 
decât scârţâitul prelung al ţâţânelor uşii, iar când primii 
ţărani pătrunseră înăuntru mirarea puse stăpânire pe 
toţi. Mai văzuseră multe biserici catolice prin lumea prin 
care umblaseră cu ciubere, dar parcă niciuna nu li se 
deschisese în faţă-atât de goală, de flămândă şi de rece, 
ca aceea în care se aflau. 

— Parc-ar fi-n ghețar, la Scărişoara! murmură din 
gloată cel ce fusese globit, c-un an înainte, pentru că 
lăsase caii să pască pe unde nu trebuia. 

— Taci şi scoate căciula, îi răspunse vecinul, atră- 
gându-i pe şoptite atenţia că nu fusese destul de 
cuviincios cu-ncăperea, în timp ce el şi-o răsucea-n mână 
de cum păşise pragul. Mulţi îşi lăsaseră şi parii, şi furcile 
la poartă păstrându-şi doar bâtele, în care se sprijineau 
holbându-se la tot ce vedeau în jur. 

Arcele bolților se rupeau ascuţite în sus obligându-le 
privirea să se-ndrepte-ntr-acolo, în timp ce stâlpii 
susţinători de piatră le insuflau toată chezăşia greutăţii 
care-i apăsa. Nu se-ndoia însă nimic, sub nicio greutate, 
în afara capului lui Hristos răstignit pe crucea din fundul 
altarului. li despărţea de El două rânduri de bănci, 
aşezate ca la şcoală, de o parte şi de alta, şi din dosul 
cărora preotul, îmbrăcat în odăjdii şi purtând în mâini un 
crucifix enorm, îi privea scrutător vrând să se apropie şi 
mai mult de ei. Inapoia lui stăteau însă strânşi toţi cei ce- 
şi temuseră viaţa sub simplele acoperişuri ale caselor lor 
din oraş. Erau oameni de rând sau mai de seamă, 
speriaţi însă toţi până-n măduva oaselor de cele auzite 
că se petrecuseră la Brad şf la Târnava, şi de cele ce 
credeau că s-ar fi putut întâmpla cu ei la năvălirea 
ţăranilor. Mulţi dârdâiau ca varga sau se rugau în 
genunchi, nici ei nu mai ştiau la cine. 

Sfinţii transparenţi de pe vitralii se uitau neputincioşi 
la ei, iar statuia Sfântului Anton de Padua era mai 
înconjurată decât oricând de rugători. 

Cele două cete ale ţăranilor uluiţi de priveliştea bolților 
frânte, şi cea a mulţimii de după preotul cu crucifix care 


le stătea înainte ca un străjer, se confruntau fără ca 
niciunul dintre cei cuprinşi de teamă, de uimire sau de 
respect să poată cuteza ceva. 

În cele din urmă, cel ce rupse-mpietrirea fu preotul 
catolic apropiindu-se de ceata iobagilor în fruntea cărora 
Cloşca rămăsese statuie. In faţa lui se opri însă şi, ne- 
ştiind ce să zică, ridică crucifixul în sus. 

— Fie! în numele Tău, îi iertăm, Doamne, glăsui atunci 
Cloşca privind însă tot numai spre Christul de pe crucea 
preotului; deşi tot în numele Tău, ei nu ne-au iertat 
niciodată, când i-am rugat şi noi, adăugă el retrăgându- 
se încet, încet, până când se opri lângă ai lui. 

Chipu-i pletos se-nseninase şi ţundra-i albă i se lăsase 
mai jos de umeri la ridicarea mâinii către Hristosul 
răstignit. Gestul n-avea însă nimic ostentativ, şi nici 
ameninţător într-însul, ci parcă numai semnul unui 
rămăşag de care până la urmă ar fi avut să se convingă 
şi Fiul lui Dumnezeu. 

Preotul catolic rămase însă pe loc plecând ochii în jos, 
în timp ce crucifixul se înclină şi el oblăduitor peste 
mulţimea din jur. 

— Să ieşim, fraţilor! le porunci Cloşca oamenilor lui, 
frângându-şi atunci în sine cea mai cumplită pornire. 

— leşim, dară?... murmură Pătru, vrând întrebător să 
mai adauge ceva. 

— De data asta ieşim, Petre, şi-atăâta tot, iar mâine 
vom vedea noi ce-o zice şi Crişan. 

Nedumeriţi, dar ascultători totuşi, ieşiră toţi de-a-n- 
dăratelea, impresionați însă nu atât de cei ce 
tremuraseră rugându-se, cât de Christul spânzurat pe 
crucea care domina singuratică tot golul încăperii. 

Era stinghereala de veacuri a ţăranilor care nu se 
puteau nicidecum dumiri de ce Dumnezeu, dacă era 
mare şi drept, răbdase atâtea nedreptăţi pe lume, 
trimiţându-l după aceea, colac peste pupăză, chiar şi pe 
unicul Său Fiu între oameni şi lăsându-l apoi să-l 
răstignească fără ca măcar să ridice un deget pentru el? 

Săracul Hristos! De fapt de El se sfiiseră ţăranii să-şi 


răzbune obida, lăsându-i pe nobilii din Baie să scape cu 
faţa mai curată decât oricare alţii din valea Crişului Alb... 
x 

După ce se codi să-i distrugă pe cei găsiți la biserica 
catolică din Baia de Criş, în după-amiaza aceleiaşi zile, 
Cloşca se-ntâlni cu Crişan, la Luncă. Venea şi el din 
Târnava, unde păţise ce păţise, şi auzind de sosirea lui 
Cloşca de peste munte, se gândi că-n loc să-şi continue 
atacul asupra Hălmagiului, Gurahonţului şi a Vaşcăului, 
ar fi fost mai bine să asculte şi părerea celorlalţi doi cu 
care de fapt hotărâseră, sub gorunul de la Tebea, să- 
nceapă răscoala. 

El n-ar fi început-o singur, şi n-ar fi vrut să se-ntâmple 
ce se-ntâmplase, dar dacă fusese silit de ticăloşia 
nobililor din Valea Crişului să facă ceea ce făcuse, de 
bună seamă c-avea să le arate că nici el nu era de paie. 
Şi le-a arătat. Mai rămânea însă să le povestească şi 
celorlalţi doi, lui Cloşca şi lui Horia, cum se-ntâmplaseră 
lucrurile, ca să spună şi ei dacă făcuse bine ori ba. 

Era adevărat că Horia nu se-nţelesese cu el să strângă 
oamenii şi să plece spre Alba lulia, dar aceasta o făcuse 
ca să-i arate că cei de pe Criş nu mai rabdă nicio 
amânare, de niciun fel, nici măcar tactică. Şi dacă i se- 
ntâmplase ce i se-ntâmplase, cu asta dovedea încă o 
dată şi ticăloşia domnilor nobili, dar şi vrednicia unor 
oameni puşi, în sfârşit, să nu mai sufere nedreptăţile 
care li se făceau. Pieriseră, ce-i drept, mulţi din ei la 
Târnava, dar asta-i îndârjea şi mai tare, cu atât mai mult 
cu cât, în sfârşit, văzuseră că şi nobililor le putea sta 
cineva-mpotrivă. 

Cine s-ar fi gândit pe-atunci că-n Brad se putea 
pătrunde ca-n orice sat, sau că-n Târnava putuseră fi în- 
frânţi pe nepregătite treisprezece nobili, cu toate oştile şi 
jandarmii lor? Ori el putuse şi asta voia să i-o spună şi lui 
Horia; probă, faptul că pe Crişul Alb curăţase toate 
cuiburile de nobili, rămânând aici singurul stăpân. 

— Da, da, îi zise Cloşca atunci când se-ntâlniră; numai 
că asta nu-i totul. 


— Păi da, pentru că nici noi n-am fost atâţia aici, ca să 
ne-ntindem şi pe Arieş şi pe Ampoi, dar ia să ne fi ajutat 
şi voi, şi-ţi fi văzut apoi de-ar mai fi rămas picior de domn 
care să n-o ia la sănătoasa sau să nu treacă în legea 
noastră. 

— Da, Marcule, dar noi am zis că trebuiau altminteri 
începute lucrurile, cum vorbisem dealtfel şi cu tine, 
atunci la Tebea, numai că dacă s-o-ntâmplat şi s-o- 
ntâmplat aşa, Horia a zis să te aduc cu toţi ai tăi la 
Blăjeni, ca să pornim de fapt nu numai spre Alba, ci-n 
toate părţile. De aceea, de fapt, nu mi-am pus nici eu 
mintea cu cei din Baia de Criş. 

— Dar ţi-or făcut ceva? că pe ăştia noi îi lăsasem la 
urmă, zise popa Silvan. 

— Da de unde, i-am găsit pe toţi strânşi în biserică, iar 
oraşul era pustiu. 

— Şi? Şi? întrebă curios Crişan. 

— Şi-acolo i-am şi lăsat că s-au rugat de iertare. 

— No'păi dacă ţi-o venit să-i ierţi, iertaţi să fie şi de 
mine, că-s sătul de ce-am păţit la Târnava, numai c-ar 
trebui să fim totuşi cu ochii-n patru, pentru că de la ăştia 
te poţi aştepta la orice. 

— Să mai încerce careva dacă-i dă mâna, şi-apoi o să 
mai vadă ei iertare, ţinu să adauge şi Rista stând prin 
apropierea lui Crişan. 

— Nicio grijă, că-s sperieţi ca iepurii şi neajutoraţi ca 
puii de cloşcă. De i-aţi fi văzut cum stăteau strânşi în 
dosul popii lor! 

— Dar oraşul? 

— Oraşul mort şi nici ţipenie de om nu s-a arătat pe 
ulite, iar prefectura stătea goală şi cănţălăriile vraişte, îi 
spuse Cloşca; dar să nu crezi că ne-am prins de vreun 
lucru crăesc. 

— Asta nu-i rău, Cloşco, pentru că deocamdată, dacă 
împăratul nu ne ajută cu trupele lui nici nu trebuie să ne 
împiedice cu ele, şi bine-aţi făcut c-aţi lăsat totul neatins 
în cănţălării. Dealtfel şi noi am ocolit oraşul din aceeaşi 
pricină, numai că pe cei din biserică tot trebuia să-i 


scarmeni oleacă. 

— Nu mă bat, Marcule, cu nevolnicii şi n-oi face aşa 
ceva niciodată. 

— Mda! îşi muşcă Crişan mustaţa, că voi n-aţi păţit ce- 
am păţit eu. 

— No' bine, lasă asta, treaba-i ce facem de acu-nainte. 
Vii au nu la Blăjeni, ca să ştiu ce-i spun lui Horia? 

— D-apoi că n-om rămâne aici să ne batem cu muierile 
şi cu pruncii celor fugiţi, îi răspunse înaintea lui Crişan 
popa Silvan. 

— Şi-aici nu rămâne nimeni să păzească lucrurile şi să 
ne apere spatele, în caz că vin alţii de pe Criş în jos sau 
de pe la Vaşcău? întrebă Rista. 

— Ba are să rămână o mână de oameni în frunte cu 
Ţăndură şi cu Huluj; dar să nu cumva să v-apucaţi de jaf, 
că-i vai de voi, hotărî Crişan ameninţător. 

Veţi sta de aceea în afara oraşului sau pe la cei din 
margine şi o să vă împărţiţi în două: o parte să fie cu 
urechile-n vânt la ceea ce-ar auzi de pe Criş în jos, iar 
ceilalţi gata oricând în ceea ce s-ar putea ivi de pe la 
Deva. 

— Ba mai bine, Marcule, strânge-i pe toţi ca să ne-ntâl- 
nim cu Horia la Blăjeni şi după-aceeâ om vedea noi ce-o 
mai zice şi el. Aici nu văd cine te-ar mai putea lovi prin 
spate; nişte amărâţi speriaţi? 

— Nu de ăştia mă tem, Cloşco, ci de cei fugiţi şi mai 
ales de ce-ar putea aduce ăia cu ei, mi-e frică. Aşa că, 
ce-am zis e bun zis, încheie Crişan. Şi-apoi, cu sau fără o 
mână de oameni, Horia tot acolo va ajunge. Nu-i suntem 
destui noi doi şi cu ai noştri? zise el, strângându-i pe 
lângă sine, în faţa lui Cloşca pe Rista şi pe popa Silvan. 

— Fie cum zici atunci, dar să ne grăbim că mâine Horia 
ne-aşteaptă la Blăjeni şi de aici până acolo mai e o ţâră. 

x 


În ziua următoare, în partea de jos a Blăjenilor, pe 
câmpul Păltinişului era strânsă aproape toată suflarea 
bărbătească de pe Criş, de pe Ampoi şi de pe Arieş în jos, 
până la Buru. 


Erau bărbaţi de toate vârstele, căci veniseră la 
chemarea lui Horia cu mic, cu mare, începând cu cel ce 
ştia să mânuiască coasa şi până la cel pentru care 
facerea unui ciubăr era o jucărie. Şi tot ce putuseră 
apuca-n mâini, unealtă de lucru sau armă de bătaie, fie 
aceasta furcă, topor sau coasă, era ridicat în sus. 
Imbrăcaţi în ţundre şi cojoace cu lâna-ntoarsă, căci era 
burniţă şi-ncălţaţi cu opinci, cu obiele sure ce se- 
nfăşurau până sus pe cioareci, păreau nişte arătări 
venite din altă lume, să-şi facă mendrele-n voie printre 
muritori. Şi când mai vedeai şi toată pădurea de furci, de 
coase şi de topoare, pe care le ţineau în mâini sau pe 
umeri, gândul că te aflai în faţa lor, te-nfiora până-n 
rărunchi. Erau puşi şi pe tăiat, şi pe-ntors, şi pe-nţepat, 
căci ce altceva s-ar fi putut face cu nişte scule ţărăneşti 
de lucru folosite în loc de puşti şi pistoale? Şi chipurile 
tuturor erau adumbrite de lâna căciulilor negre şi-a 
sprâncenelor răsărite, ca nişte tufişuri deasupra ochilor. 
Mustăţile, pline de brumă, erau căzute peste colţurile 
buzelor rareori deschise pentru vorbă şi toţi stăteau 
încremeniţi într-o aşteptare, în care parcă ceva trebuia 
să le pice din cer. 

Pădurea se-ntindea până-n marginea câmpului plin de 
suflarea ce se strânsese pe el, iar freamătul brazilor, 
prelungit peste gloată, îi dădea mereu imbolduri de 
pornire. Toţi priveau însă spre prispa unei case de lemn 
ascunsă în cetină, aşteptând ca de acolo să iasă cineva. 
Şi-ntr-adevăr, deodată, dinlăuntru ieşiră trei bărbaţi 
îmbrăcaţi, ca toţi ceilalţi, cu tundre şi cojoace, păşind 
şăgalnic ca toţi să-i vadă. Crişan mergea-n dreapta lui 
Horia, stându-i în coastă ca un stâlp de sprijin, în timp ce 
Cloşca i se unduia-n stânga, precum un frasin bătut de 
vânt în jurul bisericii când tună. 

— Oameni buni! începu Horia să-i vorbească mulţimii. 
Ne-am strâns aici pentru ceea ce bine ştiţi. Impăratul ne- 
a dat dreptate. 

— Trăiască măria sa! Trăiască măria sa! începură 
atunci a striga oamenii. 


— Numai că de făcut a rămas să ne-o facem noi. 

— Ţină-l Dumnezeu! Mai bine că ne-o lăsat pe noi să 
ne-o facem, că doar cine ştie mai bine ca noi ce ne arde? 
izbucniră alte glasuri din gloată. 

— Pentru asta însă, „io, Ursu Nicola din Albac, George 
Marcu din Vaca şi lon Oargă din Cărpiniş, jurăm să facem 
dreptate după porunca lui Dumnezeu, să luăm înapoi ce-i 
al nostru şi ni s-a furat, iar în calea-n care am plecat să 
nu mai lăsăm viu picior de grof sau slujbaş al lor, dacă n- 
or primi botezul în legea noastră păstrată din moşi 
strămoşi. Aşa să ne ajute Dumnezeu”. 

— Aşa să ne ajute! pecetlui întreaga mulţime sfârşitul 
hotărârii într-un singur glas. 

— Şi-acum toată mulţimea asta, câţi v-aţi strâns aici, 
să se-mpartă în două cete mari: una care să meargă cu 
mine spre Câmpeni, iar cealaltă, cu Crişan şi cu Cloşca, 
spre Abrud, ca să-i ia cu sila, dacă nu s-o preda de bună 
voie. 

Mulțimea se porni apoi să freamăte ca pădurea, şi-n 
mai puţin de un ceas se-mpărţi-n două, aşa cum i se 
poruncise, luându-se jumătate cu Horia, spre Câmpeni, şi 
cealaltă cu Cloşca şi Crişan spre Abrud. Nimeni nu se 
codise să-i urmeze şi oamenii se aleseseră pe prietenii şi 
vecinătate, crişenii toţi rămânând cu Crişan, cei din jurul 
Abrudului cu Cloşca; iar arieşenii, de pe toate văile 
vecine, mergând în urma lui Horia precum cea mai 
ascultătoare turmă, în jurul păstorului celui bun. 

+ 

— Şi când ai jurat, credeai într-adevăr că împlineşti 
vreo poruncă de sus? 

— Aşa mă-ndemna inima... 

— Să faci ce-ai făcut? 

— Am făcut ce-am putut şi am crezut de cuviinţă. 

+ 

Lupta din jurul Câmpeniului fu mai crâncenă decât s- 
aşteptaseră toţi, dar mai scurtă decât oricare altele din 
cele date până atunci de Crişan. 

Aşezat în vărsarea unei văi în Arieş, orăşelul fu luat de 


oamenii lui Horia, cum ai lua de pe masă o năframă pe 
care o prinzi cu trei degete. Nu scăpă din el nicio casă 
nedereticată şi niciun locuitor viu ne-ntrebat dacă mai 
vrea să trăiască, trecând de partea învingătorilor. 

Pieriseră mulţi în luptă, dar nu puţini fuseseră şi cei ce 
nu-şi lepădaseră legea numai pentru că fuseseră-nvinşi. 
Nu se glumi însă cu niciunul şi oamenii lui Horia făcuseră 
după cum şi juraseră. 

Stăpânindu-l astfel, în mai puţin de o jumătate de zi, 
moţii umblau pe ulițele lui nu ca-n alte daţi, când veneau 
aici la târg, ci fuga şi-n grabă, alergând de colo până 
colo, ca să vadă dacă nu cumva mai rămăsese ceva, 
dosit, ascuns sau necercetat pe undeva. 

Casele stăteau cu uşile şi ferestrele deschise, iar prin 
păduri şi prin pivnițe rămăsese totul vraişte. La birturi şi- 
n boite” se zăbovea însă niţel mai mult, dar nu cât ar fi 
vrut fiecare ci cât îngăduia Horia, care-şi dăduse din 
vreme seama de primejdie. 

Ce s-ar mai fi-nfundat mulţi în butoaiele jinduite de 
veacuri şi ce s-ar mai fi înfruptat din cele ce n-apucaseră 
neam de neamul lor să se-nfrupte! 

Porunca lui Horia fusese însă scurtă: odată curățate 
toate casele, toată lumea să se strângă în curtea grofului 
Inţe, din marginea de sus a oraşului, pentru noi hotărâri! 

Şi, vrând, nevrând, cei mai mulţi porniră să se adune 
după „marea spusă”. Aici, în curtea grofului, de pe o 
verandă a castelului, Horia ţinu să le mai amintească 
încă o dată semenilor scopul răscoalei şi legămintele 
făcute, adăugind însă totodată şi felul pedepselor, pentru 
cei ce n-ar răspunde marii chemări. 

— „Pentru înfăptuirea a ceea ce am început, grăi el, 
nevoie mare este să nu rămână nimeni pe dinafară şi tot 
omul, care mâncă mălaiul robiei, să se scoale şi cu ce o 
putea, să dea-n cei ce ne-au luat ceea ce era al nostru. 
lar celui dintr-o lege cu noi care nu va face aşa, 
poruncesc eu, cu puterea pe care mi-a dat-o încrederea 
gloatei, să i se aprindă casa şi să fie tras în ţeapă!” 


s+54-prăvălii 


Mulţimea-l asculta înfiorată şi vestea noului adaos, 
faţă de ce se spusese la Blăjeni, îi trezi din ameţeală şi 
pe cei ce-şi uitaseră de sine cu glaja la gură. 

— Rău eu grofii... greu cu tapa! oftă un moţ mai 
şugubăţ, lăsând din mână bruma de „agoniseală”, pe 
care reuşise s-o adune şi el la-nghesuială, când auzi de 
hotărârea luată. 

— Tăt mai bine-i cu „ţara”, căută să-l împace un altul. 
Până-n seară însă, o socoteală a tot ceea ce fusese prins 
şi strâns îi fu înaintată lui Horia de către lonuţ Dandea, 
unul dintre nepoţii lui mai îndepărtați, în care avusese 
întotdeauna mare încredere. 

— Uite ici, ţinu el să-i atragă şi cu glas tare luarea 
aminte: atâta băutură, atâţia bani, astea şi astea ca 
mărfuri din bolțile rămase fără stăpâni; iar ce-am găsit în 
casele domneşti, acolo am lăsat, sub pază şi fără nicio 
împărţeală. 

— Bine, bine, îi răspunse Horia, vârând în chimir toată 
socoteala făcută, dar ce zic oamenii de toate acestea? 

— Ce zici tu, aceea zic şi ei; că doar n-au fost aduşi aici 
cu sila. 

— Dar de morţi ce zic? 

— Să-i ierte Dumnezeu, că doar nu i-ai omorât tu; iar 
pe-ai domnilor să şi-i îngroape singuri, c-am cruțat 
destui. 

— Dar ia spune tu drept, măi lonuţ, din cele găsite şi 
văzute prin târgul ăsta, ţie nu ţi-a făcut nimic cu ochiul? 
continuă să-l ispitească Horia, şezând la masă cu el în 
lumina unei lumânări de seu, pe care le-o dăduse gazda, 
o bătrână care uitase de mult câţi ani mai are. 

— Ba, drept să-ţi spun, m-a ispitit ceva; o cârpă” care 
tare bine i-ar fi venit Măriei mele; am văzut-o-n castelul 
Inţeştilor, dar acolo am şi lăsat-o, când mi-am adus 
aminte de ce-ai spus tu! 

— Ce-am spus io? 

— Să nu luăm decât ce-i al nostru... 

— Şi cârpa? 


5555- năframă 


— Apăi dacă n-o lucrase mama, de ce s-o iau? Dar 
oricum, de faină tot faină era, şi tot bine i-ar fi venit 
Măriei. 

— No bine, măi lonuţ; acuma du-te şi tu la culcare şi 
aşteaptă, că de-om birui până la urmă şi Măria şi-o putea 
face cârpe câte o vrea, şi încă poate la Viena, zise Horia 
stingând lumânarea de seu, cu două degete aspre la 
care unghiile încă n-ajunseseră să se-ncovoaie peste 
burice. 

Dup-aceea se-ntinse şi el pe-o laviţă, aşa îmbrăcat 
cum era, iar lonuţ Dandea ieşi afară, amintindu-le, încă o 
dată, străjilor, să-l păzească pe Horia ca pe ochii din cap. 

x 

Dacă însă Câmpeniul, căzut în mâna lui Horia, avu 
soarta pe care o avu, mai rea sau mai bună, după cum, 
se nimerise, cu Abrudul avea să se întâmple cu totul şi 
cu totul altfel. 

Fiind mai straşnic apărat decât Câmpeniul de cele 
câteva detaşamente locale, era firesc ca şi oamenii lui 
Crişan, pentru care încleştările sângeroase nu mai erau o 
piedică, să-l atace cu şi mai multă înverşunare. 

Aşezaţi pe trei văi, apărătorii orăşelului se gândiră 
atunci să se aţină mai întâi pe poziţiile atacate de cetele 
venite dinspre Cărpiniş şi dinspre Brad. 

Jandarmii surprinşi pe la spate de ceata lui Crişan, care 
ocolind orăşelul se abătuse asupra lor venind dinspre 
Roşia şi de pe drumul Albei, nu se putură însă nici ei 
apăra fără a-şi împărţi forţele în două. 

Cu cei ce alergaseră înspre drumul Albei, grupul lui 
lonii puşcaşul isprăvi însă destul de uşor, pentru că-i luă 
ca din oală tocmai când se aşezau în poziţie de atac. 
Somaţi de pe acoperişurile unor case, să se predea, 
câţiva ridicaseră braţele-n sus, iar ofiţerul fu împuşcat 
tocmai când căuta să fugă. 

Cu armele luate de la cei prinşi, moţii continuară lupta 
în oraş şi mai făţiş, şi mai aprig, neţinând seamă de nicio 
pierdere. Şi totuşi, victoria n-ar fi fost de partea lor, dacă 
soldaţii din detaşamentele de apărare n-ar fi văzut că şi 


cei ce-i atacaseră erau parte îmbrăcaţi tot în uniforme 
jandarmereşti. Captura de la Târnava fusese folosită cu 
chibzuinţă de lonii, iar cei ce luaseră hainele străine pe ei 
căutau să le „şteargă” cât mai bine petele. Niciun glonte 
nu era irosit degeaba şi mulţi bărdaşi mânuiau tot atât 
de bine puşca, precum securea sau furcile de fân. 

Soldaţii din detaşamentele jandarmereşti de gardă îşi 
vândură însă şi ei cât putură mai scump pielea, nelăsân- 
du-se ucişi decât când terminară muniţia. 

Cu toate acestea, către amiaza zilei, Abrudul fu 
aproape luat şi numai ici şi colo se mai azvârlea câte-o 
oală cu apă clocotită pe geam, în capul vreunui moţ 
zănatic. Populaţia, în cea mai mare parte închisă în case, 
aştepta însă cu nerăbdare să nu mai audă-mpuşcături pe 
stradă şi să afle odată sigur cine erau noii stăpâni ai 
oraşului. 

Crişenii, aruncaţi mai întâi pe casele domneşti, apoi pe 
birturi şi pe boitele negustorilor, nu lăsau însă nimic 
nespart, nestricat sau la locul lui. Nu se lua, cât se 
distrugea şi patima spargerii oglinzilor era parcă cea mai 
mare dintre toate. Aproape toţi care-şi vedeau chipul, 
dându-şi seamă cum arată, făcea bucăţi „minunea” în 
care se răsfrânseseră, apoi fiecare bucată în ţănduri, iar 
ţăndu-rile-n cioburi, care să sclipească sau să scârţâie 
sub opinci. Din perne zbura puful ca din găinele jumulite, 
iar din draperiile de la ferestre numai zdrenţe şi fire. 
Totul era apoi călcat în picioare, frământat şi boţit ca 
praful să se aleagă din toată bogăţia! Cine se-mpotrivea 
era căsăpit pe loc, sugrumat şi făcut una cu pământul. 
Cine cerea-n-durare era întrebat cu cine ţine, ce lege are 
şi apoi după ce era „botezat” în pripă, pus să joace hora 
pe sfărâmăturile propriei case sau agoniseli. Nu mai 
rămase astfel la Abrud nimic netrecut prin foc şi sabie, 
iar când protopopul Bogdan Şuluţiu, speriat de cele ce 
se-ntâmplau şi-ar mai fi putut să se-ntâmple, le ieşi 
răsculaților înainte, urgisindu-i şi cerându-le să nu-l mai 
urmeze pe Crişan, fu cât p-aci să-şi piardă viaţa. 

Când însă le spuse răspicat: „Fraţi creştini, n-ascultaţi 


pe oamenii aceştia care vă duc la groapă şi vă-mping la 
fărădelegi”, Cloşca-i împinse-nainte o cărţulie aurie şi un 
sul de pergament pe care le avusese şi Crişan la 
Mesteacăn. 

— Na, satană, ceteşte! îl îmbie el. 

Protopopul le luă, le deschise şi, dându-şi seama că 
conţinutul lor n-avea nicio legătură cu ceea ce se auzise 
că le spusese Crişan odinioară oamenilor, începu să râdă 
şi să le cetească cu glas tare: 

— „Quid quid agis...”. 

Popa Silvan păli, iar pe Crişan îl trecu sudorile. 

— Va să zică... dar n-apucă să-şi încheie gândul, că un 
mot din dosul protopopului, văzând cum se „dărâmă” o- 
ntreagă pornire, şi cum de pe aceleaşi hârtii acesta 
citeşte altceva decât citise popa Silvan, la Ţebea, îi crăpă 
capul dintr-o singură lovitură cu toporul. 

— Legea noastră-i dreaptă, satană, nu ca minciunile pe 
care te-ai bâlbâit tu să le scoţi la iveală! 

— Nuu! izbucni popa Silvan, repezindu-se însă prea 
târziu ca să mai poată împiedica gestul. Protopopul se 
prăbuşise fulgerat sub ochii căscaţi de groază ai lui 
Crişan şi sub privirile mulţimii, care stătu o clipă în 
cumpănă să-i dea sau nu dreptate. 

+ 

ÎI vedea bine pe protopop cum îşi ridicase mâinile-n 
sus când securea-i pătrunsese-n creştet. 

— Cine avea dreptate oare? 

„Dreptate!... dar era cu neputinţă să nu facă omul 
ceea ce făcuse căci trebuia. Altfel...? Dar cine te-a pus, 
părinte? Nu ţi-ai dat seama cui îi slujeau vorbele pe care 
le scoteai din gură?” 

Şi chipul protopopului cu capul despicat îi stătea 
mereu înainte. 

— lartă-mă, dar... 

— De ce m-ai ucis? părea că-l întreabă ambele părţi 
despicate. 

— Nu eu, ci cel ce te-a văzut de partea cui eşti. 

— De ce m-ai ucis? se-ncăpăţâna-ntruna să-l întrebe 


mortul. 

— Dacă nu poţi ierta, ce-ai căutat la altar, părinte? 

— De ce m-ai ucis? i se punea-nainte mereu aceeaşi 
întrebare, lui şi numai lui. 

— Fie! Mi-oi ispăşi păcatul. Şi năluca vie din faţa 
ochilor morţi abia atunci se spulberă. 

+ 

— Aduceţi un blid de oloi! strigă Crişan şi-n blidul adus 
în pripă îşi cufundă amândouă mâinile, punându-l după 
aceea pe popa Silvan să i le aprindă. lute! îl grăbi el. 

Popa îl privea uluit; nu ştia bine ce vrea să-nsemne 
asta. 

— Aprinde! răcni el atunci, şi popa se supuse fără să 
mai crâcnească nicio iotă. Dup-aceea, ridicând mâinile 
aprinse-n sus strigă: Să mergem! 

— Să mergem! Să mergem! îi răspunse mulţimea 
delirândă, gata să-l urmeze pân'la capătul lumii. 

Era minunea focului pe viu, care ardea fără să-l 
mistuie. 

Abrudul rămase în urma lui însă prădat şi prăpădit, de 
parc-ar fi fost un stindard călcat în picioare, precum 
cârpele şi perdelele zvârlite pe ferestre din casele 
domneşti. Nimic nu mai rămăsese întreg în el decât 
casieria, care fusese cruţată pentru că se ştia că-ntr-însa- 
s banii împăratului. Şi un grup de răsculați o păzea cu 
străşnicie, în timp ce alături un alt ţăran se făcea 
chipurile că citeşte, de pe ceva alb, o poruncă de-a lui 
Horia în care se spunea: „cine nu s-o boteza-n legea 
noastră să fie tras în ţapă!” 

— S-a auzit! răcni el la urmă, ridicând ochii în sus ca să 
se convingă că ceea ce citise de pe foaie fusese băgat în 
seamă de toată lumea. 

x 

— Şi de ce-ntruna amenințarea asta? 

— Pentru că Dumnezeu în legea lor era prea-ndurător 
cu fărădelegile lor pe care le făceau. 

— Doar voi n-aţi făcut atâtea? 

— Da, dar numai cu-ngăduinţa, nu şi cu voia Lui. 


+ 

Lucrul cel mai săritor în ochi din Roşia Montană era 
dealul minelor, ridicat acolo ca un muşuroi de cârtiţă 
până sub buza cerului şi găurit precum furnicarul, de 
generaţii şi generaţii de căutători de aur, care îl 
sfredeliseră ca nişte carii. 

Pântecu-i nevăzut, ascunzând într-însul averi ca să 
sature poftele tuturor, îi lăsase să treacă prin el pe toţi 
„flămânzii”, păstrându-şi însă pentru sine cât mai 
ascunse tainele, vâlveles şi strigoii. 

Spre el se-ndreptau, în după-amiaza acelei zile de 
toamnă târzie, doi călăreţi dintre care unul purtând un 
coif cu pene roşii, iar altul căciulă şi plete până peste 
umeri. Erau Chivără-Roşie şi Horia; unul scrutând zarea, 
iar celălalt încercând întruna să lege două vorbe cu 
prietenul lui. Nu-l văzuse însă nimeni la faţă pe cel cu 
coiful, şi toţi spuneau despre el că venise pe lume anume 
ca să le facă moţilor dreptate. 

Se ivise-ntr-o bună zi, ca duhurile, pe la răspântii, 
pentru ca tot pe acolo să şi dispară, după ce şi-ar fi 
împlinit datoria. Glasu-i de oţel îi era tot atât de ascultat, 
pe cât de ascuns îi era chipul după coiful pe care 
niciodată nu-l scotea de pe cap în ochii lumii. Stătea însă 
mereu lângă Horia, tot aşa cum popa Silvan stătea- 
ntruna prin preajma lui Crişan, cerându-i sfatul şi dându-i 
povaţa ori de câte ori era nevoie. Inalt, pe calul mărunt, 
se apleca la urechile lui ori de câte ori voia să-i spună 
ceva sau să-i audă părerea. Nu se grăbeau însă niciunul, 
niciodată, şi-atâta vreme cât erau laolaltă se ţineau în 
acelaşi pas. 

— Ca să scoatem şobolanii din gaură, trebuie să-i „tă- 
mâiem” îi şopti Chivără lui Horia la ureche. 

— Cum ţi-e numele aşa ţi-s şi gândurile, îi răspunse 
Horia, zâmbind; dar oare crezi că ies cu fum? 

— Dacă ţin la viaţă mai mult ca la avere, da; dacă nu, 
se vor înăbuşi ca slăninele; unde-ai mai auzit de domni 
care să piară când pot trăi? 


5*56-duhurile protectoare ale minei 


— Şi, totuşi am auzit, Chivără: Inţe, la Câmpeni, Sze- 
kely, la Abrud şi-atăţia căzuţi pe alte locuri... 

— Nicio grijă că ăştia din Roşia or să iasă din vizuină ca 
vulpile. 

— Păi atunci cum facem? 

— Foarte simplu: Dă poruncă oamenilor să umple 
găurile de intrare în mină cu paie, să le dea foc şi noi o s- 
aşteptăm la ieşire. 

— Bine, atuncea! şi Horia porunci oamenilor săi să facă 
precum spuse Chivără, lăsând o parte să păzească 
ieşirile. 

Îndopat apoi pe toate găurile cu paie aprinse, muntele 
se prefăcu-ntr-un ariciu de scântei, înţepenit în privirile 
tuturor. 

Erau acolo băgaţi într-însul, cu trupul, şi averea, toţi 
maiştrii, jandarmii şi paznicii atât de puşi odinioară pe 
pedepse şi veghe. 

După primele rafale de fum însă, la gurile de ieşire, se 
şi auziră, tuşind, primii-necaţi. leşeau ca şobolanii fugind 
care-ncotro, numai să scape, iar unii, trecuţi prin flăcări, 
ardeau de vii sub cerul nepăsător. Privindu-i, Chivără 
râdea c-un hohot neomenesc. 

— Râzi? îl întrebă Horia mirat. 

În loc de răspuns, un hohot şi mai puternic izbucni din 
pieptul lui Chivără. 

— Câtă lumină-ntr-un om! exclamă Horia, 

— Arde-ntunericul! strigă şi lonuţ Dandea de-alături. 

— Stingeţi-l! porunci atunci Horia înfuriat. 

— Cu neputinţă să stingi flacăra dintr-un om, îi 
răspunse Chivără. Lasă-i să ardă ca să vază şi orbii 
lumina. 

— Arde iadul! mai adăugă un ţăran de alături. 

— Destul! răsună iar glasul lui Horia. Să-nceteze toate 
acestea şi prinşii să fie aduşi aici. 

Scăpară astfel de flăcări toţi cei ce ieşiră cu mâinfle-n 
sus, strigând cât îi ţinea gura: apă! apă! 

Tuturor li se dădea apoi să bea, fiind după aceea 
imediat botezați. Cei însă care nu vrură s-audă de 


schimbarea legii plătiră, pe loc, curajul sau frica de a se 
lepăda de ceea ce fusese a lor şi numai a lor. 
x 

În noaptea însă de 20 noiembrie, primarul Gheorghe 
Suciu, din Bucium, năvăli cu o mână de oameni în casa în 
care dormea Horia, doborându-i paza. 

Erau şase oameni zdraveni, şi cu primarul şapte, puşi 
pe-ndreptarea lucrurilor după voie, porunca şi 
ademenirea domnilor de la Alba şi nici unul nu se-ndoia 
că după faptă vor primi şi răsplata: ieşirea din robie, bani 
şi slujbe şi mai înalte. 

Il legară fedeleş, ca pe un butuc, dându-i la urmă şi 
câteva picioare-nfundate-ntre coaste, ca să-şi 
amintească bine de ei şi să se trezească din drumul 
fărădelegilor, pe care pornise. 

— Ai să plăteşti, câine! Pentru toţi morții şi pentru 
toată zarva pe care-ai făcut-o, şi-ai să fii spânzurat de 
limbă cu toţi ai tăi! îi auzi Horia spunându-i când îl 
loveau. 

Păţise şi el ce păţise Crişan la Curechiu dar mai puţin 
norocos decât fârtatul lui, ajunsese chiar să fie legat şi 
sortit unei morţi la care tocmai atunci nu se aştepta. 

— Şi pentru cine mă zbăteam eu pe toate drumurile cu 
toţi domnii? se gândi el, pe când cei şase îl duceau 
spânzurat de-o bâtă, ca pe-un cerb împuşcat, spre casa 
lui lon Giurcă din satul vecin. 

N-avu însă vreme să-şi continue prea mult frămân- 
tările, că zdruncinăturile şi hopurile prin care trecură 
paznicii îi zburară orice gând din cap, făcând loc unei 
ceţe roşii care-i întuneca mintea, nemaiputându-i trece 
nimic prin ea. Vedea numai cerul cu câte o stea ici şi 
colo, şi drumul robilor pe care, în sfârşit, o apucase şi el. 

— Ce vânat domnesc am mai prins! îi spuse Suciu lui 
Giurcă. 

— Să vedem însă cu ce ne-or răsplăti domnii, că p-aşa 
ceva nu puneau ei mâna uşor. Aşa-i, Horeo? îi răspunse 
acesta ridicând capul prinsului, din bălăngăneala-n care 
se mişca, c-o singură smucitură. 


Horia însă pe jumătate ameţit, pe jumătate buimac tă- 
cea-ntruna. 

— Îi fi fost tu hoţ, dar noi am fost şi mai hoţi decât tine, 
continuă Giurcă să i se adreseze de astă dată victimei; 
iar mâine ai să dai seama în faţa domnilor de tot ce ai 
făcut. 

— O să spună şi laptele supt de la mă-sa, adăugă 
Suciu. 

— Dacă o fi avut aşa ceva! rânji Giurcă trântindu-l jos, 
lângă vatra pe care ardea un foc de stânjenari. 

Doi inşi rămaseră apoi să-l păzească în casă, iar ceilalţi 
afară, în timp ce Suciu porni spre Alba. 

De-ndată ce se văzură singuri cei rămaşi înăuntru şi 
scoaseră glăjile cu vinars. 

— Când bei, uiţi de orice, îi spuse Patru lui Mihai. 

— Mai bine, răspunse acesta dând şi el o duşcă pe gât. 

— Hm! mai vru s-adauge Patru, temându-se însă ca nu 
cumva să iasă prost şi Mihai să-i spună lui Suciu cine ştie 
ce despre el. 

În clipa următoare patru feciori dădură buzna-năuntru 
prin uşa făcută ţăndări. 

Mihai şi Pătru-nlemniră, neputându-şi lua nici măcar 
bâtele de jos necum puştile de gornici din cui. Cât ai zice 
peşte, unul primi o lovitură-n moalele capului, iar celălalt 
un picior sub bărbie, zburând cât colo. 

— Nemernicilor, unde-i Crăişorul nost!? se auzi atunci 
glasul lui lonuţ Dandea, intrat ca viforu-năuntru. 

— Aci-s! Aci-s! mormăi Horia din locul unde fusese 
azvârlit. 

Şi lonuţ se repezi asupra lui, dezlegându-l cu cosorul 
cum ar fi tăiat curmeiul unui snop de grâu. Nu mai 
prididea apoi, pipăindu-i toate mădularele să vadă dacă-i 
întreg ori ba, şi spunânduli-i întruna: „Crăişorule, crăi- 
şorule, cum erau să te omoare !” 

Horia nu-i putu însă decât mulţumi, că-n casă intrară şi 
ortacii, târându-l după ei pe lon Giurcă., 

— Şi-acum hotărăşte-i tu soarta, îi spuseră ei trântin- 
du-i-l la picioare. 


— Să nu mă schilodeşti, Horio, că nici eu nu te-am 
schilodit, iar dacă vrei să mă omori, omoară-mă atunci 
dintr-una, se rugă Giurcă. 

— lo, măi luane, n-am nici să te omor, nici să te 
schilodesc, că pentru voi am făcut tot ceea ce am făcut, 
dară tu şi George o să vă căiţi amarnic de fapta voastră. 

— Apăi dacă-i aşa, Horio, mai credincios ca mine, de 
acum înainte nu ţi-o fi nimeni. Jur! uite-aici în faţa 
oamenilor ăstora, care te-au scăpat, şi lon Giurcă i se 
aruncă la picioare. 

— Nu-i nevoie, luane, mai bine vezi dacă cei cu care 
aţi pus la cale mârşăvia sunt întregi sau ba. 

— Numai ăştia doi mai trăiesc, Horeo, că pe ceilalţi i- 
am trimis pe lumea cealaltă, îi spuse lonuţ Dandea; altfel 
cum să te fi scăpat? 

— No păi, loane, iacă-ţi răsplata, îl mustră Horia, sau 
voi socoteaţi să căpătaţi altceva pentru mine? 

luăn însă nu-l mai auzea sărutându-i întruna opincile. 

— Lasă asta şi scoală-te, îi strigă atunci Horia-nciudat 
trăgându-şi totodată şi piciorul din mâinile lui; nu-mi plac 
cei ce ling unde au scuipat. Mai bine îngroapă-i acum pe 
ăştia, ca să aibă ce găsi Suciu mâine, când o veni cu 
solgăbirăii”. 

— lar tu, Petre, şi cu ăstălalt, cu Mihai, sau cum îl 
cheamă, adăugă el, uitându-se către cei doi care 
fuseseră făcuţi zob de lonuţ Dandea, lângă vatră, sculaţi- 
vă Şi voi şi vedeţi-vă de drum, dacă-ţi putea că v-o ajuns, 
cred, ce-aţi păţit. 

— Crăişorule! Crăişorule! de-acum înainte nu te-oi mai 
slăbi nici ziua nici noaptea, izbucni iar lonuţ, că uite ce 
era să ţi se-ntâmple, dacă nu-ţi dădeam de urmă. 

— Şi cine v-a spus că m-au prins? 

— Pruncul gazdei care dormea-n coşar. O fugit 
sărmanul desculţ, pe brumă, până la mine să mă- 
nştiinţeze şi să-mi arate urmele pe unde o apucaseră cu 
tine nemernicii ăştia; şi tu-i ierţi! 

— Da, lonuţule, îi iert că nu şi-or da bine seama ce fac, 

dar pe Suciu, de-l prind, l-oi pedepsi cum n-am pedepsit 
pe nimeni. 

— Aşa să faci, Horeo îl îndemnă Pătru, ridicându-se de 
jos; că de nu era el, n-am fi fost nici noi aici. 

— No' bine, fraţilor, şi acuma haide, că ne prind zorile 
şi pe Suciu trebuie să punem mâna pân-a nu se face 
ziuă. Ne-o cădea-n palmă, cu solgăbirăi cu tot, şi-atunci 
să-i arăt eu lui petrecere. 

+ 

De pe fereastra casei băieşului Brunek din Şoimuş, se 
vedea bine cetatea Devei ca-ntr-un tablou. Era semeaţă 
şi cocoţată pe dealul pe care fusese zidită, ca 
„desfrânata din Apocalips pe fiara cu şapte capete”. Şi 
tuturor le stătea ca un zăgaz înainte, ca un gunoi în ochi 
sau ca un fişpan căruia nu-i putea scăpa nimic din 
privire, şapte poşte-n jur. lar fumu-i domol se ridica 
dimineaţa deasupra acoperişurilor ca semnul unor jertfe 
păgâne primite numai cu mare greutate de zei. 

Ce ascundea însă-ntr-însa ştiau numai domnii, în timp 
ce ţăranii din jur o socoteau sălaş de duhuri necurate. 

Spre ea priveau în ziua aceea şi Horia, Cloşca şi Crişan, 
rugându-l totodată pe băiatul neamt, în casa căruia se 
aflau, să le scrie, pe hârtia pe care voiau s-o trimită celor 
dinlăuntru cu slovă nemţească, că voia lor este 
următoarea: 

1. Nobilul comitat împreună cu toţi proprietarii şi 
familiile lor să jure pe cruce. 

2. Nobilime să nu mai fie şi fiecare să trăiască din 
slujba ce-o căpăta-o de la împărăție. 

3. Proprietarii nobili să se despartă pentru totdeauna 
de moşiile lor. 

4. Nobilii să plătească şi ei bir ca tot poporul sărac. 

5. Pământurile nobililor să fie împărţite la lumea 
necăjită. 

6. Dacă nobilul comitat şi nobilii stăpâni de moşii se 
vor învoi la toate acestea, ţăranii le făgăduiesc pacea, şi 
tot semnul păcii le cer şi lor să-l ridice pe cetate, iar la 
marginea oraşului prăjini cât mai lungi cu steaguri albe. 


La urmă, semnară apoi toţi trei, înşirându-şi, unele sub 
altele, numele cu slove stinghere, întâi Horia, apoi Cloşca 
şi Crişan, iar dup-aceea alţi vreo zece căpitani printre 
care şi lonuţ Dandea şi Rista, aşternând apăsat în locul 
iscăliturii degetul mare mânjit cu tintă** neagră. 

— Cu asta, tu, Carol Brunek te vei duce-n cetate, îi 
spuse Horia, şi-o vei înmâna nobililor, urmând ca tot prin 
tine să primim şi răspunsul. Dup-aceea, stând puţin pe 
gânduri şi-ascultând şi povaţa popii Silvan, mai adăugă: 

— Tu însă nu mergi de voia ta, ci silit de noi; aşa să le 
spui acelora, şi că te-am ameninţat cu ţeapă şi cu 
aprinderea casei. 

Carol Brunek se uită însă din ce în ce mai uluit la el. 

— Va să zică eu de la mine nu pun nimic, decât tălmă- 
ceala şi cerneala? Asta s-o credeţi voi! Păi n-am avut 
aceeaşi soartă cu toţii, şi n-am mâncat împreună acelaşi 
mălai? 

Drept răspuns popa Silvan îl privi pe Chivără Roşie, 
acesta pe Horia şi Horia pe Crişan. 

— No' p'atunci, grăi Crişan, dacă nu eşti mulţumit cu 
planul nostru, fiindcă noi am vrut să te descotorosim de 
necazurile şi ponoasele ce ţi-ar fi venit asupra, mai 
adaugă şi tu la o adică ce ţi-o trăsni prin minte, dar nu la 
ce-am semnat noi pe hârtie, ci la celelalte. Fă însă-n aşa 
fel ca să şi vii înapoi, c-altfel degeaba ne-am străduit noi 
cu acestea. 

— Dar ce-ar fi să mai meargă şi cineva dintre oameni 
cu el? interveni Horia. 

— Lo-s primul, ţâşni atunci Rista, c-un pas înaintea 
tuturor; şi aşa nu mai am ce pierde, adăugă el, văzându-i 
pe toţi cum îl priveau cu nedumerire. 

— Şi eu! Şi eu! se mai auziră pe-aproape încă vreo 
câteva glasuri ale unor ţărani cu ochi scăpărători şi feţe 
supte. 

— Zic că n-ar fi bine totuşi să-ţi bagi singur oamenii în 
gura balaurului, îl sfătui atunci Chivără pe Horia. 

— Dară dacă eu vreau? îi răspunse Rista. 

— Păstrează-ţi vrerea pentru mai târziu, s-auzi atunci 
glasul lui Crişan, că doar cu mine-ai pornit 

— Asta-i târziul meu şi nu vreau să-l scap, se-ncăpă- 
ţână Rista. 

— Atunci, dacă-i aşa, du-te, Risto, dimpreună cu toţi 
cei ce de bună voie vor să plece cu tiae, îi dezlegă-n cele 
din urmă Horia, hotărându-le plecarea. 

Nemulțumit, Crişan privi atunci spre Chivără, iar 
Chivără spre Horia, care dădu doar din umeri. 

— Lăsaţi-i! Oamenii ştiu ce fac. Lăsaţi-i să-şi 
împlinească soarta, adăugă el gânditor. 

— Soarta oştenilor e-n mâna conducătorilor totuşi, ţinu 
şi Chivără să-i răspundă. 

— Tocmai de aceea am hotărât şi eu să şi-o 
împlinească cum vor. 

— Ar fi bine, Horeo, de-ai putea, să faci să se-mpli- 
nească şi cum vrem noi, nu numai grofii, se băgă atunci 
Crişan în vorbă. 

— Şi să-l atragi de partea noastră şi pe Dumnezeu, 
zise Cloşca zâmbind. 

— Numai să vrea, adăugă Chivără cu amărăciune-n 
glas. 

— Lăsaţi palavrele, fraţilor, îi opăci Horia; iar voi 
plecaţi cum am hotărât, li se adresă el celor destinaţi 
soliei. 

În urma lor, Crişan însă nu se putu reţine să nu dea 
amarnic din cap, iar Chivără Roşie să facă un semn care 
numai bine nu putea însemna. Era ca şi cum ar fi spus: 
Da la ăştia ne putem lua rămas bun pentru totdeauna. 

+ 

Solia trimisă de Horia fu primită-n cetatea Deva cu 
mare alai şi condusă până-n curtea interioară de către 
comandantul corpului de gardă. Aici, în faţa grupului 
nobiliar care o întâmpină, lucrurile se schimbară însă 
brusc şi ţăranii, în frunte cu Carol Brunek, văzură cu 
mirare cum contele Kemeny, unul dintre cei ce-i 
întâmpinaseră, porunci căpitanului de gardă să-i bage la 
închisoare. 


— Sau nu, adăugă el, muşcându-şi mai nervos buzele 
după ce contele Szekely, unul dintre cei care tocmai 
citeau scrisoarea ţăranilor, îi atrase încă o dată atenţia la 
ceva ce era scris acolo. 

— Tu, cel ce ne-ai înmânat cele scrise aici, te vei 
întoarce la cei ce te-au trimis şi le vei povesti tot ce vei 
vedea îndată; iar voi ceilalţi care v-aţi răsculat conduşi 
de tâlharii din munţi, veţi zbura-n cer, ca să vă dea 
Dumnezeul vostru ce vă refuzăm noi, 

— Căpitane, să vie imediat călăul şi să le facă 
nespălaţilor ăstora trimiterea pe lumea cealaltă, să-şi 
aducă însă şi ajutoarele ca să termine-nainte de apusul 
soarelui. 

Ţăranii, uitându-se uimiţi unii la alţii, şi cu totul 
nedumeriţi de brusca schimbare, murmurară: 

— Dar suntem soli! 

— Şi ce dacă? le răspunse rânjind contele Szekely, o să 
vă ajutăm să vă găsiţi alţi stăpâni; iadu-i plin de aşa ceva 
şi v-aşteaptă. 

La bătaia de joc a contelui, Rista, recunoscându-l, îi 
răspunse tot în zeflemea: 

— Dar cine o să ne arate drumul conte, dacă 
dumneavoastră o să dispăreţi ca atunci, la Târnava? 

— O să-l găsiţi voi singuri după ce vă vom arăta noi de 
unde porneşte, îi răspunse contele privind spre zidul 
cetăţii, la locul unde trebuiau să se-nalţe spânzurătorile. 
Până atunci însă să facem formele de judecată. De 
acord, domnilor? îi întrebă el pe ceilalţi nobili. 

Grupul nobililor căruia i se adresase îi răspunse 
afirmativ, înclinând uşor capul şi scrutându-i întruna cu 
privirile pe cei imobilizaţi în picioare, înaintea lor. 

+ 

Pentru ca să nu reţie însă prea mult garda, pân-aveau 
să fie gata toate pregătirile, consiliul nobiliar de 
conducere al cetăţii hotărî totuşi ca ţăranii soli să fie 
închişi într-o chilie de lângă capelă, o chilie de pe 
fereastra căreia puteau fi mai uşor supravegheați, şi prin 
care puteau şi ei privi spre curtea interioară şi spre 


zidurile pe care li se pregăteau spânzurătorile. 

— De vreme ce, după toate fărădelegile comise în trei 
comitate, ei şi-au permis să formuleze cele scrise-n 
depeşa primită, nicio lege din lume, nici chiar Codul 
Terezian, nu ne va putea împiedica să ne luăm măsurile 
de apărare, pe care le credem de cuviinţă într-o stare de 
asediu ca aceasta, se disculpă în faţa consiliului de 
judecată, motivându-şi punerea semnăturii pe sentinţa 
de condamnare la moarte prin spânzurătoare a ţăranilor 
soli, contele Christophor Kemeny. 

— Şi totuşi, domnilor, s-ar putea să avem neplăceri 
dacă guvernatorul de la Sibiu ne va cere explicaţii, 
adăugă judele cetăţii. 

— Deocamdată însă noi suntem cei asediați, nu el, îi 
răspunse contele Bathory, ridicându-se agresiv de pe 
scaun şi cerând ca hotărârea să fie executată înainte 
chiar de a fi dată orice explicaţie; pentru acestea; în 
definitiv, dacă vom supravieţui, vom avea timp, 
domnilor, încheie el. 

— Vă-ndoiţi cumva, conte, de asta? îl întrebă, nu fără o 
urmă de ironie în glas, baronul Telleky. 

— Nu, domnule baron, dar luptătorii trebuie să-şi pună 
în faţă toate ipotezele. 

— Şi dumneavoastră sunteţi un luptător, nu? 

— Adică, domnule baron, îmi sunteţi dator o explicaţie. 

— Dacă vom supravieţui, domnule conte, sau poate că 
v-aţi prea speriat de-o mână de slugi venite să 
cerşească? 

— Slugi aţi spus, baroane? Astea-s slugi? Tâlharii 
aceştia obraznici, care au pârjolit Bradul, Baia de Criş, 
Criştiorul şi care-acum ne ameninţă pe noi? izbucni mai 
furios decât contele Bathory contele Kemeny. 

— Tâlhari, domnilor? Mă mir că-i numiţi astfel; la o 
intervenţie bine pusă la punct, n-am avea ce face cu ei ; 
dealtfel o să vedeţi, le răspunse baronul Telleky. 

— Ce-o să vedem, baroane? Ce au văzut şi nobilii la 
Târnava? Uite, contele Szekely e martorul viu al acelui 
dezastru. 


— Când orgoliul depăşeşte prevederile, aşa se- 
ntâmplă. 

—Ei bine, de data asta, baroane, am hotărât şi eu să 
nu mai fiu orgolios, răspunse contele Szekely. 

— Treceţi dintr-o extremă în alta, conte, dar să- 
nche-iem discuţia fiindcă-s în minoritate, aşa că faceţi ce 
vreţi; eu însă îmi voi pregăti soldaţii pentru orice. 

Şi baronul Telleky se ridică ostentativ de la masa de 
lucru a consiliului, părăsind încăperea gotică în care 
ogivele începuseră să-l strângă ca nişte gheare. Cobori 
după-aceea-n curtea interioară a cetăţii, mai privi încă o 
dată spânzurătorile, care se-nălţau pe ziduri şi, plictisit, 
ceru comandantului gărzii să-i deschidă, ca să descindă- 
n oraşul unde-l aştepta regimentul său. 

Trecând însă pe drumul cel mai lung, pe sub toate cele 
trei porţi de intrare, îşi dădu seama că spaima le intrase 
atât de tare-n oase domnilor nobili, încât nu rămăsese 
niciun locşor din fortăreață, în care paza să nu fi fost 
întreită. 

E ca şi cum s-ar fi aşteptat să ne atace armatele 
imperiale, şi nu o gloată de slugi, îşi spuse el scârbit 
dând, la cazarma de la poalele cetăţii, ordine deloc 
pripite, pentru cazul în care cetatea ar fi fost într-adevăr 
asediată de ţăranii răsculați. 

x 

Sentința scrisă a consiliului de judecată, formulată în 
grabă după plecarea baronului Telleky, rămase însă 
aceeaşi ca Înainte de izbucnirea nestăpânită a contelui 
Kemeny. 

Ţăranii, înşiraţi pe rând cu numele lor, aşa cum şi-l 
spuseseră când aduseseră depeşa, erau toţi osândiţi la 
spânzurătoare, în afara numitului Carol Brunek, pentru 
„încercarea de pătrundere în cetate şi de ucidere a 
nobililor conducători”. 

— La ce le-a trebuit să vină atâţia? unul nu le-ar fi fost 
destul? spuse-nfuriat contele Bathory când îşi puse 
semnătura sub textul sentinţei redactată cât se poate de 
laconic:  „Spânzurătoare spectaculoasă pe platforma 


superioară a cetăţii, spre a fi pildă celor ce-ar mai cuteza 
să amenințe buna orânduire a treburilor obşteşti, din 
întreg comitatul”. 

Adunați toţi în curtea interioară de sub platforma pe 
care erau înălțate spânzurătorile, nobilii conducători 
priveau cu satisfacţie cum erau agăţaţi în ştreang, unul 
câte unul, ţăranii trimişi de Horia. 

Călăul, îmbrăcat în negru, cu ajutoarele lui în roşu, îşi 
arătau priceperea de parcă ar fi fost pe scena Burgthea- 
trului din Viena. 

Ţăranii, aduşi unul câte unul din chilia unde fuseseră 
încuiaţi, erau atârnaţi în ştreang numai după ce li se 
tăiau pletele, iar înainte de moarte nu li se acordase nici 
măcar putinţa mărturisirii; în schimb, când unul din ei 
ajungea să se bălăngăne în laţ, un ofiţer conştiincios, 
lăsat anume în faţa celulei depozit, îi făcea pe toţi să se 
scoale. 

— Acuma sare! le striga el când osânditului i se zbura 
scaunul de sub picioare. 

Şi-ntradevăr fiecare sărea-n moarte ca-ntr-o baltă... 

— Ce nemernici! izbucni Petruţ, fostul gornic, care-i 
jurase credinţă lui Crişan la Curechiu; ne omoară astfel 
ca soli dar dacă ne-ar fi prins în luptă? 

— Şi voi ziceaţi că bine a făcut Cloşca iertându-i pe cei 
din Baie. Uite acum pe cine a iertat! ţinu Rista să le mai 
spună. 

— Cu ăştia ar trebui de-acum înainte să nu mai aibă 
Horia niciun strop de milă, adăugă Pavel, cel mai tânăr 
din oastea lui. 

— N-ai tu grijă de asta, Pavele, încheie Rista tocmai în 
clipa când se văzu strigat. 

— Ba nu, ăsta rămâne la urmă, hotărî contele Szekely 
care, după cele păţite la Târnava ţinea morţiş să-l 
privească pe fiecare cum se leagănă-n ştreang; şi-n locul 
lui Rista fu luat Pavel. 

— Pe tine, Risto, se pare că vor să te şi fiarbă înainte 
de a te spânzura, adăugă Niculae, cosaşul cel mai 
spornic de pe domeniul domnilor din Ribiţa. 


— Ceva-mi coc ei mie, dar şi eu lor, îi răspunse Rista. 
Oh, Doamne, de ce nu mi-o picat oare Szekely în mână la 
Târnava, că l-aş fi împrăştiat ca pe un snop de grâu. 

Şi iar fură chemaţi, unul, după aceea altul, până când, 
lăsat să fie cel din urmă, îi veni şi lui Rista rândul. 

— Pe ăsta trebuia totuşi să-l spânzuraţd primul ca să 
aibă cine le arăta drumul. Il văd parcă mai isteţ. Aşa-i, 
tâlharule? i se adresă rânjind contele Bathory. 

— Ştiu eu, domnule, dacă n-ar fi fost mai bine ca tot 
domniile voastre să ne călăuzească pân-tr-acolo, îi 
răspunse rânjind şi Rista. lo unul, dealtfel, nici n-am cu 
ce merge. 

— Cum n-ai cu ce merge? îl întrebă prefăcut şi mirat 
contele Szekely,uitându-i-se la picioare. 

— Uite aşa bine, conte, pentru că după ce-oi sări în gol 
m-or părăsi şi ele. 

— Dar sufletul? îl întrebă ironic contele Kemeny. 

— L-am cam pierdut, căutând să vă întâlnesc prin 
Criştior şi Târnava, ţinu Rista să-i răspundă şi lui. 

— Vezi atunci lanoş ce faci cu el; poate-i găseşti tu 
unul, se adresă contele Szekely călăului, trăgând cu 
ochiul. 

— l-l dau pe-al meu, rânji călăul apropiindu-se de Rista 
ca să-i bage laţul pe cap. 

Rista, privindu-l o clipă drept în ochi, i se aruncă atunci 
ca un jder în gât; ajutoarele nu-l mai putuseră deloc 
împiedica; le scăpase din mâini ca o fiară slobodă. 

Când îl descleştară, fu prea târziu; din gură-i curgea 
sânge şi Szekely îl lovi zadarnic cu piciorul în gură. 

— Pentru ăsta v-am spus eu că trebuie un supliciu 
aparte, exclamă el îngrijorat totuşi, ca nu cumva lovitura 
lui să-l fi trimis prea iute pe lumea cealaltă. 

— Nu-i mort, mai suflă, adăugă însă tot el, când îşi 
dădu seama că Rista nu murise. Până mâine însă nu-l 
slăbiţi nicio clipă din ochi, le porunci el celor ce-l târâră 
din nou în temniţă. 

+ 
Cancelaria guvernatorului Ardealului era învăluită într- 


o lumină caldă, cernută lin prin vitraliile ferestrelor. Cald 
şi aromat era şi-năuntru pentru că şemineul, cu 
însemnele nobiliare ale clădirii, era-ndopat până la refuz 
cu lemne de brad. Mobila, barocă şi ea, ca stăpânii, 
reflecta lumina irizând-o cu nuanțele brune ale lucrurilor 
ce-o acopereau. 

Aşezaţi alături, în două jilţuri destul de incomode, 
contele Brukenthal discuta pe tonul cel mai calm cu 
baronul Preisz începerea reprimării răscoalei din Munţii 
Apuseni. 

— In faţa celor ce mi s-au comunicat oficial de la Deva 
nu mai am ce mai face, spunea contele Brukenthal, 
decât să dau ordinul categoric de începere a 
represaliilor. 

— Nu sunt de părere, îi răspunse Preisz; este totuşi o 
chestiune locală, o replică explicabilă dată unor abuzuri 
seculare ale nobilimii de-acolo. Işi merită lecţia şi s-ar 
putea ca prin asta singuri să se şi corecteze. 

— Crezi într-adevăr? 

— Sunt convins. 

— Atunci, regret, dar n-ai niciun fel de viziune politică. 
Răscoala aceasta e germenele unui incendiu de proporţii 
şi-ar trebui să fim mai prevăzători. 

— In acest caz, represaliile nu ar dovedi, într-adevăr, 
decât proporţiile exagerate, iar interpretarea ulterioară 
ne-ar putea fi nefavorabilă. 

— Viaţa însă şi situaţia sunt mai presus decât orice 
considerent istoric. 

— Imi pare rău, conte, dar judecaţi de parc-aţi avea 
ştreangul de gât şi permiteţi-mi să vă spun că dacă într- 
adevăr aşa gândiţi n-aveţi ce căuta în funcţia pe care o 
deţineţi. 

— Ţin totuşi, baroane Preisz, să nu-mi pierd capul din 
pricina unor ezitări umaniste de moment, şi-aş vrea să 
ştii că riposta o voi da peste sfatul şi voia oricui. 

— Atunci consideraţi-mă inutil din acest moment, deşi 
nu fără a vă mai atrage încă o dată atenţia că faceţi 
totuşi o mare greşeală. 


— Greşeală, negreşeală, sunt însă mai înainte de orice 
un nobil al vremii mele. 

— Şi eu conte, şi de aceea aş ţine cu orice preţ să nu 
fie acuzată categoria din care fac parte. 

— Îmi pare rău atunci, dar trebuie să te retragi, 
baroane, pentru că vreau să lucrez, încheie discuţia 
contele Brukenthal ridicându-se în picioare. 

Era un semn categoric pentru baronul Preisz că trebuie 
să părăsească biroul, şi-l părăsi, convins fiind însă pe 
deplin că contele Brukenthal avea să facă cea mai mare 
greşeală din viaţa lui; şi nu se-nşela de loc. 

În aceeaşi seară fu formulat şi trimis tuturor unităţilor 
imperiale din regiunea Munţilor Apuseni ordinul de 
reprimare a răscoalei. 

x 

Tot aşteptându-l pe Carol Brunek să se întoarcă, 
Chivără, Horia, Cloşca şi Crişan scrutau întruna zarea de 
pe dealul unde era casa acestuia. 

O scrutaseră dealtfel de cum plecase solia, gândin-du- 
se-ntruna cum să atace, ca să poată pătrunde mai uşor 
în fortăreață, şi Horia-şi chiar făcuse-n minte un plan, pe 
care îl urmărea cu gândul ca pe o hartă vie, când 
Chivără, uitându-se mai atent în zare, izbucni: una, două, 
trei, patru, cinci, şase. Şase spânzurători cu şase 
spânzurați au ridicat nemernicii pe ziduri ! continuă el 
furios. Să ştiţi că âştia-s ai noştri! 

— Dar mai lipsesc doi ca să fie toţi, interveni Horia; 
care or fi oare nenorociţii? 

—Vezi ce-ai făcut? îl dojeni atunci Crişan, arătând cu 
degetul în direcţia spânzurătoruor. Nu ţi-am spus eu şi 
Chivără să nu-i trimiţi? 

— Şi încă de câte ori? adeveri Chivără Roşie, apro- 
piindu-se de Horia. 

— Nu i-ai cunoscut bine, Horio, pe domnii nobili dac-ai 
avut încredere în ei, mai adăugă el; ţi-au dovedit cred 
acum tot ce sunt în stare. Dealtfel ai putea lua pildă din 
asta de ceea ce trebuie să faci, când vrei într-adevăr să 
fii stăpân pe ceva. 


— Odată şi-odată o s-ajungem şi noi stăpâni, îi 
răspunse Horia oftând; dar nu ca ei. 

Crişan, între timp, alergase până-n tabăra din dosul 
dealului unde era aşezată casa lui Carol Brunek. 

— Cincizeci de inşi să vă-mbrăcaţi ca la Abrud, în 
hainele soldăţeşti pe care le-am luat de la ei, la Târnava, 
le porunci el oamenilor lui. O să le-o coc eu! 

— Şi ce-i vrea să faci cu ăştia? îl întrebară Horia şi 
Chivără veniţi şi ei degrabă la faţa locului. 

— Jandarmul ăsta, le răspunse Crişan, arătându-le pe 
Ţăndură, care se şi-nbrăcase în hainele luate cândva de 
la căpitanul Asztalos, va merge spre cetate c-un grup de 
oameni îmbrăcaţi tot ca el, ca şi cum ar fi urmăriţi de ai 
noştri. Cei de acolo din cetate vor crede că sunt nobili 
sau soldaţi răzleţi, fugăriţi, şi le vor deschide prima 
poartă. Odată însă intraţi înăuntru se vor împărţi şi ei în 
două; o parte care va ataca paza, iar alta care le va 
deschide şi celor rămaşi în urmă. Dup-aceea va urma 
poarta a doua, până la care mai e o bună bucată de mers 
prin pădure, apoi a treia şi numai în cele din urmă marea 
bătălie dinăuntru, în timpul ăsta voi veniţi cu grosul prin 
spate, pe la dealul viilor, iar eu voi ataca oraşul dinspre 
ceangăi; nu vă temeţi însă că-i avem şi pe aceştia cu noi; 
încă de ieri au venit aici ca să ne spună că-s cu noi şi ne 
ajută. Dealtfel tot de la ei am aflat şi cum sunt 
întăriturile-n oraş, aşa că dacă ne ţinem bine, mâine vom 
şi putea împlini ceea ce ne-am pus în gând. 

Horia se uită mirat la Chivără, Chivără la Horia şi 
amândoi la Cloşca, sosit şi el în pripă la faţa locului. 

— Mada ! exclamă Chivără, de ce nu? E cel mai bun 
plan, sau poate că tu, Horio, ai altul? 

— Ba nu, ăsta-i cum trebuie! exclamă Horia după ce-şi 
muşcă din mustaţa care-i cădea-n gură. 

— Atunci pe cai, fraţilor! Şi cum v-am spus: numa 
"nainte, că noi o să vă susţinem cu toate puterile. 

In puţină vreme după aceea, totul fu gata de luptă şi 
Ţăndură porni în galop cu toată ceata după el, Chivără şi 
Horia urmând să-l ajute dinspre vii, iar Crişan dinspre 


ceangăi. 

Mureşul fu trecut în goană de toţi şi ceata se-mpărţi-n 
urmăriţi şi urmăritori, de cum ajunse dincolo. Ţăndură, 
îmbrăcat ofiţer, călărea cu jandarmii lui prefăcuţi la 
numai o sută de paşi de Lăzăruţ, care, chipurile, i se 
ţinea pe urme gata, gata, să-i ajungă. 

Îndreptându-se însă spre poarta cetăţii, străjile, vă- 
zându-i că alergau desperaţi să scape de ceata lui 
Lăzăruţ, le deschiseră porţile de lemn ghintuit, făcându- 
le loc numai lor să treacă în goană printre ele. Urmăritorii 
rămăseseră afară. 

Înăuntru însă „jandarmii” lui Ţăndură se-mpărţiră din 
nou în două, câţiva rămânând să imobilizeze pe cei ce le 
deschiseseră, iar ceilalţi să continue şiretlicul. 

La poarta a doua se-ntâmplă acelaşi lucru, iar la 
poarta a treia, când erau să fie descoperiţi, fu prea 
târziu; pătrunseseră toţi în cetate. 

Nobilii şi oştenii se retrăseseră însă în bastionul 
dinspre oraş, neslăbind câtuşi de puţin lupta. Erau 
extrem de bine apăraţi acolo şi soarta asediului nu mai 
putea fi hotărâtă decât de intervenţia detaşamentelor 
imperiale de la Sibiu. 

Până s-ajungă însă acestea-n Deva, Horia le-o luă 
înainte pătrunzând în Cetate, cu Chivără şi cu Cloşca, 
aşteptând ca şi Crişan să-i ajungă dinspre ceangăi. 

Nu întârzie mult nici el, aducând chiar vestea că şi 
oraşul i s-ar fi predat dacă n-ar fi avut de furcă cu 
prefectura şi cu cănţălăriile domneşti, pe care le lăsase 
totuşi pentru mai târziu. Trebuia cucerită mai întâi 
cetatea, cu orice preţ şi el pentru aceasta se grăbise. 
Celelalte puteau să mai aştepte. 

— La noi, situaţia-i asta, îi explică Chivără; ce-am putut 
am făcut, dar în bastionul dinspre oraş, unde s-au retras 
domnii nobili cu toate forţele lor, încă n-am izbutit să 
pătrundem; poate însă că de aici înainte, uniţi, să 
reuşim; poate, zic. 

— Păi să-i aruncăm atunci în aer, dacă nu le-om putea 
face altceva, îi răspunse grăbit Crişan; dar unde-i 


pulberăria? se mai informă el în goană. 

— O s-o găsim dac-o fi pe aici, îl asigură Ţăndură, care 
se şi-nvârtise de vreo două-trei ori prin toate încăperile 
dinspre curtea interioară. 

— S-o căutăm atunci! 

Şi Crişan cu  Ţăndură  se-nfundară-n căutarea 
pulberăriei. Până s-o descopere însă dădură peste 
magazia de armament a garnizoanei, şi-ntr-o hrubă 
boltită de prin „măruntaiele” fortăreței peste un om 
înlănţuit şi-acoperit de păr pe tot trupul. Părea nebun 
pentru că, de cum îi văzu intrând, le strigă: 

— Trimişilor din ceruri, dezlegaţi-mă! 

Crişan îl privi uimit, poruncindu-le apoi celor din 
preajmă să-l dezlege. Dezlegat însă, omul sări la el, 
oprindu-i-se brusc înainte cu braţele ridicate-n sus. 

+ 

— Ce văzuse oare nebunul? 

— Să fi văzut oare ce te aştepta după aceea? 

— Pe mine? 

— Pentru nebuni nimic nu-i cu neputinţă. 

+ 

Şi totuşi se mai auzi, sau ar fi vrut să se mai audă încă 
un glas alături de el, glasul unui ţăran răsunând ca un 
tulnic prin hrubele fortăreței: 

— L-am găsit pe Rista! Veniţi! Aici! 

Grăbindu-se spre locul de unde s-auzea strigătul, 
Crişan îşi văzu omul ajuns din nou printre ai lui, fără 
lanţuri şi povestindu-şi păţaniile. 

— Aţi picat la vreme, că nu ştiu zău ce m-ar fi aşteptat 
azi, după ce ieri i-am rupt hoherului“” grumazul, le 
spunea el celor din jur. 

— Zău, Risto, cum aşa? 

— Păi uite aşa, bine; când s-a apropiat de mine să-mi 
bage ştreangul pe cap, i-am sărit în grumaz şi i-am smuls 
glicuşulS cu dinţii; a luat-o şi el, cred, după ăia săracii 
care-s sus pe zid. l-aţi văzut? 

— De mult nu mai sunt acolo, Risto. l-am luat de cum 
am pătruns aici; îs întinşi acum pe vatră în mijlocul curţii, 
îi răspunse Crişan; dar mare noroc ai avut c-am venit la 
vreme! 

— Nu-i nimic, că tot am să-i ajung eu din urmă, îi 
asigură râzând, nu a bună, Rista. 

Un alt grup de pază, pus de Crişan pe zidurile de sus 
ale cetăţii, îi anunţă atunci că-n zare, dinspre ciangăi, se 
vedeau venind trupe imperiale. 

— Vin cătanele! Vin cătanele! izbucniră ţăranii în urale 
de bucurie. 

— Numai să vedem de partea cui vin şi cu cine-or ţine? 
se arătă puţin neîncrezător în noile forţe Chivără Roşie. 

Horia-i privea şi el nedumerit cum pătrundeau în oraş. 
Deodată tresări: îi împuşcau gărzile pe care Crişan le 
lăsase în urmă. 

— Asta ţi-e împăratul! îi atrase atenţia lui Horia, 
Chivără Roşie. 

— Ţi-am spus eu că n-ai în cine mai avea-ncredere azi, 
adăugă Crişan, dând în acelaşi timp şi cea mai tristă 
poruncă: 

— Cătanele nu-s cu noi! Vin să-i scape pe ăştia. Aşa că 
toată lumea să se retragă-n afara cetăţii, spre Soimuş, cu 
toate armele pe care au pus mâna; şi-acum s-o luăm şi 
noi la sănătoasa, Risto, că de ne-or prinde, nu ştiu, zău, 
cine ne-o mai scăpa! 

— lo rămân să-i întâmpin; prea m-am legat de ăştia, îi 
răspunse el, arătând spre cei spânzurați. 

— Cum vrei, Risto, dar mai bine cu viii. 

+ 

Ce bine ar fi fost să se fi întâmplat aşa! Să fi pătruns 
într-adevăr şi-n cetate cu toţi oamenii cum ar fi vrut el; 
să-l fi găsit şi pe Rista acolo, chiar aşa-n lanţuri; să-l fi 
eliberat apoi şi el să se-ncăpăţâneze şi să fi sfârşit chiar 
aşa cum îl vedea el; şi toată povestea pătrunderii să fi 
fost măcar o clipă adevărată, măcar una, una doar şi 
apoi... dar nu! trebuia, trebuia neapărat să fie aşa ca-n 
închipuirea lui. Şi parcă chiar cu atât mai mult cu cât nu 


fusese niciodată aşa. 
+ 

Pe alături se auzeau murmure. 

— S-o smintit împăratul de ţine cu ăştia! spuneau 
ţăranii, arătând întruna spre bastionul în care încă mai 
erau nobilii. 

— Ar trebui schimbat că nu şi-a ţinut făgăduinţele! 
izbucni mânios Crişan, în timp ce arunca spre Horia cea 
mai mâhnită privire. 

x 

Când trupele imperiale  pătrunseră-n cetate, 
aclamaţiile nobililor ieşiţi din bastionul în care se 
refugiaseră fură de nedescris, iar bucuria lor atât de 
mare, încât conții se-mbrăţişau pe metereze cu ofiţerii, şi 
orăşenii de rând cu soldaţii imperiali, peste cadavrele 
tuturor ciangăilor sau ale ţăranilor răpuşi. 

Cu ocazia aceasta, însă, nu se observă că baronul 
Telleky rămăsese neatacat de garnizoană şi nici că Rista 
ajunsese pe vârful pulberăriei, ţinând o torţă aprinsă-n 
mâini în dreptul unei intrări, pe care de mult o căutase. 

— Bine aţi venit! le strigă el cu glasu-i dogit de sus 
deasupra locului în care se afla. Privirea celor din curtea 
interioară, care decapitau şi zvârleau cadavrele peste 
zid, se-ndreptă atunci brusc spre el. 

— Istenem! Istenem! exclamară câţiva, luându-l la ochi 
cu puşca. 

— Nu! Nu! strigă căpitanul de gardă, dându-şi 
fulgerător seamă de primejdia în care se aflau cu toţii. 

— Degeaba! răcni atunci Rista, sărind cu torţa aprinsă 
în pulberărie. 

x 

Bubuitura care urmă fu auzită până dincolo de Mureş, 
iar norul de praf, ridicat în sus peste cetate, îi luă pe 
mulţi de acolo cu el. 

— Rista, săracul! oftă Crişan, şi toţi ţăranii îşi scoaseră 
cuşmele gândindu-se însă mai bucuroşi la moartea celor 
din cetate, ucişi fără voia lor, decât la soarta lui. 

— lar tu, Horio, ai putea lua acuma locul împăratului că 


şi Dumnezeu şi-a luat mâna de pe el, adăugă Cloşca, 
mâhnit peste măsură de trădarea pe care o văzuse cu 
ochii. 

— Nici n-a avut-o asupra lui vreodată, frate, îi răspunse 
Chivără şi mai mâhnit decât el. 

— Cum se poate asta? 

— Se poate, Cloşco, îl mângâie atunci Crişan, întin- 
zându-şi uşor mâna pe umăr; se cunosc mai de mult 
decât noi. 

— Bine dar să ne atace cătanele!? Cătanele!? Cătanele 
împăratului! Şi să le vină într-ajutor tocmai domnilor?! 
Asta-i de necrezut! 

— Nu-i nimic, fraţilor, o să facă cineva dreptate până la 
urmă! suspină Horia neputându-şi lua privirile de pe 
cetate. 

Dac-ar fi putut-o stăpâni, ar fi stăpânit tot Ardealul! se 
gândi cu jind Crişan; şi altfel am fi stat de vorbă cu-m- 
păratul... adăugă-ntr-un târziu tot el. 

Era însă prea devreme, mult prea devreme, pentru un 
vis atât de-ndrăzneţ petrecut doar în mintea unui iobag 
sortit pieirii. 

+ 

Deşi armatele imperiale trecuseră prin Vinţ către Deva 
ca să le vină nobililor într-ajutor, ţăranii de-acolo nu 
vroiau nicidecum să ştie de asta. Ei o ţineau una şi bună. 

— Vivat Măria Tereza! Vivat Măria Tereza! 

— Cum vivat, mă, dacă ea-i moartă de trei ani? se trezi 
unul nedumerit să-şi întrebe tovarăşul de-alături, care nu 
mai obosea strigând. 

— Păi tocmai de aceea, să mai trăiască încă o dată, că 
ne trebuie! îi răspunse omul stingherit. Şi-apoi ce pierzi 
tu dacă-i vie? 

— Daţi! Tăiaţi, omorâţi şi luaţi, că-i cu slobozenia de la 
împăratu! se auzeau şi alţii strigând din cealaltă parte a 
satului. 

— Şi dacă n-o fi aşa? se-ndoi unul mai fricos. 

— Atunci am băgat-o pe mânecă, îi răspunse popa 
care de mult îşi uitase de-ale lui, luând-o razna cu gloata. 


Deliru-i cuprinsese însă nu numai pe cei din Vinţ, ci pe 
toţi cei care auziseră de isprăvile moţilor. Luaseră foc 
Munţii Apuseni şi pe toate văile se prădau domeniile 
nobiliare, de parc-ar fi fost pârjolul Zilei de Apoi. 

La Săvârşin însă, când ceata răsculaților pătrunse în 
biserica catolică s-o devasteze, preotul le ieşi înainte cu 
Sfântul Potir fără a le spune nicio vorbă. Stătea drept în 
faţa lor ridicând în sus însemnele sfinte, ca pe un scut, 
peste care conştiinţa iobagilor n-ar fi avut cum trece. Şi-i 
privai atât de fix, încât parcă-şi pierduse orice urmă de 
viaţă dintr-nsul. 

— Papistaşule! îi strigă atunci Alexe Tănase din 
Căpruţa, lovindu-l c-o bâtă peste mână. Vinul vărsat însă 
pe pardoseală îi încremeni pe toţi. 

— N-ai făcut bine, măi Alexe! Ai vărsat sângele 
Domnului! îi şopti ortacul din dreapta la ureche. 

— l-al Dumnezeului lor, izbucni, dar numai pe jumătate 
dezlănţuit. 

— Şi dac-o fi acelaşi cu cel al nostru? murmură Lae, 
stânjenaru, în timp ce toţi ceilalţi se uitau cu ochii holbaţi 
cum lichidul se-ntindea spre opinci. N-ajunse chiar până 
la ei, căci picioarele li se-nmuiară şi fiecare începu să se 
retragă-ncet, încet, către uşa pe care dăduseră buzna. 

x 

— Ştiu, Doamne, c-ai pătimit şi ai răbdat multe şi de la 
ai mei, dar cum ai putut să-i ierţi pe tâlharii de pe cruce, 
iartă-i şi pe cei ce şi-au pierdut cumpătul după câte au 
păţit. Dacă tu care eşti Dumnezeu te-ai mâniat şi-ai pus 
mâna pe bici, darmite aceştia care au fost numai obidiţi? 


Şi Hristos rămase mereu înaintea lui, întruchipându-se 
sau dispărând în norii de-ntrebări cărora George Marcu 
trebuia cu orice preţ să le răspundă. 

+ 


Vestea însă că armatele imperiale, acele faimoase că- 
tane a căror haină nădăjduiseră moţii s-o îmbrace la 
Alba, veneau să-i ajute, nu pe ei ca să facă dreptate, ci 
pe nobili, îi descumpănise pe mulţi din gloată. 


— Să vedem ce vor totuşi? îi spuse necăjit lonuţ 
Dandea lui Horia, că şi cei din Buceş tot aşa zic. 

— Ce să vrea, măi lonuţ! Vor să capete răgaz ca să ne 
sugrume. Asta vor. 

— Dar... 

— Niciun dar! Asta e, oamenii au obosit şi vor să se 
dumirească. 

Şi astfel mai de voie sau de nevoie, pentru ca toţi să-şi 
dea seama de starea în care se aflau, Horia trebui să 
accepte propunerea întrevederii cu solii cancelariei 
imperiale din Sibiu. 

În casa însă din Valea Bradului, unde stăteau în jurul 
unei mese de brad, discutând ce avea să mai vie peste 
ei, Chivără Roşie nu se putu totuşi stăpâni să nu-i zică: 

— Aşa-i când fiecare se socoteşte în stare să judece 
pentru toţi. 

— Acuma lasă, dădu să-l potolească Horia; odată 
căzuţi la-nvoială nu ne mai întoarcem vorba, şi pentru că 
s-a răspândit zvonul în gloată, că-mpăratul vrea să stea 
de vorbă cu oamenii, să stea şi să vedem ce-i spun 
trimişii. 

— Trimişii? Păi ce să spună? Vor ca să-şi lingă rănile, 
şi-atunci să te ţii pace! 

— Are dreptate, îi adeveri Crişan spusele; tocmai de 
aceea nu trebuie să-i ascultăm. 

— E însă prea târziu, fraţilor, răspunse Horia, pentru că 
oamenii au şi răspândit zvonul venirii soliei de la-mpărat, 
şi apoi dacă vor oamenii să-i audă ce zic, să-i audă 
atunci... 

— Numai să nu ne coste prea mult curiozitatea asta! 

— Să vedem, Marcule! 

— Dacă o să mai ajungeţi să mai vedeţi! le răspunse 
amândorura Chivără Roşie, iar Horia căzu pe gânduri, 
sprijinindu-şi capul pe cotul proptit de speteaza scaunului 
de lângă masă. 

x 

Când Crişan îl văzu pe lon Molnar din Sibiu, că se 

apropie de vârful colinei unde şedeau moţii aşteptând 


solia împăratului, nu se putu reţine să nu scuipe printre 
dinţi gândind cele mai rele lucruri despre toţi domnii. Se 
cunoşteau dealtfel de mai înainte, de când umblase cu 
nişte plângeri pe la Sibiu. 

— La ce le-o fi ajutând cartea dacă învăţătura îi 
orbeşte într-atâta încât nu-şi mai dau seama de partea 
cui trebuie să fie şi cu cine să ţină? se-ntrebă atunci un 
moţ nu prea dumirit, în sine, de ce oare unde-i multă 
minte, trebuie tot pe atâta să fie şi prostie. Şi atunci, din 
depărtare, ca şi cum şi-ar fi recunoscut fraţii, de care se 
despărţise cine ştie când, Molnar, apropiindu-se de ei, le 
strigă cu braţele deschise. 

— Bun găsit, dragilor! 

Ţăranii neîncrezători tăcură, nu însă şi Crişan care 
atâta aştepta s-aibă cu ce-ncepe. 

— Bun şi nu prea bun, domnule Molnar, dar ce să 
facem? îi răspunse el, invitându-l să şi şadă. 

Puțin încurcat, dar fără a sta prea mult pe gânduri şi 
fără a se codi cu meşteşugeală, faimosul medic se aşeză 
atunci printre ei, ca la clacă, începând să le explice cum 
ajunsese în mijlocul lor. 

— Vin, spuse el, din partea guvernului majestăţii sale 
imperiale să vă-ntreb care-i cauza unei astfel de purtări? 

— Robia, domnule, robia fără seamăn, îi răspunse 
scurt Crişan. 

— Dar nu v-aţi gândit ce va zice măria sa? 

— Ba da, că doar cu voia lui am făcut ce ne-a dat să 
facem. 

— Ce v-a dat? 

— Dreptate! 

— Vouă v-a dat măria sa dreptate?! 

— Nouă, da, numai că el numai ne-a dat-o, iar de făcut 
noi ne-am făcut-o. 

— Rău aţi făcut atunci, pentru că nu majestatea sa v-a 
ţinut în robie. 

— Dară?! 

— Cele rele s-au petrecut fără ştirea lui. 

— Păi atunci degeaba stă acolo unde-i dacă nu ştie ce-i 


sub el! 

— Bine, bine, dar nu se cade ca tocmai voi să-l 
judecaţi pe măria sa. 

— Uite ce-i, domnule Molnar, ce-or semănat domnii 
aceia or cules, şi-apoi să te ferească Dumnezeu de cei ce 
nu au nimic de pierdut! 

— Nici sufletul? îşi schimbă brusc tactica şiretul medic. 

— Nici, domnule doctor, căci multora li s-a luat odată 
cu birurile, s-auzi glasul popii Silvan. 

— Păi atunci ce mai vreţi? 

— Ce-i scris negru pe alb aici, în hârtia asta; citiţi-o 
numa! şi arătaţi-o şi celor ce v-au trimis ca să afle care 
ne sunt dorinţele, continuă popa să-i explice, vârându-i 
sub nas foaia pe care-şi înşiraseră patru vreri: 

1. Să nu mai rămână picior de grof în Ardeal. 

2. Funcţionarii să fie toţi nemți. 

3. Paşapoarte româneşti pentru cei ce trec prin 
Zarand. 

4. Trecerea pământurilor domneşti în mâna ţăranilor. 

— Bine, zise Molnar, după ce-şi ridică ochii de pe 
hârtie, scoţându-şi totodată şi ochelarii cu ramă de aur 
de pe nas şi aşezându-i cu dichis într-un toc care făcu 
pac când îl închise. Le voi duce şi le voi arăta 
guvernatorului de la Sibiu, iar ce va hotări el, aceea să 
se-mplinească. 

— Nu ceea ce va hotări el, domnule Molnar, ci ceea ce 
am cerut noi; şi toate-n termen de două săptămâni, 
începând de azi înainte, c-altfel pornim din nou pârjolul. 

La auzul vorbelor lui, Molnar Piuar se sperie şi, privind 
îngrijorat împrejur, murmură un „bine” atât de îndoielnic 
încât lui Crişan i se făcu greață şi-l îngână: 

— Bine! Bine! No' dacă-i bine, atunci să-l vedem şi noi, 
apoi întorcându-se către ceilalţi: 

— Aţi auzit, oameni buni! De azi în două săptămâni o fi 
bine! 

— Trăiască!... şi uralele mulţimii se-necară în gâtul 
multora din care însă „împăratul” nu mai putu „ieşi” la 
iveală. 


— Trăiască dară! încheie Crişan; şi-acum acasă, 
fraţilor, dar fiţi cu mâna pe bâte şi cu ochii-n patru ca nu 
cumva să... ne mintă, mai voi el să adauge, când 
doctorul Molnar tocmai îşi lua rămas bun, făra mai da 
însă mâna cu niciunul dintre ei, nici măcar cu popa 
Silvan. 

> x 

In ţinutul Abrudului, careta episcopului losif Adamovici 
se-nfundase bine pe drumul Buninginei, când ţăranii, din 
satul în care înaltul prelat fusese anume trimis de la Sibiu 
ca să stea de vorbă cu ei, îi ieşiră în cale. 

Văzându-i însemnele de pe uşi, îl umflară şi-l duseră 
pe sus, până la biserică unde popa Florea îl aştepta 
îmbrăcat în odăjdii, ca un sfânt întrupat, anume parcă, 
din zugrăveala de pe pereţi pentru întâlnirea cu muritorii. 
Şi atunci între cei doi, între înaltul prelat şi umilul popă 
de ţară, după un foarte zgârcit schimb de reverenţe, 
începu să se-nfiripe adevăratul şir de gânduri. 

— Orice aţi zice, părinte, faptele-ntâmplate prin 
locurile dumneavoastră sunt necreştineşti şi-n afara 
oricărei legi. Atâta vărsare de sânge e de ne-ngăduit; 
începu dojenitor episcopul. 

— lertat să ne fie înalt prea sfinte, dar dacă semeni 
vânt, la ce te poţi aştepta să culegi? De mirare a fost c-a 
fost numai atât. 

— Păi se poate, părinte? Când noi trebuie să propo- 
văduim întruna numai iertarea? 

— l-adevărat, înalt prea sfinte, dar mai întâi stăpânilor 
şi apoi robilor, pentru că aşa a făcut şi Domnul nostru 
lisus Hristos. 

— Noi ne-am făcut datoria printre cei de sus, răspunse 
episcopul puţin încurcat. 

— Atunci pesemne că ei nu v-au prea auzit şi-au făcut 
tot după capul lor; de fapt, de aceea s-a şi ajuns unde s-a 
ajuns, căci tot scris este, şi că, dacă stăpânul nu ascultă, 
să-i fie lui după neascultarea sa. 

— Bine, bine, părinte, dar nici noi nu putem încuraja 
asta. 


— Nu vă neliniştiţi, înalt preasfinte, şi nu vă temeţi, că 
răzmeriţa va înceta de îndată ce lucrurile vor intra pe 
făgaşul lor firesc, şi-apoi nu uitaţi, tot în cărţile noastre 
mai e scris că cel ce vrea să fie stăpân trebuie să fie şi 
slugă; ori ce-i atâta rău dacă după-atâta supunere s-au 
văzut şi oamenii noştri un pic stăpâni?! 

— A fost totuşi, părinte, prea multă vărsare de sânge! 
reveni episcopul din nou. 

— Numai acolo, înalt preasfinte, unde domnii n-au vrut 
să dea înapoi ce-au luat, şi unde n-au primit botezul în 
legea noastră. 

— Dar de ce tocmai noi să-i botezăm? Oare nu-s şi ei 
creştini? 

— E-adevărat, înalt preasfinte, dar la noi e totuşi mai 
multă milă... 

— Şi? 

— Şi dacă s-ar fi purtat cu milă, nu s-ar fi ajuns la atâta 
vărsare de sânge. 

— Crezi, părinte? 

— Cred, înalt preasfinte, cred foarte tare, pentru că 
oamenii ăştia au avut şi milă, şi dreptate... altfel nu ştiu 
zău unde s-ar fi ajuns până acuma. 

— Bine, încheie episcopul discuţia; o să-ţi spun şi eu ce 
cred, dar mai târziu. Şi făcând semnul crucii peste capul 
plecat al preotului, se retrase-n caretă. Vizita-i se 
încheiase, nu însă fără a-l pune pe gânduri. 

x 


În acelaşi timp în care episcopul Adamovici călătorea, 
dus pe gânduri, prin părțile Abrudului, pe valea Crişului 
Alb, prin părțile Hălmagiului, înaltul prelat, episcopul 
Petrovici al Timişoarei, tot trimis de guvern, încercă să 
potolească furia oamenilor, vorbindu-le despre răscoală 
ca despre o  rătăcire diavolească. Oriunde-l 
întâmpinaseră grupuri mari de ţărani, cu nădejdea că-i 
adevereşte întru dreptatea pe care ei şi-o vedeau 
împlinindu-se, el le spunea: 

— Fiii mei! Sunteţi în mare primejdie! Nu asta-i voia 
Domnului, nu cu astfel de fapte ajungeţi unde trebuie, şi 


nici să dobândiţi ceea ce vreţi. 

Auzindu-l cum încearcă să-i împrăştie turma tocmai în 
faţa bisericii din Hălmăgel - locul de unde fusese pus la 
cale primul atac asupra răsculaților - popa Silvan, întors 
cu Crişan prin locurile de unde porniseră, ieşi din 
mulţime, şi fără a se da de gol cine e, îndrăzni să-i spună 
că rătăcirea în care se aflau o fi fost ea diavolească, dar 
tot din pricina diavolului petrecută, pentru că el fusese 
cel ce nu-şi ţinuse mai întâi făgăduinţa. 

— Au dară nu şi când a fost încercat lov, Dumnezeu i- 
a-ngăduit diavolului orice, numai de suflet să nu se 
atingă? îşi întări popa spusa în faţa înaltului prelat. 

— Şi s-a atins? îi răspunse-nciudat episcopul. 

— Acela nu, înalt preasfinte, dar ăştia, din zilele 
noastre, da. Uite pe câţi i-a lipsit de aşa ceva, dac-au 
ajuns să facă ce-au făcut. 

Episcopul simţea că-n faţă are un om neobişnuit. 

— Dar să răstoarne orânduirea crăiască? continuă el 
să se mire. 

— Nu orânduirea, ci nedreptatea, înalt preasfinte; ori 
răsturnarea nedreptăţii nu mai poate fi şi ea nedreaptă, 
ci dreptate se cheamă. 

— Da, numai că înaintea dreptăţii este mila. 

— Atunci, cu atât mai mult cu cât domnii nobili n-au 
prea cunoscut această sfântă pornire, să le fie de azi 
înainte prilej de învăţătură şi-n veci să nu mai uite de ea. 

— Păi aşa, cu sila? 

— Învățătorul trebuie să ţină seamă de cei pe care-i 
învaţă, iar dacă aceştia n-au simţit până acum nevoia 
milei, li s-a dat acum prilej de neuitat s-o preţuiască mai 
mult ca oricând. 

— Dar cine eşti tu, nebunule, de vorbeşti astfel în 
numele tuturor? întrebă episcopul. 

— Ce-are a face, înalt preasfinte, cine sunt eu, căci 
dacă sunt nebun, cu atât mai mult vorbeşte Dumnezeu 
prin gura mea; au nu-i spus că glasul Său prin gura 
pruncilor şi-acelor ca mine se-aude? 

Mulţimile ascultau cu gura căscată schimbul de vorbe, 


mutându-şi ochii de la unul la celălalt. Pentru mulţi era 
adevărat ce spunea episcopul, dar şi mai adevărat, şi 
mai bine venit, ceea ce spunea popa Silvan, care nu se 
dădea bătut la vorbă nici în ruptul capului. 

— Orice ai spune, viclene, şi orice aţi crede voi despre 
faptele voastre, să ştiţi însă că ele tot fărădelegi rămân şi 
aşa se vor numi în vecii vecilor, continuă episcopul. Uite, 
nu mai mult decât uciderea nobilului stăpân al 
domeniului de aici, contele Hallmagy! 

— Contele Hallmagy, înalt preasfinte, n-a fost ucis aici, 
ci la Curechiu, când el încerca să ne omoare pe noi ca să 
ne oprească din drumul Albei, îi răspunse un ţăran. 

— Din drumul rătăcirii poate, şi nicidecum al Albei. 

— Să nu ne ascundem după vorbe, înalt preasfinte, 
reluă vorba popa Silvan, şi nici după gândurile cu care 
am venit aici, dar aflaţi că dacă noi prin plângeri n-am 
ajuns să-l înduioşăm pe-mpărat, hotărâtu-ne-am ca, prin 
faptele noastre, să strigăm şi la cer. 

— Prin grozăviile pe care le-aţi făcut? 

— Dacă cei ce trebuie s-audă n-au putut auzi altfel? Au 
nu se spune că cel ce nu aude cu urechile trebuie să 
audă cu pielea? 

— Aşa-i, aşa-i, înalt preasfinte! izbucni atunci şi 
mulţimea, dându-i dreptate popii Silvan. 

— Anatema asupra voastră, nemernicilor!  răcni 
episcopul, dându-se jos de pe estrada pe care i-o 
pregătiseră tot oamenii, ca să-l audă mai bine ce spune. 

Murmurele mulțimii însă-l învăluiră, iertându-l în 
pornirea-i nesăbuită pentru că-n aceeaşi măsură în care 
el împrăştia afurisenia, din uşa bisericii, la celălalt capăt, 
dinspre altar, popa Silvan, recunoscut de lume, nu mai 
prididea cu binecuvântările. 

+ 

La Câmpeni însă, guvernul transilvănean de la Sibiu, în 
loc să trimită episcopi ca să stea de vorbă cu moţii, îl 
trimise pe colonelul Schulz. li dăduse însă porunci 
severe: să-l întâlnească pe Horia şi să obţină de la el 
pacea, fără a-i mai promite însă nimic în schimb. 


Moţii, adunaţi înaintea cănţălăriilor din centrul Câm- 
peniului, îl primiră cu încredere, aşteptând chiar prin el 
să le vină răspunsul la cererile trimise de Crişan, când 
se-ntâlnise cu Molnar. 

— Cu părere de rău, începu însă Schulz, zâmbind de 
cum se dădu jos din trăsură, dar cererile dumneavoastră 
n-au fost primite sus. 

Mulțimea începu să murmure. 

— Măria sa iartă însă, continuă el, numai pe cei ce vor 
depune armele şi-i vor preda pe căpitani. 

Horia şi căpitanii, care stăteau mai la o parte, îl 
fulgerară atunci cu privirile, de parc-ar fi vrut să-l 
trăsnească. 

— Nu-s vinovat eu de acest lucru, se grăbi el să se 
dezvinovăţească la gândul că moţii l-ar fi putut sfâşia. 
Aşa stă scris pe hârtia asta, pe care eu am fost trimis 
doar să v-o aduc şi aşa vă spun. 

Cloşca păşi atunci în faţa lui atât de pornit şi spuse 
atât de apăsat şi de tare că el se miră cum împăratul una 
spune şi alta face, încât Schulz era cât p-aci s-o ia la 
goană. N-o făcu totuşi ci, dând din umeri - gest prin care 
încerca o ultimă disculpare - le mai spuse încă o dată că 
acesta este ordinul imperial, unul şi numai unul, şi că el 
altceva n-are ce le mai făgădui. 

— Dar cum se face atunci că-n traista lui Horia mai 
avem şi noi unul, dobândit chiar de el din mâinile măriei 
sale? îl întrebă Cloşca. 

Fără a-i da însă răgazul să răspundă, continuă tot el: 

— Mă tem, totuşi, că vina nu-i a lui, ci a celor prin care 
se transmite? 

— A mea adică? se-ntrebă colonelul speriat. 

— Dacă dumneavoastră sunteţi singurul dintre împărat 
şi noi, da, dacă nu, atunci împărţiţi vina cu toţi cei ce vă 
despart de el. 

— Câtă-ncredere mai au oamenii aceştia-n împărați! 
exclamă Chivără Roşie. 

— Nu-n el, ci-n ceea ce l-a creat şi-n nevoia de rându- 
ială! îi şopti la ureche popa Florea, venit anume din 


Buningine ca s-audă ce spune „solul laic” al cancelariei 
de la Sibiu. 

— lerarhia e mare, răspunse Schulz, dar... 

— Fie oricât, îl întrerupse Cloşca, dar să ştiţi că; de- 
acum înainte, noi n-om mai crede decât ce ne spune el, 
cu gura lui, iar pân-atunci om ţine-o tot cum am început- 
O; aşa să le spuneţi celor ce v-au trimis. 

x 

Contele Ladislau Ballo, ofițerul cu cel mai intempestiv 
orgoliu din Sibiu şi cu mustaţa cea mai răsucită în coadă 
de răţoi, după ce primi ordinul contelui Brukenthal de 
începere a represaliilor împotriva răsculaților din munţi, 
tinu neapărat să-şi scoată trupele în faţa cazărmii şi să le 
înflăcăreze, cu un discurs rostit de pe un podium anume 
improvizat pentru acest scop. 

— Soldaţi! strigă el ca şi cum ar fi vrut să-i convingă 
dintr-o dată de adevărul spuselor lui, strămoşii noştri au 
străbătut stepele Asiei, au supus vrăjmaşi, şi-au 
împrăştiat tot ce le-a stat împotrivă ca să ne creeze 
prestigiul unei naţiuni de stăpâni; iar noi, noi cei de azi, 
văzându-ne puşi în faţa unui fapt, care ne ameninţă 
cuceririle strămoşeşti, să nu fim oare în stare să-i facem 
faţă? Ce-ar spune oare ei? Că nu merităm ceea ce ne-au 
lăsat? Că ne-am pierdut virtuțile lor? Or, dacă iobagii 
aceştia ne frâng, nu-şi stabilesc şi ei pentru fiii lor, în 
dauna noastră, ceea ce străbunii noştri au stabilit pentru 
noi, în dauna lor? 

— Ba da! izbucniră într-un glas nobilii şi oştenii din faţa 
cazărmii. 

— Atunci, la luptă ! Şi de mâine să nu mai fie picior de 
răsculat în Transilvania! îşi încheie Ladislau Ballo 
discursul, dându-se apoi jos de pe podium de două ori 
mai umflat în sine decât fusese înainte. 

A doua zi, din primul ţăran prins lângă Vinţ, oamenii lui 
Ladislau Ballo scoaseră maţele şi, la porunca lui, scriseră 
cu ele pe pământ: Dreptate! 

Şi ţăranul, legat de copacul pe care fusese spintecat, 
înţepenit cu pleoapele deschise, se holba-ntruna la 


„dreptatea” de la picioarele sale. 

— Dreptatea-i a noastră, măi! Numai maţele sunt ale 
voastre! îi strigă Ballo din depărtare după ce trecuse de 
el. 

La nu mai mult de o poştă de locul acesta, la răspântia 
dinspre Binţinţ, tot Ladislau bătu şi o tablă cu un anunţ în 
care se făgăduia 3000 de florini pentru capul lui Horia 
prins de viu, şi 1000, mort. 

Primul om care trecu pe lângă tablă o citi şi scuipând 
pe ea nu se putu opri să nu-şi spună: „Măi, măi, deo 
sută de ori mai mult decât pentru Hristos!” lar un altul: 
„Ce soartă, să fii prețuit ca bou-n târg!” 

Până la Deva, apoi, Ladislau Ballo nu mai avu nici 
bucuria şi nici prilejul unei lupte susţinute. Satele din 
cale se pustiiseră şi oamenii fugiseră-n munţi. La Deva 
însă, după ce ordonă tăierea a patruzeci de ţărani români 
şi ciangăi, pe dealul viilor din dosul cetăţii, când se 
pregătea să-l tragă-n ţeapă şi pe Ursu Uibaru, omul de 
legătură al lui Horia cu cei din oraş, avu nespusa bucurie 
să-l audă strigând: 

— S-aibă şi Horia şi Crişan parte de aşa ceva că ei m- 
or cumpenit*! s-ajung aici ! 

— Aşa numai le vine mintea la cap, trase el iute 
concluzia. 

— Săracul! suspină tot atunci o babă, ştergându-şi 
lacrimile din colţul ochilor cu cârpa de-ncins; îl blesteamă 
degeaba pe Horia, nu-i vede pe cei ce ne chinuie şi ne 
omoară ca să ne facă să ne ponegrim unii pe alţii? 

Horia te trase oare pe tine, măi omule, de picioare ca 
să mori? mai adăugă ea, uitându-se chiar cu ciudă la cel 
ce murise cu blestemele pe buze. 

+ 

— Dar ăştia? 

— Mă ard, Doamne! 

Şi prin faţa lui George Marcu se perindau întruna 
nălucile tuturor celor pe care-i văzuse, de care auzise 
sau de care se spunea c-ar fi fost cândva prin preajma 


5161-făcut 


lui, pătimind pentru el. 

Să se fi prea pripit oare? Sau poate c-ar fi trebuit să-l 
asculte orbeşte pe Horia? Atunci ar fi câştigat desigur; 
sau cine ştie? 

x 

Consiliul imperial din ziua de... a anului 1784 se-ntre- 
rupse brusc, când Majestății Sale imperiale losif al II-lea i 
se comunică discret că veşti de o deosebită importanță 
trebuie să-i fie aduse la cunoştinţă. 

Şi în sala mare de consiliu, glacială, cu masa-i neagră 
şi lungă, cu toţi participanţii aşezaţi ţeapăn pe scaune cu 
spătar înalt, se-nfiripară şuşoteli, iar zvonurile începură 
să zboare de la o ureche la alta. 

Inaltul consiliu se suspendă apoi pentru ca-n cabinetul 
său personal cancelarul însărcinat cu afaceri speciale să-l 
informeze exact pe augustul suveran despre începerea 
răscoalei din Transilvania. 

— Majestății sale i se comunică - începu cancelarul - 
prin nenumărate rapoarte, scrisori şi adrese urgente 
cărora noi le-am dat curs şi citire - şi zicând aceasta se şi 
pregătea să deschidă mapa-i neagră, pe care-o agita - 
mutând-o dintr-o mână în cealaltă - că „în Transilvania, 
populaţia din Munţii Apuseni s-a răsculat împotriva 
autorităţilor imperiale şi-mpotriva nobililor autohtoni, 
jefuind şi nimicind la drumul mare tot ce-i domn şi 
funcţionar administrativ”. 

— Tulburătoare veşti, zise împăratul, aruncându-şi 
privirea pe depeşele din mapa deschisă, şi ridicându-şi-o 
apoi spre cancelarul, care-i oferise mapa: 

— Va trebui însă să mă informezi mai exact despre 
acest eveniment, îl rugă imperativ pe cancelar. 

— Da, dar majestatea voastră nu trebuie să uite că se 
află în pragul războiului cu Ţările de Jos, şi că trebuie 
neapărat găsită o soluţie pentru aceste tulburări. Liniştea 
interioară, continuă cancelarul, e necesară mai înainte 
de orice, iar reprimarea, un fapt care se impune imediat. 
Capii răscoalei trebuie prinşi şi pedepsiţi exemplar. 

— Bine, atunci o să examinez eu situaţia şi-o să-l 


anunţ personal pe comandantul Schlakin din Buda, ca să- 
nainteze cu două unităţi armate spre munţi. Lasă-mi însă 
toate hârtiile acestea aici. 

Ţinând să cunoască neapărat starea exactă a 
lucrurilor, împăratul voia să studieze amănunţit 
rapoartele şi fu lăsat numaidecât singur. In faţa lui 
stăteau însă grămadă toate depeşele nobilimii speriate şi 
rapoartele contelui Brukenthal, care nu voia deloc să-şi 
piardă capul. 

x 

O săptămână mai târziu, la Sibiu în aceeaşi încăpere în 
care fusese discutată necesitatea începerii represaliilor - 
cu sau fără aprobarea curţii de la Viena - contele 
Brukenthal, stând în mijlocul unui cerc restrâns de intimi 
ai cancelariei, citea răspunsul împăratului losif al II-lea la 
sesizările lui privind „Situaţia Ardealului”. 

Tocmai ajunsese la un punct „inconvenabil” când 
izbucni: 

— Aici mă dojeneşte pentru inabilitate; vrea să cad eu 
prost în faţa istoriei dar... voi fi prudent, încheie tot el. 

— Nu te supăra, încercă să-l liniştească contele Esz- 
terhazy. lată ce-mi răspunde şi mie augustul suveran la 
sugestia pe care i-am făcut-o de a întrebuința metode 
drastice pentru  potolirea răscoalei, citez: „Fiarele 
sălbatice s-ar domestici şi mai uşor dacă domnii de pe 
pământ ar căpăta altă educaţie”. 

Cu alte cuvinte, noi, domnilor, am fi lipsiţi de educaţie! 
Din păcate însă aşa-i, continuă el, ne lipseşte tocmai 
ceea ce au avut strămoşii noştri când au ştiut să fie 
stăpâni. 

— Am auzit însă, printre altele, îi răspunse contele 
Brukenthal, că pentru rezolvarea juridică a situaţiei s-a 
adresat contelui Anton lancovici, rugându-l să se ocupe 
el personal de pedepsirea celor vinovaţi. 

— Atunci e cert că-l vom vedea la Alba lulia. E, 
dealtfel, omul de cea mai mare încredere al Curţii, după 
câte se pare, răspunse contele Eszterhazy. 

— S-ar putea, dacă lui i-a fost acordată această 


misiune, îi întări supoziţia contele Brukenthal. De unde 
se şi vede cum ne consideră majestatea sa în sinea lui! 
+ 

Contele Anton lancovici fusese într-adevăr rugat de 
împăratul losif al II-lea, într-o scrisoare din care se putea 
vedea, pe bună dreptate, marea încredere ce i se acordă, 
„Să se ocupe îndeaproape de cercetarea modului în care 
se produsese răscoala, de cauzele exacte şi de 
rezolvarea sa juridică”, aceasta implicând, bineînţeles, şi 
judecarea fără părtinire a tuturor făptaşilor implicaţi real 
în ea şi mai ales a căpeteniilor ei. 

Şi contele Anton lancovici împreună cu prietenul său, 
colonelul Papilla, porniră de îndată spre Alba luli, luând-o 
cu careta pe drumul ce ducea-ntr-acolo, de-a lungul văii 
Mureşului. 

In această regiune însă, după încuviințarea intervenţiei 
de la Deva, represaliile nobiliare fiind în toi, emisarii 
imperiali văzură cu ochii lor ceea ce nici prin minte nu le- 
ar fi trecut că s-ar fi putut întâmpla aievea. Astfel, nu mai 
departe decât în comuna Pietriş, fu tras în faţa lor în 
ţeapă un ţăran cu patru copii. 

Colonelul Papilla porunci atunci să oprească trăsura şi, 
apropiindu-se de ofiţerul executor, îl întrebă ce anume 
făcuse omul pe care-l pedepsise atât de aspru. 

— l-a condus pe răsculați de la Zam la Pietriş, îi 
răspunse scurt ofiţerul. 

Colonelul rămase uluit. 

— Cum adică i-a condus? Neobţinând însă niciun 
răspuns, îi spuse contelui în caretă: Sunt barbari şi unii şi 
alţii. 

— E adevărat, îi răspunse contele lancovici, numai că 
nu se ştie bine cine a început? 

— Evident că localnicii. 

— Da, da, dar care dintre ei, pentru că şi nobilii şi 
ţăranii sunt localnici aici? 

— Ei da, chestiunea e cine a fost primul, dar să 
vedem... Şi-ntr-adevăr, la Burjuc văzură pe un altul tras 
pe roată, în timp ce oamenii nobililor, din părţile Devei, 


râdeau auzindu-i pârâitul oaselor. 

— Dar ăsta ce a mai făcut? întrebă iar Papilla. 

— Rusan, c-aşa-l chema pe cel martirizat, a fost 
primarul, care a sculat oamenii să ceară pământurile 
islazurilor înapoi, îi explică un ţăran de pe marginea 
grupului de privitori, aduşi cu sila la execuţie. 

— Aceeaşi motivare, îi spuse Papilla contelui lancovici, 
cu deosebirea explicaţiei faptului comis. Dealtfel, cauza-i 
unică: participare la răscoală şi... 

— Şi? 

— Şi-nfrângere, conte! simplu: Cine a pierdut plăteşte! 

Şirul represaliilor se ţineau lanţ pe Mureş, iar colonelul 
Papilla şi contele lancovici păreau din ce în ce mai 
surprinşi. Curioşi la-nceput să vadă în fiecare sat la ce-i 
dusese imaginaţia pe represori, se scârbiră apoi repede 
de registrul bogat al inventivităţii lor. Indignarea cea mai 
mare îi cuprinsese însă în Dobra, unde tot satul mirosea 
a fript. Şi într-adevăr, pe un rug imens, ridicat în cimitir, 
lângă biserică, era ars de viu un iobag. 

Mai înfuriat atunci ca oricând de privelişte şi iritat de 
miros, contele lancovici sări jos din caretă şi-i întrebă pe 
localnici cu voia şi din porunca cui se fac toate astea? 

— Cu voia şi din porunca bunului lor plac, îi răspunse 
un bătrân în zdrenţe, arătându-i cu lacrimi în ochi pe 
ofiţerul care prezida supliciul. 

— De ce? întrebă contele. 

— Pentru că, cică, ăsta a fost un păcătos şi a intrat în 
biserica papistaşă din Săvârşin să fure. Dar noi îl 
cunoaştem, n-o furat nimica; îl cheamă doar Alexe, şi-a 
fost şi omul lui Dumnezeu. 

— Mda! mormăi contele lancovici, urcându-se în caretă 
şi poruncindu-i vizitiului să nu mai oprească niciunde 
până la Alba lulia. 

+ 

Până şi cel ce-şi „spălase” sufletul în foc se ivi înaintea 
ochilor minţii lui George Marcu, aşa aprins cum era. 

— Pe ăsta, mai ales, Doamne, iartă-l, c-a fost ars de 
viu, se rugă el în sinea lui. 


Şi Dumnezeu îl iertă repede, luându-l ca pe un strigoi 
din faţa ochilor lui. 

x 

Primul lucru pe care-l făcură contele lancovici şi 
colonelul Papilla, după ce ajunseră la Alba, dezgustaţi de 
tot ceea ce văzuseră pe drum, fu ordinul sever de 
încetare a tuturor supliciilor şi a tuturor execuțiilor în 
masă. 

— Şi cu acestea, colonele, zise contele aşezându-se 
satisfăcut la biroul care-i fusese dat, în încăperea din 
incinta marei cazărmi a cetăţii, am pus capăt tuturor 
ororilor! 

Părea atât de mândru şi încrezător în ceea ce socotise 
că pusese bine la puncta încât nu-şi mai găsea astâmpăr. 

— Era şi cazul, îi răspunse Papilla, pentru că iată ce 
spun nobilii localnici în scrisoarea lor către cancelarie: 

„Ginta română e ingenioasă în a născoci mişelii. In 
consecinţă cerem expatrierea unor comune în Bucovina, 
pustiirea altora, şi-n locul românilor să vie şvabi. Mai 
cerem apoi şi pedepsirea exemplară, cu moartea, a 
tuturor preoţilor care i-au îndrumat la răscoală, căci în 
primul rând vinovaţi de aceasta sunt ei. Părinţii noştri au 
venit din pustele Asiei, au cucerit cu arme victorioase 
acest pământ şi după ce i-au supus pe părinţii acestora 
făcându-i iobagi, dânşii au putut domni numai ţinându-i 
într-o aspră disciplină şi frică de moarte”... 

— Destul, destul, colonele! Toate acestea nu fac decât 
să mă scârbească, îl întrerupse contele lancovici; şi apoi 
eu am şi anunţat cancelaria imperială chiar înainte de a 
porni spre Alba spunându-le „că mă voi sili să-i fac pe 
nobilii aceştia să judece mai omeneşte şi s-ajungă la 
principii mai bune decât răzbunarea”. 

— Şi cancelaria imperială? întrebă curios colonelul 
Papilla. - 

— Cancelaria? răspunse contele. Insăşi măjestatea sa 
îmi scrie că din toate petițiile nobililor nu se vede decât 
că aceştia şi-au pierdut capul, „crezând că numai ţeapa 
şi roata îi vor pune pe viitor la adăpost de surprize”. 


— Deci nu va fi uşor ceea ce ne aşteaptă aici, conte? 
— Vom fi însă drepţi, colonele. 
— Aş fi preferat totuşi câmpul de luptă. 


— Probabil, dar  măjestatea sa ţine mult la 
corectitudinea noastră, dragul meu prieten. 
+ 


În fostul castel al Inţeştilor din Câmpeni, Horia, Cloşca, 
Crişan, Chivără Roşie şi popa Silvan, dimpreună cu 
căpitanii cei mai de seamă ai cetelor ţărăneşti răsculate, 
socotiră ca, trecând termenul de armistițiu stabilit; cu 
autorităţile la Valea Bradului, să înceapă din nou 
hărţuiala. 

— Ei, aţi văzut, fraţilor, rupse Crişan tăcerea, că domnii 
de la Sibiu nu s-au ţinut de cuvânt? Apăi n-am eu dreptul 
să mă umplu de scârbă când mă gândesc la ei şi la 
ştiinţa lor de carte? La ce-ţi foloseşte să ştii câte ştie 
Molnar? Nu rămâi mai bine la ceea ce zace-n părintele 
Silvan? 

— Lasă scârba, Marcule. Vorba-i că toată lumea vede 
limpede acum că nici n-aveau de gând să se ţie de vorba 

— D-apoi, nu-i nimic, fraţilor, interveni Horia, îne- 
cându-şi în sine încă o părere de rău. 

— Văd însă că toate-s degeaba cu oamenii ăştia, oftă 
atunci şi Cloşca; dar nu-i bai, c-or să afle ei, cei ce orveni 
după noi, cine mi-or fi fost domnii de la cănţălării. 

— Or să afle, or să afle, Cloşco! îi mângâie Horia. 

— Le-or afla, nu le-or afla, asta nu-i treaba noastră 
acuma, se auzi glasul lui Crişan. Noi însă nu trebuie să 
uităm că suntem la mijlocul unui drum şi-al unei bătăi pe 
care dac-o pierdem, ţeapă şi roata ne aşteaptă! 

— Atunci om Începe-o din nou, zise Cloşca. 

— Cam târziu, îi răspunse Chivără. 

— Târziu, netârziu, asta e, şi-o s-o pornim de unde ne 
aflăm, interveni Horia ca şi cum ar fi vrut să-i sară într- 
ajutor ortacului său. 

— De fapt ai dreptate că n-avern încotro, pentru că 
dacă pierdem bătaia, nu ştiu zău... 

— lo unul, fraţilor, n-am s-o pierd în niciun caz, sări 


Crişan de la locul lui. Şi cu, sau fără gloată, tot am s-o 
câştig! 

— Domol, domol, Marcule, se auzi atunci glasul popii 
Silvan. Intâi să câştigăm şi-apoi să spunem. 

— Oricum, părinte, pe mine nu m-or frânge. 

x 

— Oare? 

— Cred că da! 

Şi şnurul nojiţelor se strânse şi mai tare sub cojocul lui 
George Marcu. 

x 

— Ei, lăsați acum vorbele şi să trecem din nou la 
fapte, s-auzi glasul lui Horia. Căpitanilor, chemați chiar 
de azi lumea din nou la luptă şi spuneți-le tuturor că cine 
nu va răspunde chemării noastre va fi tras în ţeapă şi 
aprins cu casă cu tot! 

— Lasă, Horio, c-or veni oamenii de bună voie, zise 
Cloşca, că dac-om folosi şi noi ţeapa, una-două, cu ce ne- 
om mai deosebi de nobili? Să fie una-ntruna omul silit s- 
aleagă numai între două rele? 

— Şi ca să sară asupra grofilor să trebuiască mai întâi 
să se teamă de noi? întrebă zâmbind Chivără Roşie. 

— iți arde de glume, cavalere! îl dojeni atunci Horia 
simţindu-i ironia. Dar fie şi cum zici, numai să putem noi 
desfăşura un front de la Huedin până la Deva. 

Uitaţi-vă aici pe harta asta. Şi invitându-i să se uite, le 
desfăcu în faţă o hartă austriacă, luată din garnizoana de 
la Abrud. 

— lar după părerea mea, aş zice acum că ceata, pe 
care o voi împărţi în patru, să meargă o parte, cea 
condusă de băiatul meu lon, spre Mogoş; altă parte, de 
pildă cea condusă de tine, Cloşco, spre Ofenbaya; şi a 
treia, a ta, Marcule, şi-a părintelui Silvan, spre Zarand; io 
cu Chivără ar rămâne să ne aţinem la ce-ar putea veni 
dinspre Huedin. Bine? 

— Amin! încuviinţă părintele Silvan. 

— Aşa să fie dară, căzu de acord şi Crişan. 

— li bine, aprobă Cloşca, bucuros că iar porneşte. 


— Şi-acum iată-ne iar singuri, îi zâmbi Chivără Roşie lui 
Horia, văzind că ceilalţi trei şi plecaseră să-mplinească- 
nvoiala. 

— Pesemne c-asta ni-e soarta, cavalere, îl bătu Horia 
prieteneşte pe umăr. 

+ 

N-apucaseră bine să se-mprăştie ostile ţărăneşti din 
Câmpeni, că-n aceeaşi zi în care se luase hotărârea 
reînceperii răscoalei, chiar în casa în care fusese 
pecetluită „pornirea cea de-a doua”, se prezentă la 
Horia, Anton Chendi, nobil de sânge amestecat, venind 
chipurile cu propuneri de-a dreptul din partea 
împăratului, cum că-l va amnestia, şi pe el şi pe toţi cei 
vinovaţi, dacă va potoli poporul 

— Zău c-aşa va fi, dragii mei, se jura el din tot sufletul. 

— Ascultă, domnule Chendi, îi răspunse atunci Horia, 
poftindu-l chiar să stea la aceeaşi masă cu el, după ce-l 
ascultă cum se cade. Nici nu-i nevoie să mai spui ceva, şi 
nici să te juri aici pe câte toate că spui adevărul şi numai 
adevărul, pentru că din tot ce aud, pentru mine reiese 
clar că măria sa mă şi vede în lanţuri. O fi, nu zic, şi aşa. 
Dar până atunci mai este. Ori dacă io, acum, după atâtea 
minciuni, aş mai crede şi-n amnistii, ar însemna să fiu ori 
prost, ori laş şi, de frica pedepsei sau de dragul capului 
meu, să uit de toţi care au murit, de toţi cei închişi şi 
prinşi de prin temnițe, şi să zic: „Bine-nălţate împărate, 
dac-aşa, stau lucrurile, atunci...” Ori, dac-aş face aşa 
ceva, aş fi cel mai mârşav om din lume, vrednic să mă 
blesteme şi pietrele. De aceea io-ţi spun să le transmiţi 
celor ce te-or trimis aici că dac-aşa înţelege să se poarte 
măria sa cu mine după cele vorbite la Viena, apoi atunci 
nici mie nu-mi trebuie nimic din cele ce mi se oferă, iar 
poporul şi cu mine vom lupta până la moarte sau până 
vom câştiga ce ni se cuvine. Aşa să le spui, rogu-te, 
domnule Chendi, şi aşa să ştie din parte-mi cei ce te-au 
trimis să mă iscodeşti. 

Chendi însă nu s-aştepta la o atare hotărâre din partea 
lui Horia şi, văzându-l cum vorbeşte înmărmuri, nemai- 


putând zice decât: 

— Aşa le-oi spune, Horio! 

— Aşa să le spui, îl încuraja a doua oară Horia, ridi- 
cându-se în picioare în faţa lui. 

x 

Prin sate răsuna iar chemarea lui Horia. La fiecare 
biserică clopotarii începură să tragă clopotele, pe vârful 
dealurilor să s-audă tulnicele, şi-n noapte să ardă 
focurile. La marginea drumurilor se tăiau pe jumătate 
fagii şi brazii; stânoage de pietre şi lemne se ridicau prin 
fiecare trecătoare. Nimeni nu şedea locului şi 
neastâmpărul răzmeriţei iar îi cuprinsese pe toţi, cu mic 
cu mare. Până şi femeile coceau mai cu sârg mălaele 
prin cuptoare ca să aibă bărbaţii merinde, iar copiii se- 
ntreceau la ascuţitul furcilor şi-al suliţelor. Câinii se uitau 
şi ei cu mirare şi nelinişte la „fierberea” stăpânilor, iar 
sălbătăciunile prin codru, cu nasu-n vânt, adulmecau 
mare primejdie. 

— Vin cătanele! strigă-n gura mare un călăreț, dându- 
se jos la Câmpeni, tocmai în faţa casei în care stătea 
Horia. 

— l-aşteptăm să vie! îi răspunse Chivără, poruncind 
unui căpitan de ceată ca toţi oamenii să treacă la locul 
lor şi s-asculte cu supunere ordinele de atac sau de 
apărare. 

Câmpeniul devenise fortăreață de lemn şi de zid a 
ţăranilor, în timp ce munţii-i amenințau pe duşmani cu 
toţi bolovanii, strigoii şi copacii pe jumătate tăiaţi, gata, 
gata să cadă peste cel dintâi nepoftit. 

— Nu-i uşor să te-apropii de ei, îi spuse baronul Preisz, 
într-o casă părăsită de pe drumul Câmpeniului, 
mitropolitului Ghedeon Nichitici pe care-l luase cu sine ca 
să-i demoralizeze pe ţărani. 

lar mitropolitul, o namilă asemănătoare mai degrabă 
c-un poloboc decât c-un om, îl aproba, ştergându-şi din 
când în când năduşeala de pe frunte cu dosul mânecii. 

Erau cei mai vicleni duşmani ai lui Horia, înțelegând, 
atât unul cât şi celălalt, că pentru stingerea pârjolului 


început în munţi nu era suficientă numai puterea 
armelor, ci şi destrămarea sufletească a oamenilor. 

— E cu neputinţă, înalt preasfinte, ca văzându-te- 
mbră-cat cu odăjdii şi mergând în fruntea armatelor 
imperiale, pe aceşti iobagi să nu-i cuprindă-ndoiala şi 
slăbiciunea. 

— Ar fi tocmai împotriva a ceea ce-i învaţă căpeteniile 
lor şi mai ales acei preoţi rătăciţi şi rupţi de biserica 
oficială, de catolicism, cu care a stat de vorbă şi losif 
Adamovici înaintea mea. Nenorocirea este însă că până 
aş putea da şi eu faţă cu ei ca să le vorbesc deschis, aş 
putea păţi ceea ce a păţit protopopul Şuluţiu. 

— N-aveţi de ce vă teme; cu el, atunci, nu erau armate 
imperiale. 

— Da, dar nici ţăranii n-aveau atâtea arme ca azi, şi nu 
ştiau, zău, cât de lungă le-o fi bătaia puştii! 

— În orice caz, nu tot atât cât distanţa de la care se 
aude „tunetul” glasului sfinţiei voastre, încercă să-l 
liniştească, glumind, baronul Preisz. 

— Ştiu eu! exclamă mitropolitul, neprididind să-şi 
şteargă năduşeala de pe chipul puhav. 

— Păi dacă nu veţi face dumneavoastră aceasta, 
continuă baronul simțind că pe mitropolit îl cuprinde 
frica, ar trebui în orice caz, cu autoritatea pe care-o 
aveţi, să instruiți măcar nişte preoţi dintr-ai lor care să 
meargă în fruntea detaşamentelor militare, 
ameninţându-i pe răsculați cu răspunderea în faţa lui 
Dumnezeu pentru fiecare picătură de sânge vărsat. 

— Sau chiar cu Judecata de Apoi! adăugă bucuros 
mitropolitul, că-i venise-n minte un mijloc şi mai eficace 
de-nspăimântare a sufletului țărănesc; dar 
dumneavoastră?... 

— Pe mine, răspunse baronul, nu mă-nspăimântă nicio 
judecată! nici măcar cea de Apoi, pentru că Dumnezeu e 
întotdeauna cu cei tari... 

— Dar atunci ce vă-nspăimântă? 

— Ceea ce ar putea să mi se-ntâmple dacă am pierde 
o astfel de bătălie, răspunse baronul, deşi eu i-am spus 


contelui Brukenthal că nu trebuie începută; odată pornită 
însă, nu mai avem ce face decât „ori pe scut, ori sub 
scut”. Restul e o chestiune de tactică, încheie ironic 
Preisz, gândindu-se la încurcătura mitropolitului pus să-i 
găsească pe acei preoţi care să-nspăimânte lumea cu 
Judecata de Apoi, când, în numele aceleiaşi judecăţi, tot 
preoţii satelor îi ameninţaseră pe oameni cu flăcările 
nestinse ale iadului, „dacă nu se vor scula să facă 
dreptate precum îi poruncise lui Horia împăratul”... 

Şi „muncile” mitropolitului precum şi grijile baronului 
Preisz nu erau fără temei, mai ales când se zvonise că la 
prima ciocnire a armatelor imperiale, conduse de 
colonelul Schulz cu răsculații, acestea dăduseră bir cu 
fugiţii. Se pierduseră cu totul soldaţii auzindu-i pe ţărani 
cum strigau îmbărbătându-se-ntreolaltă: „Odată, cu 
capul să nu vă daţi fraţilor, că vine Horia cu ţara!” în 
timp ce cătanelor le arătau pumnul, ponegrindu-i: „Voi 
sunteţi cătane! Voi sunteţi hoţi cu haine cătăneşti! Mama 
voastră de tâlhari, cu stăpânii voştri cu tot!” 

Într-alte locuri însă amenințările luaseră forme de-a 
dreptul caraghioase: 

— Voi aveţi împărat, măăă!? Şi noi avem împărăteasă! 
Vivat Măria Tereza! strigau cei mai înfierbântaţi. 

+ 

Înfrântă într-o luptă cu oamenii lui Crişan, armata 
colonelului Stoianovici fugea pe valea Crişului Alb. In 
târgul Hălmagiului, drept în faţa bisericii ortodoxe, fu 
însă prins însuşi colonelul care, de frica morţii sau a 
chinurilor, jură pe sfânta cruce, pe copii şi pe părinţi, pe 
ce avea mai scump, că-l va sprijini pe Crişan din tot 
sufletul la-mplinirea cererilor adresate împărăției. 

— Numai să nu-mi iei viaţa, se ruga el, sau să nu mă 
schilodeşti! Că vă voi fi de mare folos. Personal voi 
interveni, cu tot ce-mi stă în putinţă şi pe lângă toţi cei 
cu putere de a vă ajuta să vă primiţi drepturile. 

— Nu mi-e în fire să omor pe cei prinşi, îi răspunse 
Crişan, dar nici nu cred ce spui; mă întreb însă ce mi-ai fi 
făcut tu dacă-ţi cădeam eu în mâini? Cred că altfel ai fi 


vorbit cu mine! 

— Eu sunt militar şi mi-am făcut datoria, continuă 
Stoianovici, dar n-aş fi... 

— Lasă, lasă! îl întrerupse Crişan, dacă mi-aş face şi eu 
datoria faţă de morţii din tabăra noastră, urmând glasul 
sângelui şi-al răzbunării, şi ţinând seamă că situaţia e 
amestecată pentru noi, ar trebui totuşi să te ucid; n-o fac 
însă, nu de dragul a ceea ce-mi spui - pentru că nu mai 
cred în nicio vorbă de-a voastră - ci pentru că eu nu-i 
omor pe cei ce nu se pot apăra; aşa că vei sta sub pază 
până ce se vor hotărî sorții. 

— Bine i-ai spus, îl aprobă popa Silvan, după ce Crişan 
îl dădu pe Stoianovici lui Huluj să-l păzească într-o 
încăpere de sus a birtului cel mare din mijlocul târgului. 

— De, părinte! Mă mai gândesc şi eu uneori la ceea ce- 
mi răsună prin minte din câte am auzit spunându-mi-se 
prin pruncie. 

— Cine se aseamănă se adună, Marcule, indiferent din 
ce parte bate vântul, zise popa plecând să răspundă şi 
celor ce aduseseră vorba că pe Arieş venise de data asta 
însuşi mitropolitul Gedeon să-i înspăimânte pe oameni cu 
Judecata de Apoi şi cu flăcările iadului pentru orice 
picătură de sânge vărsat. 

— Nicio frică să n-aveţi, oameni buni! le spunea el 
acestora încercând să-i liniştească, pentru că la Judecata 
de Apoi vin întâi cei mari, căpeteniile, şi-apoi robii; iar 
pentru faptele celor scoşi din fire, cei ce i-au scos pe 
aceştia răspund şi nu cei ce şi-au apărat mălaiul cu 
preţul vieţii. 

— Trăiască popa Silvan! Trăiască popa Silvan! se auzi 
atunci izbucnind mulţimea, bucuroasă că între om şi 
Dumnezeu stătea chezăşie vorba lui plină de duh, prin 
care nu putea să-i amăgească diavolul. Unde mai pui că, 
la o adică, tot popa îi asigura că, în aceste vremuri, 
amăgitorul diavol nu se va sfii să vorbească şi prin gura 
celor mai mari, luând chip, duh şi arătare de orice sau 
punând stăpânire chiar pe vlădici şi mitropoliți. 

Ori popa Silvan nu era dintre cei mari şi prin gura lui 


nu se putea auzi decât cuvântul cel bun şi-ndemnul cel 
mai nimerit să iasă, credeau toţi cei ce porniseră de la 
Mesteacăn cu el. 

— Astfel ar fi putut să-şi vadă de-ale lui, îi întărea-n 
spate-i lonii, puşcaşul, pe cei mai slabi de duh, pe care i- 
ar fi putut slăbi „marile uneltiri” diavoleşti şi domneşti 
ieşite din gura unor vlădici. 

— Şi-ar fi putut poate deveni şi el vlădică cu glasul pe 
care-l are şi cu ştiinţa-i de carte! îl ajută Ţăndură pe lonii 
adresându-se unuia care, în birtul unde era ţinut 
Stoianovici, nu mai contenea cu povestirea a ceea ce se 
auzise că spusese mitropolitul Gedeon pe Arieş. 

x 

De ce însă popa Silvan nu devenise vlădică? De ce 
pornise cu gloata din Mesteacăn? De ce nu-l părăsise 
nicio clipă, nici la bine, nici la rău, sau de ce nu-şi văzuse 
de ale lui, ca alţi popi? erau întrebări la care George 
Marcu nu-şi putea nicidecum răspunde. 

Până când, odată, atotcuprinzător, însuşi duhul popii îi 
lumină mintea cu toate opreliştile, care-i stătuseră-n 
calea visului neîmplinit. 

De atunci însă nu-l mai văzu, dar vorbele-i răsunară 
parcă-n urechi ca-n zilele când fuseseră împreună. 

+ 

Cu toate că indicaţiile împăratului losif al Il-lea 
fuseseră date precis, atât contelui lancovici cât şi 
comandantului Budei şi cancelariei de la Sibiu, şi cu toate 
că nobilii din preajma Devei şi a Albei începuseră să 
atace şi să reprime pe cont propriu, fiecare după cum îl 
ajutau resentimentele, sălbăticia sau putinţele, marea 
bătălie împotriva Câmpeniului nu se dase încă şi de 
stingerea pârjolului revărsat din munţi peste câmpia 
Ardealului nici pomeneală. Pregătiri se făcuseră însă 
foarte mari. 

Fuseseră mobilizate trupe imperiale de la Buda, de la 
Timişoara, de la Cluj, Alba şi Sibiu îndreptându-se spre 
inima munţilor spre Brad, Câmpeni şi Abrud. Fură scoşi 
tot atunci şi mitropoliţii, episcopii şi preoţii care să-mbăr- 


băteze trupele imperiale, afurisindu-i pe răsculați; 
cancelaria de la Sibiu dăduse frâu liber nobilimii să-şi 
facă de cap numai să biruie; fuseseră aduşi şi judecătorii, 
şi toate se făcuseră numai ca să termine odată şi să nu 
se mai audă de Horia, Cloşca şi Crişan. 

Pe de altă parte însă nici moţii nu stătuseră cu braţele 
încrucişate. Se adunaseră în Mihăileni, pe lunca-n care 
Crişul Alb făcea o mulţime de coturi printre miriştile 
acoperite de brumă, aproape toţi bărbaţii, crişeni buni de 
luptă de prin preajma Bradului, a Hălmagiului şi a Băii de 
Criş. Nu lipsea aproape nimeni: spătari din Rişca şi 
Rişculiţa, lemnari de pe munte, olari de pe Târnava, oieri, 
văcari, geambaşi de vite şi de cai, robi şi mai puţin robi, 
iobagi de tot felul, oameni din toate satele şi de pe toate 
coclaurile, trecuţi prin focul atâtor porniri, de care 
fuseseră-n stare până atunci, biruitori şi înfrânți. Toţi se 
strânseseră acolo cu mic cu mare, cu slab, cu tare, să 
puie umărul, să nu se lase şi să dea peste cap cătanele 
diavoleşti, slugile iadului, tâlhari care mânjiseră uniforma 
în care ei la-nceput îşi puseseră atâta nădejde. N-ar fi 
putut nimeni crede că tocmai hainele pe care toţi voiseră 
să le-mbrace cândva îi îmbrăcau acum pe cei pe care 
trebuiau să-i stârpească. 

Se făcuse undeva, ceva! De bună seamă că se făcuse, 
de ajunseseră toţi să vadă cum făgăduinţa cea bună a- 
m-păratului devenise minciună. 

Oastea răsculaților era condusă de Crişan şi de Micula 
Bibarţu, căpitan din partea locului, care cunoştea terenul 
ca nimeni altul. Oamenii-i erau aşezaţi în aşa fel încât să 
poată face faţă oricărui atac venit dinspre Brad sau 
eventual de peste munţi, dinspre Alba. Pregătirile cele 
mai aspre se făcuseră însă la gândul înfruntării armatei 
colonelului Kray care plecase dinspre Deva spre Brad. 
Era o armată regulată, formată din patru sute de 
grăniceri, cu care trebuiau să se bată şi lupta părea cu 
atât mai grea, cu cât din ea făceau parte şi fraţi aduşi de 
prin Bistriţa şi de prin Făgăraş. 

Cu toate acestea nici Crişan, nici popa Silvan şi nici 


Micula nu se speriară şi nu dădură de loc înapoi. Îşi 
organizară forţele pe trei valuri lăsând şi o „surpriză” în 
dosul dealurilor dinspre Curechiu. 

In primul val erau puşcaşii, în al doilea, bătăuşii cu 
bâte, care trebuiau să intervină când s-ar fi făcut gol în 
rândurile duşmanilor sau când ar fi atacat cavaleria şi-n 
ultimul, nişte călăreţi mai dibaci, înarmaţi cu săbii al 
căror rost însă, din pricina numărului scăzut de cai pe 
care-l aveau, era mai mult de îmbărbătare decât de 
susţinere. Grosul armatei îl făceau însă bâtaşii de ale 
căror strigăte şi înfăţişare ar fi fugit oricine. Erau 
îmbrăcaţi atât de felurit şi de pestrit încât, văzuţi din 
depărtare, păreau mai degrabă haită de fiare pornite să 
prade, decât oameni. Cojoace cu lâna-ntoarsă, căciuli de 
oaie, ţundre dubite, opinci de mistreţ legate peste obiele 
cu fir de lână-mpletit, şi-o căutătură la toţi de credeai că 
sunt anume coborâţi din codru pentru tăiat şi spânzurat. 
Din gură şi de pe nări, răsuflarea le ieşea abur, iar 
chiciura care se pusese pe mustăţi, pe căciuli, sprâncene 
şi cojoace îi făcuse s-arate precum copacii fulguiţi de 
primele abureli ale iernii. 

Mulţi băteau din opinci, aşteptând cu nerăbdare să se 
arunce asupra cătanelor cu aceeaşi poftă cu care, dac-ar 
fi ajuns cătane-n hainele împăratului, s-ar fi aruncat 
asupra domnilor de primprejur. 

Cele mai avansate cete fuseseră plasate între Criş şi 
drum, şi-ntre drum şi dealurile-nconjurătoare pe sub care 
trecea apa şerpuind. Era drumul pe care se coborau 
căruțele cu ciubere spre câmpie şi pe care aceleaşi 
căruţe porneau cu bucate când ciuberele reuşiseră să fie 
vândute. Il cunoşteau toţi, ca-n palmă, după cum bine 
cunoşteau şi lumea aceea a Mihăilenilor dimpreună cu 
tot câmpul, în care le aşteptase pe cătane să dea odată 
cu ele marea bătălie. 

Horia, e adevărat, nu miza pe ea nu ştiu cât, dar 
pentru Crişan ea-nsemna revanşa, care trebuia neapărat 
dată; pentru înfrângerea de la Deva, când, dezamăgiţi cu 
totul de gestul armatelor imperiale, fuseseră obligaţi 


pentru prima dată să dea bir cu fugiţii. Şi Doamne, ce-ar 
mai fi însemnat atunci victoria împotriva cetăţii! Dar 
timpul trecuse şi iată că prilejul se ivise pentru a doua 
oară, netrebuind cu niciun chip scăpat. 

Crişan îşi stabilise cartierul general pe colina de lângă 
pod, ca să se poată repezi la nevoie cu rezervele de 
bâtaşi într-ajutorul celor dovediţi, supraveghind în luptă 
desfăşurarea tuturor cetelor. Popa Silvan şedea şi el 
mereu pe-aproape, cu o coadă de prapure-n mână, gata 
s-oprească orice din mers. Işi suflecase sutana ca să nu-l 
stânjenească-n luptă şi, cu barba-n vânt, aducând mai 
degrabă a nor dezlănţuit în boholt decât a om, nu l-ar fi 
putut opri din năvalnica-i pornire nici chiar afurisenia 
mitropolitului pe care, de când îl văzuse de partea cui 
trecuse, nu mai dădea doi bani. Cu orice episcop s-ar fi 
luat la-ntrecere-n tălmăcirea sfintelor porunci, interdicții 
şi-ndemnuri, dovedindu-l de rea credinţă pe oricare-n 
faţa mulțimilor, dacă acesta ar fi fost de partea domnilor 
stăpâni. 

Se ivise-n Mesteacăn răsărind ca buruiana de ogradă; 
crescuse ca un tufiş bătut şi păscut de toate relele, şi 
trăise drept ca ţandăra rămasă stingherită după 
trăsnirea copacului. Nu-l încovoiase nimeni în nicio parte, 
înfruntând pieziş toate potrivniciile. Nu dăduse niciodată- 
napoi decât în faţa păcatului, şi-atunci doar pentru a-şi 
face vânt, ca să-l ia şi mai zdravăn pe dracu' de coarne. 
Nu recunoştea nicio poruncă venită dinafară-i, nici de la 
Crişan chiar, dacă-n lăuntru nu-i suna lui cum trebuie. 

Se-mpotrivise oricui văzuse că nu-i de bună credinţă şi 
pentru Dumnezeul lui sau pentru cei amărâţi şi-ar fi dat 
şi viaţa. Pe nimeni nu-l iubea însă pe lume ca pe Hristos, 
în care vedea pururi chipul celor obidiţi, şi pentru nimeni 
n-ar fi sărit în foc ca pentru Crişan. Omul acesta era 
pentru el întruchiparea răzbunării firii copleşită de toate 
ponoasele. Bâta lui Dumnezeu pentru cei ce-i 
nesocotiseră sau răstălmăciseră poruncile şi reazămul 
nădejdii tuturor moţilor obidiţi de grofi şi de biruri. 

Cu el pornise din Mesteacăn, de el fusese pururi 


nedezlipit şi cu el alături voia să moară sau să trăiască 
pân-a-şi vedea-mplinită cu ochii dreptatea, pentru care 
amândoi se sculaseră. 

Crişan n-ar fi renunţat nici el la sprijinu-i, cum nu s-ar fi 
putut lipsi de mâna-i dreaptă-n cioplitul doagelor, şi nu l- 
ar fi dat de lângă sine nici pentru tot avutul împăratului. 
Ba mai mult chiar, dac-ar fi fost cu putinţă, l-ar fi luat cu 
el şi pe drumurile celeilalte lumi să-i arate pe unde s-o ia 
ca s-ajungă mai repede la coasta Domnului. Oo! De câte 
ori n-ar fi voit el să-i poată striga-ndeaproape: „Hei, 
Doamne! cu motii ce-ai de gând?!” Şi cine oare ar fi fost 
mai nimerit pentru acest drum decât popa Silvan?! Ce 
călăuză l-ar fi dus mai drept şi mai sigur până la 
picioarele lui, punând chiar şi vorba-i cea bună pentru 
el?! lar în caz de dovedire, pe cine altul s-ar fi putut 
rezema mai bine cu vorba-i de duh ca pe neogoitul popă 
Silvan. 

Doar din când în când îl mai întreba: „Şi nu-ţi pare rău, 
părinte, c-ai părăsit biserica?” 

— Biserica-i oriunde şi Dumnezeu are peste tot nevoie 
de slujitori; butucii-mi sunt masă, moţimea turmă-mpre- 
jur şi cerul boltă deasupra, cu sfântul Ilie cu tot, paznic 
făr'de simbrie peste capu-mi, răspundea el râzând şi 
păşind mereu înainte. 

— Ei ce zici, părinte? Biruim ori nu de data asta? 

— Oricum biruim, Marcule, dacă dreptatea-i cu noi, şi 
dacă suntem înfrânți, şi dacă-i batem, îi dădu el 
răspunsul sfânt în doi peri. 

— Adică? păru nedumerit Crişan. 

— Adică nu ne-om opri nicicum, şi la nevoie i-om 
urmări şi pe ailaltă lume. 

— Şi pe ailaltă? întrebă mirat Crişan. 

— Şi, Marcule, îi răspunse râzând neogoitul popă din 
Mesteacăn, gata oricând să treacă prin orice pentru el. 

x 

Câtă dreptate avusese! Dar unde era acum şi cu cine 
avea de furcă pe la răspântii?! 

— Părinte, părinte! îl striga el întruna... 


+ 

— No' acuma, părinte! strigă Crişan văzând cum 
primele detaşamente de grăniceri ale colonelului Kray se 
iviseră-n cotul drumului ce dădea-n luncă. Era numai ochi 
şi urechi privindu-şi cetele şi sprâncenele-i se ridicaseră 
peste pleoape precum creasta cocoşilor în luptă. Popa, 
deşi-nalt, se-nălţase şi el pe vârful picioarelor ca să vadă 
mai bine unde ar fi fost nevoie de ajutorul lui. 

La primele rafale ale puşcaşilor lui Crişan, cătanele 
însă se adăpostiră şi se-mpărţiră-n două: o parte 
strecurându-se pe malul Crişului în sus, iar cealaltă pe 
sub poala dealului spre podul care-nchidea lunca. 

Cu prima parte se războiră bâtaşii, din păcate însă 
prea neputincioşi cu tot avântul lor, căci gloanţele-i 
secerară înainte de-a ajunge să dea cu bâta şi mulţi 
muriră cu pofta nestinsă a bătăii pe suflet. 

Doamne, ce-ar mai fi dat! Cu tot năduful dezamăgirii şi 
cu toată pofta răzbunării tuturor nelegiuirilor suferite ! 
Şapte parc-ar fi vrut să lovească prin fiecare mână, şi-n 
dorul fiecăruia parc-ar fi fost alţi şaptezeci şi şapte ai 
atâtor generaţii strânse, cu ofurile-n grumazi şi cu 
pornirile aprinse-n suflet. 

Dar soarta voi ca şi aceştia, în loc să se răzbune cum 
trebuie, să s-adauge celor din spatele lor, care şi aşa-i 
îmboldiseră din urmă ca să răzbească odată la lumină. 

Soldaţii de pe firul apei îi împinseseră însă spre pod şi 
la fel şi aripa de sub deal pe cei ce-i pândeau de 
deasupra. 

Degeaba se aruncară pădureţii asupra lor cu toate 
tipetele jivinelor pe buze, căci răpăitul armelor le-nchise 
tuturor gura, făcându-i să muţească pentru vecie. Nu-i 
putură dovedi nici chiar puţinii călăreţi de care mai 
dispunea Crişan şi care pieriră aproape toţi, ţinte prea 
mari, în crâncena-ncleştare. 

Vujdugan şi Lăzăruţ aci-şi găsiră şi ei sfârşitul, murind 
însă fie în ultimele lor salturi, fie, dac-apucaseră s-ajun- 
gă-n rândul cătanelor, cu vreo trei de gât. Mare le fu însă 
multora mirarea când îi auziră că şi aceştia vorbesc 


acelaşi glas ca ei. 

Şi-atunci, cine-i împingea pe toţi la moarte şi de ce? 
Lăzăruţ din Zdrapţ chiar se-ntrebă când văzu că cel ce-l 
loveşte zice: „na, mă!” - cu ăştia ce-o mai fi oare de-or 
bolunzit“? să ne omoare?! 

Nu mai ajunse însă să-şi răspundă, pentru că un glonţ 
îi sfărâmă capul. 

lar cei ce atacau se grăbeau şi ei, fiindcă moartea nu 
cruța pe nimeni, scăpând întotdeauna cel ce lovea 
primul. 

Ţăndură, când se văzu că mai rămăsese doar cu o 
mână de oameni împrejur, se repezi spre o casă din 
capul unei văioage, ca să reziste acolo cu ultimele 
gloanţe. 

Crişan şi popa Silvan trimiseseră şi ei după ajutoare pe 
la Blăjeni; cătanele lui Kray îi înghesuiră însă mai înainte 
ca acestea să se ivească pe dealuri. Atunci intrară în 
luptă rezervele şi surprizele ţărăneşti de după creste, dar 
ce se putea face când la orice „noutate” din jurul văii 
Crişului, Kray scotea alte şi alte cătane? 

— Parcă acuma le-ar face! izbucni popa Silvan, de 
izvorăsc aşa fără sfârşit la porunca nemernicului Kray; 
mă duc acolo să dau o mână de ajutor! 

— Stai aici! abia-l putu potoli Crişan. Să vedem ce-om 
face după ce ne vin ajutoarele. 

— Ce-ajutoare, Marcule, când abia au plecat ai noştri 
să-i cheme! se-mpotrivi popa, smucindu-se să se avânte- 
n focul încleştării. Uite colo, nu vezi cum îi omoară pe 
aceia? Dumnezeule! şi iar se smuci, şi Crişan iar îl 
împiedică spunându-i: „Lasă la urmă! la urmă”. 

Şi-ntr-adevăr, până la urmă, se iviră şi ajutoarele blă- 
jenilor cu cei trimişi de Horia, iar Kray trebui să dea un 
pas înapoi. 

— Pe ei, fraţilor! izbucni atunci popa Silvan, zvâcnin- 
du-se-n cel mai cumplit avânt din mâna lui Crişan care-l 
scăpă pentru totdeauna de lângă sine. La al doilea pas 
căzu răpus de un glonte rătăcit, sortit însă lui şi numai 

lui, căci nimeni până atunci nu trăsese anume asupră-i. 

Şi popa muri-n saltul înainte, neoprindu-se nici măcar 
o clipă pe pragul dintre cele două lumi; nici măcar să-şi 
ia rămas bun de la Crişan, să-i fi călcat pe urme dac-ar fi 
vrut să-l ajungă. Şi-apoi până acolo, sus, mai era încă 
atâta de mers! 

+ 

Of! şi mult mai era într-adevăr până acolo! Unde eşti, 

părinte Silvan?! Părinteee, unde eşti? 
+ 

Dumnezeule! Fu cât p-aci să cârtească Crişan când îşi 
văzu „sprijinul” prăbuşindu-se; nu mai avu însă timp, căci 
Kray se ivi cu noi forţe din josul apei. 

— Doamne, dar ăştia nu se mai gată odată, măi 
Micula, ia vezi tu ce-i cu Ţăndură şi cu Huluj, că-mi pare 
că le-o dat foc în casa aceea unde s-ascunseseră, 
continuă el să-l îndemne pe Micula Bibarţu să vadă şi de 
soarta celorlalţi. 

— Aşa-i, răspunse Micula, repezindu-se-ntr-acolo cu 
bâta-i ghintuită cu ţinte de aramă şi strigând întruna: „Nu 
vă lăsaţi, ai mei! Nu vă lăsaţi, ai mei!” 

Zadarnic însă; cătanele-i covârşiseră pe-ai lui şi lipsa 
de arme le-adusese pieirea. 

N-ajunse nici Micula la ei căci Kray îl împuşcă pe drum, 
văzând cum îi străluceşte bâta ghintuită în ultimele raze 
de soare rămase neapuse după Vulcan“. 

Căzu însă văzându-l pe Ţăndură cu ochii lui cum se 
repezise din casa-n flăcări strigând: „Om aprinde şi 
lumea cealaltă peste voi”. Şi parcă şi ultimul „scârţâit” al 
lui Huluj îl auzi sărind de pe acoperiş în flăcări. 

Numai lonii puşcaşul rămase până la ultimul glonţ, 
ascuns după tufa din care trăsese de fiecare dată-n plin. 
Din nefericire însă când se ivi şi Kray în bătaia puştii lui, 
oţelele ţăcăniră sec. larba de puşcă nu mai luă foc şi alta 
nu mai avea. 

— Ptiu! îşi scuipă el atunci în sân, vrând s-o şi ia la 
sănătoasa. Se opri însă şi porni numai după ce se lăsa 

seara când cătanele nu-l mai văzură încotro o apucă. 

— A avut zile, ce să-i faci! Altminteri - poate - dacă nu 
de alta, ar fi apucat-o şi el pe calea laptelui cu ai noştri- 
nainte; aşa... 

Şi lonii, nedumerit, dădea întruna din umeri neştiind în 
ce să mai creadă. 

Crişan, plecând şi el capul când acoperişul de paie al 
ultimei case-n care se adăpostiseră ai lui se prăbuşi, 
suspină adânc şi, simțind că ceva se rupe-ntr-nsul, o luă 
razna pornind să-l întâlnească pe popa Silvan, sau poate 
chiar să-l ajungă din urmă. 

A * 

In seara aceleiaşi zile, în casa din Zdrapţ unde-şi 
stabilise comandamentul colonelul Kray, bâta şi straiţa 
lui Micula Bibarţu atârnau pe un perete. Straita era de 
plotog** de gligan, iar bâta de corn cu toate gătelile 
cuvenite unei căpetenii de ceată, care nu fusese 
niciodată lipsit de mândria de a spune că el şi numai el, 
din neamul lui, izbutise să se ridice până la încrederea 
deplină a lui Crişan. 

Colonelul le privea obosit în timp ce adjutantul său nu 
se putu împiedica să nu spuie: 

— Şi când te gândeşti că numai cu astea... 

— Darmite să fi avut şi puşti, îi luă colonelul vorba din 
gură, întrerupându-şi însă brusc gândul. 

Adjutantul era doar din Bistriţa şi l-ar mai fi putut 
stârni să spună încă cine ştie ce dacă nu s-ar fi oprit la 
timp. 

+ 

Tot spre Brad, în aceeaşi seară răcoroasă de toamnă 
cu lună plină, se-ntorceau şi cele douăzeci şi nouă de 
care cu doamnele nobile dezrobite din mâna răsculaților, 
care n-avuseseră nici măcar vreme să le boteze sau să le 
cunune cu vreun ţăran. Erau de fapt doamnele şi fiicele 
nobililor din valea Crişului Alb, pe care ei le prinseseră şi 
pe care le ţinuseră zălog aşteptând sfârşitul bătăliilor. Nu 
era castel din această parte din care Crişan să nu fi avut 

pe cineva prizonier, aşteptând ca soarta de pe urmă să-i 
hărăzească un drum sau altul. 

Intr-un car însă, o doamnă de la domeniul din Zdrapţ îi 
spunea unei alteia de la Ribiţa: 

— Straşnic s-au mai bătut; mai ceva decât Kray! 

— Păcat însă că soarta noastră-i să fim întotdeauna cu 
cei mai tari, îi răspunse cealaltă, nu fără o tainică urmă 
de regret în glas, lăsându-se apoi furată de gânduri. 

+ 

Cei ce mai rămăseseră din ceata lui Crişan, vreo doi 
sau trei răzleţi, scăpaţi întâmplător de la moarte, neştiind 
încotro s-o apuce, luară tot drumul Câmpenilor unde 
nădăâjduiau să-l găsească pe Horia ca să-i spuie ce 
păţiseră şi cum ajunseseră de scăpaseră din crâncena- 
ncleştare de la Mihăileni. Până la urmă îl găsiră totuşi şi-i 
spuseră, iar el îi asculta înnegurat. Ce avea să mai fie cu 
ei? Să-i lase la vatră? Să-i mai ţie cu ai lui? Sau să nu-i 
bage-n seamă aşa puţini cât mai rămăseseră? 

— Şi acum ce vreţi să mai faceţi? îi întrebă el. 

— Păi ce să facem? Mai departe cu ceilalţi! îi 
răspunseră ei dând nedumeriţi din umeri. 

Şi Horia-i lăsă să facă ce voiră. 

Cu ceilalţi oameni ai lui, pe care şi-i păstrase de prima 
dată, de la-mpărţitul oastei, începu însă şi el ultima 
luptă. Oastea colonelului Schulz trebuia ori înfrântă, ori 
lăsată stăpână pe oraşul Câmpeni. Altminteri nu se 
putea. 

— li vezi? îi arătă el lui Chivără, de pe colina de la 
marginea Câmpurilor, soldaţii lui Schulz care veneau în 
sus, pe Arieş, dinspre Bistra. 

— li văd şi cred că acum îţi dai şi tu seamă, Horio, din 
porunca cui fac ceea ce fac? îi răspunse Chivără 
nescăpând ultimul prilej de a-şi trezi prietenul din 
„sfânta-i amăgire”. 

Horia însă nu răspunse nimic, dând în schimb semnul 
pornirii la atac. Cu acelaşi Tut ihr das în gând cu care 
pornise, la început. 

Ca şi armatei lui Crişan, oastei lui Horia i se întâmplă 


însă acelaşi lucru. Superioritatea armelor de foc şi co- 
vârşitorul număr al cătanelor o dovediră, oricât se strădui 
ea să nu se lase. 

Nu pieriră însă toţi, ca la Mihăileni, pentru că Horia 
dădu semnul de retragere înainte de a se fi sfârşit lupta. 

În clipa însă când încetă focul, Chivără Roşie, cavalerul 
cu coif de oţel, se opri lângă el, îi strânse mâna şi dispăru 
în aceeaşi pădure din care se şi ivise fără a spune nici 
încotro merge, nici unde va ajunge. 

Atâta doar zise: 

— Plec acum, Horio! E vremea! Şi dus fu pentru 
totdeauna. 

Înconjurat de ai săi, Horia plecă şi el atunci capul şi cu 
jumătate de glas le spuse; 

— Mai e o scăpare totuşi, fraţilor! Atunci frunţile 
tuturor se descreţiră, sprâncenele li se arcuiră peste 
măsură şi ochii fiecăruia se căscară-nspre el. In suflete 
prinse din nou să le-ncolţească nădejdea: 

— Care? parcă-ntrebau chipurile celor ce-l ascultau. 

— Să mai ajung încă o dată la Viena, le spuse el, 
strecurându-le din nou  îndoiala-n oase odată cu 
pomenirea capitalei. 

lar la-mpăratul? Oare nu cătanele lui îi seceraseră? 

— Dar cum până atunci mai este mult, îşi continuă el 
firul întrerupt al gândirii, şi altceva mai bun n-avem de 
făcut, zic că fiecare ar trebui să ne retragem prin 
cotloanele noastre până la primăvară. Şi-atunci... 

— Dar tu? îl întrebară zeci de glasuri. 

— Eu voi rămâne singur, le răspunse el; voi însă faceţi 
ce vă spun eu. 

— Şi Cloşca? Crişan? Ei ce-or să facă? mai întrebară 
nişte bărdaşi din Albac. 

— Şi ei ca mine; tot singuri, cu-aceeaşi soartă! le 
răspunse Horia. 

x 

Dar iată c-aci nu-s cu mine; aci-s singur şi nu-l mai 
găsesc nici pe popa Silvan. Of, Doamne, Horio-n ce hal 
am mai ajuns! Şi poate că tu m-ai fi putut ajuta. Tu, da, 


desigur, dar... Dar Horia nu-l auzea şi chiar dacă l-ar fi 
auzit, în el nu mai putea pătrunde. 

Ajunsese însă cu mâna la capătul nojiţelor şi cu 
puterile bine strânse la-nceputul unui drum, pe care nici 
el nu mai ştia încotro duce. 

Undeva avea totuşi să ducă, iar capătul lui nu era 
nicidecum să fie în mâna vrăjmaşului. Nu, asta în niciun 
caz. Aşa pornise şi aşa trebuia neapărat să se-ntâmple. 
Doar şi-o spusese de atâtea ori cu glasul tare, şi lui, şi 
părintelui Silvan, şi chiar lui Horia. 

x 

Când însă colonelul Kray se sfătui cu pădurarul Melt- 
zer, în biroul lui din Abrud, cum să-i prindă pe cei trei 
conducători ai răscoalei din Munţii Apuseni, într-o altă 
parte a imperiului, la Viena, doi funcţionari comentau 
acelaşi eveniment în colţul unei străzi pe baza celor 
scrise în „Wiener Zeitung”. 

— Ştii că a luat sfârşit! zise cel ce ţinea ziarul în mână. 

— Da, am auzit, răspunse celălalt, dar spune-mi exact 
ce scrie-n gazetă! 

— Aici zice aşa, îi spuse atunci posesorul ziarului ci- 
tindu-i paragraful, că „Din ultimele rapoarte sosite la 
cancelaria imperiului, din Transilvania se anunţă 
constatându-se că românii din Zarand şi Hunedoara, 
după ce-au fost convinşi de rătăcirea în care se află, s-au 
întors acasă fără vărsare de sânge, şi, recunoscându-şi 
greşeala, dau acum toţi o mână de ajutor la prinderea 
celor trei căpetenii ale răscoalei.” 

+ 

— Dar cum zici c-ar fi mai bine să procedăm? îl iscodi 
mai departe Kray pe Meltzer. In orice caz dumneata 
cunoşti mai bine pădurile decât mine... 

— Nu-i bine să vă omorâţi căutându-i dumneavoastră, 
îi răspunse pădurarul; mai bine puneţi şi aici pe capul lor 
o recompensă de câteva mii de florini cum au făcut şi cei 
din jurul Devei, colonelul Ballo, mi se pare; şi asta va 
face mai mult decât o armată pornită după ei să-i prindă. 
Banul e ochiul cel mai ager; vede şi-n cele mai 


întunecate văgăuni. 

— Ai dreptate, zâmbi Kray, metoda-i veche; uitasem 
de ea; şi ca să nu fim şi noi mai prejos, zic c-ar fi destui 
trei mii! 

— Trei mii de galbeni? izbucni pădurarul. Dar asta-i cât 
toată averea Abrudului! 

— Eu atâta propun, repetă Kray, în timp ce ochii 
pădurarului nu se mai putură închide de bucurie. 

Şi pe la toate răspântiile din Munţii Apuseni fu aşezată 
apoi tabla cu anunţul oficial în care se spunea că: 

„Majestatea sa imperială acordă 3000 de galbeni celui 
care-i va prinde pe Horia, Cloşca şi Crişan vii şi-i va preda 
autorităţilor”. 

+ 

Până a nu apuca însă a se ivi pe la răspântii tabla cu 
anunţul galbenilor oferiţi drept răsplată pentru prinderea 
lui Horia, Cloşca şi Crişan, într-o noapte la uşa casei 
părintelui Florea, din Buningene, se auzi o bătaie uşoară 
şi un glas mai mult şoptind: 

— Părinte, părinte! 

Părintele, care tocmai citea Apocalipsul, când auzi 
vocea, Îşi scoase ochelarii legaţi cu aţă pe după urechi şi 
se-ndreptă spre uşă să deschidă. 

Nu-ntrebă însă cine era cel ce-l strigase pentru că nu 
se temea niciodată nici de tâlhari, nici de diavoli şi nici 
de cei ce ar fi vrut să-l omoare. 

— De la mine n-ar avea nimeni ce jefui, fiindcă eu i-aş 
da oricui orice mi-ar cere; iar dacă nu mi-ar cere, cu 
atât mai bine; şi-ar lua omul singur ceea ce ar vrea, îşi 
zicea deseori părintele râzând de propria-i sărăcie. 

Şi-ntr-adevăr era atât de sărac şi atât de singur încât 
pe oricine i-ar fi intrat în casă l-ar fi primit ca pe Sfântul 
Petru, dându-şi şi cămaşa pentru el. 

Cu mâncările nu se omora, nici chiar la praznicele mari 
când dădea dezlegare tuturor; el gustând doar de ici, de 
colo în numele odihnei sufletelor celor morţi. De băut - 
doar apă de izvor, iar drept veşminte n-avea pe trupu-i 
slab decât una şi aceeaşi sutană, pe care nu ştia nimeni 


s-o fi schimbat vreodată cu altă haină. Doar când o spăla 
şi-o cârpea. Atunci însă s-ascundea-n cămăruţa-i de lemn 
şi ca să nu fie văzut de nimeni, îşi alunga afară, cu toată 
părerea de rău, chiar şi pisoiul. 

La trup era uscat ca iasca şi uşor ca fulgul, mulţi 
bănuindu-l chiar c-ar pluti pe iarbă sau că după moarte, 
în caz că s-ar întâmpla şi asta vreodată, deşi era greu de 
crezut, nici n-ar putrezi. Şugubăţii spuneau din această 
pricină când venea vorba despre el: „Da, părintele 
Florea, ierte-l Dumnezeu de-o muri vreodată!” 

El însă nu se supăra niciodată de nimic şi când se 
mişca, se mişca într-adevăr aşa de uşor, încât nimeni nu 
şi-ar fi dat seama că trece vreo făptură primprejur. 
Veghea mai tot timpul, gata fiind însă şi să plece din 
lumea asta la chemarea celui ce socotea el că-i dăduse 
sufletul, dar şi să zăbovească-ntr-însa atât cât ar mai fi 
fost nevoie de el printre muritori. Nu se codea într- 
adevăr de la nimic ceea ce credea c-ar fi fost de cuviinţă 
să facă sau ar fi trebuit să-mplinească, mergând până-a 
trăi-n vremea posturilor lungi numai cu rădăcini şi 
umblând iarna, pe drumurile troienite, printre fiarele 
pădurii, ca măgarul printre oi. Nu s-atingea însă nimeni 
de el, mirându-se până şi dobitoacele şi fiarele de chipu-i 
blând. 

In faţa lui, când deschise, în noapte, se ivi Horia. 

— Dumnezeu cu tine! îi zise el făcându-i semnul crucii 
deasupra şi poftindu-l să intre. 

— Mulţumesc, părinte, dar nu mi-e de zăbovit cum nu-i 
e diavolului a se odihni. 

— Totuşi, totuşi, stai oleacă şi spune-mi ce te-a adus 
acum pe la noi prin Buningine, îl întrebă popa Florea, 
deloc surprins de ivirea-i neaşteptată. 

— Ce să spun, părinte? Că ne-a înşelat împăratul. Asta 
toată lumea o ştie şi-a simtit-o. lo însă mă-ntreb de ce nu 
ne-o ajutat Dumnezeu? Sau poate... nici n-o fi, doamne 
iartă-mă, se gândi el să se-ndoiască şi cu glas tare, co- 
dindu-se însă să-şi rostească gândul înaintea celui pe 
care toţi îl credeau în pragul sfinţeniei. 


— Ei da, te-ntrebi bine, îl îmboldi părintele ca şi cum ar 
fi vrut să-l aprobe în ceea ce gândea şi nu spunea, c-aşa 
m-am întrebat şi eu de multe ori, până mi-a venit în 
minte soarta lui Hristos. Oare nu-l putea scăpa măcar pe 
El Dumnezeu-Tatăl de la chinuri, de la judecată şi de la 
tot ce-a urmat? ŞI l-ar fi putut, de bună seamă, dacă era 
Dumnezeu; dar de ce n-a făcut-o oare? Nu-i era fiu ? Să 
nu se fi-nduioşat de ceea ce-L aştepta?... şi totuşi, L-a 
lăsat să se-ntâmple ceea ce bine ştim cu toţii. De ce? El 
ştie; şi apoi dacă Fiul Lui nu s-a plâns de asta, deşi de- 
ntrebat s-a-ntrebat şi El o dată de ce L-a părăsit, zic s- 
aşteptăm răspunsul tot de sus. 

— Aşa-i, îl aprobă Horia, dar vezi, omul se-ntreabă 
totuşi. Să fie oare nedrept Dumnezeu? Atunci în ce să 
mai sperăm? În împărăție? Nici atât! Poate-n noi, dar 
suntem atât de slabi, părinte! 

— Ei vezi? Vezi că te apropii de adevăr! Aşa, aşa, 
uşurel, cugetă şi ai să ajungi unde trebuie, că-Dumnezeu 
nu-i nici drept, nici nedrept, ci numai înţeles în deosebite 
feluri de oameni. 

— Dar atunci, totuşi, cum să pricepem de ce am fost 
înfrânți? insistă iar Horia. 

— Ştiu eu, Horio, poate că Dumnezeu, cunoscând că 
mai putem încă răbda, a lăsat ca sălbăticia acestor 
împilători şă fie tocită numai prin noi. Au, nu gresia 
moale toceşte oţelul briciului? 

— N-ar fi drept, părinte, dac-ar fi aşa. 

— Aşa se pare, Horio, deşi, răul ca să se-ndrepte fără 
ca să piară cel stăpânit de el, e nevoie de unul care să-l 
rabde fără să crâcnească orice-ar veni asupra-i. 

— Oricum ar fi, părinte, dar mie unuia, zău, că nu-mi 
vine să mă dau prins în mâinile lor. 

— Nici n-ar trebui, omule! Ferească Dumnezeu de un 
aşa gând, căci fiecare trebuie să lupte până-n ultima 
clipă pentru viaţa lui, iar socotelile sorții las'să se- 
mplinească de la sine. 

— Atunci aşa am să şi fac, zise Horia, privind cam 
pieziş spre icoana din casa popii, în care încă se mai 


putea desluşi, prin fumul vremii, prinderea nu ştiu cui. 

— Ştiu însă că tare-i greu să-ţi duci singur crucea pe 
drumul ăsta, mai adăugă popa cu milă, gândindu-se la 
ceea ce-l aştepta pe Horia, întrevăzându-i poate chiar 
sfârşitul. 

— Mai ales când eşti om ca mine, completă Horia. 

— Poate însă n-o fi drumul aşa de lung; sau poate că 
te-o mai ajuta şi pe tine, fiule..., continuă părintele să-l 
mângâie. 

— Oricum o fi, e greu, tare greu, părinte; simt asta, 
cum simt că răsuflu şi drumul meu e lung, iar puterile-mi 
sunt slabe, încheie Horia ieşind în noapte. 

x 

Şi cât o mai fi putut oare Horia? Să fi scăpat de ceea 
ce eu n-am putut scăpa? Dar poate că el şi-neacă strigoii 
în altceva. Ce însă l-ar mai putea scăpa?... Că totuşi, nu-l 
văd astâmpărându-se. Dar ce oare?... Ce nu fac eu? Să 
se mai încreadă oare-ntr-însul şi numai într-însul?... Of, 
Doamne, ce n-aş da să ştiu! 

+ 

În a treia zi de Crăciun din anul acela, şapte gornici în 
frunte cu Nuţu Mătieş şi Ştefan Trifu, după o căutare de 
aproape o săptămână, dădură în pădurea Scorocetului 
peste nişte urme de om, proaspăt făcute pe o zăpadă 
căzută şi ea nu mai mult de o noapte. Erau de-a binelea 
în hotarul Bihorului dinspre Oradea: 

— la veniţi-ncoa, măi! îşi strigă Nuţu ortacii când le 
văzu... Ce-or fi astea? 

— Ce să fie, îi răspunse Trifu, urme de om par; să 
vedem însă unde duc, că poate dăm peste vânatul căta- 
nelor. 

Aşa-i numeau ei pe cei fugăriţi de autorităţile care le 
făgăduiseră trei mii de galbeni pentru prinderea lor: 
vânatul cătanelor. De fapt aşa le spusese şi pădurarul 
Meltzer din Abrud, promiţându-le pe deasupra, tot din 
ordinul domnului Kray, şi scoaterea din robie, în caz că i- 
ar fi prins, şi pământ după poftă; iar astea s-ar fi împlinit 
mult mai sigur şi mai iute decât le făgăduise însuşi Horia 


c-o va face. 

Robia şi pământul! erau cuvinte atât de mari pentru 
iobagi, încât, pentru scăparea de primul şi pentru 
dobândirea celui de-al doilea, unii ar fi făcut orice. 

— Ce-ar fi, măi Nuţule, una ca asta, să le umflam banii, 
să ne scoată din robie şi să ne dea şi pământ cât ne-ar 
trebui, îi zise Trifu. Nici nu ne-ar mai păsa de domni! 

— Da, că parcă nu tot de ei am ţine, îi răspunse Nuţu. 
la, mai bine aşteaptă să facem treaba şi-apoi om vedea 
noi; uită-te numa-ncotro duc urmele, că văd că se-n- 
dreaptă spre izvor, continuă el. 

— Mă, ia uitaţi-vă-ncolo, că-i nu ştiu care dup-un brad, 
izbucni atunci Onu, fratele lui Nuţu. Şi mi se pare că vine 
cu nu ştiu ce-n mână-ncoa; "i un cart; ia ascundeţi-vă 
până-i în dreptul nostru să sărim pe el. 

Şi ceata celor şapte s-ascunse care pe unde, aşteptând 
ca omul cu cartul să le vie mai la-ndemână. 

Când fu însă în dreptul lor, îl recunoscură: era Cloşca-n 
carne şi oase! 

— Pe el, mă! s-auzi atunci izbucnind dintr-o tufă Trifu 
care-i şi sări în spate. Apoi într-o clipă îl ajutară şi ceilalţi, 
dându-i frânghii să-l lege. 

— Ce-i cu tine aici? îl întrebă Trifu după ce-l văzu făcut 
cobză. 

Cloşca tăcu. 

— Nu vrei să spui? se oţări Andrei la el, viind să-l şi 
lovească cu patul puştii. 

— Lasă-l, mă, că i-om merge pe urme şi-om vedea 
acolo şi de unde vine, şi cu cine-i, interveni atunci 
Simion, 

— Că bine zici, Simioane, aprobă Nuţu. Hai, acuma 
umflaţi-! şi-napoi cu el de unde a venit, că trebuie să 
dăm noi acolo şi peste ceilalţi! 

Legat fedeleş şi purtat pe umeri ca un butuc de Simion 
şi de Andrei, Cloşca se gândea tot timpul cât de rău 
făcuse că ieşise s-aducă apă: şi-l sfătuise doar Horia şi 
chiar îl rugase să stea locului. El nu, şi nu, că doar nu 

umblă nimeni pe vremea asta prin pădure. Dar pesemne 
c-aşa-i fusese sortit să cadă el întâi în mâna tâlharilor şi 
pe urmele lui, s-ajungă şi la Horia. Doamne, ce năpastă! 
Măcar de-ar şti Horia să fugă sau s-ascundă ce mai avea 
la el. Poate că i-o auzi totuşi venind şi i-o trece prin minte 
să nu stea locului; ar fi fost prea mare nenorocirea să-l ia 
aşa, ca din oală. Nu, nu, asta nu trebuia să se-ntâmple cu 
niciun chip. Dar să strige nu mai putea c-avea căluşul în 
gură; să se smucească şi să fugă, nici atât, atunci ce mai 
avea de făcut? S-aştepte doar s-ajungă la coliba de sub 
bradul răsturnat de vânt; Doamne, asta nu! 

Şi ceata gornicilor se apropie ducându-se pe urmele 
paşilor, pân'ce dădu de rădăcinile unui brad răsturnat de 
vânt. Din dosul lui se-nălţa doar o dâră de fum. 

— Aici-s! exclamă Nuţu. lar Simion şi Andrei zvârliră de 
pe umeri povara care icni. 

— Acum, voi înconjurați coliba, iar eu am să sar de 
sus, de pe rădăcinile bradului, drept în gura ei, continuă 
Nuţu. 

Cât ai bate din palme, apoi, coliba fu-nconjurată de 
gornici iar Nuţu-i sări lui Horia drept în faţă. 

— Bună sara! 

— Bună, Nuţule, dar ce cauţi pe-aici aşa-n zori de zi? 

— Vânat pentru cătane, Horio, numai că n-am prea 
putut prinde nimic; am îngheţat de frig şi-am vrea să ne 
mai încălzim o ţârăS*; putem? 

— Da, cum să nu; duceţi-vă numai mai aproape de foc; 
şi dându-se şi el mai la o parte de pe un trunchi de brad 
răsturnat lângă vatră, le făcu loc la toţi. 

Doi se aşezară atunci în dreapta lui, doi în stânga iar 
Nuţu mai la o parte. Simion şi Andrei rămăseseră afară 
să-l păzească pe Cloşca. 

— la spuneţi-mi, întrebă Horia, ce e mai nou prin sat? 
Ce se mai aude? 

— Ce să se mai audă, Horio, îi răspunse Ştefan Trifu, 
oamenii-s nemulţumiţi de cătanele ce-au umplut satele. 
Te caută ca pe aur şi-ar da nu ştiu ce, numai să te 

prindă. Trei mii de galbeni sunt puşi pe capul tău, pe 
lângă scoaterea din robie a celui ce te-ar da prins şi pe 
lângă darea de pământ cât i-ar trebui celui ce-ar face 
una ca asta. Altfel, oamenii de-abia mai pot sufla de 
atâtea biruri câte le-au căzut pe cap... 

— Să vie numai primăvara, Trifule, şi-apoi-ne-om 
scutura noi de, ei, ca ursu de brumă, îi răspunse Horia. 

— Ba să nu mai vie: Horio, că ş-aşa ne-or picat destule 
pe cap; şi zicând astea Ştefan şi Nuţu se aruncară primii 
asupra lui dând să-l lege ca pe Cloşca. Nu izbutiră însă 
uşor, cu tot ajutorul dat şi de ceilalţi, pentru că Horia se 
apăra nu numai cu spaima morţii lui, ci şi a celor pe care 
i-ar fi mai putut atrage după dânsul. Ba chiar mai reuşi 
să scoată din chimir nişte hârţoage pe care le avea 
asupra lui, aruncându-le în foc, înainte ca Nuţu să mai 
poată băga mâna după ele ca să le smulgă pieirii. 

Afară, Cloşca legat fedeleş se gândea la cei şase copii 
ai lui rămaşi pe uliţă, în timp ce Simion şi Andrei se şi 
vedeau slobozi lucrând tot pământul primit. 

Răzbit însă până la urmă de cei ce-l înconjuraseră, 
Horia se pomeni şi el legat fedeleş, c-un căluş în gură şi- 
atârnat ca şi Cloşca, pe-un par ca să fie duşi, aidoma 
cerbilor împuşcaţi, drept vânat pentru cătanele care-i 
aşteptau la Câmpeni, Abrud şi Alba. 

Nuţu şi Ştefan îl duceau pe Horia, iar Simion şi Andrei 
pe Cloşca, ceilalţi păzindu-i pe de lături pentru ca nu 
cumva să mai păţească ce păţiseră cei ce-l prinseseră pe 
Horia când îl scăpase lonuţ Dandea. 

Dar lonuţ era acum mort, iar de scăpat cine să-l mai 
scape când doar el, Horia, le dăduse tuturor poruncă să 
se ascundă care pe unde-o putea până la primăvară? 

Soarta crudă şi temerile aveau să li se-mplinească, şi 
lui, şi lui Cloşca, şi poate chiar şi lui Crişan, pe care însă 
de când auzise că fusese bătut la Mihăileni, nu-l mai 
văzuse nici cât măcar să-i spună ce şi cum fusese acolo. 
Dar ce să mai faci împotriva unei morţi, spre dărâmarea 
căreia făcuseră totul? Nici lui Cloşca nu mai avea ce-i 
spune, decât doar atât: Să-i mai atragă încă o dată 


luarea aminte că avusese dreptate atunci când îl oprise 
să se ducă după apă la izvor. Ce, n-ar fi avut destulă nea 
în jur? Sau ar fi murit de sete? Dar la ce bun să-i mai zică 
şi astea acum, când şi aşa temerile i se-mpliniseră şi 
amândoi zăceau fără putinţă de-a glăsui unul cu celălalt, 
legaţi pe câte o bâtă cu picioarele-n sus ca jivinele 
răpuse.?! N-ar mai fi avut niciun rost. 

Şi tăcerea se aşternu peste toţi, şi peste prinşi, şi 
peste gornicii norocoşi, cum s-aşternuse prima nea peste 
frunzele căzute sub fulgi. 

La Câmpeni, îi primiră pădurarul Meltzer împreună cu 
coloneii Kray şi Schulz, care porunciră numaidecât ca 
„fiarele” să fie dezlegate şi readuse, pe loc, în stare de 
oameni. 

Dezlegaţi de pe bâte, şi lăsaţi din nou pe două 
picioare, fură înlănţuiţi apoi mai cu grijă decât cei mai 
temuţi tâlhari şi puşi îndată pe drumul Abrudului. 

Când trecură prin Cărpiniş, lui Cloşca i se umeziră 
ochii. Se gândea la tot ce lăsa-n urmă neogoit, la nevastă 
şi la copii, care aveau de-acum înainte să cerşească 
pentru ca să aibă ce mânca. Dar nu-i zise nicio vorbă lui 
Horia, care mergea alături de el mai „mut” ca oricând. 

La intrarea-n Abrud, o mulţime de oameni îi aşteptau 
să-i vadă. Vestea că fuseseră prinşi le mergea înainte 
mai iute decât paşii. 

Văzându-i cum arătau şi-n ce hal ajunseseră înlănţuiţi, 
ţăranul lon Popa Crişănuţ, cum stătea cocoţat pe-un 
gard, neputând răbda, izbucni: 

— lată-l pe Craiul munţilor şi-n mâinile pagânilor; o să-l 
mânce acuma fript! 

— Ba mâncaţi-l voi, că-i al vostru! răspunse înciudată 
femeia unui jandarm de lângă el. 

— D-apăi lasă că pentru asta o să pâăţiţi voi ce n-a păţit 
nimeni, continuă lon Grişănuţ, în timp ce soldaţii, puşi de 
pază pe margini, se năpustiră asupra lui. 

Noaptea dormiră înlănţuiţi în pivniţa unei case mai 
trainice de lângă birtul cel mare. Nicio clipă însă Horia 
nu-i băgă vină lui Cloşca că nu-l ascultase, dar nici Cloşca 


nu scoase vreo vorbă, în care să fi-ncercat să-şi 
mărturisească părerea de rău care-l rodea. Statură astfel 
toată noaptea ca doi bolovani, legaţi unul de altul şi 
simţindu-şi bătăile inimilor care zvâcneau la fel. 

Gemeau adânc şi unul, şi celălalt, nevrând prin nicio 
vorbă însă să-şi dea frâu liber gândurilor, care-i măcinau 
pe dinăuntru. Atâta doar mai ştia fiecare că de acu încolo 
trebuie să tacă mormânt, orice s-ar fi întâmplat, dacă nu 
voiau s-atragă după ei zeci şi sute de alţi şi alţi inşi sortiţi 
unei pieiri atât de ticăloase. 

Pentru asta însă n-aveau nevoie de vorbe, iar glasul 
trebuia să li se stingă cu totul de pe buze. Şi zorile aşa-i 
prinseră, cu hotărârea aceasta tăcută-n suflet, pornind 
din nou spre Alba, ca spre sfârşitul vieţii lor. 

Ca să le fie drumul mai uşor şi vremea să le treacă mai 
iute, paznicii îi puseseră lui Horia o cunună de spini pe 
cap, lovindu-l din când în când cu bâtele şi zicându-i: 

— Voiai să-i scapi pe alţii şi-acum nu te mai poţi apăra 
nici pe tine însuţi, Dumnezeule al moţilor! Sau drept cine 
te credeai tu atunci? 

Horia însă tăcea, iar Cloşca văzându-i că se apropiau 
de el să-l lovească, se băga între bâtele şi trupul fratelui 
său. 

— Ţi-e milă? Ţi-e milă de Hristos? îl întrebau jandarmii 
în bătaie de joc. 

— Şi de voi, şi de el, le răspunse o dată Cloşca primind 
pe spinare ciomegile fără a crâcni o iotă; ba, mai mult 
chiar, simţi în sinea lui o uşurare pentru călcarea sfatului 
de a nu fi ieşit după apă când s-ascundea în colibă. 

Şi aşa, prin Zlatna şi prin toate satele până-n Alba, în 
văzul tuturor celor strânşi cu sila sau de bună voie, ca să 
vadă şi să nu uite, dacă s-ar fi putut, în vecii vecilor, nici 
ei, nici copiii şi nici strănepoţii lor, ce soartă-i aştepta pe 
cei ce voiau să-i dezrobească. 

Când ajunseră-n Alba lulia şi intrară-n cetate, venind 
dinspre munţi, Horia ridică privirea-n sus. Pe frontispiciul 
porţii de intrare cu însemnele puterii imperiale, armele şi 
acvila cu două capete, mai scria încă vizibil; 


Dominus adiutor... 

— Ce te holbezi, mă, aşa sus?! Nu vezi ce scrie acolo? 
îi mai atrase atenţia unul dintre cei ce-l păzeau. 

— Ce scrie? îl întrebă senin Horia. 

— Că cei ce intră pe aici cu capul în sus, ies cu 
picioarele-nainte, îi răspunse paznicul îmbrâncindu-l să 
țină aproape. 

„De cine să ţină aproape?” se întrebă Cloşca-n sinea 
lui, intrând şi el pe aceeaşi poartă-n cetate. „Aproape de 
toţi cei care i-o luaseră-nainte şi aproape de toţi cei ce 
aveau să-i urmeze”, îşi răspunse dup-aceea tot el, în 
momentul când erau gata să fie despărțiți pentru a fi 
puşi fiecare într-o celulă aparte. 

Şi Horia fu pus singur deasupra porţii dinspre răsărit, 
iar Cloşca tocmai deasupra celei pe sub care intraseră. 

Mai lipsea doar Crişan care încă nu fusese prins. 

x 

— Ce-or fi făcând ei oare acum? 

— Şi-ai vrea să ştii, se juca cineva în gând cu el între- 
bându-l mereu. 

— Ce-aş mai avea să le spun? 

— Nimic? Nimic? 

— Să fie tot cum au fost. 

— Numai atât? 

— Numa’. 

— De ce? 

— Pentru că bine am făcut ce-am făcut! 

+ 

Până când într-o zi de câşlegi, în satul Mogoş, aceeaşi 
mulţime, care-l întâmpinase cu câtăva vreme înainte 
strigându-i: „Bine ai venit”, se repezi asupra lui cu toată 
furia, gândindu-se la cât din cei trei mii de galbeni puşi 
pe capul lui Horia i-ar fi revenit pentru prinderea lui 
Crişan. 

Era atunci ca un cerşetor în zdrenţe pe care numai 
ochiul aurului îl putuse descoperi. 

Şi doar unul îl văzuse, pentru ca după aceea toţi să se 
arunce asupra lui cu setea şi dorul de scăpare din robie 


în gât. Ba, fiecare apoi şe şi căzni să pună mâna pe el, ca 
să nu-şi poată băga de vină după aceea că-l scăpase din 
palmă la-mpărţeala aurului. 

— Bine, Pătrule! mai apucă el să-i zică unuia pe care-l 
recunoscuse, şi tu?... Dar de ce oare mai încerca să-i 
amintească ceea ce fuseseră? 

— Ptiu, satano! se lepăda atunci Pătru, ortacul lui, de 
el, în timp ce cocoşii vesteau în sat schimbarea vremii 

— Tată! îi strigă tot atunci şi copilul pe care i-l 
smulseră din mână. 

— De acum înainte rămâi cu mă-ta! i-o tăie el scurt. 

— Şi noi cu legea, îi răspunse anapoda unul din gloată, 
în timp ce ceilalţi nu mai ştiau cum să-l lege şi câte 
noduri să-i mai facă frânghiei ca nu cumva să le scape 
din mână. 

Era pentru ei cea din urmă-ncercare a ieşirii din robie. 

+ 

Îi vedea pe toţi atât de clar, mai ales pe cei care- 
nainte i se descoperiseră, plecându-se până la pământ, 
când le trecea prin faţă. Aceia se descopereau şi acum, 
cu aceeaşi uşurinţă, şi-n faţa celor ce-l escortau spre 
Alba. 

— Să fie oare gloata aşa cum se spune?! se-ntrebă el 
mereu în timp ce ecoul dintr-însul îi răspundea întruna: 

— Aceeaşi, aceeaşi din totdeauna, strigându-ţi azi 
„osana” şi mâine „răstigneşte-l”. 

— Dar oare ştiu ce fac? 

— Nu, dar aşa-i de veacuri, îi răspunse dintr-însul cel 
care-l cunoştea mai bine ca oricare altul. 

— Doamne! şi n-o să se mai trezească oare? 

+ 

Pentru fapta lor însă, aşa cum fusese scris pe tabla de 
la răspântii, toţi cei care contribuiseră la prinderea lui 
Horia, Cloşca şi Crişan, îşi primiră galbenii pe care şi-i 
împărţiră-ntre dânşii. La urmă nu fu însă niciunul 
mulţumit, pentru că fiecare zicea că dacă n-ar fi fost el... 
n-ar fi putut pune mâna atât de uşor pe ei sau în niciun 
caz ajunge până la Alba ca să primească răsplata 


făgăduită. Unde mai pui că Nuţu Mătieş şi Ştefan Trifu, 
cu toţi ai lor care-i prinseseră pe Cloşca şi pe Horia în 
crângul Scorocetului fuseseră scoşi din robie, în timp ce 
celor din Mogoş abia că li se reduseseră birurile la 
jumătate; Crişan fusese singur, iar numărul mogoşenilor 
întrecuse orice aşteptare. 

Nu se putu apoi bucura de răsplata aurului şi a ieşirii 
din robie nici Vesalina, mama Mătieşilor, a lui Nuţu şi 
Onu, care-ncercând să facă pită din făină cumpărată cu 
banii feciorilor ei, după ce-o coapse şi-o frânse, dând să 
le-o-mpartă la masă, văzu cum din ea se scurseră trei 
stropi de sânge. 

— Ce ai, mamă? o-ntrebară băieţii strânşi cu tot 
neamul în casă ca să-şi sărbătorească ieşirea din robie. 

— Sânge! Sânge! izbucni ea, rupând-o la fugă sub 
icoană. 

— Care sânge, mamă? încercară s-o  liniştească 
nurorile, trăgând-o de sub icoană la masă. Că doar 
împreună am frământat-o şi am copt-o!? 

— Nu ştiu, maică, le răspunse ea cu ochii şi mai căscaţi 
de mirare văzând picăturile scurgându-se încă din dăra- 
burile rupte; dar sângerează, sângerează, maică! 

— Cum să sângereze, mamă, când noi toţi o vedem 
mai albă ca oricând; şi uite, noi cu zece ochi ne uităm la 
ea, nu ca tine, cu doi? încercară ei s-o dumirească 
mestecând chiar în gură bucăţile din care chipurile ar fi 
văzut ea picurând sânge. 

lar femeia, în loc să se liniştească de tot, văzându-i 
cum mănâncă acum pită albă la masă, se pierdu de-a 
binelea cu firea şi căzu jos fără simţire. 

— Săraca mama! spuseră atunci nurorile cu cea mai 
puţină părere de rău în glas. 

— Dumnezeu s-o ierte, că de mult cam avea ea 
vedenii, o pomeni şi Nuţu. 

— Şi s-o odihnească! adăugă Onu care fugi să-l cheme 
pe popa. 

— Păcat că tocmai acum, când s-ar fi deschis şi pentru 
voi altă viaţă, ea v-a părăsit, ţinu să-şi aducă în cele din 


urmă şi Trifu părerea, încercând în felul său, prin asta, 
să-i mângâie, pentru că nu-l uitaseră nici pe el de la 
ospăț. 

+ 

A doua zi după ce fuseseră aduşi în cetate prizonierii, 
contele lancovici şi colonelul Papilla îşi începură ancheta. 
Fiecare anchetat era ţinut singur şi adus spre 
interogatoriu în birourile contelui şi ale colonelului sub o 
escortă care nu le scotea decât lanţurile de la mâini la 
intrarea şi ieşirea din birou. 

Cea mai mare curiozitate o vădi însă contele lancovici 
faţă de Horia, pe care, de cum sosi, dimineaţa, în biroul 
lui de anchetă, dădu ordin să-l cheme ca să-l cunoască. 

Şi garda i-l aduse numaidecât, zornăindu-i lanţurile pe 
tot lungul coridoarelor. 

Când se deschise apoi uşa şi Horia-şi făcu apariţia-n 
prag, contele rămase uluit de aspectu-i pădureţ, găsindu- 
| însă foarte pitoresc şi chiar interesant. Era îmbrăcat cu 
cioareci şi-ncălţat în opinci cu gurgoi“ înalte, bine legate 
de picioare cu nojiţe pe obiele sure. Pe trup purta o 
cămaşă de cânepă despicată la gât şi legată c-un şnur 
negru, iar pe deasupra cojoc şi o tundră? albă, 
moţească, bine dubită, din care se vedeau miţele 
curgând ca lâna de pe oaie. 

— Bună ziua, spuse Horia intrând şi dându-şi jos din 
cap căciula neagră. Pletele-i se revărsară atunci pe umeri 
şi contele lancovici, privindu-l în rama uşii ca-ntr-un 
tablou, hotărî, pe loc, să-i şi facă portretul pe pânză, 
înainte de a fi sortit pieirii. li şi văzuse dealtfel sfârşitul 
trupului şi i-l şi gândise, nu fără a-i lăsa însă această 
urmă în ochii urmaşilor. 

— Bună ziua, îi răspunse contele lancovici, dumneata 
cum te numeşti? 

— Ursu Nicola. Răspunse scurt Horia. 

— Numai atât? 

— Ba nu, mi se mai spune şi Horia. 


5'67-vârfuri 
s868-suman 


— De ce? 

— Pentru că ştiu zice din fluier; adică hori cum se mai 
spune pe la noi, pe la petreceri. 

— Şi-a fost mare petrecere acuma-n munţii de unde 
vii? 

— Petrecere, domnule? Poate, pacoste. 

— Pacoste?! Păi despre ce pacoste-i vorba? 

— Despre ceea ce s-a dezlănţuit peste noi. 

— Hm n-am auzit despre aşa ceva, ştiam doar c-au 
luat foc castelele unor nobili! 

— Ascultaţi, domnule judecător, sau ce-ţi fi 
dumneavoastră de vă faceţi că nu ştiţi nimic de ceea ce 
ne doare pe noi... 

— Nu ştiu, chiar că nu ştiu, şi de aceea am şi venit aici 
ca să aflu şi să-i ascult pe toţi ce-mi spun. 

— Apăi atunci aflaţi de la mine că de la-mpărăţie n-ar 
fi trebuit să trimită cătanele-mpotriva noastră pentru 
plângerile pe care le-am făcut; că doar înălţimii sale, 
împăratului de la Viena, i s-au spus de atâtea ori cum 
stau lucrurile, începu Horia prudent să-i dea o explicaţie. 

— Cine i-a spus? 

— D-apăi noi toţi, că uite numai eu am fost pentru asta 
de trei ori la-nălţimea sa. 

— Dumneata?!... Şi?! 

— Şi-nălţimea sa tot ne-a luat hârtiile şi tot ne-a 
făgăduit îndreptarea lucrurilor, până când ne-am 
pomenit cu cătanele peste noi ca să ne-asuprească şi 
mai rău. 

— Dar dumneata cum ai ajuns aici? insistă contele 
făcându-se mai departe că nu ştie nimic de arestarea lui. 

— lo, cum am ajuns, domnule judecător? de asta vă 
miraţi? Păi cum s-ajung, cum mă vedeţi, în lanţuri, iar 
până la Câmpeni şi mai rău. 

— În lanţuri!? Dar de ce te-au legat aşa? se păru că-n 
treabă contele şi mai curios, făcându-se c-abia atunci îi 
observă lanţurile. 

— Păi asta nimeni nu mi-o spus-o până acum, domnule 
judecător, răspunse Horia, hotărât să se oprească cu 


vorba la această explicaţie, şi numai la ea. 

— Bine, atunci întoarce-te de unde ai venit, c-o să aflu 
eu până mâine. 

— Să mă-ntorc, unde? Acasă? întrebă, chipurile, 
nedumerit şi zâmbind amar, Horia. 

— Cei ce te-au adus, dacă zici că n-ai venit singur la 
mine, ştiu ei unde să te ducă. 

— Atunci, ziua bună, domnule! încheie Horia discuţia 
dând să iasă însoţit de paznici, pe care contele lancovici 
îi chemase c-o bătaie de palme să-l ia. 

lar când ieşi pe uşă contele lancovici privindu-l lung 
din spate îşi spuse: „Cred că ăsta-mi va da de lucru!” 

Şi-ntr-adevăr, până la 24 februarie al anului următor, 
patruzeci de zile cât dură ancheta, contele lancovici nu 
află de la Horia, din cele 119 întrebări câte-i puse, decât 
acelaşi lucru pe care-l aflase-n prima zi: „Că el nu ştie 
nimic din cele întâmplate decât că s-a văzut prins pentru 
c-a făcut plângeri la-mpărăţie şi pentru c-a fost de trei ori 
acolo ca să stea de vorbă cu-mpăratul”. La confruntări o 
tinu de asemenea morţiş că nu ştie nimic din ceea ce 
spun ceilalţi şi nici că i-ar fi cunoscut pe careva dintre cei 
puşi dinainte-i. lar când contele lancovici îi spuse, de la 
obraz, că minte, tot de la obraz îi răspunse şi Horia că 
astea-i sunt răspunsurile la întrebările care i se pun, 
necunoscând nimic din ceea ce ei ar fi vrut să ştie. 

x 

— De la acest Horia, îi spuse contele lancovici, 
colonelului Papilla, n-am putut afla decât cum îl cheamă 
şi de ce i se spune Horia. Încolo, despre răscoala 
ţăranilor mi-a spus că nu ştie nimic, decât c-ar fi auzit şi 
el că 

unii ţărani s-ar fi răsculat pe valea Crişului Alb şi, 
împilaţi de biruri, ar fi dat foc unor domenii. C-ar fi 
participat însă la răscoală, nici poveste. Atâta doar că pe 
el l-ar fi prins nişte gornici pentru c-ar fi fost la Viena cu 
plângeri la maiestatea sa. 

— Dar la confruntările cu martorii vii ai faptelor sale? 

— A spus că nu-i cunoaşte şi că dac-aceia-l cunosc, e 


datorită faptului că el a umblat mult prin ţară, cu 
scânduri şi ciubere. 

— Dacă l-am tortura? 

— Asta în niciun caz, colonele; doar nu suntem 
sălbatici. Dealtfel, ordinele maiestăţii sale au fost extrem 
de severe în acest sens; întrebări şi răspunsuri; atâta 
doar şi nimic mai mult. Un judecător inteligent ştie însă 
să se descurce şi numai cu aceste instrumente de 
investigaţie. 

— Da, dar cu acestea, conte, nici eu n-am putut scoate 
de la lon Oargă, zis Cloşca, decât ceea ce aţi scos şi 
dumneavoastră de la Horia. La fel mi-a spus şi mie 
iobagul acesta înrăit, că nu cunoaşte pe nimeni şi nici nu 
ştie de ce a fost adus aici decât c-a fost prins în hotarul 
Oradiei, pentru că-l însoțea pe Horia la tăiatul lemnelor în 
pădure. 

— E firesc şi clar că nu vor să-şi recunoască vina, 
colonele, dar ea e atât de limpede, încât pentru stabilirea 
ei n-avem nevoie decât de depoziţiile şi declaraţiile 
martorilor. lar din aceştia avem o sumedenie, să-i tot 
anchetăm. Mie unuia însă, mi-e foarte clar ce-au făcut: S- 
au răsculat pentru că domnii nobili, de pe aici, au 
întrecut orice măsură atât în stabilirea obligaţiilor 
iobăgeşti, cât şi în nerespectarea propriilor lor legi. Ce 
vrei mai mult decât cele văzute de amândoi pe valea 
Mureşului, când veneam spre Alba lulia! Şi-nchipuie-ţi ce 
s-o mai fi întâmplat fără ca noi să ştim, atât înainte, cât 
şi după răscoală! Dar, ce altceva putem face decât să- 
naintăm rapoarte cât mai detaliate înaltei curţi imperiale, 
pentru edificarea completă a augustului nostru suveran 
în ceea ce priveşte starea supuşilor săi, din această parte 
a Transilvaniei!? 

— Şi intervenţiile cancelariei de la Sibiu? 

— Nu am ţinut şi nu voi ţine seamă de ele. Dealtfel, i- 
am spus contelui Brukenthal că vreau să fiu liniştit în 
timpul acestei anchete. 

— Dar cu presiunile nobililor ce facem ? 

— Nu le băgăm în seamă, colonele. Dealtfel eu am şi 


dat ordinul ca nici să nu-mi mai fie aduse la cunoştinţă. 
Cât despre ceea ce mi se insinuează, prin alte mijloace, 
de către domnii nobili, nici nu vreau să aud. De aceea nu 
l-am ascultat nici pe baronul Preisz, necum pe contele 
Eszterhazy sau pe fiara de Ladislau Ballo, aşa că nici să 
nu le mai pomeneşti numele. Aici, eu sunt instanţa 
supremă şi n-am să dau seamă de ceea ce fac decât 
augustului suveran. 

Şi-ntr-adevăr, din dările de seamă ulterioare şi din 
rapoartele înaintate curţii de la Viena de către contele 
Anton lancovici, reieşea limpede că întreaga răscoală din 
ţara moţilor avusese patru cauze principale: 

1. Oprimarea peste măsură a iobagilor de către nobili. 

2. Interdicţiile militare de înrolare-n armată a ţăranilor 
moţi. 

3. Neglijenţa guvernului transilvănean de la Sibiu de a 
lua măsuri la timp pentru ameliorarea sau înlăturarea 
nemulțumirilor. 

4. Obscurantismul poporului de jos, în materie de 
morală şi religie. 

Erau dealtfel şi concluziile întregii sale anchete şi ale 
unor îndelungi discuţii cu colonelul Papilla, pe baza 
materialelor obţinute după cercetările de fiecare zi şi 
după audierea martorilor. Din aceleaşi concluzii se 
impuneau însă şi remediile pe care tot cei doi judecători 
le formulaseră destul de lapidar într-alt raport pe care-l 
adresaseră curţii. Era, de fapt, o sugestie fondată pe alte 
trei sute optzeci şi cinci de acte constatatoare 
anterioare, privind diversele momente ale activităţii lor 
din Banat şi Transilvania, şi care prevedea: 1. 
Introducerea şi aplicarea severă a unui regulament 
funciar general; 2. Interzicerea oricărei abateri, oricare ar 
fi fost ea, de la acest regulament; 3. Interdicţia oricărei 
conscripţii militare date altfel decât în baza unui ordin 
special al maiestăţii sale imperiale, precum şi instruirea 
organelor militare de a proceda numai de comun acord 
cu administraţia civilă; 4. Separarea justiţiei militare de 
cea a provinciilor; 5. În caz de primejdie, cererea 


ajutorului militar formulată de comitete să fie satisfăcută 
pe loc; 6. Crearea de şcoli naţionale, până atunci 
aproape inexistente la românii de aici, iar pentru 
instruirea clerului neunit (ortodox), foarte ignorant 
dealtfel, crearea unui seminar; şi, în fine, 7. Strângerea 
cătunelor răzlețe în sate compacte, pentru ca populaţia 
lor să poată deveni socială. 

Mai rămăsese însă un singur punct neclarificat, şi cu 
acesta încă nedistrus germenele unei vagi nelinişti 
pentru amândoi anchetatorii imperiali: Ce se-ntâmplase 
cu cea de-a treia căpetenie a răscoalei, cu George Marcu 
din Vaca, zis şi Crişan, de care toţi prinşii, în afara lui 
Horia şi a lui Cloşca, vorbeau înfioraţi. 

Să fi dispărut fără urmă? Să nu fi fost încă prins? Să fi 
murit? Sau să fi fost încă pe picior de război, pregătind 
altă răscoală pe undeva prin munţi? 

Nu se ştia nimic de soarta lui şi toţi orăşenii vorbeau 
de el ca de cel mai fioros om pe care-l putuseră pomeni. 

Se zvoni printre ei că bea numai sânge de om, în loc 
de apă, că mâncă-n fiecare zi câte un nobil şi că se culcă 
noapte de noapte cu femeile celor pe care-i omoară sau 
îi ia prizonieri de cu ziua. Nu se auzea nimic de bine la 
adresa lui prin burguri decât c-ar avea prin preajmă şi un 
popă, dar care nici acela n-ar fi popă, ci însuşi diavolul în 
persoană, întruchipat sub o atare formă pentru a-i duce 
şi mai mult, şi mai departe pe ţărani în ispită ca să 
dărâme oraşele, să dea foc domeniilor şi să distrugă tot 
ce-i nobil pe lumea asta. 

Despre chipul lui Crişan se mai spunea că n-ar avea 
nimic omenesc într-însul, că-i ca o fiară cu cap când de 
lup, când de urs, c-ar avea gheare, nu mâini, şi-n loc de 
picioare, copite despicate, semnul neîndoielnic al 
îndrăcirii sale fără leac, iar pe trup, nepurtând veşminte, 
numai un fel de păr care-l învăluie ca o blană, neştiind 
niciodată ce-i frigul sau căldura. 

Aşa ajunseseră veştile despre Crişan la urechile 
contelui lancovici şi ale colonelului Papilla, închipuindu- 
şi-l chiar şi ei nu într-un fel prea deosebit de cum reieşea 


din zvonurile şi datele mai exacte furnizate de anchetă. 
+ 

În după-amiaza zilei de 2 februarie 1875, ofiţerul de 
gardă îl anunţă pe contele lancovici că colonelul Kray îi 
cere audienţă. 

— Să poftească, deşi mă-ntreb ce-o mai fi vrând şi 
ăsta, că doar şi-a îndeplinit misiunea, zise puţin iritat 
contele lancovici. 

— Poate vreun favor sau vreo intervenţie, opina 
colonelul Papilla. 

— Şi-ntr-un caz, şi-n altul, voi termina repede cu el, 
hotări contele lancovici. 

— Cele mai respectuoase omagii, domnilor! li se 
adresă atunci colonelul Kray, intrând radios pe uşă. 

Contele lancovici, văzându-l atât de vesel, era gata să- 
i spună: „Colonele, cât mai scurt cu putinţă, pentru că 
am treabă şi flecărelile mă scot din sărite”. N-apucă însă 
să-şi exprime gândul că-n aceeaşi clipă, colonelul Kray, 
cu tonul celui mai sigur om din lume, îi şi anunţă că cea 
de-a treia căpetenie, fiorosul Crişan, fusese, în sfârşit, 
prins dis-de-dimineaţă, la Mogoş, şi depus într-o celulă 
de lângă cazarma corpului de gardă a cetăţii. 

— E-n ordine? mai întrebă el încă o dată, frecându-şi 
bucuros palmele. 

Cum era şi firesc la o veste atât de neaşteptată, 
contele lancovici nu-şi mai putu pune în aplicare gândul, 
ci ridcându-şi nasul din mapa cu hârtii de pe birou, după 
ce-şi mai scoase şi ochelarii de aur de pe nas, exclamă: 

— Daa? Putem şi noi să-l vedem? 

— E la ordinele dumneavoastră, şi numai ale 
dumneavoastră de acum înainte, îi răspunse insinuant şi 
nu fără o urmă de ironie colonelul Kray, punându-i 
totodată pe masă şi plicul cu actele însoţitoare ale 
faimoasei sale capturi: procese verbale de luări în 
primire, precum şi propunerea acordării recompensei 
făgăduite celor ce-l prinseseră. 

— Perfect, interveni atunci colonelul Papilla în urma 
reacției întârziate a contelui. Mai aveţi ceva? 


— Da, răspunse colonelul Kray; pentru că al lui a fost 
ultimul mare grup de răsculați cu care m-am bătut la 
Mihăileni, cer ca şi recompensa pentru prinderea sa să 
fie achitată tot prin mine celor în drept. O merită pe 
deplin. A fost un sat întreg. 

— Un sat întreg contra unui singur om? Dar asta-i prea 
de tot. Să fie adus atunci mimaidecât aici, ca să-l văd şi 
eu, înainte de a face vreo minune sau de a dispărea fără 
urmă, cum se zvoneşte prin burg c-ar fi cu putinţă. Cât 
despre recompensă, în limitele legale, ea va fi distribuită 
chiar azi beneficiarilor. Vezi dumneata, colonele Papilla, 
dacă-s făcute toate formele legale, îl rugă el pe 
aghiotantul său să-l ajute, ca să scape cât mai repede de 
prezenţa lui Kray. 

— Numaidecât, conte, îi răspunse prompt Papilla, asi- 
gurându-l în acelaşi timp că totul va fi pus la punct, în cel 
mai scurt timp, pentru ca şi colonelul Kray să fie pe 
deplin satisfăcut. 

— Deci, colonele Kray, va trebui atunci să mai treceţi 
şi pe la casierie, conchise contele lancovici, arătându-i 
discret uşa, fără a se ridica câtuşi de puţin de la birou. 

Şi colonelul Kray, înclinându-se reverenţios, ieşi zâm- 
bind cu hârtiile avizate în mână, pentru a-şi putea încasa 
aurul răsplăţii făgăduite. Simţise că nu-l putea înghiţi 
contele lancovici, dar s-aşteptase la asta şi voise să-i 
arate că tot nobilimea fusese aceea care îşi rezolvase 
problemele, restabilind ordinea şi spulberând închipuirile 
nefaste din mintea orăşenilor speriaţi. Crişan nu mai era 
o problemă; Crişan fusese şi el prins ca orice tâlhar şi pus 
în lanţuri la Bălgrad. 

+ 

Când Crişan le fu adus înainte, contele lancovici şi 
colonelul Papilla se aşteptau să le intre pe uşă o fiară. Se 
sculaseră-n picioare, se-ndepărtaseră-n colţul opus uşii, 
şi-l rugaseră pe comandantul gărzii să stea tot timpul 
alături de ei, în birou, cât avea să dureze prima 
întrevedere. 

Mare le fu însă surprinderea când văzură intrând pe 


uşă nu o fiară, ci un om ca toţi oamenii, şi mai 
asemănător la chip ca oricare altul cu Horia. 

Avea şi aceleaşi veşminte: opinci, cioareci, nojiţe ceva 
mai strânse şi mai lungi, cămaşa tot din cânepă şi tot 
despicată la gât, cojoc de oaie şi o tundră sură pe umeri, 
ţinută cu mâna ca să nu-i pice. Pletele le avea mai 
scurte, dar barba mai stufoasă decât a lui Horia, iar 
mustăţile mai negre şi mai într-aripate decât ale lui 
Cloşca. Ochii însă, adumbriţi de sprâncene ca de două 
streaşini, se-n-figeau ca pumnalul în privirea oricui îi sta- 
nainte. 

De cum intră pe uşă, văzând că cei ce-l chemaseră se- 
nghesuiseră-ntr-un colţ, se opri locului. Avea lanţuri şi la 
mâini şi la picioare dar le ţinea-ntr-aşa fel încât parc-atât 
aştepta să-i poruncească cineva să le rupă. 

— Scoateţi-i lanţurile de la mâini! porunci contele 
lancovici de cum îl văzu oprindu-se locului. 

— Dar, domnule conte... vru să atragă atenţia şeful 
gărzii. 

— Scoateţi-i-le pe loc, căpitane! Doar am spus că nu 
pot sta de vorbă cu oameni reduşi la starea de 
animalitate. Ce dracu! Doar nu trăim în pădure! 

Garda, care nu se depărtase prea mult de el, i le 
scoase atunci, rămânând însă la o distanţă convenabilă 
de uşă. 

— Şi-acum lăsaţi-ne singuri, vă rugăm, i se adresă el 
gărzii şi comandantului. Apoi către colonelul Papilla: 
Oferă-i omului acestuia un scaun! 

Colonelul sări ca ars să-i execute ordinul, întinzându-i 
lui Crişan un scaun masiv de stejar. 

— Poftim, ia loc! îl invită apoi contele lancovici. 
Dumneata eşti?... 

— George Marcu, din Vaca, domnule, răspunse tuşind 
Crişan în timp ce dădu să se şi aşeze, măsurând cu ochii 
încăperea. N-ar fi stat în aşa ceva de bună voie nici dacă 
l-ar fi făcut primar la Alba. Camera avea ceva din 
încăperile castelului din Ribiţa, în care mai fusese nu de 
mult şi-n care însă, din păcate, rămăsese prea puţin, 


atunci cu asediul. Nu-i plăceau deloc bolțile încăperii 
aidoma unor aripi de liliac; nici stâlpii masivi care le 
sprijineau, cu toate gătelile lor de piatră, şi nici ferestrele 
alungite, pe care abia s-ar fi putut strecura un om mai 
subţire. Doar soba mare din colţ îi aducea aminte de 
vatra lui din Vaca, dar numai ca gură şi foc, căci de 
formă nici pomeneală. De asta, da, s-ar fi apropiat, căci i- 
ar mai fi încălzit sufletul, dar de cei doi care stăteau 
înainte, subţiri ca doi huluji® , nici gând; păreau, mai 
degrabă, două arătări stinghere care nu ştiau ce să facă 
nici cu ei, nici cu ce aveau împrejur; i-ar fi luat pe 
amândoi, pe unul într-o mână şi pe celălalt în cealaltă şi 
s-ar fi jucat cu ei, punându-i faţă în faţă ca pe doi pui de 
urs. 

Intorcându-şi apoi capul ca să vadă ce mai are pe 
pereţi, zări-ntr-un colţ un portret al împăratului, iar în 
dreptul biroului, de care se apropia cu paşi mărunți 
contele, un crucifix negru, pe care stătea răstignit 
Hristos. 

„Săracu de tine? îi veni lui Crişan să-i spuie. Unde te- 
au mai spânzurat!.Ar fi putut să te pună mai lângă sobă 
aşa gol cum eşti. Dar pesemne că nici ţie nu-ţi mai pasă 
de ei după cum nici mie”, se mai gândi el, compătimitor, 
la adresa Dumnezeului răstignit. 

Biroul de lemn de stejar masiv îl impresiona însă mai 
mult ca orice. „Asta, da, lucrare!” îşi zise el în sinea lui 
cunoscând preţul şi greutatea meşteşugului unei atari 
mese, pe care stăteau mormane de hârţoage, care de 
care mai bine ticluite, mai bine scrise şi mai strânse la 
mijloc în scoarţe cernite. Penele de gâscă-i plăcură şi ele 
cum stăteau în călimările aşezate de o parte şi de alta a 
biroului, gata, gata parcă să-şi ia zborul de acolo cu tot 
ceea ce ar fi putut atrage după dânsele. Biblioteca, în 
schimb, îl lăsă rece. Cotoarele cărţilor scrise cu slove 
nemţeşti aurii îl lăsară indiferent, trecându-şi ochii peste 
ele ca pe nişte doage-nşirate-n pereţii unui ciubăr gol. 
Nu-i spuneau mai mult decât un cart împestriţat din 

târgul Găinii”0, iar cei ce zăboveau cu nasu’ prin ele, nişte 
pierde-vreme, care nu ştiau pe ce lume sunt; probă 
Molnar Piuaru din Sibiu, cu care trataseră armistițiul din 
Valea Bradului; doctor cu atâta ştiinţă de carte şi să nu 
ştie de partea cui era dreptatea! Mai bine atuncea fără 
cărţi strâmbe şi cu mintea dreaptă! 

lar scaunul în care se aşeză părea destul de ţeapăn, 
parcă tot atât de ţeapăn ca şi uşa masivă de gorun care i 
se-nchisese-n urmă. Il chiar încercă, înainte de a sta de-a 
binelea în el, proptindu-i-se-n brăţare cu amândouă 
mâinile, căci spătar nu avea.. Şi mobila grea, de lemn, 
rezistă făr-a scârţâi măcar sub povara omenească pe 
care-o purta. 

De pardoseală îi era însă puţin cam teamă să nu 
lunece pe ea, şi de aceea îşi târâse picioarele înlănţuite, 
când intrase în cameră, în loc să păşească mai îndesat 
cu ele. Cât despre luciu, ăsţa-i plăcea totuşi, gândindu-se 
că la o adică şi-ar fi putut face mustaţa într-însul. N-ar 
mai fi putut însă scuipa-n voie pe el ca pe vatra-i de lut 
de-acasă; dar de, cu, domnii şi cu cele domneşti trebuie 
altfel să te porţi, măcar că mulţi ar fi meritat să-i scuipi 
şi-n obraz, necum pe locul pe care călcau. 

— Şi-aşa, dumneata eşti Crişan! îl trezi din gândurile 
lui glasul contelui lancovici, care-ntre timp se şi aşezase 
la biroul din faţa lui. 

— Da, domnule. Crişan, Crişan din Vaca, aşa mi se mai 
spune. 

— Buun! Atunci ia spune-ne dumneata ce-ai făcut de- 
ai ajuns aici? 

— Apăi, domnule, credeţi că am ajuns aici de bună 
voie? 

— Păi cum altfel? întrebă contele zâmbind. 

— Cum mă vedeţi: prins şi pus în lanţuri, ca urşii, 

— Dar văd că eşti om ca toţi oamenii, vorbeşti, umbli, 
ne spui... 

—- Ce să vă spun, domnule?... întrebă Crişan sărind 
înciudat de la locu-i. 

— Ce-ai făcut, numai ce ai făcut, încercă contele 
lancovici să-l domolească puţin. 

— Ce-am făcut! Ce-am făcut io? se-ntrebă mirat 
Crişan. 

— Numai atât, omule, că noi pe asta punem preţ, nu 
pe cele auzite din gura altora. 

— Apăi, domnilor, ce-am avut io de spus o auzit toată 
lumea, şi de acum încolo numai cu Dumnezeu oi mai sta 
de vorbă şi cu mine însumi. 

— Care lume, omule? insistă contele lancovici. Măr- 
turiseşte-ne şi nouă, că doar de aceea te-am adus aici! 

— Apăi, domnilor, dacă dumneavoastră de asta m-aţi 
adus aici şi eu vă spun verde-n obraz că degeaba aţi 
făcut-o; io, ce-am avut de spus, am spus, când n-am mai 
avut încotro, mai mult cu ăsta. Şi ridicând pumnul 
dreptei în sus, li-l arătă, masiv şi greoi ca o măciucă. 

— Dar limbă şi gură dumneata n-ai avut, că văd că 
acum le-ntrebuinţezi destul de bine? 

— Numai pentru cei ce-au avut şi ei urechi, domnilor. 

— Păi de astea avem şi noi, aşa c-o să te auzim! 

— Degeaba! Acum e prea târziu ! N-aş mai avea de ce 
să-mi răcesc gura; şi la ce bun? Să trăncănim doar ca 
babele, verzi şi uscate, despre toate cele câte au fost? 

— Lasă asta, c-aici nu suntem nici la gard, nici în piaţă 
şi nici printre babe, ca să vorbim verzi şi uscate, şi-apoi 
nici dumneata n-ai să ne spui numai ce vrei! 

— Adică? se ridică puţin înciudat de pe scaun Crişan. 

— Adică, aici eşti chemat să dai socoteală şi să ne 
spui, pe rând, tot ce-ai făcut. 

— lar ce-am făcut?! Păi nu v-am spus odată? Ce-aţi 
auzit şi-aţi văzut! 

— Nu aşa, omule, că dacă te-nfurii n-o să putem 
ajunge la nici o-nţelegere! Uite, acum te trimitem din nou 
în celulă să te linişteşti, c-ai făcut drum lung până-n Alba 
şi cred că nu ţi-a fost nici prea bine. O să avem însă grijă 
să ai aici tot ce-ţi trebuie: şi apă, şi mâncare, şi pe ce te 
odihni, iar lanţuri n-o să porţi decât la picioare, fiindcă 
aşa-i regulamentul. Mâine însă o să te chemăm iar să 


stăm de vorbă dis-de-dimineaţă. 

Crişan îi sfredelea cu privirea pe amândoi. Nu-i venea 
să creadă însă c-ajunsese să depindă de nişte făpturi 
atât de sfrijite. Fusese nevoie doar de-o singură bătaie 
din palme a unuia - şi chiar a celui mai slab dintre ei - ca 
să apară garda şi să-l înlănţuie din nou. De ce oare nu-i 
strivise-nainte de a se da orice poruncă? Nu-i venise, pur 
şi simplu, sau poate nici nu-i trecuse prin minte? Se ştia 
doar atât de stăpân pe sine. Şi-apoi parcă i se strecurase 
şi o curiozitate de copil în suflet. Ce-ar fi fost, totuşi, dacă 
şi-aşa fusese prins, să se mai joace cu aceste arătări, cu 
aceste păpuşi ale-mpăratului, pe care de mult tot ar fi 
vrut el să le scarmene? Ar fi avut acum prilejul să le 
spună ce nu spusese nimănui. 

— No’ bine, fie dară, şi cum doriţi dumneavoastră, 
căzu el de acord cu cei doi, după ce-i sfredeli însă 
îndeajuns cu privirea., amintindu-şi totodată şi de 
vremea când, tânăr fiind la domeniul din Ribiţa, stătuse- 
ntr-o zi de vorbă cu domnul cel bătrân, iar fiul acestuia îi 
spunea, lovindu-l peste gura, că nu ştie vorbi cu domnii. 
Ei bine, acum ajunsese să-nveţe şi avea să le vorbească 
cum nu le vorbise nici Horia. Mai rămânea însă să vadă 
cum va-ncepe. 

Şi când ofiţerul de gardă-l anunţă pe contele lancovici 
că lanţurile-i erau puse arestatului, Crişan privindu-le ca 
pe nişte jucării şi mirându-se că-n ele era aidoma unui 
cocoş împoivănat”! ca să nu sară în ograda vecinului, 
făcu primul pas către uşă. 

— La revedere, Marcule! îi răsună în urechi, odată cu 
primul zornăit al lanțurilor făcut de propriii-i paşi, şi 
salutul uşor ironic al colonelului Papilla. 

În loc de răspuns, Crişan se opri şi-ntoarse ochii spre 
el. Ce vroise să spuie cu asta? Că doar numai popa Silvan 
îl striga pe nume! 

x 

— E totuşi formidabil omul ăsta. Nu degeaba s-au țesut 

atâtea-n jurul lui, exclamă Papilla după ce uşa masivă de 

stejar a biroului fu închisă în urma lui Crişan. Ne-a pironit 
tot timpul cu privirea de parc-am fi fost nişte gângănii de 
pe frasinii bisericilor lor. 

— Mda, conchise numai cu o jumătate de glas contele 
lancovici. E însă cel mai interesant dintre toţi, deşi Horia 
şi Cloşca sunt mult mai impunători. Cât despre acesta 
din urmă nu cred să fi fost în stare să omoare; probă ati- 
tudinea lui faţă de cei din Baia de Criş, cum dealtfel ne-o 
mărturiseşte însuşi călugărul franciscan, care a fost 
atunci de faţă, deduse în continuare contele. 

— Totuşi, conte, nici Horia şi nici Cloşca, ci acest 
George Marcu, sau Crişan cum i se mai spune, ne va 
rezerva cele mai mari surprize. L-am simţit după glas şi 
după felul în care ne-a privit tot timpul. Unde mai pui că 
de la intenţia, mărturisită dealtfel, de a nu scoate o 
vorbă, a ajuns să lege chiar discuţia pe care a avut-o cu 
noi. Şi-apoi, promisiunea pentru mâine. Drept să spun, 
sunt foarte curios unde vom ajunge cu el, şi ar merita, zic 
eu, să suspendăm pentru aceasta orice anchetă cu 
ceilalţi. Dealtfel Horia şi Cloşca ne interesează prea puţin 
de-acum înainte. 

— Numai de n-ar fi în dauna noastră surprizele, 
colonele Papilla! 

— Vă gândiţi la vreo evadare? Ştiu eu?! Nu prea, 
deşi... 

— De asta sunt mai sigur ca de orice ca nu se va 
întâmpla, vreun atac însă...? 

— Nu de atac e vorba; intuiţia mă duce pe altă pistă şi 
surpriza mă tem să nu ne vină dintr-o cu totul altă parte. 

— Păi ce-ar mai putea surveni? Un ordin special de 
grațiere excepțională? Dar cine să-l dea, când 
dumneavoastră sunteţi aici instanţa supremă; sau poate 
vreo răpire? 

— Slăbeşte-mă, colonele, cu astfel de supoziţii; nu mă 
gândesc deloc la primejdii, ţi-am spus, doar, ci numai la 
surprize. 

— Atunci nu vă mai înţeleg, conte!! 

— Las', colonele, c-om vedea noi mâine, încheie 


contele discuţia ridicându-se de la birou, în timp ce-şi 
împătura-ntr-o mapă un mănunchi de hârtii. 
x 

Mergând pe gangul lung cu bolți gotice spre celula ce i 
se hărăzise lângă cazarma corpului de gardă, Crişan îşi 
făcu planul de bătălie: O să vadă ce o să-l întrebe şi mai 
ales cum, iar când îi va veni bine le va spune atunci ceea 
ce ar fi vrut să-i spuie şi-mpăratului şi contelui 
Brukenthal, şi lui Molnar, şi lui Kray, şi tuturor celor 
cărora ar fi dorit încă din copilărie să le spună atâtea şi 
nu le spusese. Ei da, le va spune verde-n obraz, şi fără 
de nicio ruşine sau îndoială în glas. Chiar şi lui Horia-i 
spusese de multe ori cum să vorbească sau cum ar fi 
vrut el să vorbească-n faţa-mpăratului.. Dar ce? Parcă-l 
ascultase cineva? Dimpotrivă, zisese că el, Crişan, nu se 
pricepe decât să dea, cu bâta-n baltă, şi-atâta tot. Dar, 
Doamne, bine ar fi fost dacă-n loc să umble la Viena, i-ar 
fi plesnit încă de atunci pe domnii nobili, ca să nu se mai 
fi ridicat de jos! Şi aşa tot acolo se ajunsese, şi-atunci de 
ce să n-o fi făcut mai de mult? Ar fi fost în orice caz mai 
puţine umilinţe şi poate şi-un alt sfârşit. Dar de! 

Ajunsese-n celulă şi garda-i închise uşa-n urmă, trân- 
tind-o cu toată puterea. Smuls atunci din încâlcita tramă 
a gândurilor lui, începu iar să-şi dea seama-n ce cotlon 
şi-n ce stare se află. O vizuină ca de urs, cu ferestrele 
zăbrelite zdravăn, cu o bancă de piatră, crescută parcă 
din podea, c-un butuc alături şi-n jur c-un zid din care 
fiecare cărămidă parcă-l împungea. De ciudă puse mâna 
pe-un colţ mai ieşit din perete şi-l rupse. Vru apoi să 
zvârle cu el în tavan, dar se opri văzându-l cum se 
strânge deasupra-i ca o gheară; atunci pe fereastră, dar 
la ce bun? L-ar fi crezut nebun, şi nu era de loc. 

ÎI lăsă totuşi din mână împingându-l cu piciorul, în 
dosul băncii de piatră. 

Uşa scârţâi apoi din nou şi şeful gărzii, intrând, îi 
întinse o strachină cu mâncare. O luă dar nici nu se 
atinse de ea măcar că aburul cărnii dintr-însa îi umplu 
nările. 


— Şi aici ai apă! îi mai întinse aceeaşi mână care-i 
dăduse mâncarea şi o cofă cu apă. Era grea cofa, şi 
veche. Cine ştie de cine, şi de când, era lucrată? se mai 
gândi el, aşezând-o cu grijă în dosul uşii. 

— lar aici, completă şeful gărzii, ai şi un ciubăr pentru 
nevoile dumneatale; şi cu piciorul, de pe coridor, îi îm- 
pinse-n celulă ciubărul deschis, din care ieşea un miros 
iute ca de var nestins. 

Uşa celulei i se închise apoi din nou în nas, lăsându-l 
înaintea ochilor c-un zăbranic, prin care doar gândul 
putea străbate. 

— Poc! o lovi el atunci cu pumnul, făcând să răsune 
întreg coridorul. 

Şeful gărzii se sperie şi alergă din nou să vadă ce se- 
ntâmplase. 

— Nimic, domnule, nimic, îi răspunse el posac când fu- 
ntrebat de ce lovise uşa. Aşa mi-a venit mie, să dau, şi- 
am dat. 

Comandantul gărzii se retrase atunci speriat; numai de 
nu i-ar veni vreodată să-l lovească la fel şi pe el. Să fiţi cu 
ochii-n patru, le recomandă el celor din gardă, căci cu 
ăsta nu-i de glumit. Şi ca să fie şi mai sigur că va fi bine 
păzit, după ce ieşi după gang, ceru printr-un raport 
special ca-n corpul de pază al acestui sector să fie 
repartizaţi numai soldaţi zdraveni şi curajoşi. 

Celula-n care rămăsese Crişan începea să-l strângă din 
ce în ce mai tare, iar tavanul să-l apese pe cap ca o piuă. 
Se mai uită atunci bufnind în sus, scuipă-n jos, pe 
pardoseala de cărămidă, şi strângându-se bine în tundra- 
i de lână, se aşeză pe bancă cu ochii ţintă la uşă. Ozărio 
clipă, masivă şi ţeapănă ca un stei, apoi închise ochii să 
nu mai vadă nimic. 

Şi-ntr-adevăr, o clipă după aceea nu mai văzu nimic 
din ceea ce era-mprejurul lui, pentru ca apoi amintirile 
să-l năpădească precum furnicile. Veneau roiuri, roiuri 
peste el, fiecare prefăcându-i-se dinainte în ceea ce 
fusese aidoma în faţa lui, cândva, undeva. 

Revăzu astfel dealurile, câmpurile şi toate locurile pe 


unde fusese, amestecându-i-se toate dinainte ca la-nce- 
putul lumii sau poate ca la sfârşitul ei, iar din ele ieşindu- 
i în faţă prietenii, neamurile, cunoscuţii, duşmanii şi 
străinii, potop, potop, unii după alţii, învăluindu-l, vor- 
bindu-i, cântându-i, strigându-i, binecuvântându-l, alun- 
gându-l sau numai privindu-l, privindu-l cu o mie de 
înţelesuri, fără însă a-i spune nimeni măcar o vorbă 
bună. 

„No! Nu aşa! Pe rând!” îşi spuse el trezindu-se şi-n- 
cercând să facă puţină rânduială în harababura ce se-n- 
volburase-nainte-i. 

Celula era însă aceeaşi în juru-i: goală, rece, 
indiferentă şi neînduplecată cu orice intenţie de evadare. 
Şi totuşi nu era el, George Marcu, unul făcut să stea-n 
„coteţ”, după cum nu era tunetul făcut să bubuie-n oală. 
Trebuiau sparte zidurile, trebuiau călcate străjile şi 
trebuia din nou să zvâcnească liber cu orice preţ şi prin 
orice. Dar ce mai avea pentru aceasta, decât gândurile şi 
vrerea?! 

Zbură într-o clipă cu gândul până la Vaca, apoi la Brad, 
la Baia de Criş, la Blăjeni, la Deva, şi peste tot unde voi, 
sculând însă în urmă droaia de chipuri şi amintiri cu care 
nu ştia ce să mai facă. li vedea clar pe fiecare, cum 
fuseseră alături de el şi cum, privindu-l sau împuindu-i 
urechile cu ţipetele, vorbele sau râsetele lor, îl întrebau 
câte ceva, aşteptând totul de la el. Şi el, unul, să le 
răspundă tuturor şi să facă ceva pentru toţi! îi era cu 
neputinţă; sau nu, putea face ceva: îi putea vedea, 
revedea, asculta, mângâia sau blestema după plac, căci 
în sinea lui nimeni nu i se mai putea împotrivi; şi-ncepu 
s-o ia de la-nceput din copilărie, de când abia se ştia. Şi 
le ştia parcă de atunci, de când voise s-ajungă la nişte 
cireşe-nt-tr-un cireş în care nu se putea sui. Il ajutase 
totuşi un copil mai mare şi se suise până la urmă, şi chiar 
apucase un smoc de cireşe roşii, dar nu de tot; ba şi 
gustase din ele, când, deodată uitând pesemne unde 
era, zdup! Căzu. Doamne! Cerul i se răsturnă atunci în 
priviri, înăuntru-i vâjâi ceva, apoi nu mai simţi nimic, şi- 


apoi iar ceva, ca după aceea să i se aşeze totul înainte 
cum trebuie. Nicio poftă de cireşe însă nu-l mai chinuia; 
nu, asta-i trecuse atunci, dar veniseră altele şi altele. Îşi 
aminti apoi de paza unor rațe, a unor pui de găină, să nu- 
i ducă uliul, apoi de porci; de cum se jucase cu copiii în 
fel şi chip pe valea pe care păşteau dobitoacele: de-a 
miştra”?, de-a strigoii, de-a una şi fuga, de-a domnii şi 
țăranii, şi de-a câte... şi mai câte. 

Veni apoi vremea  cioplitului  care-ncepu cu 
cumpărarea unei brişti din târgul Bradului, în care de 
când tot jinduia el s-ajungă. l-o adusese moşul lui din 
partea mamei, şi i-o dăduse ascuţită gata, arătându-i 
cum să cio 

plească pe-o bâta de alun, cum să facă doage, cercuri 
şi sărăriţe şi cum să le-ncarce-n desagi, să meargă cu ele 
prin ţară şi să strige: „hai la ciubere! hai la carturi ! hai la 
gioabee şi sărăriţe! haida!” 

Cioplise şi el apoi atâtea, şi-atâtea, şi-nvăţase şi altele: 
cum să tragă un ferăstrău, cum să ţie toporul în mână, 
plugul de coarne, şi mai târziu, cum să cosească. 

Se văzu hârjonindu-se cu ceilalţi fraţi pe lângă blidul 
cu mămăligă cu lapte, grăbindu-se s-apuce fiecare să 
dea peste cap cât mai multe linguri; şi chiar cum se 
bătuseră de atâtea ori cu lingurile de lemn, lovindu-se-n 
frunte cu ele; văzu, retrăi şi-i păru chiar rău când cel mai 
mic dintre ei plânse. Nu-l putură potoli până nu-i 
făgăduiră un cuib de mierlă după care umblase el în 
primăvara aceea până-şi rupsese o pereche de cioareci, 
şi gata-gata şi opincile, dacă n-ar mai fi fost şi vreme să 
poată merge descult., 

Le era greu alor lui pentrui c-aveau opt guri de hrănit 
şi cu-ale lor zece, iar cu bătrâni cu tot, doisprezece. Nu s- 
ajungea niciodată pita, iar mălaiul abia că ţinea până-n” 
postul Paştilor. Dup-aceea urzici, lobodă, ştevie, poame 
uscate şi post, post lung, cu mazăre, seminţe şi niciun 
strop de unsoare pe limbă. 

Degeaba veneau apoi Paştele cu toate dezlegările, 

căci câţi mai aveau cu ce-şi potoli foamea, mai ales când 
anafora popii şi paştele, din ziua întâia a marii sărbători, 
-îți deschidea o aşa poftă de pită? De-abia era mălai de 
ros pentru zilele acelea şi câte-o frântură de colac din ce 
mai rămânea de la popă. Noroc că ouăle roşii-i mai 
scoteau pe părinţi din impas, făcându-i pe copii să mai 
uite cu ele de foame. 

Şi-apoi, venea vremea cositului, a strânsului de fân şi- 
a culesului de cireşe şi mulţi se uscau pe picioare de 
lipsuri, dar strângeau, strângeau, căci frica de foametea 
iernii le dădea puteri să strângă şi ceea ce nici n-ar fi 
răsărit, numai să strângă, să strângă, cât mai mult. 

Şi-n urma lui mai răsăriseră vreo doi; şi de asta-şi 
amintea. Nu se dumirise însă la-nceput de unde apucase 
să-i ţie mama lui în braţe, dar se pomenise că-i adusese 
la masă pe rând, de cum se putuseră ţine pe picioare. Și 
nu se-nălţa bine unul, până ce altul îi lua locul la sânul 
mamei, trăgând-o de catrinţă. Apoi încă o lingură şi înc- 
un blid la masa mică şi rotundă de lângă vatră, iar în 
ungheț? şi mai mare-nghesuială printre ceilalţi fraţi. 
Spre primăvară, cei mai mărişori plecau cu tata cu 
ciubere şi cu cercuri prin ţară, întorcându-se de acolo 
abia-nspre toamnă cu caii cu saci-n spate, mai plini sau 
mai goi de grăunţe, dar cu mintea îmbuibată de toate 
minunile văzute prin târguri, pe la răspântii, prin oraşe şi 
prin sate. Toată iarna aveau ce povesti. Şi cei mici se 
minunau, cei mai mărişori se-ndoiau, iar ceilalţi nu 
credeau până aveau şi ei să vadă şi să povestească altor 
fraţi mai mici ceea ce nici lor nu le venea să creadă. 

Şi el fusese luat o dată de tatăl lui în târgul Bradului şi- 
| văzuse de atunci mereu neschimbat în faţa ochilor 
minţii lui. Se speriase la-nceput de câtă lume era 
adunată acolo, dar se dedase apoi treptat, treptat, cu ea, 
văzând că-ntr-însa sunt aceiaşi oameni pe care-i văzuse 
şi la Vaca. Numai că unii îmbrăcaţi altfel, şi despre aceia 
tatăl lui îi spusese că-s târgoveţi sau domni, şi că 
vorbeau mai altminteri decât cei din Vaca, de nu-i poate 

înţelege decât popa. Şi nu uita cum îl văzuse pe unul 
mâncând vişle, băgând într-însul ca-ntr-un cuptor şi 
cârnaţii şi pita până când căzuse jos gâfâind de-atâta 
săturare. Şi mai văzuse-n târg şi orbeţi'!, care se târau 
prin praf tânguindu-se şi strigându-şi nenorocirea. Aşa- 
nvăţase el ce-i mila, văzân-du-l pe tatăl lui scoțând din 
chimir un bănuţ cu gaură la mijloc şi întinzându-i-l celui 
ce se târa pe jos. 

— De pomana sufletului! zisese atunci tatăl său, mer- 
gând mai departe şi trecând apoi pe lângă nişte şetrii cu 
turtă dulce şi cu bomboane colorate, despre care tot el îi 
spusese că „d'astea numai târgoveţii şi domnii mâncă”, 
pruncilor din sate nefiindu-le îngăduit decât mălaiul, şi 
numai la târg câte un coc”? de pită mai albă. Îi văzură 
apoi şi pe cei ce vindeau în alte şetrii fel de fel de 
mărgele, coase, topoare, bricege, opinci şi hamuri pentru 
cai, cumpărate doar de cei bogaţi, săracilor fiindu-le dat 
doar să se uite şi să ofteze. Şi căruţe felurite văzuse-n 
târg, ca cociile lor din sat, cu ierneu şi cu roţi mai mici în 
faţă, apoi altele ceva mai sprintene, numai cu câte trei 
sau patru inşi stând în ele, pe scaune, ca la masă; şi apoi 
altele, şi mai şi, ca nişte dulapuri, cu ferestre chiar, în 
dosul cărora se vedeau capete de oameni. 

Sunt hincere'$ în care numai grofi se preumblă! îi 
spusese tatăl lui văzându-l cum se holbează după 
dânsele. Aşa-nţelesese el de prima dată ce sunt grofii şi 
domnii din târg, care stăteau, cu iarnă, cu vară, în nişte 
case aşezate când înghesuit, unele-ntr-altele, când mai 
slobod, unele peste altele, de nu te puteai uita la 
coperişul lor fără să-ţi pice căciula din cap, atât de sus 
erau. 

Şi o casă cu o măciucă ghintuită-n vârf văzu, despre 
care i se spusese că-i biserică domnească, înțelegând el 
prin aceasta că Dumnezeu le-a dat domnilor, în loc de 
sfinţi păzitori, numai bâte, măciuci şi jandarmi. 

Uliţele-i plăcuseră însă cel mai, mult, c-aveau piatră pe 
ele, pe-alocuri fiind şi podite, de nu-ţi intra piciorul în 
noroi, ca la Vaca, sau ca-n Ribiţa. Păcat însă că din târg 
nu s-alesese cu mare lucru decât c-un coc de pită şi cu 
zeci de pofte şi doruri, pe care n-avuse prilejul nici când 
să şi le mai împlinească. 

Cu cartea însă fusese mai greu decât cu cioplitul, că-l 
luase crâsnicul de la biserică să-i arate şi să-l înveţe 
semnele din ceasloave, gândaci picaţi în cel mai încurcat 
păienjeniş. Nu-i fusese uşor, dar nici crâsnicul nu-l 
slăbise, şi-apoi nici popa, până ce nu-nvăţă az-buchea 
cum trebuie. 

Odată-nvăţat să citească, urmă scrisul, muncă şi 
bătaie de cap şi mai grea, dar care trecu şi-aceea, nu 
destul de uşor. Era însă altfel pe lume dacă-nvăţase să 
scrie şi să citească şi dac-ar fi ştiut şi slova nemţească, şi 
mai şi! Aşa se alese numai cu ştirea de carte şi cu faima 
că putea să scrie şi cărți”, plângeri sau rugări, pe la 
cănţălăriile domneşti din Baia de Criş, din Arad sau 
Abrud. Şi fiindcă loc nu mai prea aveau pentru toţi în 
casă, crescând şi ceilalţi şi tot înmulţindu-se, pe el îl 
luase un neam de-al lui de suflet, un unchi, frate de-al 
mamei sale, şi-l înfiase la Cărpiniş, unde-i cunoscuse 
pentru prima dată pe Horia şi pe Cloşca. Dar lui nu-i 
plăcuse să stea mult acolo, că se sfădise cu popa şi-ntr-o 
zi îl părăsise-n altar, să rămâie singur şi să se descurce 
cum poate. 

Intors la Vaca nu-i fu uşor, dar răzbi, şi până la urmă 
nu se lăsă şi-şi încropi şi o casă, luându-şi-o apoi de 
nevastă, la târgul Găinii, pe Lena, pe care o ştia din 
Cărpiniş. Nu-i spuse multe, decât c-o întrebase dacă vrea 
să-i fie nevastă, şi ea-i răspunsese râzând şi dând din 
cap, că da, şi de-atunci aşa şi-i fusese; doar c-o mai duse 
pe la popa din Vaca să-i cunune, şi-atâta tot. Dup-aceea 
urmară pruncii, dintre care unul muri la născare, altul 
mai târziu, iar altul rămase-n viaţă, spre mângâierea 
Lenei, ca să aibă şi ea cu cine sta acasă, când el pleca 

prin ţară. 

Şi drumurile lui, ce multe şi lungi mai fuseseră! O luase 
de mic copil prin ţară, la-nceput cu tatăl lui, cu cercuri şi 
cu ciubere, şi cu unelte-n desagi, apoi c-un cal fără 
căruţă, pe toate coclaurile şi pe toate potecile munţilor, 
până hăt, în câmpie; după-aceea, c-un cal şi-o căruţă, 
mai departe, tot mai departe, pân-ce făcură rost de doi 
cai, pe care, când erau gata-gata să se ridice din sărăcie, 
trebuiră să-i vândă că nu mai aveau cu ce-i ţine, tatăl 
său căzând la greu beteşug. Şi-ncolo nevoile se ţinuseră 
lanţ de ei până la plecarea lui spre Cărpiniş, iar după 
venire tot aşa. Norocul însă fusese că mai apucase să 
lucreze la domeniul din Ribiţa, până ce, murind domnul 
cel bătrân, urmaşii se uitară la el ca la un gunoi în ochi, 
alungându-l cât colo. Dar bătrânul domn îl iubise pentru 
că era drept şi lucrător, deşi se mai ciorovăiau ei din 
când în când. Feciorul lui însă, care-şi adusese muiere 
din Pesta, nu-l mai putuse suferi, mai ales văzându-l cum 
ţinea parte când unuia, când altuia dintre cei cu care 
lucra pământul. După aceea se iscă duşmănie mare-ntre 
el şi cei din Baia de Criş, căci dându-l în judecată pe 
domn pentru că nu voise să-i plătească ce i se cuvenea, 
pierdu procesul cu dreptatea-n mână. 

li fusese de-ajuns atunci, să vadă cum stăteau 
lucrurile, că se dumiri pentru o viaţă-ntreagă, ce-i 
judecata stăpâ- nirii, nemaifiind pentru aceasta nevoie să 
mai meargă, ca Horia, de trei ori la Viena. Se jurase după 
aceea să nu se mai ţină decât de buclucuri, pe care să le 
facă domnilor ticluind rugări, plângeri şi arătări'e 
împotriva lor, până când, văzând că şi acestea-s 
zadarnice, se hotărî s-o ia altfel, cu pumnul, cu sapa sau 
cu bâta. 

În clipa aceea uşa se deschise şi şeful gărzii îl anunţă 
să se scoale pentru că se făcuse ziuă şi-i adusese altă 
mâncare. 

Crişan însă-l privi cu chipul, omului venit din altă lume, 
nebăgând în seamă nimic din ceea ce i se spunea şi 

auzea: atâta doar că se-ndreptă de pe banca-i de piatră, 
dându-şi seamă că-nitr-adevăr se făcuse ziuă. Mâncarea 
însă nu-l interesă de loc şi cea de-a doua strachină se 
aşeză plină, după uşă, lângă cea de cu o zi înainte. 
Câteva ceasuri după aceea nu-l mai tulbură nimeni, iar el 
privi liniştit în urmă ca şi cum s-ar fi uitat noaptea pe cer. 

La ceasurile opt şi jumătate uşa se deschise însă din 
nou, şi-n ea apăru garda. Lanţurile-i fură iar scoase şi-n- 
soţit de escortă se-ndreptă cu paşi siguri spre biroul de 
anchetă, unde avea să-i înfrunte pe cei doi sfrijiţi cu care- 
şi pusese-n gând să se „joace”, ca pisica cu şoarecele, 
cât o putea mai mult şi-o fi în stare. 

x 

De cum deschise uşa biroului, contele lancovici şi 
colonelul Papilla îl salutară atât de cordial încât ai fi zis 
că l-ar fi chemat nu să-l ancheteze, ci să se-ntreţină cu el 
în nu ştiu ce chestiune importantă privind bunul mers al 
treburilor imperiale. 

Ajunseseră la concluzia că trebuiau să-nceapă discuţia 
cu el ca şi cum s-ar fi întâlnit undeva prin vreun târg şi l- 
ar fi întrebat de câte toate; el începând apoi să le spună 
pe-ndelete cum stăteau lucrurile pe la Vaca, pe la Baia 
de Criş şi prin cine ştie ce alte locuri. 

Aveau de gând să-i pună amândoi întrebări, pe rând, 
ca şi cum ar fi fost într-adevăr unul mai curios decât 
celălalt, să afle ce se-ntâmplase prin munţi cu ţăranii. Şi 
când le-ar fi răspuns, se-nţeleseseră că numai grefierul 
să scrie în colţ, pe tăcute, el văzându-şi mai departe de 
treburile lui, iar ei de ale lor şi ascultând tot ce-avea să-i 
iasă din suflet. 

— Bună dimineaţa! le răspunse el, privindu-i însă ca pe 
două râme, care se zvârcoleau degeaba. 

— la loc, rugămu-te, îi spuse contele lancovici încer- 
când neputincios să-i împingă scaunul de stejar în faţă. 

— Mulţam! îi răspunse Crişan, întinzând mâna după el, 
şi săltându-l ca pe un ciubăr, ca să-l pună unde trebuie. 

— Pentru noi e cam greu, pentru dumneata văd că-i o 
jucărie, îi spuse contele râzând. 


— Greu că-i de gorun, după câte mi se pare, îi 
răspunse Crişan, uitându-se mai atent la fibra mânerelor 
frecate şi despuiate ici şi colo de lacul care le acoperea. 

— Ei, cum ai petrecut noaptea-n cetatea în care noi ne 
ducem tot amarul zilelor? îl întrebă prefăcut dar foarte 
nerăbdător să-nceapă odată, colonelul Papilla. 

— Ca jderu-n cursă, domnilor, şi pe deasupra năpădit 
de gânduri, le răspunse Crişan. 

— Dar ce fel de gânduri ai, de nu-ţi dau pace să te 
odihneşti? îl întrebă de data asta contele lancovici. 

— Gânduri, domnilor, gânduri din pruncie şi din 
tinereţe, ehei! Câte nu-i trec omului prin minte! laca 
numai câte-am păţit cât eram prunc la Vaca; şi dacă le- 
aş înşira nu mi-ar ajunge vremea: paza oilor, a vacilor, 
strânsul fânului, tăiatul lemnelor, făcutul doagelor, alesul 
cercurilor, adusul lor, înjghebarea vaselor, pusul pe cal, 
dusul, târguielile, venitul... 

— Bine, bine, opreşte-te acum că nu asta ne 
interesează pe noi, interveni  zădărnicindu-l din 
desfăşurarea-i care n-avea parcă să se mai sfârşească, 
colonelul Papilla. 

Contele îl privi dojenitor pe colonel, reţinându-se însă 
să-i facă vizibil vreo observaţie. Ar fi trebuit la-nceput să- 
| lase să se desfăşoare cum voia el şi apoi să-l restrângă 
încet, încet la cercul interesului lor. Era însă prea târziu, 
colonelul intervenise. 

— Dar ce vă interesează atunci pe dumneavoastră? îi 
întrebă parcă-nciudat Crişan. 

— Tot ce-ai făcut dumneata, omule! interveni contele 
lancovici. Continuă numai cum ai început! 

— Păi atunci de ce nu m-aţi lăsat să vorbesc? 

— Din greşeală; ştii cum sunt militarii! Şi dumnealui e 
militar, îi spuse contele arătându-i-l c-un gest, făcut mai 
mult cu capul, pe colonelul Papilla. 

— Daa! Dar atunci de ce nu-mbracă şi dânsul haina 
militară? Ori îi e ruşine cu ea? Deşi chiar c-ar putea să-i şi 
fie, după câte au mânjit-o. Şi-n mintea lui Crişan se mai 
ivi o întrebare: Ce vicleşug o mai fi şi ăsta de nu arată 


fiecare ce-i? 

— Păi, uite dumneata, nu te mira de asta, îi răspunse 
colonelul Papilla; că ştii cum e cu haina militară, o- 
mbracă la-nceput mai mult tinerii care vor să aibă-n ce 
străluci. Dar noi ăştia mai bătrâni, ce interes mai avem 
să strălucim? 

— Da, dar să lăsăm uniformele, colonele, şi să-l 
ascultăm pe omul ăsta, că nu degeaba a făcut atâta 
drum până la noi. 

„Svârcolire-v-aţi ca păstrăvii pe uscat! dacă ziceţi voi 
c-am venit eu singur aici”, se gândi Crişan în sinea lui. 
„Dar dacă vorbă vreţi, vorbă s-aveţi”. Şi-ncepu s-o ia de 
la-nceput cu amintirile, plăcându-i chiar şi lui să se simtă 
furat de firul unor poveşti în care putea spune orice. 

Aşa, o zi, două, trei, până într-a patra, când Crişan încă 
nu trecuse cu povestea de vârsta prunciei, contele îşi 
pierdu răbdarea, oprindu-l însă destul de delicat: „Văd 
omule că dumneata ai amintiri nesfârşite, dar totodată 
mai văd că ai şi o ţinere de minte cum la puţini mi-a fost 
dat să-ntâlnesc. Nu cumva ai vrea să treci mai repede 
peste astea şi s-ajungem... 

— S-ajung unde? se-nciudă atunci Crişan. 

— La fărădelegile dumitale, de pildă, îi răspunse 
contele, tot atât de liniştit ca până atunci, dar privindu-l 
drept între ochi. 

— La fărădelegile mele? se prefăcu că se-ntreabă 
mirat Crişan, dar de ce nu le-aţi ascultat întâi pe ale 
dumneavoastră? Ale dumneavoastră, da! Nu vă miraţi. 
Oare nu v-am povestit ce-au făcut cu noi domnii nobili de 
la Ribiţa sau de la Baia de Criş, care, una-două, nu ştiau 
alta decât să ne puie-n obezi, să ne bată cu joarda şi să 
ne afume cu piparcă? Oare aţi uitat ce v-am spus ieri din 
cele păţite-n pruncie? 

— De atunci ai fost neastâmpărat şi-ai călcat legea, 
interveni încă zâmbitor colonelul Papilla. 

— Eu legea? Ea m-a călcat pe mine, că cei care au fă- 
cut-o au făcut-o strâmbă de la-nceput. 

— lţi dai seama ce vorbeşti, omule? îl întrebă atunci 


aprins de-a binelea contele lancovici. 

— Cum să nu-mi dau seama, domnule, că doar nu mi- 
am pierdut minţile? 

— Dar atunci de ce vorbeşti aşa despre legi? Vrei să ne 
jigneşti? 

— Dacă vă simţiţi jigniţi, n-aveţi decât, dar pesemne 
că ştiţi şi dumneavoastră ce ştiţi despre aceste legi ale 
bunului plac? 

— Cum ai zis? Ale bunului plac? izbucni contele. Legile 
se fac după bunul plac al cuiva? 

— Fără îndoială! răspunse râzând Crişan, numai că, din 
păcate, nu după bunul nostru plac, al ţăranilor, ci al 
dumneavoastră, al domnilor nobili. 

— Legi după bunul plac va să zică! continuă şi mai 
furios contele, indentificându-se parcă, în orgoliul lui, tot 
mai mult cu justiţia. 

— Da! Da! lar când bunul plac al tinerelor vlăstare 
domneşti nu s-a potrivit cu cel al părinţilor, atunci 
domnişorii le-au călcat şi pe acestea-n picioare, dacă 
vreţi să ştiţi şi n-aţi ştiut-o până acum! Că parcă şi d-asta 
spuneaţi la-nceput că vreţi să aflaţi! Nu? 

— Dumneata, omule, insulţi justiţia cu neruşinare! se 
răsti contele lancovici; sau crezi că ea e o joacă la-n- 
demâna oricui? 

— La-ndemâna oricui nu, dar de partea celui mai tare 
fără nici-o-ndoială c-a fost totdeauna, domnule judecător; 
au nu? Sau poate că n-oi fi ştiind eu ce-i aia? 

— Justiţia-i dreptatea însăşi! interveni atunci prompt 
colonelul Papilla. 

— Aaa! Dreptatea?! Păi dacă-i aşa, e şi mai şi; că-n 
oeasloavele şi scripturile pe care mi-am aruncat ochii pe 
când eram cu popa din Cărpiniş, acest cuvânt însemna 
un lucru înfricoşător; iar dreptatea Dumnezeului lui Moise 
era de-a dreptul de temut. Popa chiar zicea, dar 
pesemne că el o fi fost tare păcătos. Milă şi nu dreptate 
vreau Doamne, iar de blestemele lui Vasilie cel Mare nu 
s-ar fi apropiat nici picat cu ceară. 

— De cine nu s-ar fi apropiat? întrebă cuprins de 


curiozitate spontană colonelul Papilla. 

— De slujbele Sfântului Vasilie cel Mare, am zis; adică 
de rostirea unor rugăciuni care înseamnă chemarea 
dreptăţii lui Dumnezeu pe pământ, pentru că dacă 
aceasta se coboară din ceruri cerută de cineva, atunci 
ea-l loveşte mai întâi pe cel ce-a nedreptăţit, întorcându- 
se după aceea şi asupra celui ce a cerut-o, ca să vadă 
dacă acesta este curat sau nu. lar de nu - oricum 
muritorii de rând sunt întotdeauna şi păcătoşi - 
pedeapsa care-i vine asupra este tot atât de aspră ca şi 
cea căzută peste cel peste care a fost cerută de la- 
nceput; aşa că, vedeţi dumneavoastră, asta nu-i glumă 
sau joacă şi eu nici când n-am crezut aşa ceva. 

— Da, văd că eşti mai viclean decât pari şi ştii chiar 
mai multe decât spui; dar o să le scoatem noi pe toate, 
din dumneata,n-ai nicio grijă! Şi mai ales mă interesează 
întâlnirea din Valea Turcului de lângă Ponor; ştiţi voi, 
acolo unde v-aţi întâlnit toţi trei şi v-aţi făcut unii pe alţii 
conducători, hotărând să răspândiţi pârjolul în tot 
principatul, izbucni iar contele lancovici, ridicându-se de 
la birou şi-ncercând să se apropie de scaunul lui. 

Crişan îi privea cu compătimire puţinătatea trupului şi, 
mai mult ca să vadă ce face, când fu la doi-trei paşi de 
el, se mişcă brusc în scaun şi tuşi înfundat. 

Contele tresări atunci şi, gândindu-se că este mai 
prudent să păstreze distanţa, se retrase la birou. Colo- 
nelul Papilla se ridicase şi el de la locul lui, iar grefierul 
din colţul în care scria, c-un ochi privea hârtia, iar cu 
celălalt uşa. 

„la uită-te cine vrea să scoată tainele din mine şi mai 
ales povestea aceea de la Ponor pe care am avut 
slăbiciunea nu ştiu cum dracu, să le-o zvârl în obraz la 
Abrud. Dar nu, tocmai aceea n-o s-o mai afle de la mine. 
Aşa să ştii şi tu Horia, şi-n niciun caz să nu te mai temi de 
asta, îşi zise atunci Crişan în sinea lui; când ei nemernicii 
se sperie şi de tusea mea. Ce nevolnici mi-a mai fost dat 
să-ntâlnesc!” 

— Dar în numele acestei dreptăţii, pe care ne-ai 


pomenit-o aici, dumneata îţi dai seama ce-ai făcut? 
continuă contele. 

— În niciun caz n-am pomenit-o eu întâi şi nici n-am 
cerut-o peste cineva; dar dacă dumneavoastră o tot 
aduceţi în vorbă, eu v-am răspuns ajutându-vă să-n- 
ţelegeţi de ce şi ea i-a călcat în picioare pe cei ce n-au 
respectat-o. 

— Adică? întrebă contele lancovici. 

— Adică cei ce au venit peste noi, întâi poate ca 
oaspeţi, apoi punându-ne piciorul în grumaz şi făcându- 
se după aceea stăpâni, fără voia noastră, pe locul şi pe 
tot ce-am avut. 

— Dar de unde ştii dumneata c-a fost aşa? 

— Păi doar n-or fi răsărit domnii nobili de pe butuci, ca 
bureţii, şi nici n-or fi picat de-a gata grofii din cer?! 

— Dar dumneata, omule, ştii ce presupune un titlu de 
nobleţe? îl întrebă furios şi lezat în propria-i mândrie, 
contele lancovici. 

— Bine de tot, domnule judecător, că doar nu degeaba 
am trăit printre ei. 

— Da?! Atunci spune-ne şi nouă. 

— Păi ce să vă spun eu dumneavoastră, decât că asta-i 
ca un fel de însemnare dată acelor care nu s-au sfiit 
cândva, de mult, să pună piciorul în grumazul altora, 
făcându-şi-i slugi în urma dreptului celui mai tare sau a 
vreunei bătălii câştigate. 

— Nu zău?! exclamă contele şi mai indignat; şi numai 
atât? 

— Nu numai atât; dar ce contează mai departe ştiinţa 
de carte a unor oameni ca aceştia, dacă au uitat după 
aceea ce-au fost şi de unde au pornit? Să-şi ascundă, 
aşa, doar gândurile cu ea? Trecutul? Şi să-şi acopere cu 
vorbe  mârşăviile? Vedeţi? Şi dumneavoastră ziceţi 
justiţie în loc de dreptate, de dreptatea aceea de la 
început, de aceea care nu-i a nimănui decât poate a lui 
Dumnezeu, şi care coboară firesc peste toţi deopotrivă, 
lovindu-l aspru mai întâi pe cel ce a călcat-o fără să-şi 
aducă aminte de ea. 


— Şi voi cum aţi călcat-o? Ştiind sau neştiind de ea? 
întrebă zâmbind contele. 

— Noi, domnule judecător, n-am călcat-o nicicum. Noi 
doar le-am adus aminte celor ce-au călcat-o cum c-au 
călcat-o. 

— Şi cum asta? ucigând, furând, violând şi dând foc? 
continuă contele, enervat peste măsură, apropiindu-se 
de el în timp ce-i enumera categoriile fărădelegilor pe 
degete. 

— No, păi dacă dumneavoastră mi le-nşiraţi pe 
degete! apăi tot pe degete am să vă dau şi eu 
răspunsurile, zise Crişan îndreptându-se bine în scaun şi 
privindu-i pe cei doi drept în ochi. 

— Omoruri aţi zis? Păi cine pe cine a vrut să omoare-n- 
tâi? Eu pe subprefectul de la Baia de Criş, pe contele 
Hallmagy sau pe şleahta celor din Aciua, cu care ne-am 
bătut la Curechiu şi la Baia de Criş? Sau ei pe mine 
domnule judecător?! Ca s-o luăm numai de aici şi să nu-i 
mai punem la socoteală şi pe cei ucişi de domnii noştri 
stăpâni legali, cum ziceţi dumneavoastră, prin temniţele 
comitatului şi prin cele de la Seghedin. Care pe care l-a 
omorât, atunci după dreptate sau legal cum ziceţi 
dumneavoastră? 

— N-avea însă dumneata nicio grijă că cel ce a ridicat 
sabia, de sabie va pieri; sau asta mi se pare c-au uitat să 
v-o spuie preoţii dumneavoastră? i-o reteză scurt 
contele. 

— D-apăi popii noştri ne-au spus multe, şi-au uitat şi 
mai multe să ne zică, numai că noi mai ştim că cel ce a 
ridicat-o primul va fi cel mai tăiat de ea. 

— Lasă, nu fi îngrijorat dumneata de asta, mai bine 
continuă-ţi socoteala pe degete, cum ai început-o, şi treci 
mai departe la furt, îl îndemnă colonelul Papilla. 

— Hm! zâmbi atunci amar Crişan, dând chiar să 
scuipe, dar se reţinu. Apăi dacă-i vorba de furt, nu ştiu, 
zău, care de la care au luat lăsându-i pruncii muritori de 
foame şi cerşetori pe drumuri! Noi de la domnii nobili sau 
domnii nobili de la noi, iobagii? Şi, şi-aci i-o vorbă: să nu 


legi gura boului care treieră! Or cine pe cine nu l-a lăsat 
să se sature când a lucrat în ogorul lui? Noi pe domnii 
nobili, sau domnii nobili pe noi, sărăntocii? 

— Dar cine v-a adus la sapă de lemn? Nobilii sau 
neghiobia şi tembelismul de care aţi dat dovadă tot 
timpul? răspunse contele. 

— In orice caz nu noi pe noi, ci cei care au venit peste 
noi. 

— Bine, asta mi-e limpede, dar violurile? Sau nu ştii ce- 
s astea? Şi incendiile? 

— Ba da, dar iertat să-mi fie că, dacă s-au întâmplat şi 
d-astea, ce să vă spun aici decât tot vorba veche, potrivit 
căreia dacă femeia nu vrea, nici dracu n-o poate sili; şi 
nu ştiu zău, care pe care s-au poftit mai mult! Cât despre 
focuri, ele au mistuit doar ce-a fost pieritor şi nimeni n-a 
tras vreun folos de pe urma lor. 

— Mda! Ce zici, colonele Papilla, de modul în care 
inculpatul nostru ştie să-şi justifice fărădelegile? 

— E extrem de ingenios şi de abil, domnule conte, nu 
degeaba a fost căpetenia cea mai neastâmpărată-n 
răscoală şi nu degeaba i-a dat cel mai mult de furcă 
colonelului Kray. Inchipuiţi-vă ce-ar fi fost dac-ar fi 
pierdut armata imperială bătălia de la Mihăileni? Câţi alţi 
soldaţi ar mai fi trebuit să piară după aceea, ca să 
restabilească din nou echilibrul de forţe?! De fapt, tot 
datorită lui a-nceput şi răscoala. Gândiţi-vă numai la ce 
stratagemă a recurs ca să-i atragă pe ţărani în cursă: 
înrolarea în regimentul imperial din Alba lulia! Ce frumos 
sună: soldat într-un regiment de gardă! 

— Ei da! Şi iată-l c-a ajuns singur la Alba! Sau poate c- 
o mai fi având şi ajutoare primprejur? Aşa-i, căpitane? N- 
auzi? îl mai săâcâi ironic contele, dându-i în acelaşi timp şi 
târcoale, ca să-l privească din toate părţile. 

Crişan se-nţepenise însă bine-n scaun şi chiar îşi 
lăsase puţin capul între umeri ca şi cum s-ar fi pregătit să 
treacă printr-o căpiţă de fân. Tăcea şi închisese ochii ca 
să-i audă parcă mai bine pe cei doi ce spuneau. Cu 
coatele se sprijinea însă zdravăn pe amândouă stinghiile 


scaunului, în timp ce picioarele-i stăteau întinse 
dedesubt, ca nişte resorturi gata să se destindă oricând 
într-un salt. 

— Apăi de, domnilor, acum că v-am picat în gheare vă 
dă mâna să mă-ncolţiţi, că de, eu sunt unul iar 
dumneavoastră o cănţălarie-ntreagă; dar aş fi vrut să vă 
văd pe câmpul de bătaie, continuă Crişan după ce mai 
tuşi o dată. 

— L-am trimis acolo pe Kray, nu ţi-a ajuns? 

— Din păcate n-a scos capul la lumină nici cât să-l 
ochesc, îi răspunse Crişan. 

— Păi dacă fără să se arate măcar te-a bătut, ce-ar fi 
fost dacă ai fi şi dat piept cu el? Cred că nici nu mai 
aveam cu cine sta acum de vorbă. 

— De ce nu s-a arătat atunci dacă i-a dat mâna? Aşa, 
după război, mulţi se laudă. 

— Ce-ar fi să i-l aducem acum în faţă, colonele? i se 
adresă contele lui Papilla. 

— L-aş vedea şi eu măcar o dată cum arată la chip, că 
doar de bătut n-o să ne mai batem aici, eu în lanţuri şi el 
cu sabia, răspunse Crişan. 

— Fii liniştit, că noi nu ne batem cu oamenii în lanţuri 
sau cu neputincioşii, cum ai făcut dumneata. 

— Nu, că dumneavoastră v-aţi bătut cu oamenii 
zdraveni numai după ce i-aţi pus în obezi sau i-aţi 
spânzurat. 

— Dumneata mai ai curajul să vorbeşti de spânzură- 
tori? Dumneata care ai ucis, tăiat şi spânzurat la drumul 
mare? 

— No, da, domnilor, eu, le răspunse Crişan încruntat, 
ridicându-se totodată şi-n picioare; dar aţi putea măcar 
să-mi spuneţi pe cine anume am tăiat, spânzurat sau ars 
eu? Pe Stoianovici, pe care l-am prins la Hălmagiu şi 
căruia i-am dat drumul după ce-am părăsit localitatea? 
pe Schulz? pe Adamovici? pe Molnar? Sau pe care alţii? 

— Dar contele Hallmagy cum a pierit? Dar cu Kristsory 
ce-ai făcut? sau cu domnii Bethlen, Hallaky, Apafy, 
Horvat, Teller, Arany, Telleky şi cu atâţia alţii despre care 


ai să dai seama, cum te-ai purtat? 

— Apăi cum a trebuit, aşa m-am purtat! Să-l fi lăsat 
dară pe contele Hallmagy să mă omoare când m-a atacat 
noaptea pe la spate? sau pe Kristsory cu care m-am 
bătut deschis? Cât despre ceilalţi să nu mai vorbim; încă 
nu şi-au primit pedeapsa pe care o meritau, după ce mi- 
au măcelărit într-o singură noapte un sat întreg. Păcat c- 
au mai scăpat totuşi câţiva de furia sătenilor încinşi! 
încheie el, aşezându-se din nou pe scaun şi văzându-se 
parcă-n Târnava în noaptea aceea de pomină. 

— Bine, bine, las-că p-astea o să le vedem noi pe-n- 
delete cum au fost, şi pe altele de altminteri, dar 
deocamdată să-ţi stabilim acuma vina, în general: 
organizarea de bandă, crime, violuri, incendii şi jefuiri de 
persoane. Da? îl întrebă odată contele privindu-l în ochi. 

Crişan nu-i răspunse nici da nici ba, minunându-se de 
ce-i ieşea din gură. 

— De acestea toate eşti acuzat numai în principiu. Pe 
noi însă, ne interesează acum ce-ai să ne spui despre 
fiecare-n parte? reluă contele lancovici discuţia, revenind 
între timp şi el la locul lui de la birou, şi privindu-l chiar 
curios ce avea să le mai spună. 

— Apăi văd domnilor că iar trebuie s-o luăm de la- 
nceput, şi nu ştiu de ce? răspunse Crişan cu năduf în 
suflet schimbându-şi totodată şi poziţia de pe scaun. 
Pesemne însă că ori dumneavoastră vă lipseşte ceva ca 
să-nţelegeţi, ori n-am eu darul vorbirii ca să vă fac să 
pricepeţi nişte lucruri mai limpezi decât lumina zilei? 

Îmi pomenirăţi aici de organizare de bandă!? Păi bandă 
de tâlhari sunt cei ce se scoală să fugă-n cătănie când nu 
mai au cum o scoate la capăt cu nobilii lor stăpâni? Şi- 
apoi, io i-am strâns când ei clocoteau de atâta amar de 
vreme ca mustu-n ciubere? Aa! că m-au ales pe mine s- 
aibă cine scrie şi vorbi-n numele lor cu domnii? asta da; 
dar ce-s ei vinovaţi dacă nu ştiu carte sau io că ştiu 
fiindcă m-o-nvăţat crâstnicul şi popa? 

— Şi-ncolo, nimic? dar spre Alba cine i-a-ndreptat? îl 
întrebă contele. 


— Păi cine altcineva să-i îndrepte decât vrerea lor de a 
se face cătane?! şi dacă regimentul imperial era aici? că- 
ncolo drumul doar îl ştiau până la Alba! 

— Şi de crimele pe care le-au comis ei în drum, cine 
răspunde? 

— Crime! mereu îmi sunaţi cuvântul ăsta-n urechi; dar 
pe cine oare-am omorât noi dintre cei care-nainte nu ne- 
au ameninţat ei cu moartea? 

— Ameninţarea-i una şi f apta-i alta! 

— Păi da! atunci să-i fi lăsat să ne omoare şi-acum i-aţi 
fi judecat pe ei aici, nu? Domnule judecător! Mă faceţi să 
mă-ndoiesc de puterea dumneavoastră de judecată! 

Când auzi punându-i-se-n cumpănă puterea de 
judecată contele lancovici începu din nou să se-nfurie 
simțind, deşi se stăpânea încă destul de bine, cum i se 
urcă sângele-n obraz, 

— Crima rămâne crimă, omule, şi legea-l pedepseşte 
pe cel ce a făcut-o, nu pe cel ce a intenţionat-o! lar eu de 
aceea sunt pus aici ca s-o aplic, îi răspunse contele 
ridicându-se în picioare. 

„Parcă seamănă c-un popândău sau c-un iepure sculat 
pe mirişte să vadă ce-i în jur”, îşi spuse în sinea lui 
Crişan, privindu-l pe sub sprâncene. 

— Dar nu vă impacientaţi, conte! interveni Papilla; 
omul are încă o mulţime de spus; uite, de pildă, despre 
jafuri, incendii! Atâtea castele doar au luat foc! 

— Jafuri, aţi zis? păi astea nu le sunt în fire, domnilor 
judecători, celor ce nu ştiu ce-nseamnă mătasea, 
oglinda, canapeaua sau perna de puf; acestea-s doar 
lucruri doritoare de slugi şi de cei ce le-au deprins 
folosinţa prin molipsire de la stăpâni. 

— Dar inventarul viu al castelelor prădate: vitele, caii? 

— Păi dobitoacele au luat-o-ncotro au simţit că le e 
mai bine, iar ceea ce s-a stricat înăuntru, s-a stricat 
numai în luptă; întrebaţi-l dealtfel pe domnul Kray, ce-a 
mai găsit el la Mihăileni, din casele pe care le-a aprins 
peste oamenii mei? 

— Dar celelalte incendii? Lunca? Criştiorul? Brănişca? 


şi alte multe pe care noi încă nu le ştim exact. 

— Păi daca dumneavoastră nu le ştiţi, eu cu atât mai 
mult n-am avut de unde să aflu de ele, pentru că n-a 
venit nimeni la mine să-mi spună: Am aprins cutare sau 
cutare castel; iar ce-a ars a fost bun ars. 

— Da? Bun ars? 

— Păi da, că de! cei ce au scos scântei o viaţă-ntreagă 
trebuiau să s-aştepte odată şi odată-la pârjol; altfel, cum 
dară? 

— Bine, omul lui Dumnezeu! văd că-n general ştii să te 
descurci, să-ţi motivezi, să explici şi să justifici tot ce-ai 
făcut, dar să vedem de-acum încolo, pe-ndelete, cu 
nume, date şi locuri, şi cu toate amănuntele întreaga 
desfăşurare a acestui „pârjol”, cum parcă-l numişi mai 
înainte. Ne interesează apoi mai ales numele şi starea 
căpitanilor pe care i-aţi avut sub porunci, precum şi toate 
legăturile cu cei de peste graniţele muntoase. Trebuie să 
vă fi bizuit voi şi pe alte făgăduinţe sau ajutoare. Nu se 
poate altfel. Dar asta-ncepând de mâine, că astăzi 
suntem sfârşiţi şi noi şi dumneata de câte ne-am zis unul 
altuia. De mâine însă o să-ncepem milităreşte şi pe- 
ndelete ! Ai înţeles? Gardaa! 

Şi contele bătu din palme chemându-şi iar garda, în 
timp ce cu ochii se uita fix la Crişan. 

Crişan îl auzea şi-l privea şi el, neputându-se însă 
deloc dumiri cine-i dăduse omului acestuia atâta putere 
şi mai ales dreptul să-i spună că mâine îi va întoarce 
sufletul pe dos, descusându-i-l pe-ndelete, fir cu fir? Dar 
nu, asta n-o va îngădui în niciun caz! măcar că încă nu-şi 
deşertase tot veninul de pe inimă. Şi totuşi, un fior îl 
străbătu până-n măduva oaselor. Era o stare pe care n-o 
mai simţise niciodată. Să-i fi fost frică? Dar de cine? Când 
socoteală pentru faptele lui n-avea să-şi mai dea decât 
sieşi şi lui Dumnezeu? 


— Aşadar, ne-am înţeles! şi cu toate amănuntele şi 
numele celor ce-au participat alături de dumneata la 
răscoală, repetă contele lancovici. Să te gândeşti bine, 


altfel va trebui să-i scoatem pe toţi din dumneata cu 
acul. Ai înţeles? 

— Din mine? Pe toţi! Şi-ncă cu acul! No' vrerea-şi s-o 
mai văd şi pe asta domnilor nobili! răspunse Crişan, 
ridicându-se totodată-n picioare ca să-ntâmpine garda. 

Contele lancovici şi colonelul Papilla îl priveau însă ca 
pe-o victimă pentru care nu mai exista nicio scăpare 

— Şi totuşi, conte, cu acest om nu ne va fi deloc uşor! 
continuă colonelul Papilla după ce iar rămăseseră singuri 
în birou. 

— De ce? Fiindcă-l vezi atât de mare, colonele? Sau 
crezi cumva că nu există remedii şi pentru dimensiunile 
astea? 

— În afară de torturi, nu văd altele. 

— Aşteaptă atunci până mâine şi-ţi voi dovedi cum va 
începe să se destrame. 

— Mda deşi până mâine se mai pot întâmpla încă o 
mulţime de lucruri, domnule conte, îi răspunse colonelul, 
gândindu-se la ceva ce nu mai voi să-i spună. 

x 

Crişan se pomeni din nou în celula din care pornise şi-n 
care-l zvârliseră ca pe un butuc, lângă o bancă de piatră, 
pe care ziua n-avea voie să se-ntindă. De fapt îl interesa 
prea puţin somnul la o răspântie-n care se afla; pentru 
hodină ar fi avut, la urma urmei, trunchiul de pe care se 
ridicase, dar nici asta nu-l rodea aşa cum îl roseseră 
gândurile a tot ceea ce i se-ntâmplase, încă din pruncie 
si până când îl zvârliseră, după ultima anchetă, în vizuina 
în care se afla. Se opri o clipă. 

Şi totuşi aci-şi depanase toată viaţa, încăpându-i toate 
pe lângă el şi-ntr-însul de parc-ar fi fost plaţul”” celui mai 
mare târg. lar încăperea-n care sta, din cenuşie, cum i se 
păruse la-nceput, i se lumina-n jur lăsându-l tot mai 
limpezit faţă-n faţă cu sine. Era ca-ntr-o chilie în care tot 
ce era, era de ajuns; nimic prisosindu-i, nimic mai 
trebuindu-i. Se vedea pe-sine-n toate şi toate se 

răsfrângeau în el, de parc-ar fi fost vasiliscul8 de care 
atâta auzise prin pruncie. Vedea răsfrânt în sine chiar şi 
propriu-i chip, ca un fel de icoană mută căreia nici nu se 
putea închina, dar de la care nici nu putuse întoarce 
privirea. Se vedea atât de bine-ntr-însul, mai bine ca-n 
oglinda oricărei ape din care băuse, şi se putea cufunda- 
n el, tot aşa de uşor cum se cufundase şi-n undele 
izvoarelor. Nu se dumirea însă cum era cu putinţă 
aceasta, şi totuşi îşi trăia din plin propria-i cufundare în 
adâncuri. Se privea drept în ochi şi se-ntreba ce-ar mai fi 
avut de făcut în faţa a ceea ce-l aştepta, când sute de 
mâini i se-ntinseră atunci înainte şi mii de glasuri îi 
răsunau în urechi: NU. 

Nu ştia ce se-ntâmplase şi nici ce să le răspundă, până 
când îi recunoscu şi-i văzu pe cei ce-l năpădiseră de 
peste tot, ca furnicile, neţinând seamă de vreo margine, 
nici de vreun loc, sau de vreme, ci toate deodată, unele 
peste altele, unele lângă altele, unele-ntr-altele şi toate- 
n-tr-însul şi el în toate. Erau glasuri, mâini, chipuri şi ochi 
de copii, de femei, de bărbaţi şi de bătrâni, care toate i 
se-ntindeau-nainte, rugându-l să nu-i spună, să nu-i 
pomenească şi nici să şi-i mai amintească vreodată în 
faţa tocătorii judecătorilor. 

Simţea apoi cum i se destrăma sufletul, ieşindu-i din 
el, în faţa unor ochi, care singuri mai rămăseseră să 
privească tot ce-ar fi vrut şi n-ar fi vrut, tot ce ştiuseră şi 
tot ce uitaseră, întinsuri şi cuprinsuri, bune şi rele, chi- 
puri, arătări, căderi şi suişuri, mişcări în toate felurile şi 
nimic cu astâmpăr. 

Nedumeririle cugetului, luminate nu de lumina soarelui 
şi nici de cea a minţii, ci din ceva ce venea din el şi prin 
el, îi cădeau peste inimă, şi prin ea, ca printr-un ciur, 
strecurându-i-se de toată zgura prisosurilor. | se pustiise 
sufletul şi i se despicau dinainte toate îndrituirile pe care 
altă dată se bizuise atât de mult. Se deşira într-însul 
totul, de la capăt, spre undeva unde trebuia să fie 
începutul şi sfârşitul, urzeală întinsă într-un război la care 

nimeni n-avea să mai ţeasă cum ţesuse el şi-n care nici 
el n-ar mai fi ştiut ce să-nnoade! Şi totuşi, firele-n care se 
destrămase se-ntindeau mai departe, spre capătul a 
ceva ce-l atrăgea întruna; un rost poate, un alt rost de 
care nu-şi dădea seama, dar spre care se simţea mereu 
împins. Şi-un fir de tort lăuntric i se răsucea altfel în jurul 
sufletului, sau parcă al inimii, din care-nainte pornise 
destrămarea, ca pe o sucală de-a cărei noimă n-avea 
însă nicio ştire. Şi văzu-i lăuntric îi trecea peste vreri, 
cum i-ar fi trecut privirea vie peste un darac, prin care nu 
mai avea a i se descâlci fuiorul nici unei pofte, îşi 
răsturnase totul în sine ca-ntr-o găoace în care ceea ce 
dădea peste margini revenea apoi asupră-i, împingându-i 
cuprinsul dincolo de orice simţire. 


Şi Doamne! Ce nesfârşit îşi fusese sieşi fără a şti câtuşi 
de puţin cât se poate întinde. Se-mpletiseră toate-n tr- 
însul, pentru ca apoi tot ele să se destrame, lăsând 
fiecărei scame de gând libertatea de a i se aşeza 
oriunde-n suflet. 

Se scutură apoi revenindu-şi în fire şi alungându-şi 
parcă toate nălucirile, toate întruchipările şi tot ce 
simţise, părându-i-se aievea într-o trăire cum nici n-ar fi 
bănuit c-ar fi putut să aibă. Dup-aceea o luă iar de la 
început, pe firul unor gânduri frecate de arcuşul tuturor 
întrebărilor: trebuia ori nu trebuia să mai vorbească cu 
cei doi judecători? Strigoi atât de îndepărtați în gând dar 
bântuindu-l mai furioşi ca oricine. | se destrămase şi 
amestecase totul pe dinăuntru, în jurul acestor două 
făpturi, în jurul acestor două duhuri puse veşnic peste 
orice, ca două semne de-ntrebare. Şi mai ales ultimele 
lor vorbe: „acum du-te, şi mâine o vom lua-o de la capăt, 
milităreşte şi pe-ndelete, cu toate numele şi cu toate 
amănuntele celor ce au participat alături de dumneata la 
răscoală”. 

S-o ia, aşadar, de la-nceput! Asta ar fi însemnat să 


spună cum se-ntâlniseră cu Horia şi cu Cloşca la Tebea, 
ce se-nţeleseseră şi juraseră, cum se văzuse cu oamenii 
sub podul de pe Criş, în târgul Bradului; cine fuseseră 
aceia? Ce spuseseră? Pe cine mai vestiseră? şi cum se 
adunaseră în biserica din Mesteacăn, cum porniseră cu 
popa Silvan, împinşi de vrerea tuturor de a se face 
cătane la Alba ca să puie odată mâna pe puşti! şi-apoi 
tot ce se petrecuse la Curechiu; la Criştior, cu Kristsory; 
în biserica din Brad; după-aceea măcelul de la Târnava, 
întâlnirea cu Cloşca la Baia de Criş, şi cu Horia, la Blăjeni; 
pornind apoi spre Abrud, moartea protopopului Şuluţiu, 
cucerirea oraşului, apoi ultimatumul de la Deva, 
înfrângerea de la cetate, dup-aceea armistițiul de la 
Valea Bradului, pe care el însă nu-l voise-n niciun chip; şi 
din nou reluarea luptelor şi a hărţuielilor până la cea din 
urmă, de la Mihăileni; şi totul cu de-amănuntul, cum 
fusese şi cum îl retrăise de o mie de ori. Dar nu! în niciun 
caz, nu! Ar fi fost cea mai cumplită înfrângere pentru el, 
mai cumplită decât cea de la Deva şi Mihăileni, mai 
cumplită decât oricare alta pe care ar fi putut-o trăi. Cum 
ar mai fi putut apoi da ochii în sufletul lui cu copiii celor 
care mai rămăseseră-n viaţă şi ale căror chipuri îi 
reveneau mereu înainte rugându-l să nu le spună numele 
părinţilor în faţa judecătorilor? Ce-ar fi avut să le spună: 
că n-avusese-ncotro? Că nu mai putuse răbda ce avea să 
vină peste dânsul? L-ar fi blestemat toţi, în vecii vecilor, 
cu vii, cu morţi, şi-apoi ce-ar fi zis şi popa Silvan, sau 
Cloşca, sau Horia? Oh! Pe unde-ţi mai fi şi voi, fraţilor! 

Pe de altă parte, cui să spună el ce-a fost, cum a fost 
şi-ar fi vrut să fie? Unor strigoi? Unor arătări îmbrăca-te-n 
haine cernite preumblându-i-se pe dinaintea gândurilor 
ca să-l întoarcă pe das? Să le spună lor tot ce fusese, ca 
să-i înfioare? Dar pe cine să-nfiori când, şi-aşa, şi ei 
poate muriseră de mult? Să-i uimească cu ceea ce 
făcuse? Dar ce i-ar mai fi putut uimi? Sau cu ce i-ar mai fi 
putut scoate dintr-ale lor, când nu mai era nimic de scos 
din-tr-înşii? Să le arate ce nu văzuseră? Să le spună ce 
nu bănuiseră? Ar fi-nsemnat să-i descopere pe cei ce se 


ascunseseră ca să mai poată trăi; ori asta nu, nu, cu 
niciun chip, orice s-ar fi întâmplat, chiar cerul de s-ar fi 
prăbuşit peste dânsul. 

Dar victimele! Să le pomenească cu sete că le 
trimisese pe lumea cealaltă? Cui i-ar fi făcut necaz? 
judecătorilor? Ce puţin ar fi-nsemnat însă necazul lor, pe 
lângă bucuria de a fi aflat cum şi cu cine am făcut toate 
astea! 

să mai fi-ncercat apoi, trecând peste orice, să le spună 
totul, totul, de-a fir în păr; cum puseseră la cale răscoala 
cu Horia şi Cloşca, cum se desfăşurase şi cu cine. Şi la 
urmă să le râdă în nas: ei uite asta a fost, dac-aţi vrut să 
ştiţi! Şi de-acum puteţi să-mi faceţi orice, nu-mi pasă!? 

Da, dar dacă nici lor nu le-ar fi păsat de toată sfidarea 
lui? Dacă-n loc să se sinchisească s-ar fi bucurat din 
toată inima că nu le-a dat nicio bătaie de cap, văzându-şi 
mai departe, liniştiţi, de planurile lor, urmărind, arestând 
şi osândind apoi tot ce fusese pomenit de el? Oo! ce l-ar 
mai blestema, atunci, toţi muribunzii! Mai tare decât cei 
pe care-i auzise cu urechile inimii răcnind pe la răscruci, 
pe roată, în ţeapă sau pe ruguri. Şi-apoi copiii lor, şi copiii 
copiilor lor, ca şi toţi cei ce i-ar auzi povestea-n vecii 
vecilor!?!?... 

Să moară apoi şi stors de ceea ce voiseră duşmanii să 
scoată de la el şi după-aceea să fie strucit ca un 
gândac?! Spart ca o curcubătă, tăiat, înţepat sau 
spânzurat?! Oo, nu! Bucuria duşmanilor ar fi fost prea 
mare şi golul din-tr-însul prea pustiu! N-ar fi putut pocni 
nici măcar ca o băşică de porc răsuflată, ca să-i sperie 
cel puţin; ş-apoi, cine l-ar mai fi aşteptat la marginea 
gropii? Horia? Cloşca? Silvan? Hei, fraţilor! Unde-i fi de 
nu m-auziţi? îi striga el în gând, fără ca nimeni, nici 
măcar propriu-i ecou, să-i mai poată răspunde. 

Să-i fie atât de larg necuprinsul? să n-aibă niciun stei 
de care să i se poată poticni strigarea?! Doamne, unde- 
aj- unsese! şi ce-i trecea prin minte! să le facă pe toate, 
şi-ntr-un fel, şi-n altul? şi-apoi, de unde-l cuprinsese iar 
frica, spaima şi groaza? De cine se teme oare? De roată? 


De paloş? De ţeapă? De rug? sau de spânzurătoare? 

Cu roata l-ar fi tăiat bucăţi, bucăţi, până la inimă, sau 
până n-ar mai fi putut striga. Se şi vedea-ntins pe jos şi 
legat în funii şi roata-i căzându-i pe fiecare mădular, o 
dată, de două ori, de trei ori până să scoată dintr-însul 
ce? Vaiete? Sufletul? Ei bine, până la urmă l-ar fi dat, dar 
în niciun caz în mâinile lor. Au, Rista nu murise?! nu tot 
în mâinile lor? Sau nu, el ar fi fost bine să le arunce torţa- 
n pulberărie şi s-o pornească cu ei cu tot în văzduh, ca-n 
dorinţa sau visul lui. Sau cel pe care-l trăseseră soldaţii 
lui Ballo-n ţeapă, la Alba! Murise sfâşiind văzduhul cu 
răcnetele lui, dar o sfârşise şi el căci numai o dată putuse 
omul muri. 

Cu paloşul, ar fi fost mai simplu, l-ar fi tăiat ca pe un 
pepene şi gata! Ar fi sărit seminţele poate dintr-însul, şi 
capul cât colo, dar ce-ar mai fi rămas din el ar fi tăcut 
pentru vecie, iar sângele l-ar fi înghiţit pământul. 

Pe rug s-ar fi înăbuşit cu fum înainte de a-l fi atins 
flăcările, şi-n spuza rămasă cine i-ar mai fi putut găsi 
gândurile sau urma lor? În spânzurătoare l-ar fi ciugulit 
corbii; dar mai bine ei, decât părerile de rău. 

Şi-atunci de cine se temea? De moarte? Odată tot 
trebuie să moară! De felurile morţii? într-un fel tot 
trebuie s-o sfârşească. De ceea ce se-ntindea după? Dar 
asta cine mai ştie ce-i, dacă numai în prag şi tot ce- 
avusese-n-tr-însul s-amesteca, se destrăma, iar se-nnoda 
împrăşti-indu-se apoi ca să-i vie din nou cu furie şi putere 
şi mai mare asupră-i. Şi totuşi, de asta se temea, de ceea 
ce-i umplea auzul şi văzul în marea trecere spre dincolo? 

Dar să nu treacă atunci? Ar mai fi putut? Ţinea asta 
oare numai de el? Şi dacă trebuia neapărat, de ce să n-o 
fi făcut mai iute? Ar fi însemnat că fuge de ceea ce şi-aşa 
avea să se-ntâmple? Că-i slab? Dar nu de asta o făcea; o 
făcea ca să tacă. Cine-i dăduse însă dreptul să-şi ia 
singur ceea ce singur nu-şi putuse da? Să fi tăcut atunci 
şi fără să-şi ia ceea ce şi aşa voiau alţii să-i ieie? Să fi 
tăcut, dar oare era cu putinţă? Ce zici, părinte Silvan? 
Taci! Da, îţi convine pentru c-ai plecat când ai vrut şi-ai 


făcut întotdeauna numai ceea ce a fost bine. Horia, tu m- 
auzi? Sau poate şi tu te lupţi cu aceleaşi gânduri? Cloşca! 
l-ai iertat doar pe cei din biserica de la Baia de Criş şi mie 
nu-mi zici nimic?! Dar ce te-ntreb eu oare pe tine, când îi 
avea cine ştie ce pe cap?! 

Pe cine atuncea, dară, mi-a mai rămas să-l strig? Pe 
mama? Pe tata? Prea demult îs plecaţi din lumea asta şi 
poate că m-au şi uitat. Şi-apoi ce-or şti ei din ceea ce 
numai eu am pățit? 

Pe morţi atunci? dar ei m-au bântuit cu-ntrebări, la 
care ce-am ştiut să răspund? Prietenii mi-au surâs 
lăsându-mă să mă descurc cum ştiu, părându-le poate şi 
bine că nu-s în locul meu sau, cine, cine mai ştie...? 
Duşmanii morţi m-aşteaptă cu nerăbdare să le fiu 
deopotrivă. Şi-atunci? Atunci ce va fi? Dar de-ar fi odată! 
Să-l mai întreb eu pe Hallmagy în faţa lui Dumnezeu de 
ce a vrut să mă omoare? Pe Kristsory de ce a fugit de 
mine? şi pe domnii de la Târnava dacă le place unde am 
ajuns după ce mi-au înjumătăţit satul? Oo, câte aş mai 
avea să le spun! Numai de m-ar auzi şi Dumnezeu cât 
am să strig la cer. Dar tace şi El. De ce taci Doamne, şi 
nu-mi dai niciun semn? Sau poate c-am avut semne 
destule cât era popa Silvan prin preajmă-mi. Da! îmi 
aduc aminte, el spunea multe; dar ce din ceea ce spunea 
el mi-ar putea folosi acum? Aa! Ştiu! Să Te rog întruna să 
nu mă părăseşti. Atunci, bine! Vino! Uite, Te rog! Da, şi 
ce gând îmi trece acum prin minte: că Tu ai socotit păcat 
de neiertat luarea propriei vieţi. 

E adevărat, aşa-i, dar ce-ai face Tu-n locu-mi dacă Ti- 
ar fi spus şi Tie judecătorii ce mi-au spus mie? Sau poate 
că Tu ai fi făcut altfel; poate că li Te-ai fi împotrivit cum 
nu m-am împotrivit eu, ca Horia, poate, care nu s-o fi 
temut de nimic, sau cine ştie... Dar eu nu sunt Tu! lar Tu 
ai avea dreptate să-mi spui că nici Tu nu eşti eu; şi aşa-i; 
fiecăruia îi este dat ceea ce-i a lui. Da, dar mie mi-e greu 
şi poate Tu m-ai putea ajuta. Ori eu mă pregătesc să Ţi-o 
dau Ţie; uite aşa-ncet, cum pot; cum am făcut şi-nainte 
când i-am luat-o-nainte lui Horia, şi cum mi-e la- 


ndemână, căci dacă nu [i-aş da-o, m-ar sili să vorbesc, 
să spun. Să spun tot ce a fost şi pe toţi cei ce m-au 
însoţit. Ori, asta-i moartea lor, şi-atunci de ce să nu fie 
numai a mea? De ce să nu le iau locul când şi-aşa trebuie 
să-l dau pe-al meu? 

Uite, îţi dau înapoi ce mi-ai dat, ba chiar cu povara-n- 
drăznelilor, pentru că n-am fost om de nimic. Oo ! de mi- 
ai primi darul! 

Şi ca să izbutească sigur, se culcă pe lespezile din 
dosul uşii, continuând să-şi răsucească şi mai cu putere 
nojiţele din jurul grumazului, cu o cărămidă pe care o 
legase la celălalt capăt. 

Ceva-l opri după aceea. Să fi fost frica, neputinţa, vreo 
aripă de înger, sau Însuşi Dumnezeu? Dar chipurile celor 
ce s-ascundeau în dosul numelor cerute de judecători îl 
rugară mai departe să tacă. Şi ca să fie sigur, atunci, că 
nu va mai vorbi, nu se opri din strânsoare decât ca să se- 
aşeze mai bine. 

| se iviră atunci dinainte duşmanii. Cum mai râdeau! Şi 
dracii copilăriei deopotrivă cu ei; apoi toţi pe care-i uitase 
i se-ntruchipară-nainte-i din nimicul uitării, revenindu-i în 
gând cu tot ce fuseseră şi păţiseră şi ei, apoi prietenii; 
unii mai trişti, iar alţii mai veseli, şi popa Silvan. Hei, 
prietene, părintee! şi popa se opri din trecerea pe 
dinainte-i întorcând capu-napoi, mirat. Dar numai atât, 
sau parcă nu, îi mai făcu un semn; să vie oare după el? 
poate; da, asta; desigur asta, căci fusese ca atunci când 
îi scăpase din mână în Mihăileni. Dar şi-atunci ca şi 
acum, mai prinde-l dacă poţi! sau poate că aşa i se 
păruse. Voi merge însă; fie ce-o fi! şi nu mă voi opri, 
poate că-l voi putea ajunge şi atunci va vorbi el pentru 
mine-n faţa lui Dumnezeu. 

Se pomeni apoi în biserica din Mesteacăn, trecându-i 
sfinţii prin priviri, tot aşa tăcuţi ca-n ziua pornirii, în afara 
Sfântului Ilie care plecase de la locul lui departe, cu carul 
prin ceruri; apoi pajiştile din Vaca, târgul de pe Găina din 
ziua când o luase pe Lena, popa din Cărpiniş, crâsnicul 
care-l învățase să citească şi care se tot chinuia parcă 


să-i deschidă dinainte o carte; casa-n care venise pe 
lume, pustie însă toată - şi căreia-i dete totuşi târcoale - 
reumplându-se apoi încet, încet, cu fraţii lui, cei mai mari 
întâi, aşa cum şi veniseră pe lume, mezinii, dup-aceea 
se văzu şi pe sine, apoi pe cei mai mici, chiar şi pe cei ce 
muriseră înainte de a-i cunoaşte el cum arătau; nici prin 
gând nu i-ar fi trecut c-ar fi putut arăta aşa, şi-n cele din 
urmă părinţii: mai întâi, tatăl său grăbit ca-ntotdeauna şi- 
apoi mama sa îngrijorată, foarte îngrijorată - de ce oare? 
de moartea cui mai mult? de-a lui poate? Nimeni însă nu- 
i spunea nimic şi nici el nu mai avea vreme să 
zăbovească. leşi apoi afară. Era primăvară ca atunci cum 
fusese când i se spusese că venise pe lume! Prin câmp, 
se juca chiar prin iarbă, trecu-ntr-un salt sprinten gardul, 
urcă pe-o coastă, cobori, urcă alta-n fugă şi obosi; îi era 
greu dar se opintea totuşi, apoi se-nseră din ce în ce tot 
mai tare. Nişte păsări întârziate trecură pe cer şi-apoi i se 
ivi dinainte prima stea. Poate că era a lui; sau nu; sau da; 
sau... fie a cui o fi, pe cer se mai iviseră şi altele şi-o cale 
luminoasă, luminoasă de tot, i se-ntindea-nainte, dar mai 
era până la ea un pas; Calea laptelui! ce netedă-i! şi 
sigur duce unde trebuie. Incă un pas; dar ce prăpastie 
neagră era dedesubt! Trebuia însă cu orice chip s-o 
treacă. Işi aminti de-o funie cu care-i dusese-un porşori! 
de fân lui loniţă-ntr-o Doagă când plecaseră odată cu 
ciubere pe ţară. De-ar fi avut-o! Şi iată-l pe loniţă că-i 
făcea semn cu ea de-acolo, de la capătul căii laptelui, să 
sară că i-o va-n-tinde. Sări! 

Şi dup-aceea... 

După aceea, la 4 februarie 1785, peste cadavrul lui 
Crişan, care se sugrumase cu nojiţele de la opinci, 
răsucindu-le singur în jurul grumazului cu o cărămidă, 
juriul format din contele Anton lancovici, colonelul 
Papilla, contele Brukenthal şi alţi înalţi demnitari, citi 
sentinţa: 

„„„ Să i se taie capul, iar trupul să i se-mpartă-n patru 


8181- grămadă 


părţi care să fie-mprăştiate apoi: o parte la Abrud, o 
parte la Bucium, alta la Brad, ultima la Mihăileni, şi capul 
la Cărpiniş... 


Ocişor, la 29 Aug. 1975 


SFÂRŞIT 


